
Pasakojimas 
apie senę ir piligrimą 


Dar pasakojama, — tęsė Šachrazada, — kad vienas piligrimas 
sykį giliai įmigo, o kai nubudo, bendrakeleivių jau ir pėdos buvo 
ataušusios. Ir jis patraukė ant nuomonės, nesirinkdamas kelio, 
kol galop paklydo ir paėjėjęs dar galelį pamatė palapinę. Prie 
įėjimo sėdėjo senė, o šalia jos snaudė šuva. Žmogus priėjęs pa- 
sveikino senę ir paprašė ko užvalgyti, o toji atsakė: 

— Eik ana į tą slėnį ir prigaudyk gyvačių, aš tau jas iškep- 
siu ir pasisotinsi. 

— Kad nemoku jų gaudyti, o ir niekada nesu jų valgęs! 

— Tai aš eisiu kartu ir prigaudysiu tau. Nebijok! 

Ir jie leidosi slėnin, o šuo bidzeno šalia. Slėnyje senė pri- 
gaudė daugybę gyvačių, ėmė jas kepti. Piligrimas neišmanė, kaip 
čia išvengus tokių vaišių, tačiau kad alkis baisiai kamavo, tai jis 
ir pavalgė tos gyvatienos. Paskui pajuto troškulį ir paprašė van- 
dens. Toji mostelėjo ranka į netoliese tekantį upelį. Žmogus 
gurkštelėjęs pajuto, kad vanduo labai kartus, tačiau vis tiek gėrė, 
nes jautė baisų troškulį. Grįžęs prie senės jis tarė: 

— Stebiuosi, sene, kad tu gali gyventi tokioje vietoje... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt penktoji naktis 


Kai atėjo keturi šimtai trisdešimt penktoji naktis, Šachraza- 
da tęsė: 

Pasakojama, o laimingasai karaliau, kad piligrimas, atsigėręs 
kartaus upelio vandens, atėjo pas senę ir tarė: 

— Stebiuosi, kad tu gali gyventi tokioje vietoje, valgyti to- 
kį maistą ir gerti tokį vandenį. 

— O kaip gyvena žmonės tavo šalyje? — paklausė senė. 

— Mano šalyje namai erdvūs ir šviesūs, vaisiai sunokę ir 
saldūs, vanduo gardus, o valgiai puikūs, mėsa riebi, avių bega- 
lė — žodžiu, mano šalyje daug gerų daiktų ir nuostabių dalykų, 
kokių būna tik rojuje, kaip yra aprašęs jį didysis Alachas. 

— Aš girdėjau apie tai, — atsakė senė. — O dabar pasakyk 
man, ar yra pas jus sultonų, kurie teisia ir įsakinėja, kurie jė- 
ga reikalauja paklusti, o jei kas nusikalsta, tai pasiima to turtą 
ir leidžia savo reikalams, o užsinorėję išvaro jus iš namų ir iš- 
naikina visą giminę? 

— Pasitaiko tokių dalykų, — tarė žmogus. 

— Tada, prisiekiu Alachu, gardūs jūsų valgiai ir nuostabus 
gyvenimas, viešpataujant tokiai priespaudai ir neteisybei, prilygsta 
nuodams, o mūsų prastas maistas, gyvenant laisvai ir saugiai, 
yra nelyg vaistai. Argi negirdėjai, kad didžiausias turtas šiame 
pasaulyje, be pasiaukojimo Alachui, — sveikata ir saugumas, o 
taip būna tik tuomet, jei sultonas, Alacho įpėdinis žemėje, yra 
teisingas, jei jis moka valdyti šalį. Anksčiau sultonui tereikėdavo 
tik trupučio iškilnumo, nes jo valdiniai ir taip gerbdavo jį. O 
nūdienos sultonai turi tobulai išmanyti valdymo meną, būti ne- 
paprastai iškilnūs, nes valdiniai dabar ne tokie kaip kad anksčiau, 
ir dabartiniai laikai — laikai, kuomet gyvena žmonės, turintys 
daug negirtinų savybių, keistai besielgiantys, jiems būdingos 
kvailystės ir kietaširdiškumas, jie slepia savyje neapykantą ir prie- 
šiškumą. Ir jei sultonas (šaukiuosi didžiojo Alacho!) tarp tokių 
žmonių bus silpnavalis, neturės tvirtos rankos ir nekels pagar- 
bos, šalis neišvengiamai sunyks. Patarlė sako: „Geriau tegu 
sultonas engia šimtą metų nei valdiniai vienas kitą metus“. O 
kai valdiniai engia vienas kitą, Alachas atsiunčia ant jų galvų 
sultoną engėją arba karalių skriaudiką. 

Iš padavimų žinome, kad sykį al Chadžadžas ibn Jusufas! 
gavo prašymą, kuriame buvo parašyta: „Bijok Alacho ir ne- 
skriausk Alacho vergų“. Al Chadžadžas, šitai perskaitęs, užlipo 


! Al Chadžadžas ibn Jusufas — Omejadų epochos 
(VIII a.) arabų karvedys ir visuomenės veikėjas, 
Žemutinės Mesopotamijos valdytojas. 


6 


435 naktis 


į minbarą* (o jis buvo tikras gražbylys) ir tarė: „O žmonės, di- 
dysis Alachas atsiuntė mane jus valdyti kaip bausmę už jūsų 
poelgius...“ 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt šeštoji naktis 


Kai atėjo keturi šimtai trisdešimt šeštoji naktis, Šachrazada 
tęsė: 

Pasakojama, o laimingasai karaliau, kad al Chadžadžas ibn 
Jusufas, perskaitęs prašymą, užlipo į minbarą ir tarė: „O žmo- 
nės, didysis Alachas atsiuntė mane jus valdyti kaip baušmę už 
jūsų poelgius, ir jeigu aš mirčiau, vis tiek jūsų niekas nuo baus- 
mės neatleistų, juk didysis Alachas sukūrė begalę tokių kaip aš, 
ir vietoj manęs gali ateiti dar piktesnis engėjas, dar didesnis pa- 
vergėjas. Poetas štai kaip yra pasakęs: 


Visi bajus Alacho rūstų pirštą: 
Kas daro bikta, tas nuo pikto miršta“, 


Priespaudos baimė ir teisingumas — geri dalykai. Melskite 
Alacho, kad pagelbėtų visuose reikaluose!“ 


? Minbaras — paaukštinimas mečetėje, kur šventikas 
(imamas) sako pamokslą. ? Čia ir toliau eiles 
vertė Jonas Strielkūnas. 

Pasakojimas 


apie Tavadudę 


Dar pasakojama, kad gyveno kartą Bagdade žmogus, aukš- 
takilmis, turtingas pinigų ir žemių, ir buvo jis didelis pirklys. 
Alachas padėjo jam sukaupti apsčiai žemiškųjų gėrybių, bet įpė- 
dinio nedavė. Praėjo daugel metų, bet taip ir nesusilaukė jis 
vaiko — nei berniuko, nei mergaitės. Sulinko jo nugara, kaktą 
išvagojo raukšlės, daugel metų, dieną ir naktį, jo širdį graužė 
rūpestis, kad perniek nueis visą gyvenimą kauptas turtas, jei ne- 
gims jam sūnus, kuris paveldėtų ir visą jo labą, ir vardą. 

Ėmė pirklys maldauti galingąjį Alachą pagalbos, dieną pas- 
ninkaudavo, naktį melsdavosi, davė įžadus ir lankė pasišventėlius. 
Išklausė Alachas maldų, sugrudo jo širdis nuo pirklio aimanų. 
Po kelių dienų įėjo pirklys pas vieną iš savo žmonų, ir toji tą 
pačią naktį pastojo nuo jo, o kai praėjo jos mėnesiai, pagimdė 
berniuką, gražų lyg mėnulio riekė. 

Tada pirklys išpildė visus įžadus, duotus didžiajam Alachui, 
visus elgetas apdalijo išmalda, aprengė naujais rūbais visas našles 
ir našlaičius, o septintos dienos vakare po sūnaus gimimo pa- 
vadino jį Abu “1 Husnu. Žindyvės jį maitino, auklės prižiūrėjo, 
vergės ir eunuchai supo, kol pagaliau berniukas užaugo. Mokėjo 
jis atmintinai Koraną ir ko reikalauja islamas, mokėjo gražiai ra- 
šyti, išmanė poeziją ir sąskaitybą, galėjo kautis visokiais ginklais. 
Buvo jis nepralenkiamas tarp savo bendraamžių ir nuostabiausias 
savo šimtmečio žmogus — gražaus veido, iškalbingas. Eidamas 
jis linguote linguodavo — toks buvo lieknas ir išlakus, jis pui- 
kavosi ir mangėsi — rausvaskruostis, švytinčio veido, su 
besikalančiais ūseliais, kaip pasakė apie jį poetas: 

Pavasario pūkas prieš mano akis, 
Prieš grožį jo rožės neatsilaikys. 


Nejau nematai: ant jo skruostų jaunų 
Žibuoklės pražydo tarp lapų gležnų. 


Taip ir gyveno jis su savo tėvu, o tas be galo džiaugėsi sū- 
numi. Kai jaunikaitis suaugo į vyrą, vieną dieną tėvas pasisodino 
jį šalia ir tarė: 

— Vaike mano, artinasi mano paskutinė valanda, laukiu, kada 
sutiksiu galingąjį Alachą. Palieku aš tau daug turto — kaimų, so- 
dų, žemės. Jų užteks ir tavo vaikų vaikams, jei mokėsi visa 
tvarkyti. Tad bijok didžiojo Alacho, vaike mano, ir pasitikėk tik 
tais, kurie tau yra padėję nelaimėje. 

Netrukus tėvas susirgo ir numirė. Sūnus kuo prabangiausiai 
ji palaidojo, o grįžęs namo atsisėdo ir ėmė klausytis užuojau- 
tos ir paguodos žodžių, kuriuos jam sakė atėję žmonės. Taip 
praslinko daugel dienų ir naktų, o vieną kartą atėjo jo draugai 
ir tarė: 

— Tas, kas paliko po savęs tokį kaip tu, anaiptol nemirė, ir 
kas buvo, tas praėjo, o priiminėti užuojautą tinka tik moterims, 
kurios sėdi už užuolaidos. 

Ir jie tol nedavė Abu '1| Husnui ramybės, kol tas nenuėjo į 
pirtį, o tada jie ėmė jį linksminti... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt septintoji naktis 


Kai atėjo keturi šimtai trisdešimt septintoji naktis, Šachrazada 
tęsė: 

Pasakojama, o laimingasai karaliau, kad Abu '1 Husnas, pir- 
klio sūnus, pamiršo tėvo priesakus, kai atėję draugai ėmė jį 
linksminti, ir apkvaišo nuo tokios gausybės paveldėtų turtų. Jis 
manė, kad lydinti jį sėkmė bus amžina, o pinigai niekad nepa- 
sibaigs. 

Ir ėmė jis valgyti ir gerti, mėgautis ir linksmintis, dalyti do- 
vanas į kairę ir į dešinę, valgė tik vištieną ir vis plėšė antspaudus 
nuo kliuksinčių ąsočių, klausėsi puikaus vergių dainavimo — taip 

truko tol, kol paskutiniai pinigai išėjo ir viskas virto kitaip. Jau- 
nikaitis ėmė labai apgailestauti ir tiesiog nebeišmanė, ką daryti. 
Iš to didelio turto liko jam tik viena vienintelė vergė. 

O toji vergė buvo nepaprasto grožio ir žavumo, nebuvo jai 
lygių toli aplinkui, ji turėjo didelių gabumų ir malonių savybių. 
Iš visų mokytų ji buvo protingiausia, iš visų merginų ji buvo to- 
buliausia. Merginos kakta švieste švietė tarytum jaunatis šabano 
mėnesį, antakiai buvo ilgi ir juodi, o akys panėšėjo į gazelės akis, 
ir buvo ji penkių pėdų ūgio. Jos nosis priminė kardo smaiga- 
lį, skruostai — anemones, burna — Suleimano antspaudą, o 
bambos duobutėje galėjo tilpti uncija riešutų aliejaus. Jos liemuo 
buvo laibesnis nei meilės ir užslėptos aistros kankinio, o klubai 
sunkesni už smėlio kalvas, ir apskritai grožiu ir žavesiu ji nu- 
sipelnė tokių žodžių: 


Atsigreždama ji žavės visus, 
Nusigręždama - bražūtin basiųs. 


Tartum saulė ji, lyg šaka lanksti, 
Niekad nepaliks ir nebus rūsti. 


Rojaus sodai švies bro lengvus rūbus, 
Virš abykaklės — mėnuo įstabus. 


Jos oda buvo skaisti, sklido nuo jos malonūs kvapai, atro- 
dė, tarsi ji būtų sukurta iš šviesos ir krištolo. Jos skruostai švietė 
rausvumu, ji buvo daili ir grakšti, kaip pasakė iškalbingas po- 
etas: 


Sandalu ji skruostus dažos išdidi, 
Rožiniai jos rubai auksu išsiūti. 


Žydi ji kaip rožė žaliame sode, 
Spindi ji kaip perlas brangiame žiede. 


Koks grakštus liemuo! Jei įsakys jis: „Bėk!“ 
Šlaunys pakuždės jai: „Niekur neskubėk!“ 


O kai suartėti imsiu reikalaut, 
Grožis tars: „Dosni būk!“, drovis tars: „Palauk!“ 

Melsiuos tam, kurs lėmė jai grožiu sbindėt, 
0 liūdnam jos draugui abkalbas girdėt. 


Visi, kas tik ją pamatydavo, pamesdavo galvas, jos drėgna 
šypsena ir strėles laidančios akys smigdavo į kiekvieną širdį. Be 
to, ji buvo labai iškalbinga ir puikiai mokėjo sakyti eiles. 

Kai sutirpo Abu '1 Husno turtas, tris dienas jis nieko į bur- 
ną neėmė ir akių nesumerkė, tada toji vergė priėjo prie jo ir 
tarė: 

— O pone, pasiūlyk mane tikratikių valdovui Harūnui ar Ra- 
šidui... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt aštuntoji 
naktis 


Kai atėjo keturi šimtai trisdešimt aštuntoji naktis, Šachrazada 
tęsė: 

Pasakojama, o laimingasai karaliau, kad vergė tarė Abu 'l 
Husnui: 

— O pone, pasiūlyk mane Harūnui ar Rašidui, penktajam al 
Abaso sūnui, ir paprašyk dešimties tūkstančių dinarų, o jeigu 
jam pasirodys per brangu, taip pasakyk: „O tikratikių valdove, 
mano vergė verta dar daugiau. Išbandyk ją, ir mano užprašy- 
ta kaina tau pasirodys juokingai maža, nes jai nėra lygių ir tik 
tau dera ją turėti“. Ir saugokis, pone, parduoti mane už mažesnę 
kainą, nei aš tau pasakiau, nes ir to maža už tokią kaip aš. 

O tos vergės ponas nesuprato, ko ji verta, nežinojo, kad ji 
yra puikiausia amžiaus mergina. Tad jis pasiūlė vergę Harūnui 
ar Rašidui ir persakė jam merginos žodžius. 

Tada kalifas paklausė ją: 

— Kuo tu vardu? 

— Tavadudė. 

— O kokius mokslus tu išmanai, Tavadude? — pasiteiravo ka- 
lifas. 

— O pone, aš išmanau gramatiką, teisę ir leksiką, moku ei- 
liuoti, galiu aiškinti Koraną, gebu skambinti ir esu susipažinusi 
su mokslu apie paveldėjimą, su skaitvedyba, dalyba, žemėtvarka 

ir pirmųjų Žmonių pasakojimais*. Aš skaitau didįjį Koraną ke- 
turiolika skaitymų, atmenu jo surų ir eilių, jo dalių ir pusių 
skaičių, ketvirčių, aštuntadalių ir dešimtųjų dalių skaičių ir kiek 
sykių reikia kristi kniūbsčiomis. Aš atsimenu, kiek Korane yra 
raidžių ir eilių, atšaukiančių ir atšauktų, žinau Mekos ir Medi- 
nos suras ir jų atsiradimo priežastis, išmanau šventuosius 
padavimus, galiu skaityti juos ir pasakoti, patvirtintus ir nepa- 
tvirtintus*; aš mokiausi tiksliųjų mokslų, geometrijos, filosofijos, 
gydymo, logikos, retorikos, daug ką įsiminiau iš teologijos. Aš 
esu gabi poezijai, groju liutnia, supratau, kaip gimsta garsas, Ži- 
nau, kaip užgauti stygas, kad jos ir verktų, ir dainuotų; kai aš 
šoku ir dainuoju, susigundo visi iki vieno, o kai išsipuošiu ir pa- 
sikvėpinu — kiekvienas pameta protą. Žodžiu, aš išmanau tai, 
ką išmano tik žmonės, pasiekę mokslo aukštumų. 

Kalifas Harūnas ar Rašidas, išgirdęs tokius jaunos merginos 
žodžius, labai nustebo ir tarė jos šeimininkui: 

— Aš pakviesiu žmonių, kurie stos su ja į disputą apie visa 
tai, ką ji pasisakė išmananti, ir jeigu ji atsakys į visus klausimus, 
aš prie jos kainos pridėsiu dar gerokai viršaus; O jeigu neatsa- 
kys, tai ji tau tinka labiau nei man. 

— O tikratikių valdove, su mielu noru sutinku, — atsakė Abu 
"1 Husnas. 


* Pasakojimas apie Tavadudę priklauso prie „knygų- 
klausimų“, populiarių viduramžių rytietiškoje ir 
europietiškoje literatūroje. Tai tarytum trumpa žinių, 
privalomų išsilavinusiam musulmonui, enciklopedija. 

3 Skaityti Koraną galima keliais variantais, priklausomai 
nuo skaitovų mokyklos. Kanoniškų yra septyni skaitymai. 
Sura — vienas iš šimto keturiolikos Korano skyrių. 
Korano „dalys“, reikia manyti, yra surų visuma, kurias 
musulmonai skaito vienu atsikvėpimu kaip dievotumo 
pamoką. Atšaukiančiomis vadinamos pavienės 
Korano eilės, kuriomis atšaukiamas koks nors anksčiau 
pasakytas nurodymas. Suros vadinamos Mekos arba 
Medinos, priklausomai nuo to, kur jos buvo pasakytos: 
Mahometo gimtinėje Mekoje ar Medinoje, kur jis 
persikėlė 622 m. Patvirtinti ir nepatvirtinti 
padavimai — dvi chadžų (padavimų apie 
Mahometą) kategorijos, kurios skiriasi, pasak 
musulmonų teologų, didesniu ar mažesniu 
patikimumo laipsniu. 

Kalifas parašė Basros valdytojui, kad tas atsiųstų pas jį Ib- 
rahimą ibn Saijarą an Nazamą“ (jis buvo vienas iš geriausiai 
mokančių ginčytis, tikras gražbylys, puikus poetas ir logikas), liepė 
atvesti Korano skaitovus, įstatymų mokovus, gydytojus, žvaigž- 
dininkus, išminčius, architektus ir filosofus. 

Netrukus jie visi susirinko kalifo rūmuose, nė nenumanydami, 
kam juos kvietė, ir tada kalifas liepė atvesti vergę Tavadudę. Ši 
atėjo ir leido į save pažvelgti (o visa spindėjo lyg aušrinė), paskui 
atsisėdo ant aukso suolelio, pasveikino visus puikiais žodžiais ir 
tarė kalifui: 

— O tikratikių valdove, įsakyk susirinkusiems čia įstatymų mo- 
kovams, skaitovams, gydytojams, žvaigždininkams, išminčiams, 
architektams ir filosofams uždavinėti man klausimus. 

— Aš noriu, — tarė kalifas, — kad jūs stotumėt su ja į dis- 
putą, ir tuomet paaiškės, jog ji neturi nė dalelės tų žinių, 
kuriomis gyrėsi. 

Visi susirinkusieji sutiko. 

Tada mergina nuleido galvą ir tarė: 

— Kuris iš jūsų fakihas', išmanantis visokius padavimus? 

— Aš esu tas, kurio tu ieškai! — atsakė vienas iš atėjusiųjų. 

— Tad klausk manęs, ko tik nori! 

— Ar tu skaitei didžiąją Alacho knygą, ar žinai, kas ten yra 
atšaukiama ir atšaukta, ar mąstei apie jos eiles ir raides? 

— Taip, — atsakė mergina. 

— Tada aš tavęs paklausiu apie privalomas taisykles ir tvirtus 
priesakus. Papasakok man apie tai ir pasakyk, kas tavo Viešpats, 
kas tavo pranašas, kas tavo mokytojas, kas tavo kibla“, kas ta- 
vo broliai, koks tavo kelias ir koks tavo takas? 

— Mano Viešpats — Alachas, mano pranašas — Mahometas 
(telaimina jį Alachas), mano mokytojas — Koranas, mano kib- 
la — Kaaba, mano broliai — tikratikiai, mano kelias — gėris, 
mano takas — suna“. 


* Ibrahimas ibn Saijaras an Nazamas — lais- 
vamanis teologas, mirė apie 845 m. 7 Fakihas — 
mokslininkas teologas. * Kibla — kryptis, į kurią be- 
simeldžiantis musulmonas turi stovėti veidu (į Kaabos 
pusę). ? Suna — faraidžiui: paprotys, taisyklė, 
pamokymas; šiuo atveju tai rciškia 
pranašo Mahometo papročius. 

Nustebo kalifas, išgirdęs tokius gražius ir teisingus žodžius 
iš jaunos merginos lūpų. 

— O dabar pasakyk, — tęsė fakihas, — kuo tu pažinai didį- 
ji Alachą? 

— Protu. 

— O kas yra protas? 

— Protai yra du — duotasis protas... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt devintoji naktis 


Kai atėjo keturi šimtai trisdešimt devintoji naktis, Šachrazada 
tęsė: 

Pasakojama, o laimingasai karaliau, kad mergina taip faki- 
hui atsakė: 

— Protai yra du — duotasis protas ir įgytasis protas. Duotasis 
— tas, kurį sukūrė Alachas, kad vestų žmogų tuo keliu, kuriuo 
jam skirta eiti; įgytasis — tas, kurį žmogus įgyja mokydamasis. 

— Tu gerai pasakei! — tarė fakihas. — O kur yra protas? 

— Alachas įmeta jį į širdį, o spinduliai iš širdies pakyla į sme- 
genis ir ten įsitvirtina. 

— O dabar pasakyk man, kaip tu sužinojai apie pranašą (te- 
laimina jį Alachas)? 

— Skaitydama didžiojo Alacho knygas, taip pat per prana- 
šingus ženklus, nuorodas, įrodymus ir stebuklus. 

— Gerai! — tarė fakihas. — Papasakok man apie būtinąsias 
taisykles ir tvirtuosius nuostatus!“, 

— Būtinųjų taisyklių yra penkios: liudijimas, kad nėra kito 
dievo, išskyrus Alachą, ir kad Mahometas — jo vergas ir pra- 
našas; malda; išmaldos dalijimas; pasninkas ramadano mėnesį 
ir kelionės prie Alacho šventyklos tiems, kurie gali keliauti. O 
tvirtųjų nuostatų yra keturi: naktis, diena, saulė ir mėnulis; jie 
teikia gyvybę ir viltį, ir Adomo vaikai nežino, ar bus jie sunaikinti 


'* Kanoniškasis musulmonų teisynas (arabiškai — „šar“, 
arba „šaria“, iš čia lietuviškasis „šariatas“), stengiasi 
reglamentuoti visą islamo sekėjų visuomeninį ir asmeninį 
gyvenimą. Jį sudaro nurodymai, kaip elgtis 
visais gyvenimo atvejais. 

paskutinę dieną, ar liks amžiams. 

— Gerai! Išvardyk man tikėjimo apeigas! 

— Tikėjimo apeigos štai kokios: malda, išmalda, pasninkas, 
kelionė į šventąsias vietas, karas už tikėjimą ir susilaikymas nuo 
to, kas uždrausta. 

— Gerai! Pasakyk man, kaip tu meldiesi? 

— Dievobaimingai nusiteikusi, nusilenkdama Viešpaties valiai. 

— O dabar pasakyk, kiek Alacho nurodymų reikia įvykdy- 
ti prieš meldžiantis? 

— Alacho nurodymai štai kokie: apsivalyti, pridengti nuogybę, 
nusimesti purvinus drabužius, atsistoti švarioje vietoje, pasisukti 
į kiblą, stovėti tiesiai, pamaldžiai nusiteikti ir ištarti draudimo 
žodžius: „Alachas didis!“ 

— Dabar pasakyk, kaip tu išeini iš namų melstis? 

— Pamaldžiai ir dievobaimingai nusiteikusi, — atsakė mergina. 

— O kaip tu įeini į mečetę? 

— Trokšdama tarnauti Alachui. 

— O kaip tu pasisuki į kiblą? 

— Vykdydama tris taisykles ir vieną nurodymą. 

— Gerai! — tarė fakihas. — Pasakyk, kokia maldos pradžia, 
kas joje atšaukia draudimą ir kas uždraudžia? 

— Maldos pradžia — apsivalymas; uždraudžia draudimo žo- 
džiai: „Alachas didis!“, o atšaukia draudimą taikos palinkėjimas 
pasibaigus maldai. 

— O kas laukia to, kuris užmeta maldą? 

— As Sachyche!' sakoma: kas tyčia, be pasiteisinimo, užmes 
maldą, tam nebėra dalios islame... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimtoji naktis 


Kai atėjo keturi šimtai keturiasdešimtoji naktis, Šachrazada 
tęsė: 

Pasakojama, o laimingasai karaliau, kad merginai pasakius 
šventojo padavimo žodžius, fakihas tarė: 


" As Sachychas („Nepriekaištingasis“) — dviejų po- 
puliariausių padavimų rinkinių apie Mahoineto žodžius 
ir darbus pavadinimas. 

— Gerai! Dabar pasakyk man, kas yra malda. 

— Malda — ryšys tarp pono ir jo vergo, ji turi dešimt ypaty- 
bių: pašventina širdį, nušviečia veidą, suminkština sielą, papiktina 
šėtoną, užkerta kelią nelaimei, apsaugo nuo priešų klastų, didina 
geraširdystę, atleidžia nuo bausmės, priartina vergą prie jo viešpa- 
ties ir sulaiko nuo bjaurysčių ir visa ko draudžiamo. Malda — 
būtinas, privalomas dalykas, ji yra tikėjimo pagrindas. 

— Gerai! Pasakyk man, kas yra raktas į maldą? 

— Mažasis apsiplovimas. 

— O raktas į mažąjį apsiplovimą? 

— Alacho vardo ištarimas. 

— O raktas į Alacho vardo ištarimą? 

— Tvirtas tikėjimas. 

— O raktas į tvirtą tikėjimą? 

— Pasikliovimas Alachu. 

— O raktas į pasikliovimą Alachu? 

— Viltis. 

— O raktas į viltį? 

— Paklusnumas. 

— O raktas į paklusnumą? 

— Vienatinio dievo Alacho išpažinimas ir įtikėjimas jo aukš- 
čiausiąja valdžia. 

— Gerai. Pasakyk man mažojo apsiplovimo taisykles. 

— Pagal imamo aš Šalijo, Muchamedo ibn Idrisos'* (tebūnie 
Alachas juo patenkintas!), mokymą taisyklės yra šios: pamaldus 
nusiteikimas apsiplaunant veidą, rankų ir alkūnių apsiplovimas, 
dalies galvos apsitrynimas, kojų ir pėdų apsiplovimas ir reikiama 
apsiplovimo tvarka. O nurodymai yra šie: ištarti Alacho vardą, 
nusimazgoti rankas prieš merkiant jas į indą, išsiskalauti burną, 
įtraukti nosin vandens, apsitrinti visą galvą, išsiplauti ausis, iš- 
sitrinkti tankią barzdą, paskalauti rankų ir kojų pirštus, dešiniąją 
pusę apsiplauti pirma nei kairiąją, apvalyti kūną tris kartus ir 
nepertraukti apsiplovimo. Apsiplovus reikia pasakyti: „Liudiju, 
kad nėra kito dievo, išskyrus vienatinį Alachą, ir kad Mahome- 
tas — jo vergas ir pranašas! Mano Dieve! Šlovindamas tave 


2 Muchamedas aš Šafijas — teologas, vienos iš 
musulmoniškųjų tikratikių sektų įkūrėjas 
(mirė 820 m.). 

liudiju, kad nėra kito dievo, išskyrus tave, ir prašau atleisti mano 
kaltes, nes nuoširdžiai dėl jų gailiuosi“. O šventuosiuose pada- 
vimuose apie pranašą — telaimina jį Alachas! — tvirtinama, kad 
jis yra pasakęs: „Kas kartos tuos žodžius po kiekvieno apsiplo- 
vimo, tam atsivers aštuoneri rojaus vartai ir tas galės įeiti pro 
kuriuos norės“. 

— Gerai! — tarė fakihas. — O kai žmogus ruošiasi apsiplauti, 
kokie angelai ir velniai būna prie jo? 

— Kai žmogus susiruošia apsiplauti ir kai jis apsiplovimo pra- 
džioje mini didžiojo Alacho vardą, velniai nuo jo pabėga ir viršų 
paima angelai. Jie išskleidžia virš žmogaus šviesos palapinę su 
keturiomis virvėmis, o prie kiekvienos virvės stovi angelas, gar- 
bindamas didįjį Alachą ir prašydamas atleidimo tam žmogui, kol 
tas tyli ar mini Alacho vardą. Bet jeigu žmogus apsiplovimo pra- 
džioje nemini didžiojo Alacho vardo ar netyli, tada viršų paima 
velniai, o angelai pasitraukia, ir šėtonas kužda jam į ausį tol, 
kol žmogų apninka abejonės, ir apsiplovimas tampa netikras. 
Pranašas — telaimina jį Alachas! — sakė: „Teisingai atliktas ap- 
siplovimas nugena šėtoną ir apsaugo nuo sultono neteisybės“. 
Ir dar jis sakė: „Jei ką užklupo bėda neapsiplovusį, tas tegu kal- 
tina pats save“. 

— Gerai! Pasakyk, ką turi padaryti žmogus, vos tik pabudęs? 

— Tris kartus nusimazgoti rankas prieš kišdamas jas į indą. 

— Gerai! Išvardyk man didžiojo apsiplovimo taisykles ir nu- 
rodymus. 

— Štai kokios apsiplovimo taisyklės: žmogus turi būti nusi- 
teikęs pamaldžiai ir apsilieti vandeniu visą kūną, kitaip tariant, 
turi būti suvilgytas kiekvienas plaukelis ir visut visutėlė oda. O 
nurodymai tokie: pirmiausia reikia atlikti mažąjį apsiplovimą ir 
išsitrinkti plaukus, o kai kas sako, kad kojas mazgoti reikia pa- 
čioje pabaigoje, — atsakė mergina. 

— Gerai! — tarė fakihas... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt pirmoji 
naktis 


Kai atėjo keturi šimtai keturiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
išvardijo didžiojo apsiplovimo taisykles ir nurodymus, fakihas tarė: 

— Gerai! Pasakyk man apsiplovimo smėliu priežastis, jo tai- 
sykles ir nurodymus. 

— Priežasčių yra septynios: jei nėra vandens, jei būgštauja- 
ma, kad jo pritrūks, jei vandens trūksta, jei išklydai iš kelio, jei 
sergi, jei įtverta ranka, jei neleidžia žaizda. Taisyklių yra ketu- 
rios: pamaldžiai nusiteikti, naudoti švarų smėlį, apsitrinti veidą 
ir abi rankas. O nurodymai štai kokie: ištarti Alacho vardą ir 
dešinę ranką apsiplauti pirma nei kairę. 

— Gerai! Pasakyk dabar maldos sąlygas, jos pagrindą ir nu- 
rodymus. 

— Maldos sąlygos yra penkios: švarios rankos ir kojos; pri- 
dengta gėda; tinkamas laikas; švari vieta; pasisukimas į kiblą. O 
pagrindiniai maldos dalykai štai: dievobaimingas nusiteikimas, 
draudimo žodžiai „Alachas didis!“, stovėjimas stačiomis, jeigu 
įmanoma, ir „Fatihos“!? skaitymas. Paskui reikia nusilenkti iki Že- 
mės, padelsti kiek, atsitiesti ir vėl padelsti, kristi kniūbsčiam, 
pritūpti tarp dviejų kritimų, ištarti tikėjimo išpažinimą pritūpus 
ir dar sukalbėti maldą už pranašą (telaimina jį Alachas!), pas- 
kui ištarti pirmąjį pasveikinimą ir, pasak kai kurių žmonių, turėti 
dievobaimingą ketinimą užbaigti maldą. O prie nurodymų dėl 
maldos priskiriama: azanas, ikama“, rankų pakėlimas sakant drau- 
dimo žodžius „Alachas didis!“, įžanginis prašymas, apsaugantys 
žodžiai „Amen“, kokios nors suros skaitymas po fatihos, šūks- 
niai keičiant kūno padėtį „Alachas didis!“, frazė „Teišgirsta 
Alachas tuos, kurie jį giria! Būk pagarbintas, mūsų Viešpatie!“ 
ir garsi kalba, kai reikia, ir tyli kalba, kai reikia, ir pirmasis iš- 
pažinimas, kuomet reikia atsisėsti, ir malda už pranašą (telaimina 
jį Alachas!), ir paskutiniajame išpažinime malda už jo šeimyną, 
ir antrasis pasveikinimas. 


5 Fatiha („Atveriančioji“) — pirmosios Korano suros 
pavadinimas. Toji sura musulmonams turi maždaug tokią 
reikšmę kaip „Tėve mūsų“ krikščionims. *“ Azanas 
(paraidžiui — „pranešimas“) — kvietimas maldai ir į 
penktadienio pamaldas, kurį skelbia muedzinas, 
mečetės tarnautojas. Ikama — antrasis kvietimas 
maldai, pasigirstantis tuomet, kai 
malda jau prasidėjusi. 

— Gerai! Pasakyk man, nuo ko reikia mokėti mokesčius dėl 
vargšų? 

— Nuo aukso, sidabro, kupranugarių, karvių, avių, kviečių, 
miežių, sorų, duros kruopų, pupų, žirnių, razinų ir datulių. 

— Gerai! O nuo kokio aukso kiekio imamas mokestis? 

— Jei aukso mažiau nei dvidešimt miskalių, mokėti nereikia, 
o jei jau susikaupė dvidešimt, mokama pusė miskalio, toliau nuo 
kiekvienų dvidešimt mokama po pusę miskalio. 

— O nuo kokio sidabro kiekio imamas mokestis? 

— Jei sidabro mažiau nei du šimtai dirhemų, mokėti nereikia, 
o jei jau susidarė du šimtai, mokama penki dirhemai, toliau nuo 
kiekvienų dviejų šimtų mokama po penkis dirhemus. 

— Gerai. O nuo kelių kupranugarių priklauso mokėti mo- 
kesčius? 

— Nuo kiekvienų penkių — viena avis, ir taip iki dvidešimt 
penkių kupranugarių, o nuo dvidešimt penkių — metinė kupra- 
nugarė. 

— Gerai! O nuo kelių avių priklauso mokėti mokesčius? 

— Nuo keturiasdešimties — viena avis. 

— Gerai! Dabar papasakok man apie pasninką!* ir jo taisykles. 

— Pasninko taisyklės štai kokios: dievobaimingai nusiteikti, 
susilaikyti nuo maisto, gėrimo, susiliejimo ir tyčinio vėmimo; pas- 
ninkauti privalu kiekvienam suaugusiam, išskyrus moteriškę po 
gimdymo. Pradėti pasninką reikia nuo tos minutės, kai pama- 
tysi jauną mėnulį arba išgirsi apie tai iš mačiusiųjų lūpų. Viena 
iš būtinų pasninko sąlygų — melstis kiekvieną naktų. O nurodymai 
dėl pasninko yra tokie: pagreitinti atsigavėjimą, atidėti priešaušrio 
valgymą ir susilaikyti nuo kalbų, išskyrus žodžius apie gerumą, 
Alacho vardą ir Korano skaitymą. 

— Gerai! — tarė fakihas. — O kas nedaro pasninko negalio- 
jančiu? 

— Išsitrynimas taukais, juodylų naudojimas, kelio dulkių ir 
seilių nurijimas, sėklos išsiliejimas poliucijų metu arba pažvel- 
gus į svetimą moterį, kraujo nuleidimas ir dėlių dėjimas — visa 
tai nedaro pasninko negaliojančiu, — atsakė mergina. 


5 Musulmonams privalu pasninkauti visą ramadano 
mėnesį (devintasis musulmonų mėnulio 
kalendoriaus mėnuo). 

— Gerai! Papasakok man apie maldą abiejų švenčių“ metu. 

— Per šventes reikia kalbėti du rakatus — tai nustato su- 
na — be azano ir ikamos. Bet besimeldžantis sako: „Į bendrą 
maldą!“ Ir ištaria: „Alachas didis!“ pirmajame rakate septynis kar- 
tus, neskaitant draudimo žodžių, o antrajame rakate — penkis 
kartus, neskaitant žodžių stojantis; šitaip mokė imamas aš Šafijas 
(tepasigaili jo didysis Alachas!), ir dar besimeldžiantis pasako ti- 
kėjimo išpažinimą... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt antroji 
naktis 


Kai atėjo keturi šimtai keturiasdešimt antroji naktis, Šachra- 
zada tęsė: 

Pasakojama, o laimingasai karaliau, kad fakihas, išklausęs, 
ką mergina sako apie abiejų švenčių maldas, tarė: 

— Gerai! Papasakok man apie maldas užtemus mėnuliui ir 
užtemus saulei. 

— Reikia kalbėti du rakatus, be azano ir ikamos; kiekviename 
rakate besimeldžiantis dukart išsitiesia, dukart nusilenkia ir dukart 
krenta kniūbsčias, sėdasi ir ištaria tikėjimo išpažinimą ir sveiki- 
nimo žodžius. 

— Gerai! Papasakok man apie maldą prašant lietaus. 

— Tai du rakatai be azano ir ikamos; imamas ištaria tikė- 
jimo išpažinimą ir sveikinimo žodžius, paskui sako pamokslą ir 
prašo Alachą atleisti toje vietoje, kur sakomi žodžiai: „Alachas 
didis!“ — pamoksluose per abi šventes, ir apsuka savo apsiaustą 
viršumi žemyn, ir šaukiasi Alacho, ir maldauja. 

— Gerai! Papasakok apie neporinę maldą. 

— Neporinėje maldoje mažiausiai vienas rakatas, daugiau- 
siai — vienuolika. 

— (Gerai! Papasakok apie priešaušrio maldą. 

— Priešaušrio maldoje mažiausiai du rakatai, daugiausiai — 
dvylika. 


6 Musulmonai per metus švenčia tik dvi oficialias šven- 
tes: Didžiąją šventę (Aukos šventę) ir Mažąją šventę 
(Atsikvėpimo šventę po pasninko). 

— Gerai! Papasakok apie atsiskyrėliškumą. 

— Gerai! Tai ne taisyklė, o nurodymas. 

— O kokios sąlygos? 

— Būti dievobaimingam, išeiti iš mečetės tik būtinam reikalui 
esant, neprisiliesti prie moterų, pasninkauti ir susilaikyti nuo 
kalbų. 

— Gerai! Pasakyk, kada privalu lankyti šventąsias vietas? 

— Kai žmogus subrendęs, yra viso proto, išpažįsta islamą ir 
turi sveikatos keliauti. Šventąsias vietas aplankyti privalu vieną 
kartą per gyvenimą. 

— O kokios šventųjų vietų lankymo taisyklės? 

— Suvaržyti save draudimais, sustoti ant Arafato, apeiti ap- 
linkui, bėgti ir nusiskusti arba patrumpinti plaukus. 

— Kokie lankymo nurodymai? 

— Suvaržyti save draudimais, apeiti aplinkui ir bėgti. 

— Kokios taisyklės suvaržyti save draudimais? 

— Nusimesti siūtus drabužius, atsisakyti kvepalų ir smilkalų, 
nustoti skusti galvą, kirpti nagus, skersti gyvulius ir mylėtis. 

— Kokie nurodymai lankant šventąsias vietas? | 

— Žodžiai: „Aš čia!“, tik atvykus apeiti aplinkui, apeiti atsi- 
sveikinant, nakvynė al Muzdalife ir Minoje ir dar akmenukų 
mėtymas!', 

— Gerai! O kas tai yra karas už tikėjimą ir koks jo pagrin- 
das? 


— Pagrindas — netikėlių užpuolimas, imamo ir karinių reik- 


V Keliaujantis aplankyti šventųjų vietų įžengęs į Meką 
pirmiausia atlieka vadinamąjį „aplankymą“, arba „mažąjį 
šventųjų vietų lankymą“, kurį sudaro tokios apeigos: 
apėjimas aplink Kaabą, dalyvavimas ritualiniame bėgime 
nuo Safo iki Marvo kalvų ir iškilmingas galvos skutimas. 
Tikrasis šventųjų vietų lankymas (chadžas) prasideda 
tuomet, kai keliauninkai, Mekos mečetėje išklausę išly- 
dimąjį pamokslą, traukia į Arafato kalną, kuris yra per 
keturias valandas kelio į rytus nuo Mekos. Praleidę dieną 
ant Arafato, jie nakvoja al Muzdalifo gyvenvietėje ir 
paskui eina į Miną, kur švenčia Aukos šventę, arba Di- 
džiąją šventę. Paskui keliauninkai grįžta į Meką, kur 
antrąkart apeina septynis kartus aplink Kaabą ir 
dalyvauja ritualiniame bėgime. 

menų buvimas ir tvirtumas mūšyje, o nurodymai liepia šitaip 
šaukti į kovą: „O pranaše, kviesk tikratikius į mūšį!“ 

— Gerai! Papasakok man apie prekybos taisykles ir nurody- 
mus. 

— Prekybos taisyklės — siūlymas parduoti ir sutikimas pirkti, 
kad parduodamas daiktas būtų pardavėjo nuosavybė, o pirkė- 
jas galėtų jį įsigyti, ir dar palūkanų atsisakymas. 

— O nurodymai? 

— Teisė atsisakyti sandėrio ir pasirinkimo teisė. Besideran- 
tieji turi teisę rinktis, kol nenuėjo kiekvienas savo keliu. 

— Gerai! — tarė fakihas. — Pasakyk, kokių daiktų negalima 
mainyti vienas į kitą. 

— Aš įsiminiau, — atsakė mergina, — vieną tikrą padavimą, 
kurį pasakojo Nafis, remdamasis Dievo pranašo žodžiais, uždrau- 
dusio mainyti žalias datules į džiovintas ir džiovintas datules į 
tą, ir visa, kas priklauso tai pačiai rūšiai ir yra valgoma, negalima 
mainyti viena į kita. 

Išgirdęs tuos atsakymus, fakihas suprato, kad mergina yra 
įžvalgi, nuovoki ir išsimokslinusi, tad tarė sau: „Man būtinai reikia 
pergudrauti ją ir nugalėti dabar, girdint tikratikių valdovui“. Tad 
jis vėl ėmė klausinėti: 

— O mergele, ką reiškia žodis „vudu“ paprastoje kalboje? 

— „Vudu“ reiškia švara, apsivalymas nuo purvo. 

— O ką reiškia „salat“? 

— Palinkėjimas gero. 

— O „giusl“? 

— Apsivalymas. 

— O „saum“? 

— Susilaikymas. 

— O „zakat“? 

— Padidinimas. 

— O „chadž“? 

— Veržimasis į tikslą. 

— O „džichad“? 

— Gynyba. 

Ir čia išseko fakiho klausimai... 

Tuo tarpu išaušo rytas, ir Šachrazada nutraukė pasakojimą. 

Keturi šimtai keturiasdešimt trečioji 

naktis 

Kai atėjo keturi šimtai keturiasdešimt trečioji naktis, Šach- 
razada tęsė: 

Pasakojama, o laimingasai karaliau, kad pagaliau išseko fakiho 
klausimai, jis atsistojo ir tarė: 

— Liudiju, o tikratikių valdove, kad mergina išmano daugiau 
už mane. 

— Dabar aš tavęs kai ko paklausiu, — tarė mergina. — Greitai 
atsakinėk, jei esi išmanantis žmogus. 

— Klausk! — sutiko fakihas. 

— Kas yra tikėjimo strėlės? 

— Jų dešimt: pirma — išpažinimas, tai yra tikėjimas; antra — 
malda, tai yra prigimtinė savybė; trečia — mokestis dėl vargšų, 
tai yra švarumas; ketvirta — pasninkas, tai yra skydas; penk- 
ta — šventųjų vietų lankymas, tai yra įstatymas; šešta — karas 
už tikėjimą, tai yra išsivadavimas; septinta ir aštunta — noras da- 
ryti gera ir draudimas daryti bloga, tai yra uolus gerumas; 
devinta — bendras sutikimas, tai yra sandrauga; dešimta — Ži- 
nių ieškojimas, tai yra pagirtinas kelias. 

— Gerai! O kokios yra islamo šaknys? 

— Jų keturios: sveikas pasitikėjimas, nuoširdus veržimasis į 
tikslą, įstatymų laikymasis ir ištikimybė žodžiui. 

— Liko dar vienas klausimas, — tarė mergina. — Jei atsaky- 
si — gerai, o jei neatsakysi — pasiimsiu tavo drabužius kaip 
ženklą, kad nugalėjau tave. 

— Na ką gi, klausk! 

— Kokios yra islamo šakos? 

Fakihas tylėjo ir nieko neatsakė. Mergina sušuko: 

— Nusirenk savo rūbus, o aš tau paaiškinsiu, kokios yra is- 
lamo šakos! 

— Paaiškink, o aš tau nurengsiu jo rūbus, — įsiterpė tikra- 
tikių valdovas. 

— Islamo šakų yra dvidešimt dvi, — ėmė aiškinti mergi- 
na, — ir štai kokios: gyventi pagal didžiojo Alacho knygas, sekti 
jo pranašo pavyzdžiu, sustabdyti blogį, valgyti leistiną maistą, 
susilaikyti nuo draudžiamo, ištaisyti neteisybę nuskriaustųjų nau- 

dai, atgailauti, žinoti tikėjimo įstatymus, mylėti Alacho draugą!“, 
neprieštarauti lemčiai, pripažinti teisingais Alacho pranašus, bijoti 
permainų, būti pasiruošusiam paskutinei kelionei, tikėti visa šir- 
dimi, atleisti esant galimybei, būti tvirtam ligoje, kantriam bėdoje, 
pažinoti didįjį Alachą, žinoti, ką atnešė mums jo pranašas, ne- 
pasiduoti prakeiktajam Ibliui, kovoti su savo siela ir nepaklusti 
jai, ir dar tikras atsidavimas Alachui. 

Kai tikratikių valdovas išgirdo tuos merginos žodžius, paliepė 
nurengti fakihą, nuimti jam tailesaną'?, ir tas susikrimtęs ir su- 
sigėdęs išėjo. 

Tada atsistojo kitas žmogus ir tarė merginai: 

— Dabar atsakyk į keletą mano klausimų. 

— Mielai! — atsakė ji. 

— Kas yra teisingas prekės įteikimas? 

— Kai yra žinoma kaina, žinoma rūšis ir žinomas sumokė- 
jimo terminas. 

— Gerai! — tarė fakihas. — Kokios yra valgymo taisyklės ir 
nurodymai? 

— Valgymo taisyklės — suvokimas, kad didysis Alachas ap- 
dovanojo žmogų, pavalgydino jį ir pagirdė, ir už tai reikia būti 
dėkingam. 

— O kas yra dėkingumas? 

— Dėkingumas išreiškiamas tuo, kad vergas visa tai, kuo jį 
apdovanojo didysis Alachas, sunaudoja tam, dėl ko jis tai su- 
kūrė. 

— O kokie nurodymai dėl valgymo? 

— Reikia ištarti Alacho vardą, nusimazgoti rankas, valgyti tri- 
mis pirštais, sėdint ant kairiosios pusės, ir ragauti tai, kas padėta 
po ranka. 

— Gerai! O kaip reikia elgtis prie stalo? 

— Dėti į burną mažus kąsnelius ir nespoksoti į sėdinčius 
greta. 

— Gerai! — tarė fakihas... 

Tuo tarpu išaušo rytas, ir Šachrazada nutraukė pasakojimą. 


* Alacho draugu Korane vadinamas Ibrahimas, 


biblinis Abraomas. " Tailesanas — ypatingos 
formos turbanas, kurį paprastai nešioja 
mokslo Žmonės. 

Keturi šimtai keturiasdešimt ketvirtoji 
naktis 


Kai atėjo keturi šimtai keturiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
paaiškino, kaip reikia elgtis prie stalo, fakihas tarė: 

— Gerai! Papasakok man apie širdies įsitikinimus ir apibū- 
dink juos per priešingybes. . 

— Jų yra trys, ir apibūdinimų per priešingybes irgi yra trys. 
Pirmas įsitikinimas — tikėjimas, o jo apibūdinimas per priešin- 
gybes — daugdievystės paneigimas; antras įsitikinimas — suna, 
o jos apibūdinimas per priešingybes — naujovių paneigimas; tre- 
čias įsitikinimas — nuolankumas Alachui, o jo apibūdinimas per 
priešingybes — nepaklusnumo jam paneigimas. 

— Gerai! Pasakyk man mažojo apsiplovimo sąlygas. 

— Atsidavimas Alachui, gebėjimas matyti ir atpažinti skirtu- 
mus, vandens švarumas, jaučiamos kliūties nebuvimas ir kliūties 
pagal įstatymą nebuvimas. 

— Gerai! Papasakok man apie tikėjimą. 

— Tikėjimas skirstomas į devynis skyrius: tikėjimas tuo, kurį 
garbini; tikėjimas tuo, kad esi vergas; tikėjimas ypatinga Vieš- 
paties esme; tikėjimas dviejomis rieškučiomis; tikėjimas lemtimi; 
tikėjimas atšaukimu; tikėjimas atšauktu; tikėjimas Alachu, jo an- 
gelais ir pranašais; tikėjimas likimu ir tuo, kas lemta blogo ir 
gero, saldaus ir kartaus. 

— Gerai! Pasakyk man apie tris dalykus, kurie trukdo kitiems 
trims dalykams. 

— Pasakojama, kad Sufjanas as Sauris? sakė: „Trys dalykai 
žlugdo kitus tris: jei niekini dievobaimingus — pražudai būsimąjį 
gyvenimą, jei niekini karalių — pražudai sielą, o jei niekini iš- 
laidas — pražudai pinigus“. 

— Gerai! Papasakok apie dangaus raktus ir kiek danguje 
vartų. 

— Didysis Alachas pasakė: „Ir atsidarė dangus, ir buvo ten 
vartai“, o pranašas (telaimina jį Alachas!) sakė: „Kiek yra dangaus 


* Sufjanas as Sauris — garsus VIII a. musulmonų 
teologas. 

vartų, niekas nežino, išskyrus tą, kuris sukūrė dangų, ir nėra nė 
vieno Adomo sūnaus, kuriam danguje nebūtų dvejų vartų: pro 
vienus nusileidžia jo dalia, pro kitus pakyla jo poelgiai, ir dalios 
vartai neužsivers, kol jis nenumirs, ir poelgių vartai neužsivers, 
kol jo siela neatskris“. 

— Gerai! Pasakyk man, kas yra daiktas, kas pusiaudaiktis ir 
kas nedaikas. 

— Daiktas — tai tikratikis, pusiaudaiktis — veidmainis, o ne- 
daiktas — klaidatikis. 

— Gerai! Papasakok man apie širdis. 

— Būna sveika širdis, nesveika širdis, atgailaujanti širdis, pa- 
siaukojanti širdis ir šviečianti širdis. Sveika — tai Alacho draugo 
širdis; nesveika — klaidatikių širdis; atgailaujanti — dievobaimin- 
gųjų širdis; pasiaukojanti — mūsų pono Mahometo širdis; 
šviečianti — širdis tų, kurie eina paskui jį. O mokslininkų šir- 
dys trejopos: širdis, prisirišusi prie šio gyvenimo; širdis, prisirišusi 
prie paskutiniojo gyvenimo, ir širdis, prisirišusi prie savo Vieš- 
paties. Dar yra pasakyta, kad prarastoji — tai veidmainio širdis, 
tvirtoji — tikratikio širdis. O dar yra pasakyta, kad jų trys: šir- 
dis, atvira šviesai ir tikėjimui, širdis, sužeista išsiskyrimo baimės, 
ir širdis, bijanti būti pamesta. 

— Gerai! — tarė fakihas. 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt penktoji 
naktis 


Kai atėjo keturi šimtai keturiasdešimt penktoji naktis, Šach- 
razada tęsė: 

Pasakojama, o laimingasai karaliau, kad tuomet, kai ir antrojo 
fakiho klausimai išseko, mergina tarė: 

— O tikratikių valdove, jis klausinėjo mane, kol pavargo, da- 
bar aš norėčiau užduoti jam du klausimus. Jei jis atsakys, tai 
gerai, jei ne — paimsiu jo rūbus, ir teeinie sau. 

— Klausk manęs, ko tik nori, — sutiko fakihas, ir mergina 
tarė: 

— K34 tu pasakysi apie tikėjimą? 

— Tikėjimas — tai tiesos pripažinimas širdimi, pasakymas kal- 

ba ir patvirtinimas sąnarių judesiais. Pranašas yra ištaręs: „Te- 
nenusilps tikratikio tikėjimas, kol jis pasikliaus Alachu, patikės 
save Alachui, bus Alacho valdžioje, sutiks su Alacho nuospren- 
džiu ir stengsis įtikti Alachui, nes tik tas, kas mylėjo vardan 
Alacho, davė vardan Alacho ir atsakė vardan Alacho — tik tas 
iš tikro įtikėjo“. 

— Papasakok apie taisyklių taisyklę, apie taisyklę visų taisyklių 
pradžioje, apie taisyklę, reikalingą visoms taisyklėms, apie tai- 
syklę, užliejančią visas taisykles, apie nurodymą, įeinantį į taisyklę 
ir apie nurodymą, užbaigiantį taisyklę. 

Fakihas nutilo ir nieko neatsakė. Tada kalifas liepė mergi- 
nai paaiškinti savo žodžius, o fakihui nusirengti ir atiduoti jai 
savo rūbus. Tada mergina tarė: 

— O fakihe, taisyklių taisyklė — tai didžiojo Alacho pažini- 
mas; taisyklė visų taisyklių pradžioje — liudijimas, kad nėra kito 
dievo, išskyrus Alachą, o Mahometas — jo pranašas; taisyklė, rei- 
kalinga visoms taisyklėms, — mažasis apsiplovimas; taisyklė, 
užliejanti visas taisykles, — didysis apsiplovimas. Nurodymas, įei- 
nantis į taisyklę, — pirštų ir tankios barzdos mazgojimas, o 
nurodymas, užbaigiantis taisyklę, — apipjaustymas. 

Taip paaiškėjo fakiho bejėgiškumas, ir jis atsistojęs tarė: 

— Alachas liudininkas, o tikratikių valdove, kad šitoji mer- 
gina didesnė mokovė už mane! — ir jis išėjo, palikęs drabužius 
merginai. 

Tada Tavadudė atsigrįžo į kitus mokslininkus ir paklausė: 

— Kuris iš jūsų mokytojas ir skaitovas, išmanantis septynis 
skaitymus, gramatiką ir leksiką? | 

Vienas fakihas pakilo, atsisėdo priešais merginą ir paklausė: 

— Ar tu skaitei didžiojo Alacho knygą, ar gerai pameni jos 
eiles, atšaukiančias ir atšauktas, tvirtai nustatytas ir keliančias abe- 
jonių, Mekos eiles ir Medinos eiles? Ar supratai jų aiškinimą, 
ar žinai jų skaitymo ir perdavimo pagrindus? 

-— Taip, — atsakė mergina, ir fakihas ėmė klausinėti: 

— Pasakyk man, kiek surų yra Korane, kiek eilių, kiek rai- 
džių ir kiek skyrių puolama kniūbsčiom? Kokie pranašai jame 
paminėti, kiek yra Medinos, kiek Mekos surų ir kiek jame pa- 
minėta skraidančių būtybių? 

— O pone, Korane yra šimtas keturiolika surų, iš jų Me- 

kos — septyniasdešimt, o Medinos — keturiasdešimt keturios. De- 
šimtųjų dalių yra šeši šimtai ir dvidešimt viena, eilių Korane — 
šeši tūkstančiai du šimtai trisdešimt šešios, žodžių — septy- 
niasdešimt devyni tūkstančiai keturi šimtai trisdešimt devyni, o 
raidžių — trys šimtai dvidešimt trys tūkstančiai šeši šimtai sep- 
tyniasdešimt, skaitančiam Koraną už kiekvieną raidę užskaitoma 
dešimt gerų darbų. O puolama kniūbsčiom keturiolika kartų... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt šeštoji 
naktis 


Kai atėjo keturi šimtai keturiasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad į skaitovo klausimą 
apie Koraną mergina taip atsakinėjo: 

— Korane paminėti šie pranašai: Adomas, Nuchas, Ibrahi- 
mas, Ismailas, Ischakas, Jakubas, Jusufas, al Jasa, Junusas, Lutas, 
Salichas, Chudas, Šuaibas, Daūdas, Suleimanas, Zu “1 Kiflis, Id- 
risa, Iljasas, Jachja, Zakarija, Aijubas, Musa, Harūnas, Mahometas 
(telaimina juos visus Alachas!)... O skraidančiųjų būtybių pami- 
nėta devynios. 

— Išvardyk jas. 

— Uodas, bitė, musė, skruzdėlė, dudutis, varnas, skėrys, Aba- 
bilis ir Isos (ramybė jam!) paukštis?! — šikšnosparnis. 

— Gerai! O kuri Korano sura puikiausia? 

— Sura apie karvę. 

— O kuri eilutė ilgiausia? 

— Eilutė apie sostą. Joje penkiasdešimt žodžių. 

— O kuri eilutė turi devynis stebuklus? 

— Šitoji: „Iš tikro, tame, kad yra dangus ir žemė, kad die- 
ną keičia naktis, kad raižo jūrą laivai, veždami visa, ko reikia 
žmogui...“ Ir taip iki galo. 

— Gerai! O kuri eilutė teisingiausia? 

— Šitoji: „Alachas liepia būti teisingam ir mielaširdingam, ap- 

* Korane pasakojama, kad Alachas apdovanojo Isą (Jėzų) 


gebėjimu suteikti gyvybę iš molio 
nulipdytiems paukščiams. 

dovanoti savo gimines ir draudžia elgtis smerktinai, nedorai ir 
niekšiškai“. 

— Kurioje eilutėje išreikštas didžiausias troškimas? 

— Šitoje: „Argi kiekvienas žmogus netrokšta įžengti į palai- 
mos sodą?“ 

— Kurioje eilutėje išreikšta didžiausia viltis? 

— Šitoje: „Sakyk: „O mano vergai, nusidėjusieji patys sau, 
nepraraskite vilties, kad Alachas jums atleis: iš tikro Alachas 
visiškai atleidžia nuodėmes, nes jis yra visa atleidžiantis ir gai- 
lestingas“. 

— Gerai! Kokiu skaitymu tu skaitai Koraną? 

— Rojaus gyventojų, kitaip sakant, Nafio skaitymu. 

— O kurioje eilutėje pranašai sumelavo? 

— Šitoje: „Ir jie ištepė marškinius netikru jo krauju“, o 
jie — tai Jusufo broliai. 

— O kurioje eilutėje klaidatikiai pasakė tiesą? 

— Šitoje: „Ir žydai pasakė: „Krikščionys neturi jokio pagrin- 
do“; ir krikščionys pasakė: „Žydai neturi jokio pagrindo“. O jie 
visi pasakė tiesą. 

— Kurioje eilutėje Alachas kalba apie save? 

— Šitoje: „Ir sukūriau aš džinus ir žmones tik tam, kad jie 
garbintų mane“. 

— O kurioje eilutėje yra angelų žodžiai? 

— Šitoje: „Mes garsinam tavo vardą ir garbinam tave“. 

— Papasakok man, — vėl tarė fakihas, — apie šūksnį: „Ieš- 
kau pas Alachą prieglobsčio nuo velnio, apmėtyto akmenimis“. 
Ir pasakyk, apie ką jame kalbama. 

— Tai saugantysis šūksnis — prievolė, kurią Alachas liepė vyk- 
dyti skaitant Koraną, ir patvirtina šitai jo (didis jis!) žodžiai: „Ir 
kai tu skaitai Koraną, ieškok prieglobsčio pas Alachą nuo vel- 
nio, apmėtyto akmenimis“. 

— Papasakok man, kokie saugančiojo šūksnio žodžiai ir kur 
nesutapimas juose? 

— Vieni tą šūksnį taria taip: „Ieškau prieglobsčio pas visa ži- 
nantį, visa girdintį Alachą nuo velnio, apmėtyto akmenimis!“ O 
kiti sako: „Pas visa galintį Alachą“. O geriausia sakyti taip, kaip 
skelbia didysis Koranas. Ir pranašas (telaimina jį Alachas!), im- 
damas skaityti Koraną, sakydavo: „Ieškau prieglobsčio pas Alachą 

nuo velnio, apmėtyto akmenimis!“ Nafis yra girdėjęs iš tėvo ir 
pasakojęs kitiems, kad tas sakė: „Kai Alacho pasiuntinys (telai- 
mina jį Alachas!) naktį keldavosi melstis, visuomet pasakydavo: 
„Alachas didis savo didybėje, ir garbė Alachui per amžius! Šlovė 
Alachui rytą ir vakarą!“ Ir dar jis sakė: „Ieškau prieglobsčio pas 
Alachą nuo velnio, apmėtyto akmenimis, ir nuo velnio kursty- 
mo ir gundymo“. Pasakojama, kad ibn AbasasZ (tebūnie Alachas 
patenkintas juo ir jo tėvu) sakęs: „Kai Džibrilis*? pirmą kartą buvo 
pasiųstas pas pranašą (telaimina jį Alachas!), išmokė jį saugančio- 
jo šūksnio ir tarė: „O Mahometai, pasakyk: „Ieškau prieglobsčio 
pas aukščiausiąjį, visažinį Alachą“, paskui pasakyk: „Vardan mie- 
laširdingojo, gailestingojo Alacho“, paskui: „Skaityk vardan tavo 
Viešpaties, kuris sukūrė...“ O sukūrė jis žmogų iš kraujo krešulio. 

Korano skaitovą apstulbino merginos išmanymas ir iškalba, 
protas ir kiti privalumai, ir jis paklausė: 

— O ką tu pasakysi apie tokius žodžius: „Vardan mielašir- 
dingojo, gailestingojo Alacho“? Ar tai eilutė iš Korano? 

— Taip, — atsakė mergina. — Tai eilutė iš suros „Skruzdė- 
lė“ ir eilutė tarp kiekvienų dviejų surų, ir dėl jos tarp mokslininkų 
kyla daug nesutarimų. 

— Gerai! — tarė fakihas... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt septintoji 
naktis 


Kai atėjo keturi šimtai keturiasdešimt septintoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
atsakė į klausimą apie žodžius „Vardan mielaširdingojo, gailes- 
tingojo Alacho“, fakihas vėl paklausė: 

— O kodėl šių žodžių nėra suros „Atsižadėjimas“ pradžioje? 

— Kai buvo žmonėms atsiųsta iš aukštybių sura „Atsižadė- 


“ Abd Alachas ibn Abasas — Mahometo pusbrolis, 
žymus padavimų sekėjas ir Korano aiškintojas, nesivaržęs 
pats kurti posakius, kuriuos priskirdavo pranašui. 
| > Džibrilis — arabiška archangelo 

Gabrieliaus vardo forma. 

jimas“ apie sulaužytą sutartį tarp pranašo (telaimina jį Alachas!) 
ir daugiadievių, pranašas pasiuntė pas juos Alį ibn Abu Tali- 
bą* su tąja sura, ir Alis jiems perskaitė ją visą, tik neperskaitė 
žodžių: „Vardan mielaširdingojo, gailestingojo Alacho“. 

— Papasakok man apie žodžių: „Vardan mielaširdingojo, gai- 
lestingojo Alacho!“ privalumus ir palaimingumą. 

— Kalbama, kad pranašas (telaimina jį Alachas!) yra sakęs: 
„Jei kas nors pasakys: „Vardan mielaširdingojo, gailestingojo Ala- 
cho!“ — tame visuomet bus palaiminimas“. Ir dar jis sakęs: 
„Prisiekė Viešpats savo didybe, kad kiekvieną sykį, ištarus ties 
ligoniu: „Vardan mielaširdingojo, gailestingojo Alacho!“ jis pa- 
sveiks“. Ir sakoma, kad tuomet, kai Viešpats sukūrė savo sostą, 
tas sudrebėjo baisiai, ir užrašė Alachas ant jo: „Vardan miela- 
širdingojo, gailestingojo Alacho!“ — ir nustojo jis drebėjęs. Ir kai 
iš aukštybių buvo nuleista „Vardan mielaširdingojo ir gailestingojo 
Alacho!“ ant Alacho pranašo (telaimina jį Alachas!), jis tarė: „Da- 
bar man negresia trys dalykai: prasmegti skradžiai, virsti kuo kitu 
ir nuskęsti“. Šių žodžių privalumai didžiuliai, palaimą jie atne- 
ša neaprėpiamą, tad labai ilga būtų viską dėstyti, ir apie Alacho 
pranašą (telaimina jį Alachas!) pasakojama, kad jis yra sakęs: „At- 
ves žmogų prisikėlimo dieną, ir bus pareikalauta iš jo ataskaitos, 
ir nebus jis atlikęs nė vieno gero darbo, ir bus liepta įmesti jį 
į ugnį, ir pasakys jis: „O mano Dieve, tu neteisingai su manim 
pasielgei!“ Ir Alachas tars: „Kodėl gi?“ — „O, viešpatie, — at- 
sakys žmogus, — todėl, kad tu vadini save mielaširdingu ir 
gailestingu, o mane nori bausti ugnimi“. Ir tada Alachas atsa- 
kys jam: „Aš pavadinau save mielaširdingu ir gailestingu; 
nuveskite mano vergą į rojų, nes aš — mielaširdingiausias iš visų 
mielaširdingųjų“. 

— Gerai! — tarė Korano skaitovas. — Papasakok man, kaip 
atsirado žodžiai: „Vardan mielaširdingojo, gailestingojo Alacho!“ 

— Kai didysis Alachas ėmė siųsti iš aukštybių Korano eilu- 
tes, rašė taip: „Vardan tavęs, mūsų Viešpatie!“ O kai didysis 
Alachas atsiuntė žodžius: „Sakyk: „Šaukitės Alacho, arba mie- 
laširdingojo, visi jo vardai yra nepaprasčiausi“, ėmė rašyti taip: 


* Alis ibn Abu Talibas — Mahometo pusbrolis ir 
žentas, ketvirtasis kalifas (valdymo 
metai — 656—661). 

„Vardan mielaširdingojo Alacho!“ O kai buvo atsiųsti žodžiai: 
„Viešpats mūsų — Viešpats vienatinis, nėra kito dievo, išskyrus 
jį, mielaširdingąjį, gailestingąjį“, ėmė rašyti: „Vardan mielašir- 
dingojo, gailestingojo Alacho!“ 

Skaitovas, išgirdęs merginos žodžius, nuleido galvą ir pamanė: 
„Nepaprastas dalykas! Jei nesugalvosiu kokios gudrybės, niekaip 
jos nenugalėsiu!“ 

— O mergele, — tarė jis, — ar Alachas atsiuntė iš aukštybių 
Koraną visą iškart, ar dalimis? | 

— Pasaulių Viešpats siuntė Koraną per ištikimąjį Džibrilį, kuris 
pranašui Mahometui, pasiuntinių ponui, dvidešimt metų perda- 
vinėjo liepimus ir draudimus, pažadus ir grasinimus, pasakojimus 
ir alegorijas atskiromis eilėmis, priklausomai nuo įvykių. 

— Gerai! Kokia buvo pirmoji sura? 

— Pasak ibn Abaso, pirmoji sura — „Apie kraujo krešulį“, 
o pasak Džabiro ibn Abd Alacho — sura „Apie susisupusį į ap- 
siaustą“. 

— O kokios paskutinės atsiųstosios eilės? 

— Paskutiniosios eilės — „Eilės apie palūkanas“, bet dar sa- 
koma, kad tai šie žodžiai: „Kai ateis Alacho pagalba ir pergalė...“ 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt aštuntoji 
naktis 


Kai atėjo keturi šimtai keturiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
teisingai pasakė apie paskutiniąsias atsiųstas Korano eiles, skai- 
tovas tarė: 

— Pasakyk man apie bendražygius, kurie rinko Korano ei- 
lutes, dar Alacho pranašui gyvam esant. 

— Jų buvo keturi: Ubejis ibn Kabas, Zeidas ibn Sabitas, Abu 
Ubeidas Amyras ibn al Džarachas ir Osmanas ibn Afanas (te- 
būnie Alachas jais patenkintas!). 

— Gerai! O kiek buvo Korano skaitovų, kuriais ir dabar yra 
sekama? 

— Jų buvo keturi: Abd Alachas ibn Masudas, Ubejis ibn Ka- 

bas, Muazas ibn Džabalis ir Salimas ibn Abd Alachas. 

— O ką tu pasakysi apie žodžius: „Ir tai, kas nusmeigta prie- 
šais pastatytuosius“?*? 

— Pastatytieji — tai stabai, kuriuos stato ir garbina šalia Ala- 
cho. 

— O ką pasakysi apie šiuos žodžius: „Tu žinai, kas mano sie- 
loje, o aš nežinau, kas tavo sieloje“? 

— Tai reiškia: tu iš tikro žinai kiekvieną mano sielos virp- 
telėjimą, o aš tavo sielos nepažįstu. O kaip įrodymą galiu pateikti 
šiuos žodžius: „Iš tikro tu tas, kuris žino visa paslėpta“. Dar sa- 
koma, kad tai reiškia: tu-pažįsti mano esmę, o aš tavo nepažįstu. 

— Ką pasakysi apie šiuos žodžius: „O jūs, tie, kurie įtikėjote, 
neuždrausite malonumų, kuriuos leido jūsų Alachas“? 

— Mano šeichas (telaimina jį Alachas!) pasakojo, kad ad Da- 
chakas yra sakęs: „Tai buvo musulmonai, tie, kurie pasakė: 
„Nupjausim savo vyriškąsias dalis ir apsirengsim ašutine“, — ir 
tada buvo atsiųsta toji eilutė. O Katadas* sakė, kad ji buvo 
atsiųsta dėl kelių Dievo pranašo (telaimina jį Alachas!) bendra- 
žygių — Alio ibn Abu Talibo, Osmano ibn Musabo ir kitų, kurie 
yra pasakę: „Išsikastruosim, apsirengsim ašutinėmis ir tapsime 
vienuoliais“. 

— O ką gali pasakyti apie šiuos žodžius: „Ir padarė Alachas 
Ibrahimą draugu“? 

— Draugas — tai tas, kuriam reikia kurio nors asmens; o 
pasak kitų — tai mylintis Alachą, atsidavęs jam, tas, kurio atsi- 
davimo niekas negali pakirsti. 

Kai Korano skaitovas pamatė, kad merginos žodžiai plaukia 
lyg debesys dangumi, kad atsakymai liejasi sklandžiai, atsisto- 
jo ir sušuko: 

— Kviečiu liudininku Alachą, o tikratikių valdove, ši mergina 
išmano Koraną ir visa kita geriau už mane! 

— Tada aš tau užduosiu vieną klausimą, — tarė mergina, — 
ir jei tu atsakysi, tai gerai, o jei ne — paliksi man savo rūbus. 

— Klausk! — paragino kalifas, ir mergina tarė: 


* Koranas draudžia vartoti maistui gyvulius, kurie „nu- 
smeigti priešais pastatytuosius“, t. y. paaukoti stabams. 
* Katadas — Korano komentuotojas, 
gyvenęs VIII a. 

— Ką tu gali pasakyti apie eiles, kuriose dvidešimt trys ka- 
fai, ir apie eiles, kuriose šešiolika mimų, ir apie eiles, kuriose 
šimtas keturiasdešimt ainų?', ir apie Korano dalį, kurioje nėra 
garbinimo šūksnio? 

Skaitovas nesugebėjo atsakyti, tad buvo priverstas nusirengti 
rūbus ir atiduoti merginai, tada ji paaiškino: 

— O tikratikių valdove, eilės su šešiolika mimų yra suroje 
„Blogis“, nuo eilutės: „O Nuchai, eik ramybėje ir su mūsų pa- 
laiminimu...“ ir iki galo; eilės su dvidešimt trimis kalais — suroje 
„Apie karvę“, tai eilės apie pareigą; eilės su šimtas keturiasde- 
šimčia ainų — suroje „Kliūtys“, štai tie žodžiai: „Ir išrinko Musa 
iš savo genties septyniasdešimt žmonių paskirtam laikui, o juk 
kiekvienas žmogus turi akis“. O dalis, kurioje nėra garbinimo 
šūksnio, — suros „Atėjo valanda ir suskilo mėnuo“, „Mielašir- 
dingasis“ ir „Suvokimas“. 

Tada Korano skaitovas nusirengė rūbus ir susigėdęs išėjo... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturiasdešimt devintoji 
naktis 


Kai atėjo keturi šimtai keturiasdešimt devintoji naktis, Šach- 
razada tęsė: 

Pasakojama, o laimingasai karaliau, kad tuomet, kai Kora- 
no skaitovas susigėdęs išėjo, atsistojo gydytojas ir tarė merginai: 

— Apie tikėjimo mokslą daugiau nekalbėsime, prisimink da- 
bar mokslus apie kūnus ir papasakok man apie žmogų: iš ko 
jis sudėtas, kiek jo kūne gyslų, kiek kaulų ir kiek slankstelių, kur 
pirmoji gysla ir kodėl Adomas buvo pavadintas Adomu. 

— Adomas pavadintas Adomu dėl savo tamsaus gymio, dėl 
rudos veido spalvos; ir sakoma, kad taip yra todėl, kad jis su- 
kurtas iš akmeningos žemės?*, iš viršutinio jos sluoksnio. Adomo 
krūtinė — iš Kaabos žemės, galva — iš Rytų žemės, kojos — iš 


" Kafas, mimas ir ainas (akis) — arabų abėcėlės 
raidžių pavadinimai. Senovės semitų abėcėlėje raidė 
ainas buvo panaši į akį. * Tainsus gymis — 
arabiškai „udina“, akmeninga 
žemė — „adim“. 

Vakarų žemės. Žmogaus galvoje sukurti septyneri vartai: dvi akys, 
dvi ausys, dvi šnervės ir burna, o joje yra dvi angos — priekinė 
ir užpakalinė. Ir sukūrė Alachas akis matančias, ausis girdinčias, 
šnerves uodžiančias, burną jaučiančią skonį, o liežuvį — išsakantį 
tai, kas Žmogaus sieloje. Ir sukūrė jis Adomą iš keturių stichi- 
jų: vandens, žemės, ugnies ir oro. Geltona tulžis — iš ugnies, nes 
ji karšta ir sausa; juoda tulžis — iš žemės, nes ji šalta ir sausa; 
seilės — iš vandens, nes jos šiltos ir drėgnos; kraujas — iš oro, 
nes jis karštas ir drėgnas. Alachas davė žmogui tris šimtus še- 
šiasdešimt gyslų, du šimtus keturiasdešimt kaulų ir tris sielas: 
gyvulišką, dvasinę ir prigimtinę; ir davė Alachas žmogui širdį, 
blužnį, plaučius, šešias žarnas, kepenis, du inkstus, du sėdme- 
nis, kaulų smegenis, kaulus, odą ir penkis pojūčius: klausą, regą, 
uoslę, skonį ir lytėjimą. Širdį jis įdėjo kairėje krūtinės pusėje, 
skrandį įdėjo prieš širdį, plaučius padarė širdies vėduokle, o ke- 
penis įtaisė dešinėje, priešais širdį. Be to, jis sukūrė plėves ir 
žarnas, išdėstė krūtinės kaulus ir sujungė juos su šonkauliais. 

— Gerai! — tarė gydytojas. — O kiek žmogaus galvoje yra 
įdubų? 

— Trys, — atsakė mergina, — ir jose yra penkios jėgos, ku- 
rios vadinamos vidiniais jausmais: gebėjimas suvokti, gebėjimas 
įsivaizduoti, gebėjimas parodyti, gebėjimas mąstyti ir atmintis. 

— Gerai! Papasakok man apie žmogaus griaučius... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimtoji naktis 


Kai atėjo keturi šimtai penkiasdešimtoji naktis, Šachrazada 
tęsė: 

Pasakojama, o laimingasai karaliau, kad į klausimą apie žmo- 
gaus griaučius mergina atsakė taip: 

— Jie sudaryti iš dviejų šimtų keturiasdešimties kaulų ir da- 
lijasi į tris dalis — galvą, liemenį ir galūnes. Galvą sudaro kaukolė 
ir veidas; kaukolę sudaro aštuoni kaulai, prie jų prisijungia keturi 
klausos kauleliai, o veidas dalijasi į viršutinį ir apatinį žandikaulį. 
Viršutinis žandikaulis sudėtas iš vienuolikos kaulų, apatinis — iš 
vieno kaulo, o prie jo prisijungia dantys (jų yra trisdešimt du) 
ir poliežuvinis kaulas. Liemuo dalijasi į stuburą, krūtinę ir du- 

benį. Stuburas sudėtas iš dvidešimt keturių kaulų, kurie vadi- 
nasi slanksteliai, krūtinę sudaro krūtinkaulis ir šonkauliai, o jų 
yra dvidešimt keturi, po dvylika iš abiejų pusių. Dubuo sudė- 
tas iš dviejų klubo kaulų, kryžkaulio ir stuburgalio. Galūnės 
skirstomos į viršutines ir apatines, po dvi kiekvienos rūšies. Vir- 
šutinė galūnė sudėta, pirma, iš peties, kurį sudaro mentė ir 
raktikaulis; antra, iš dilbio, kurį sudaro vienas kaulas; trečia, iš 
rankos, kurią sudaro du kaulai — stipinkaulis ir alkūnkaulis; ket- 
virta, iš kaulo, kurį sudaro riešas, delnas ir pirštai. Riešą sudaro 
aštuoni kaulai, išsidėstę dviem eilėm po keturis, delną sudaro 
penki kaulai, o pirštų yra penki, kiekvienas sudėtas iš trijų kaulų, 
vadinamų pirštakauliais, tik nykštys sudėtas iš dviejų kaulų. Dvi 
apatinės galūnės sudėtos, pirma, iš šlaunikaulio, tai vienas kaulas; 
antra, iš blauzdos, o tai trys kaulai — blauzdikaulis, šeivikaulis 
ir kelio girnelė; trečia, iš pėdos, kuri, kaip ir plaštaka, sudary- 
ta iš kulno, pado ir pirštų. Kulną sudaro septyni kaulai, išsidėstę 
dviem eilėmis, pirmojoje eilėje yra du kaulai, antrojoje — penki. 
Padą sudaro penki kaulai, o pirštų yra penki, jie sudėti iš tri- 
jų kaulų, išskyrus didįjį, kurį sudaro du kaulai. 

— Gerai! Papasakok man apie pagrindinę gyslą. 

— Pagrindinė yra širdies gysla, visos kitos atsišakoja nuo jos. 
Ir gyslų yra tiek daug, kad tikslų jų skaičių žino tik sukūręs jas, 
o manoma, kad jų yra trys šimtai šešiasdešimt, kaip sakiau 
anksčiau. Alachas sukūrė liežuvį kalbėti, akis matyti, nosį — 
užuosti, o rankas — griebti. Kepenys — gailestingumo talpykla, 
blužnis — juoko, o inkstuose sėdi klasta. Plaučiai — tai vėduoklė, 
skrandis — sandėlis, o širdis — kūno ramstis: kai širdis dirba ge- 
rai, tai ir kūnas dirba gerai, o jei širdis pagenda, pagenda ir 
kūnas. 

— Papasakok man, kokie yra požymiai ir išoriniai ženklai, 
rodantys vienos ar kitos kūno dalies ligą? 

— Jei gydytojas supratingas, jis, pačiupinėjęs ligonio ran- 
kas, — jos gali būti kietos, karštos, sausos, šaltos ar drėgnos — 
gali nemažai pasakyti apie ligonio būklę. Vidaus ligų požymiai 
pasireiškia ir išorėje: geltoni akių baltymai rodo, kad žmogus 
serga geltlige, sukumpusi nugara byloja apie plaučių ligą. 

— Gerai, — tarė gydytojas... 

Tuo tarpu išaušo rytas, ir Šachrazada nutraukė pasakojimą. 

Keturi šimtai penkiasdešimt pirmoji 
naktis 


Kai atėjo keturi šimtai penkiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
išpasakojo ligų išorinius požymius, jis paklausė: 

— O kokie yra vidiniai požymiai? 

— Nustatyti ligą pagal vidinius požymius galima remiantis 
šešiais dalykais: pirma — iš poelgių, antra — iš kūno išskyrų, tre- 
čia — iš skausmų, ketvirta — iš skausmų vietos, penkta — iš 
patinimų ir šešta — iš antraeilių požymių. 

— Pasakyk, nuo ko gali skaudėti galvą? 

— Kai žmogus valgo anksčiau, nei suvirškino pirma suval- 
gytą maistą; sotumas po sotumo — štai kas pražudė ištisas tautas. 
Kas nori ilgai gyventi, tegu anksti pietauja, ne vėlai vakarieniauja, 
retai suartėja su moterimis ir visa, kas kenkia, nuleidžia su blogu 
krauju. Ir turi jis savo vidurius padalyti į tris lygias dalis: maistui, 
vandeniui ir kvėpavimui, nes Adomo sūnų žarnos yra aštuonio- 
likos pėdų ilgio, ir šešias pėdas reikia skirti maistui, šešias — 
gėrimui, šešias — kvėpavimui. 

— Gerai! Dabar pasakyk man, kokie geltonosios tulžies iš- 
siliejimo požymiai ir kokias ligas gali šitai sukelti. 

— Kai išsilieja geltonoji tulžis, veidas pagelsta, burna išdžiūsta, 
atsiranda kartumas, nesinori valgyti, širdis ima smarkiau plak- 
ti. Sudeginanti karštinė, smegenų uždegimas, šunvotės, gelta, 
sutinimai, žarnų išopėjimas ir stiprus troškulys — štai geltono- 
sios tulžies išsiliejimo požymiai. 

— Gerai! O dabar pasakyk apie juodąją tulžį. 

— Kai juodoji tulžis užvaldo kūną, atsiranda neregėtas no- 
ras valgyti, nors ir nesi alkanas, apima didelis nerimas ir ilgesys, 
tuomet žmogus privalo išsituštinti, antraip užpuls jį melancho- 
lija, dramblialigė, vėžys, blužnies skausmai ir žarnyno opos. 

— Gerai! Į kelias dalis skirstomas gydymo menas? 

— Į dvi dalis. Viena — mokėjimas elgtis su ligoniais, ant- 
ra — žinojimas, kaip grąžinti sveikatą. 

— Kokiu metu gerti vaistus naudingiau? 

— Kai medžiuose ima tekėti syvai, kai ant šakų užsimezga 

vaisiai ir kai pateka laimės žvaigždė, tada išgerti vaistai atneša 
sveikatą. 

— Kada išgėrus žmogui iš naujo indo gėrimas duos daugiau 
sveikatos ir naudos, nei išgėrus kitu metu? 

— Kai jis sočiai pavalgęs kiek palauks, juk poetas yra pasakęs: 


Po valgio tuoj bat neskubėki užgert, 
Juk šitaip ir ligą netruksi nutvert. 


Po valgio tu luktelk šiek tiek, neilgai — 
Ir greit gal pamirši, kad vakar sirgai. 


— Nuo kokio maisto nekyla jokios ligos? 

— Nuo maisto, kurį valgo tik gerai išalkę ir kurio nepriki- 
ša pilną skilvį. Gydytojas Galenas* yra pasakęs: „Kas nori sėsti 
prie stalo, tegu neskuba ir kiek lukteli — tikrai neapsiriks“. Ir 
užbaigsiu pranašo (telaimina jį Alachas!) žodžiais: „Skrandis — 
ligų namai, o dieta — vaistų galva, ir kiekvienos ligos šaknis — 
skrandžio sutrikimas, t. y. blogas virškinimas...“ 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt antroji 
naktis 


Kai atėjo keturi šimtai penkiasdešimt antroji naktis, Šachra- 
zada tęsė: 

Pasakojama, o laimingasai karaliau, kad gydytojas toliau klau- 
sinėjo merginą: 

— Ką tu pasakysi apie pirtį? 

— Teneužeina ten sotus, o pranašas (telaimina jį Alachas!) 
yra taip pasakęs: „Nepaprastas daiktas — pirtis: ji apvalo kūną 
ir primena ugnį“. 

— Kokioje pirtyje geriausias vanduo? 

— Toje, kur minkštas vanduo, daug erdvės, malonus oras ir 
kur būna keturi orai: pavasario, vasaros, rudens ir žiemos. 

— Koks valgymas yra geriausias? 

— Toks, kurį pagamino moterys be didelio vargo ir kurį tu 


2 Galenas — žymus graikų gydytojas, gyvenęs II a. 

suvalgei su malonumu. Geriausias patiekalas yra saridas, nes pra- 
našas (telaimina jį Alachas!) yra pasakęs: „Saridas yra aukščiau 
už kitus patiekalus, nelyginant Aišė yra aukščiau už kitas mo- 
teris“*?. 

— O koks prieskonis geriausias? 

— Mėsa, nes pranašas (telaimina jį Alachas!) yra pasakęs: „Ge- 
riausias prieskonis — mėsa, nes ji teikia malonumą ir šiame, ir 
aname pasaulyje“. 

— O kokia mėsa geriausia? 

— Ėriuko mėsa, tačiau reikia vengti džiovintos mėsos, nes ji 
jokios naudos neduoda. 

— Papasakok man apie vaisius. 

— Valgyk, kai ateina jų laikas, ir palik juos, kai tas laikas 
praeina. | 

— O ką tu pasakysi apie vandens gėrimą? 

— Negerk keletą sykių iš eilės ir neišgerk visko vienu mau- 
ku — užpuls tave galvos skausmas ir visokiausios ligos. Negerk 
vandens išėjęs iš pirties ir suėjęs su moterimi, negerk iškart pa- 
valgęs, jaunas tegu palaukia penkiolika minučių, o senas — 
keturiasdešimt, ir negerk tik pakirdęs iš miego. 

— Gerai! Papasakok, kaip reikia gerti vyną. 

— Argi nuo to dalyko nesulaiko tavęs žodžiai iš Alacho kny- 
gos: „Vynas ir buriamosios strėlės — tai nešvankybė iš šėtono 
arsenalo; saugokitės jų, galbūt jums pavyks išvengti“. Ir didy- 
sis Alachas yra pasakęs: „Jie klausia tave apie vyną; pasakyk taip: 
jis atneša naudos ir nuodėmių, bet nuodėmių daugiau nei nau- 
dos“. Poetas yra pasakęs: 


Gėrėjau, ar gėdos širdis nebejaučia? 
Geri tu juk tai, ką Alachas mums draudžia. 


Atstumk vyno taurę, pamiršk, kaip jį geria. 
Ne sykį už tai Viešpats žmones juk barė! 


Ir kitas sakė: 


* Saridas — sriuba, į kurią pritrupinta mėsos ir duonos, 
Aišė — mylimoji Mahometo žmona, jo įpėdinio, 
kalifo Abu Bekro, duktė, 

Aš gėriau, kol protas be ženklo išnyko. 
Netikęs tas vynas, kad proto neliko. 


O naudingosios vyno savybės yra šios: jis skaldo inkstų ak- 
menis, stiprina žarnyną, nuveja rūpesčius, sužadina kilniaširdystę, 
išsaugo sveikatą, padeda virškinti, išgena iš sąnarių ligas, apvalo 
kūną nuo kenksmingų skysčių, pagimdo džiaugsmą ir susižavė- 
jimą, didina prigimtinį karštumą, stiprina šlapimo pūslę, suteikia 
stiprybės kepenims, atidaro užtvaras, nurausvina veidą, apvalo 
nuo nešvarumų galvą ir smegenis, sulėtina plaukų žilimą. Ir jei 
Alachas nebūtų uždraudęs gerti vyną, jis būtų nuostabiausias da- 
lykas visoje Žemėje. 

— Koks vynas pats geriausias? 

— Tas, kurį geria po aštuoniasdešimties ar daugiau dienų, 
kuris išsunktas iš baltųjų vynuogių ir kuris neatskiestas vande- 
niu; pasaulyje nėra nieko, kas prilygtų jam. 

— O ką tu pasakysi apie dėlių dėjimą? 

— Šitai tinka pilnakraujams. Kas nori dėti dėles, tegu šitai 
daro, kai delčia, kai nėra debesų, vėjo ir lietaus, ir tegu šitai 
daro septynioliktąją mėnesio dieną, o jei ta diena yra antradienis, 
tai dar geriau. Dėlės labiau naudingos smegenims ir akims, ir 
dar proto šviesėjimui... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt trečioji 
naktis 


Kai atėjo keturi šimtai penkiasdešimt trečioji naktis, Šachra- 
zada tęsė: 

Pasakojama, o laimingasai karaliau, kad tuomet, kai mergina 
papasakojo, kodėl naudinga dėti dėles, gydytojas paklausė: 

— Kada geriausia dėti dėles? 

— Kai tuščias skrandis — tai pagerina atmintį ir smegenų veik- 
lą. Pasakojama, kad pranašas (telaimina jį Alachas!), išgirdęs ką 
skundžiantis galvos ar kojų skausmais, visada sakydavo: „Dėk 
dėles!“ O jei žmogus dėjo dėles, tegu nevalgo sūraus ant tuš- 
čios, nes gali susirgti niežais, o po dėlių tegu nevalgo nieko 
rūgštaus. 

— O kada negerai yra dėti dėles? 

— Šeštadienį ir ketvirtadienį, ir kas tomis dienomis dės dėles, 
tegu kaltina pats save. Nereikėtų dėti dėlių per patį karštį ir di- 
delį šaltį, geriausios tam — pavasario dienos. 

— Papasakok man apie vyro ir moters sueitį. 

Mergina susigėdusi nuleido galvą, bet tuojau pat tarė: 

— Prisiekiu Alachu, o tikratikių valdove, aš nesu bejėgė, ta- 
čiau aš sumišau, o atsakymas taip ir nori nušokti man nuo 
liežuvio. 

— Kalbėk! — leido kalifas. 

— Iš tikro sucitis turi didelių privalumų, — tarė Tavadu- 
dė. — Ji palengvina kūną, pripildytą juodosios tulžies, nurami- 
na aistros karštį, prišaukia meilę, pralinksmina širdį ir nuveja 
ilgesį; tankinti sueitis vasaros ir rudens dienomis kenksmingiau 
nei žiemą ar pavasarį. 

— Papasakok man apie sueities naudą. 

— Ji išblaško rūpesčius ir nerimą, apmalšina aistrą ir rūsty- 
bę, ji naudinga esant opoms. Visa tai teisybė, jei Žmogus iš 
prigimties yra šaltas ir sausas, antraip dažnos sueitys silpnina re- 
gėjimą, sukelia galvos, kojų ir nugaros skausmus. Ir dar: saugokis 
sugulti su sene — tai tiesiog mirtinas dalykas. Imamas Alis (te- 
pasigaili jo Alachas!) sakė: „Keturi dalykai žudo kūną, nukaršina 
ji: jei eini į pirtį sotus, valgai sūrų maistą, guliesi su moterim 
sotus iki kaklo ir su ligone. Visa tai silpnina jėgas ir atima svei- 
katą“. Senė — mirtini nuodai, ir kažkas yra pasakęs: „Saugokis 
vesti senę, nors ji būtų ir už Karūną“ turtingesnė“. 

— Kokia sueitis maloniausia? 

— Kai moteris jauna, puikaus sudėjimo, rausvų skruostų, aukš- 
tos krūtinės, kilmingų protėvių palikuonė. Ji sustiprins kūno 
sveikatą ir bus tokia, kaip pasakė kažkas iš poetų: 


Tik mestelėk žvilgsnį — ji viską mokės, 
Nei aiškiut, nei rodyti jai nereikės. 


Kai grožis prieš tavo akis subaltuos, 
Jos kinas ir sodą puikiausią atstos. 


* Karūnas — biblinis Korė, pasak legendos, turėjęs 
nematytai didelius turtus. 

— O kada geriausia sugulti su moterim? 

— Jei naktį, tai suvirškinus maistą, jei dieną, tai po pietų. 

— Kokie vaisiai yra geriausi? 

— Granatas ir citrina. 

— O geriausia daržovė? 

— Cikorija. 

— O gėlės? 

— Rožė ir žibuoklė. 

— Pasakyk man, kur būna žmogaus sėkla? 

— Žmogus turi tokią gyslą, kuri girdo visas kitas gyslas, ir 
skystis susirenka iš trijų šimtų šešiasdešimties gyslų, o paskui jis 
raudonu krauju suteka į sėklidę, verda nuo žmogaus sudėčių 
karščio ir tampa tirštu, baltu skysčiu, kvepiančiu palmės žiedais. 

— Gerai! Dabar pasakyk, koks paukštis išleidžia sėklą ir serga 
mėnesinėmis? 

— Šikšnosparnis. 

— O koks gyvis, kol uždarytas, tol gyvena, o kai tik įkve- 
pia oro, tai miršta? 

— Žuvis. 

— O kokia gyvatė nešioja kiaušinius? 

— Drakonas. 

Gydytojas pavargo nuo daugybės klausimų ir nutilo. Tada 
Tavadudė tarė: 

— O tikratikių valdove, jis klausinėjo mane, kol neteko jė- 
gų, o aš užduosiu jam vieną klausimą, ir jei jis man neatsakys, 
paimsiu jo rūbus... o 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt ketvirtoji 
naktis 


Kai atėjo keturi šimtai penkiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad mergina, gavusi tik- 
ratikių valdovo leidimą užduoti gydytojui klausimą, tarė: 

— Ką tu gali pasakyti apie daiktą, panašų savo apskritumu 
į Žemę ir kurio slanksteliai paslėpti nuo akių. Jis nedidelės vertės 
ir negarsaus vardo, siauros krūtinės ir gerklės, jis sukaustytas 

grandinėmis, nors ne bėglys vergas, jis stipriai surištas, nors ne 
vagis; jam smogė ietimi, bet ne mūšyje, jį sužeidė, bet ne su- 
sirėmime; jis valgo vieną sykį, bet vandenį geria labai dažnai, 
kartais jį muša nenusikaltusį ir ima tarnybon be atlyginimo; jis 
yra greta po išsiskyrimo ir nuolankus dėl keliaklupsčiavimo; jis 
laukiasi, neturėdamas įsčiose kūdikio, lenkiasi, bet nesigula ant 
šono; jis tepasi ir apsivalo; būna sužeistas į nugarą ir pasikei- 
čia; jis mylisi be vyriško įnagio ir būna įveiktas, bet nėmaž 
nesijaudina. Jis duoda pailsėti ir pats ilsisi, jį kandžioja, bet jis 
nerėkia; jis kilnesnis už sugėrovą; jis palieka savo žmoną nak- 
tį ir apkabina dieną, o gyvena jis kilmingųjų namų kampuose. 

Gydytojas nuleido galvą ir nieko neatsakė; jis sutriko neži- 
nodamas, ką daryti, ir išbalęs tylėjo. 

— Tai netylėk, gydytojau, antraip turėsi palikt man savo rū- 
bus, — paragino mergina. 

Tada gydytojas atsistojo ir sušuko: 

— O tikratikių valdove, aš liudiju, kad ši mergina daugiau 
išmano už mane! — ir nusirengęs drabužius bėgte išbėgo iš rūmų, 
o Tavadudė taip paaiškino savo mįslę: 

— Tai saga ir kilpa! 

Paskui priešais merginą atsisėdo žvaigždininkas, o toji nusi- 
juokė ir tarė: 

— Jei tu esi žvaigždininkas, skaičiuotojas ir raštininkas, tai 
klausk, o atsakyti padės man Alachas! 

Ir žvaigždininkas ėmė klausinėti: 

— Papasakok apie saulę, kaip ji teka ir leidžiasi. 

— Saulė pakyla iš šaltinio vienoje pusėje ir nusileidžia į šaltinį 
kitoje pusėje. Saulėtekio šaltinis — rytų padalos, saulėlydžio — 
vakarų padalos, o vienų ir kitų yra po šimtą aštuoniasdešimt. 
Didysis Alachas yra pasakęs: „Iš tikro neprisieksiu aš rytų ir va- 
karų valdovu!“ Ir dar jis sakė: „Jis tas, kuris padarė saulę 
žėrėjimu, o mėnulį švytėjimu, ir paskyrė jam fazes, kad galėtumėt 
jūs skaičiuoti laiką. Mėnuo — nakties sultonas, o saulė — die- 
nos karalienė, ir vaikosi jie vienas kitą, norėdami pagauti“. Ir 
dar štai ką jis sakė: „Netinka saulei pavyti mėnulį, ir naktis ne- 
aplenks dienos, kiekvienas plaukia savo sferoje“. 

— Pasakyk man tokį dalyką: kai užstoja naktis, kokia tuomet 
būna diena, o kai užstoja diena, kokia būna naktis? 

— Alachas įveda naktį į dieną, o dieną — į naktį. 

— Papasakok man apie mėnulio postovius. 

— Jų yra dvidešimt aštuoni: aš Šaratanas, al Butainas, as Su- 
rėjas ad Dabaranas, al Chakas, al Chanas, az Zyras, an Nasras, 
at Tarfas, al Džabchas, az Zubras, as Sarfas, al Avas, as Simakas, 
al Gafras, az Zabanijas, al Iklilis, al Kalbas, aš Šaulas, an Naimas, 
al Baldas, Sad az Zabichas, Sad Balus, Sad as Sudas, Sad al Ach- 
bijas, al Farg al Mukadamas, al Farg al Muacharas ir ar Rašas. 
Jie išdėstyti pagal raides Abdžad, Chavaz ir taip iki galo, ir čia 
slypi didžiulė paslaptis, kurią žino tik Alachas ir tas, kuris vi- 
są gyvenimą paskyrė mokslams. O jei kalbėsim apie tai, kaip 
jie išskirstyti per dvylika Zodiako ženklų, tai galiu pasakyti, kad 
kiekvienam ženklui tenka jų po du ir trečdalį. Aš Šaratanas, al 
Butainas ir trečdalis as Surėjo yra Avino žvaigždyne; du treč- 
daliai as Surėjo su ad Dabaranu ir dviem trečdaliais al Cha- 
ko — Jaučio žvaigždyne; trečdalis al Chako su al Chanu ir az 
Zyru — Dvynių žvaigždyne; an Nasras, at Tarfas ir trečdalis al 
Džabcho — Vėžio žvaigždyne; du trečdaliai al Džabcho, az Zub- 
ras ir du trečdaliai as Sarfo — Liūto žvaigždyne; trečdalis as Sarfo 
su al Avu ir as Simaku — Mergelės žvaigždyne; al Gafras, az 
Zabanijas ir trečdalis al Iklilio — Svarstyklių žvaigždyne; du treč- 
daliai al Iklilio, al Kalbas ir du trečdaliai aš Šaulo — Skorpiono 
žvaigždyne; trečdalis aš Šaulo, an Naimas ir al Baldas — Šau- 
lio žvaigždyne; Sad az Zabichas, Sad Balus ir trečdalis Sad as 
Sudo — Ožiaragio žvaigždyne, du trečdaliai Sad as Sudo, Sal 
al Achbijas ir du trečdaliai al Mukadamo — Vandenio žvaigž- 
dyne; trečdalis al Mukadamo, al Muacharas ir ar Rašas — Žuvų 
žvaigždyne... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt penktoji 
naktis 


Kai atėjo keturi šimtai penkiasdešimt penktoji naktis, Šach- 
razada tęsė: 

Pasakojama, o laimingasai karaliau, kad tuomet, kai mergina 
išvardijo mėnulio postovius, žvaigždininkas paklausė: 

— Dabar papasakok apie judančias žvaigždes, kaip jos juda 

per žvaigždynus, kurios iš jų lemia laimę, kurios nelaimę, apie 
tai, kur jos stovi, kyla ir krinta. 

— Žvaigždžių yra septynios, — ėmė pasakoti Tavadudė, — tai 
Saulė, Mėnulis, Merkurijus, Venera, Marsas, Jupiteris, Saturnas. 
Saulė — karšta, sausa, lemianti nelaimę deriniuoe ir laimę prieš- 
priešoje, kiekviename žvaigždyne ji būna po trisdešimt dienų. 
Mėnulis — šaltas, drėgnas, lemiantis laimę, kiekviename žvaigž- 
dyne jis būna po dvi dienas ir dar trečdalį. Merkurijus — 
maišytas, nešantis laimę su laimingomis žvaigždėmis, nelaimę — 
su nelaimingomis, kiekviename žvaigždyne jis būna septynioli- 
ka su puse dienos. Venera — tolygi, nešanti laimę, kiekviename 
žvaigždyne būna dvidešimt penkias dienas. Marsas — lemiantis 
nelaimę, jis devynis mėnesius išbūna kiekviename žvaigždyne. 
Jupiteris — laimingas, kiekviename žvaigždyne išbūna metus. Sa- 
turnas — šaltas, sausas, lemiantis nelaimę, kiekviename Žvaigždyne 
išbūna trisdešimt mėnesių. Saulės būstas — Liūto žvaigždyne, jos 
pakilimas — Avino žvaigždyne, kritimas — Vandenio. Mėnulio 
būstas — Vėžio žvaigždyne, pakilimas — Jautyje, kritimas — Skor- 
pione ir jo delčia — Ožiaragyje. Saturno būstas — Ožiaragio ir 
Vandenio žvaigždynuose, jo pakilimas — Svarstyklėse, kritimas 
— Avine, dyla jis Vėžyje ir Liūte. Jupiterio būstas — Žuvų ir Šau- 
lio žvaigždynuose, pakilimas — Vėžyje, kritimas — Ožiaragyje, 
dyla jis Dvyniuose ir Liūte. Veneros būstas — Jaučio žvaigždyne, 
jo pakilimas — Žuvyje, kritimas — Svarstyklėse, dyla jis Avine 
ir Skorpione. Merkurijaus būstas — Dvynių ir Mergelės žvaigž- 
dynuose, pakilimas — Mergelėje, kritimas — Žuvyse, dyla jis 
Jautyje. Marso būstas — Avino ir Skorpiono žvaigždynuose, jo 
pakilimas — Ožiaragyje, kritimas — Vėžyje, o dyla jis Svarstyklėse. 

Pamatęs, kad mergina viską žino, moka gražiai kalbėti ir yra 
supratinga, žvaigždininkas nusprendė ją nugalėti ir sugėdyti prieš 
kalifą. Tad jis paklausė: 

— O mergele, ar šį mėnesį lis lietus? 

Mergina nuleido galvą ir taip ilgai mąstė, kad kalifas pamanė, 
jog ji nežino, kaip atsakyti į klausimą. O žvaigždininkas jai tarė: 

— Ko gi tu tyli? 

— Aš prakalbėsiu, jei tikratikių valdovas man leis. 

Kalifas garsiai nusijuokė ir paklausė: 

— Kaipgi čia yra? 

— Aš noriu, — tarė tuomet Tavadudė, — kad tu duotum man 
kardą, ir aš nukirsiu žvaigždininkui galvą, nes jis yra zindikas**. 

Kalifas vėl nusijuokė, visi susirinkusieji irgi, o paskui mer- 
gina tarė: 

— O žvaigždininke, yra penki dalykai, kurių nežino niekas, 
tik didysis Alachas! — Ir ji ėmė sakyti: — „Iš tikro Alachas ži- 
no kiekvieno mūsų paskutiniąją valandą, jis paleidžia lietų, ir žino 
jis tai, kas darosi mūsų viduje, ir nenumano siela, ko ji rytoj 
nusipelnys, ir nenumano siela, kokioje žemėje numirs; iš tikro 
Alachas yra visažinis ir visagalis“. 

— Tu gerai pasakei! — sušuko žvaigždininkas. — Prisiekiu Ala- 
chu, aš tik norėjau išbandyti tave! 

— Žinok, — tarė mergina, — kad kalendorių sudarytojai tu- 
ri nuorodas ir ženklus, susijusius su žvaigždėmis, žiūrint kokią 
dieną prasideda metai, ir tie ženklai seniai jau išbandyti. 

— O kokie gi tie ženklai? — paklausė žvaigždininkas. 

— Kiekviena diena turi žvaigždę, kuri ją valdo. Jei metų pir- 
moji diena — sekmadienis, o jis priklauso Saulei, vadinasi, tais 
metais karaliai, sultonai ir ponai elgsis neteisingai, bus daug pur- 
vo, mažai lietaus, žmonės bruzdės, o javai užderės gerai, tik lęšių 
visai nebus, ir vynuogės bus nekokios, pabrangs linai, nuo tu- 
bo mėnesio pradžios iki barmachato mėnesio pabaigos bus pigūs 
kviečiai. Įsiliepsnos tarp karalių daug mūšių, tačiau gerovė kils, 
o Alachas žino geriau. 

— Papasakok apie pirmadienį, — tarė žvaigždininkas. 

— Pirmadienis — mėnulio diena, ir tai rodo, kad valdžią tu- 
rintieji ir vietininkai teis žmones teisingai, tais metais bus daug 
lietaus, gerai užderės javai, tik suges linų sėmenys. Kichako mė- 
nesį bus pigūs kviečiai, užpuls maras ir kris pusė gyvulių — avių 
ir ožkų, puikiai užderės vynuogės, bet medaus bus mažai, at- 
pigs medvilnė, o Alachas žino geriau... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt šeštoji 
naktis 


Kai atėjo keturi šimtai penkiasdešimt šeštoji naktis, Šachrazada 
tesė: 


" Zindikas — bedievis, laisvamanis. 

Pasakojama, o laimingasai karaliau, kad tuomet, kai mergina 
viską išdėstė apie pirmadienį, žvaigždininkas tarė: 

— Dabar papasakok apie antradienį. 

— Antradienis — Marso diena, ir tai rodo, kad mirs žymių 
žmonių, kad bus daug mirčių apskritai, kad prasilies kraujas, bus 
brangūs javai, nedaug iškris lietaus; žuvų bus mažai (vienomis 
dienomis jų padaugės, kitomis — sumažės), atpigs medus ir lęšiai, 
pabrangs linų sėmenys, gerai užderės miežiai, o kiti javai ne, 
padažnės mūšiai tarp karalių, ir mirtis bus kruvina, ir smarkiai 
ims kristi asilai, o Alachas žino geriau. 

— Papasakok apie trečiadienį! 

— Trečiadienis — Merkurijaus diena, o tai rodo, kad tais me- 
tais bus daug sąmyšio ir bruzdesio, atsiras daug priešų, lietus 
lis tolygiai, dalis pasėlių nesudygs, labai kris gyvuliai ir mirs vai- 
kai, pagausės žudynių prie jūros, nuo bermudo mėnesio iki misro 
pabrangs kviečiai, o kiti javai atpigs, dažnai trankysis griausti- 
nis ir plieks žaibai, pabrangs medus, gausiai žydės palmės, puikiai 
augs linai ir medvilnė, pabrangs krienai ir svogūnai, o Alachas 
žino geriau. 

— Papasakok apie ketvirtadienį! 

— Ketvirtadienis — Jupiterio diena, o tai rodo, kad tais metais 
viziriai, kazijai, fakyrai ir tikėjimo žmonės bus teisingi. Atsitiks 
daug gero, bus daug lietaus, gerai derės vaisiai, augs medžiai 
ir javai, atpigs linai, medvilnė, medus ir vynuogės ir bus daug 
žuvies, o Alachas žino geriau! 

— Papasakok apie penktadienį! 

— Penktadienis — Veneros diena, todėl tais metais iš džinų 
kilę didžiūnai elgsis neteisingai, bus daug melo ir šmeižtų. Gau- 
siai kris rasa, ateis puikus ruduo, visuose kraštuose kainos bus 
skirtingos, žmonės pasiners į paleistuvavimą, pakils linų sėme- 
nų kaina, medus bus brangus, žus vynuogės ir arbūzai, o Alachas 
žino geriau! 

— Papasakok apie šeštadienį! 

— Šeštadienis — Saturno diena, vadinasi, tais metais seksis 
vergams ir rumams, kurie neatneša gėrio, kieno draugija neteikia 
malonumo. Ateis sausra ir brangmetis, dangumi nuplauks gau- 
sybė debesų, daug numirs Adomo sūnų, Egipto ir Sirijos žmonės 
raudos, skriaudžiami sultono, pasėliai neatneš gerovės, žus ja- 
vai, o Alachas žino geriau. 

Tuomet žvaigždininkas nuleido galvą ir nutilo nebežinoda- 
mas, ko dar paklausti, o Tavadudė tarė: 

— O žvaigždininke, dabar aš tau užduosiu keletą klausimų, 
ir jei tu man neatsakysi, pasiimsiu tavo drabužius! 

— Klausk! 

— Kur Saturno būstas? 

— Septintajame danguje. 

— O Jupiterio? 

— Šeštajame danguje. 

— O Marso? 

— Penktajame. 

— O Saulės būstas? 

— Ketvirtajame danguje. 

— O Veneros? 

— Trečiajame. 

— O Merkurijaus? 

— Antrajame danguje. 

— O Mėnulio? 

— Pirmajame danguje. 

— Gerai! — tarė mergina. — Liko dar vienas klausimas. Pa- 
pasakok man apie žvaigždes — į kiek dalių jos dalijasi? 

Žvaigždininkas susimąstė ir nieko neatsakė, tada Tavadudė 
liepė jam nusirengti ir pati atsakė į savo klausimą: 

— Žvaigždės dalijasi į tris dalis: viena prikabinta prie artimojo 
dangaus tarytum šviestuvas ir šviečia žemei; antra dalis taiko- 
si į nelabuosius, kai jie nori paslapčiom pasiklausyti (juk didysis 
Alachas yra pasakęs: „Mes papuošėme artimąjį dangų šviestu- 
vais ir padarėme juos sviediniais, lekiančiais į nelabuosius“); 
trečioji dalis kabo ore, ji apšviečia jūras ir tai, kas jose yra. 

— Mes turime dar vieną klausimą, — tarė žvaigždininkas, — 
ir jei ji atsakys, pripažinsiu jos viršenybę. 

— Klausk! — atsakė mergina... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt septintoji 
naktis 


Kai atėjo keturi šimtai penkiasdešimt septintoji naktis, Šach- 
razada tęsė: 

Pasakojama, o laimingasai karaliau, kad žvaigždininkas už- 
davė Tavadudei dar vieną klausimą: 

— Papasakok man apie keturis abipusiškai priešingus daly- 
kus, iš kurių kilo keturi abipusiškai priešingi dalykai. 

— Tai karštis, šaltis, drėgmė ir sausatis. Alachas iš karščio 
sukūrė ugnį, kurios prigimtis karšta ir sausa; iš sausaties sukū- 
rė žemę, kurios prigimtis šalta ir sausa; iš šalčio jis sukūrė 
vandenį, kurio prigimtis šalta ir drėgna; ir iš drėgmės jis sukūrė 
orą, kurio prigimtis karšta ir drėgna. Paskui Alachas sukūrė dvyli- 
ka bokštų“: Aviną, Jautį, Dvynius, Vėžį, Liūtą, Mergelę, 
Svarstykles, Skorpioną, Šaulį, Ožiaragį, Vandenį ir Žuvis; ir su- 
kūrė juos iš keturių stichijų: tris iš ugnies, tris iš žemės, tris iš 
oro ir tris iš vandens. Avinas, Liūtas ir Šaulys — ugnies bokš- 
tai, Jautis, Mergelė ir Ožiaragis — žemės, Dvyniai, Svarstyklės 
ir Vandenis — oro, Vėžys, Skorpionas ir Žuvys — vandens. 

Žvaigždininkas atsistojo ir sušuko: 

— Liudiju, kad ji išmano daugiau už mane! — ir nugalėtas 
išėjo, o kalifas tuomet pašaukė filosofą, kuris atsisėdo priešais 
merginą ir uždavė klausimą: 

— Papasakok man apie Dachrą, jo pavadinimą ir jo dienas, 
ir apie tai, ką mes apie jį žinome. 

— Dachras, — tarė Tavadudė, — dienos ir nakties valandų 
pavadinimas, valandos — saulės ir mėnulio plaukimo dangaus 
skliautu matas, kaip pasakė didysis Alachas: „Ir ženklas joms — 
naktis, su kuria nusileidžia diena, ir štai tuomet jos atsiduria tam- 
soje, ir saulė plaukia į savo būstą“. Taip kalbėjo išmintingasis 
Alachas. 

— Papasakok apie Adomo sūnų, kaip įsiskverbia į jį netikė- 
jimas. 

— Pasakoja žmonės, kad Alacho pranašas (telaimina jį Ala- 
chas!) yra pasakęs: „Netikėjimas teka Adomo sūnuje, kaip teka 
gyslomis kraujas, kai keikia jis ir žemiškąjį gyvenimą, ir likimą, 
ir paskutiniąją valandą“. Ir dar jis sakė: „Tenekeikia niekas li- 
kimo, nes likimas — tai Alachas, ir tenekeikia niekas Žemiškojo 
gyvenimo, kad kas nepasakytų: „Tenepadeda Alachas tam, kuris 
mane keikia!“ Ir tenekeikia niekas žemės, nes ji — stebuklas, kaip 
sakė didysis Alachas: „Iš jos sukūrėme jus ir į ją sugrąžinsime 


S T. y. Zodiako ženklų. 

jus, ir iš jos sukursime jus antrą kartą“. 

— Papasakok man apie penkias būtybes, kurios valgė ir gėrė, 
bet nebuvo pagimdytos. 

— Tai Adomas, Šimūnas, Salicho kupranugarė, Ismailo avinas 
ir paukštis, kurį oloje pamatė Abu Bekras Teisingasis. 

— Papasakok man apie penkis rojaus padarus, kurie yra ne 
iš žmonių, ne iš džinų ir ne iš angelų. 

— Tai Jakubo vilkas, urvo žmonių šuo, al Uzairo asilas, Sa- 
licho kupranugarė ir Duldulas, pranašo (telaimina jį Alachas!) 
mulas. “ 

— Kas sukūrė maldą ne žemėje ir ne danguje? 

— Suleimanas, kai jis meldėsi skrisdamas oru ant savo kilimo. 

— Papasakok apie žmogų, kuris sukalbėjęs rytinę maldą pa- 
žvelgė į vergę, bet ji buvo jam draudžiama; kai atėjo vidurdienis, 
ji tapo jam leidžiama; pavakare ji tapo jam draudžiama, o kai 
nusileido saulė, tapo leidžiama; nakčiai užstojus tapo draudžiama, 
o rytą vėl tapo leidžiama. 

— Tai žmogus, kuris rytą pažvelgė į svetimą vergę, ir buvo 
ji draudžiama jam. Vidurdienį jis nusipirko ją, ir tapo ji leidžiama 
jam. Pavakare jis išlaisvino ją iš vergijos, ir ji tapo jam drau- 
džiama, vakare ją vedė, ir ji tapo jam leidžiama, naktį išsiskyrė, 
ir ji tapo jam draudžiama, o rytą parsivedė ją atgal, ir ji vėl tapo 
jam leidžiama. 

— Papasakok apie kapą, kuris judėjo su tuo, kas jame buvo. 

— Tai banginis, prarijęs Junusą, Matajaus sūnų. 

— Papasakok apie vieną tokią vietą, kur saulė patekėjo tik 
vieną kartą ir iki prisikėlimo dienos daugiau niekuomet nepa- 
tekės. 

— Tai jūra; kai Musa sudavė į ją savo lazda, ji suskilo į dvy- 
lika dalių, ir patekėjo virš jos saulė, kuri nepatekės daugiau ten 
iki paskutiniojo teismo dienos... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt aštuntoji 
naktis 


Kai atėjo keturi šimtai penkiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad paskui filosofas tarė 
merginai: 

— Papasakok apie pirmąjį padurką, kuris vilkosi žeme. 

— Tai Hagaros padurkas, kuris vilkosi žeme iš gėdos prieš 
Sarą, ir tapo tai arabų papročiu. 

— Pasakyk, kas kvėpavo neturėdamas kuo kvėpuoti? 

— Štai didžiojo Alacho žodžiai: „Ir rytą, kai tas kvėpuoja...“ 

— Pasakyk, kaip čia buvo: skrido pulkas balandžių, o pamatę 
didelį medį nutūpė — vieni ant šakų, kiti po medžiu ant žemės. 
Ir tupintys aukštai balandžiai tarė: „Jei vienas kuris pakiltų pas 
mus, bus jūsų trečia dalis nuo mūsų visų, o jei vienas mūsų nu- 
sileistų žemyn, mūsų būtų tiek pat kiek ir jūsų“. 

— Iš viso balandžių buvo dvylika, ant medžio šakų nutūpė 
septyni, ant žemės — penki, ir jei vienas pakils, viršutinių bus 
dukart tiek kiek apatinių, o jei vienas nusileis, jų bus po lygiai. 

Tuomet filosofas pašoko, nusimetė drabužius ir bėgte išbėgo 
iš rūmų, o Tavadudė kreipėsi į susirinkusius mokslininkus: 

— Kuris iš jūsų gali kalbėti apie visokius mokslus ir žinių 
sritis ? 

Atsistojo an Nazamas, atsisėdo priešais ją ir tarė: 

— Nemanyk, kad aš toks kaip kiti! 

— Esu tikra, kad pralaimėsi, — atšovė Tavadudė, — nes per- 
nelyg didžiu nešiesi! Alachas padės man įveikti tave, ir būtų 
geriausia, kad dabar pat pasiųstum ką nors atnešti tau kitus rū- 
bus! 

— Prisiekiu Alachu, — sušuko an Nazamas, — aš tave įveiksiu 
ir išstatysiu Žmonių pajuokai! 

— Na, pradėk! — tarė mergina, ir an Nazamas paklausė: 

— Kokius penkis dalykus Alachas sukūrė anksčiau nei gyvus 
padarus? 

— Žemę, vandenį, šviesą, tamsą ir vaisius. 

— O ką Alachas sukūrė savo visagalėmis rankomis? 

— Alacho sostą, tubo medį*, Adomą ir rojų — štai ką su- 
kūrė Alachas savo rankomis, o kitiems kūriniams jis pasakė: 
„Būkite!“ — ir jie atsirado. 

— Kas islame tavo tėvas? 


* Tubas — medis, pasak musulmonų tikėjimo, 
augantis rojuje. 

— Mahometas (telaimina jį Alachas!). 

— O kas Mahometo tėvas? 

— Ibrahimas, Alacho draugas. 

— Kas tai yra islamo tikėjimas? 

— Liudijimas, kad nėra kito dievo, išskyrus Alachą, o Ma- 
hometas — jo pranašas. 

— Kas tavo pradžia ir kas tavo pabaiga? 

— Mano pradžia — nešvaraus vandens lašas, mano pabai- 
ga — pajuodusi dvėseliena. Aš atėjau iš žemės ir jon sugrįšiu. 
Poetas pasakė: 


Iš dulkių kurtas, žmogumi tapau, 
Tai be jokių dvejonių tau sakau. 


Ir vėl į dulkes grįšiu iš tiesų, 
Todėl, kad kurtas aš iš jų esu. 


— Pasakyk, kokio daikto pradžia — medis, o pabaiga — 
dvasia. 

— Tai Musos lazda, kurią jis numetė slėnyje, ir staiga ji, di- 
džiojo Alacho paliepimu, virto gyvate. 

— Ką reiškia Alacho žodžiai: „Jame aš turiu daug kitų 
daiktų“ ? 

— Musa įsmeigdavo savo lazdą į žemę, ir toji sužaliuodavo 
ir sunokindavo vaisius, teikė jam pavėsį, saugojo nuo šalčio, ne- 
šiojo jį nuvargusį, sergėjo jo avis nuo plėšrūnų, kol tas miegojo. 

— Kas tai — moteris iš vyro ir vyras iš moters? 

— Tai Ieva iš Adomo ir Isa iš Mariamos. 

— Papasakok man apie keturias ugnis: apie ugnį, kuri valgo 
ir geria; ugnį, kuri valgo, bet negeria; ugnį, kuri geria, bet ne- 
valgo; ugnį, kuri nei valgo, nei geria. 

— Ugnis, kuri valgo, bet negeria — žemiškojo pasaulio ugnis; 
ugnis, kuri ir valgo, ir geria — pragaro ugnis; ugnis, kuri geria, 
bet nevalgo — saulės ugnis; ugnis, kuri nei geria, nei valgo — 
mėnulio ugnis. 

— Papasakok man apie atidarytą ir užrakintą. 

— O Nazamai, atidaryta — tai, ką nustatė suna, o užrakin- 
ta — tai, kas liepta nuostatų. 

— O ką reiškia poeto žodžiai: 


Kape jis gyvena: jo maistas — galvoj, 
Kai gauna to maisto, prabyla jis tuoj. 


Prabyla ir vaikšto tylus ar šnekus, 
Ir vėlei sugrįžta kaban nuolankus. 


Ne gyvas, kad gerbtų jį žemėj visi, 
Ne miręs, kad skęstų visi liūdesy. 


— Jis kalba apie kalamą. 
— O šitie: 


Raudonas josios kraujas, kišenė apskrita, 
Dvi ausys purpurinės, burna vis atverta. 


Joj stabas, kurs jos įsčias lesioja kaib gaidys. 
Ją už dirhemo pusę kiekvienas įsigis. 


— O čia kalbama apie rašalinę. 
— O ką norėjo pasakyti poetas šiais žodžiais: 


Paklauskit žmonių sumanių ir protingų, 
Paklauskit fakihų, išminčių mokslingų: 


„Ką sukuria baukščiai miškuos ir naminiai 
Kraštuos tolimuos ir arabų tėvynėj? 


Tas daiktas be kraujo, mėsos — nė kąsniuko, 
Neturi jis plunksnų, neturi jis būko. 


Išvirtą jį valgo — ir šaltą praryja, 
Ir karštą, ištraukę iš laužo žarijų. 


Dvi spalvos jame: lyg sidabras pirmoji, 
Kita — tartum auksas gylybėj žėruoja. 


Negyvas atrodo, tačiau gyvybingas. 
Sakykite, kas gi toksai stebuklingas?“ 

— Jis kalba apie kiaušinį, kainuojantį vieną felsą. 

— Kiek žodžių Alachas pasakė Musai? 

— Pasakojama, kad pranašas (telaimina jį Alachas!) yra pa- 
sakęs: „Kreipėsi Alachas į Musą tūkstančiu penkiais šimtais 
penkiolika žodžių“. 

— Kas tie keturiolika, kalbėję su pasaulių valdovu? 

— Tai septyni dangūs ir septynios žemės, kai jie pasakė: „Mes 
paklusniai atėjome...“ 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkiasdešimt devintoji 
naktis 


Kai atėjo keturi šimtai penkiasdešimt devintoji naktis, Šach- 
razada tęsė: 

Pasakojama, o laimingasai karaliau, kad an Nazamas toliau 
klausinėjo: 

— Iš ko sukurtas Adomas? 

— Alachas sukūrė Adomą iš molio, o molį — iš putų, o pu- 
tas — iš jūros, o jūrą — iš tamsos, o tamsą — iš šviesos, o švie- 
są — iš žuvies, o žuvį — iš uolos, o uolą — iš rubino, o rubi- 
ną — iš vandens, o vanduo sukurtas visagalybės, kaip yra pasakęs 
didysis Alachas: „Nes iš tikro jis yra didis; jei užsinori, kad kas 
nors būtų, pasako: „Būk!“ — ir tas atsiranda“. 

— Apie ką poetas kalba šiomis eilėmis: 


Burnos anei bilvo neturi, o valgo, 
Praryja ir badarą gyvą, ir žalgą. 


Kai duodi jai valgyt — atgyja, nušvinta, 
Kai duodi jai gerti - numiršta, barkrinta. 


— Apie ugnį. 


— (O šitomis eilėmis: 


Štai du mylimieji, kur džiaugsmo nejaučia, 
Jie naktį kiekvieną tvirtai susiglaudžia. 


Jie žmones lig rytmečio saugo nebylūs 
Ir vėlei išsiskiria, saulei pakilus. 

— Apie dvivėres duris. 
— Ką tu žinai apie pragaro vartus? 
— Jų yra septyneri, o apie juos kalba štai šitos eilės: 


Džachanamas, Laza, al Chatimas — jau trys! 
Dar Sairas, Sakaras — jau žinai tu penkis. 


O po jų dar Džachimas, o bo to - Havija. 
Štai ir reikiamas skaičius — jį turėk galvoje. 


— Apie ką poetas kalba šiomis eilėmis: 


Jos garbanos ilgos kas kartą nutįsta, 
Kada ji išeina ir vėlei sugrįžta. 


Ir niekad akis jos negali užmigti, 
Nemoka ji verkti, nemoka ji pykti. 


Joks rūbas jos kūno ber amžius nedengia, 
Bet žmones visus ji puikiausiai aprengia. 


— Apie adatą. 

— Kas tai yra Syratas“, koks jo ilgis ir plotis? 

— Jo ilgis — trys tūkstančiai metų: tūkstantį leidžiamasi že- 
myn, tūkstantį kylama aukštyn, tūkstantį einama tiesiai. Jis 
aštresnis už kardą ir plonesnis už plauką... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimtoji naktis 


Kai atėjo keturi šimtai šešiasdešimtoji naktis, Šachrazada tęsė: 

Pasakojama, o laimingasai karaliau, kad tuomet, kai Tava- 
dudė papasakojo apie as Syratą, an Nazamas paklausė: 

— Kiek užtarimų turi mūsų pranašas Mahometas (telaimina 
ji Alachas!)? 

— Tris. 


“ As Syratas (paraidžiui: kelias) — pavadinimas tilto, 
kuriuo mirusieji neva pereina 
į aną pasaulį. 

— Ar Abu Bekras buvo pirmasis, priėmęs islamą? 

— Taip. 

— Bet juk Alis anksčiau priėmė islamą? 

— Alis atėjo pas pranašą būdamas septynerių metų, ir Ala- 
chas apdovanojo jį žiniomis apie tikrąjį kelią, nepaisydamas jauno 
jo amžiaus, tad Alis niekada neklūpėjo prieš stabus. 

— Sakyk, katras labiau pagarbos vertas — Alis ar al Abasas*? 

Čia mergina suprato, kad an Nazamas paspendė jai spąstus, 
nes jei ji pasakys, kad labiau vertas pagarbos Alis, niekaip ne- 
galės pasiteisinti tikratikių valdovui. Ji nuleido galvą, čia balo, 
čia raudo, ir pagaliau atsakė: 

— Tu klausi manęs apie du pagarbos vertus žmones, ir kiek- 
vienas jų turi savo privalumų. Geriau grįžkime prie to, kur 
sustojome! 

Harūnas ar Rašidas, tikratikių valdovas, išgirdęs šiuos mer- 
ginos žodžius, pašoko ant kojų ir sušuko: 

— Tu gerai atsakei, o Tavadude, prisiekiu Kaabos viešpačiu! 

Tuomet Ibrahimas an Nazamas vėl paklasė: 

— Apie ką kalba poetas šiomis eilėmis: 


Grakštus jos liemuo, kupina ji saldumo, 
Ji ietį mums primena, tik be aštrumo. 


Naudinga ji žmogui, kuris tai išmano. 
Ją valgo, kai baigias diena ramadano. 


— Apie cukranendres. 

— O dabar atsakyk man į daug klausimų. Kas saldesnis už 
medų? Kas aštresnis už kardą? Kas stipresnis už nuodus? Kas 
tai — valandos malonumas? Kas tai — trijų dienų džiaugsmas? 
Kokios tiesos neneigia nė didžiausias melagis? Kas tai — kalė- 
jimas tarytum kapas? Kas yra širdies džiaugsmas? Kas yra sielos 
klastos? Kas yra gyvenimo mirtis? Kokios ligos negalima išgy- 
dyti? Kokia negarbė necišdyla? Koks tai gyvūnas — neturintis 


* Al Abasas ibn Abd al Mutalibas — pranašo 
Mahometo dėdė, Abasidų dinastijos pradininkas. Tai 
dinastijai priklausė Harūnas 
ar Rašidas. 

būsto, gyvenantis griuvėsiuose, nekenčiantis Adomo sūnų ir tu- 
rintis septynių milžinų bruožus? 

— Išklausyk manęs ir tada nusirenk drabužius, nes aš atsa- 
kysiu į visus klasimus, — tarė mergina. 

— Atsakyk teisingai — ir jis nusirengs, — pažadėjo tikratikių 
valdovas. 

— Saldesnė už medų — meilė vaikams, gerbiantiems tėvus. 
Liežuvis yra aštresis už kardą. Stipresnė už nuodus — bloga akis. 
Valandos malonumas — sueitis su moterimi. Trijų dienų džiaugs- 
mas — nura" moterims. Maloniausia diena — kai gauni pelną 
iš prekybos. Savaitės džiaugsmas — nuotaka. Tiesa, kurios nenei- 
gia ir didžiausias melagis, — mirtis. Kalėjimas tarytum kapas — 
blogas vaikas. Širdies džiaugsmas — žmona, nuolanki vyrui, o 
kiti sako — mėsa, slenkanti stemple link širdies, kai širdis šituo 
džiaugiasi. Sielos klastos — neklusnus vergas. Gyvenimo mir- 
tis — skurdas. Neišgydoma liga — blogas būdas. Neišdildoma ne- 
garbė — pikta duktė. O gyvūnas, kurį tu apsakci — skėrys: galva 
jo kaip arklio, kaklas — jaučio, sparnai — erelio, kojos — kup- 
ranugario, uodega — gyvatės, pilvelis — skorpiono, ragai — 
gazelės. 

Nusistebėjo kalifas Harūnas ar Rašidas merginos išmanymu 
ir iškalba ir tarė an Nazamui: 

— O dabar nusirenk drabužius! 

An Nazamas atsistojęs sušuko: 

— Kviesk liudytojais visus susirinkusiuosius šioje salėje, kad 
ši mergina išmano daugiau už mane ir kitus mokslininkus! — Pas- 
kui nusirengė, ištiesė rūbus Tavadudei ir tarė: — Imk, jie tau 
teisėtai priklauso, ir telaimina tave Alachas! 

Kalifas liepė atnešti kokius nors drabužius an Nazamui ir krei- 
pėsi į merginą: 

— O Tavadude, tau beliko parodyti vieną dalyką, kurį sa- 
keisi išmananti — kaip moki žaisti šachmatais, — ir paliepė atvesti 
šachmatų, nardų ir kortų lošimo mokytojus. 

Tie tučtuojau atėjo. Vienas jų atsisėdo prieš merginą, išdėliojo 
šachmatų figūras ir padarė ėjimą. Toji irgi stumtelėjo figūrą, ir 
mokytojas nepadarė nė vieno ėjimo, kurio Tavadudė tuojau pat 
nebūtų sukirtusi... 


“ Nura — priemonė plaukams pašalinti. 

Tuo tarpu išaušo rytas, ir Šachrazada nutraukė pasakojimą. 
Keturi šimtai šešiasdešimt pirmoji naktis 


Kai atėjo keturi šimtai šešiasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Harūno ar Rašido 
akivaizdoje Tavadudė sėdo žaisti su šachmatų mokytoju, pavertė 
niekais visas jo gudrybes ir netrukus jį nugalėjo. 

— Aš tyčia tau pasidaviau, — tarė mokytojas, — kad tu pa- 
manytum mokanti žaisti. Bet dabar dėliok figūras iš naujo, aš 
tau parodysiu! — O sau mokytojas taip pasakė: „Atverk plačiau 
akis ir įtempk dėmesį, antraip ji vėl tave nugalės!“ 

Jie ėmė žaisti, tačiau netrukus mergina paskelbė jam matą. 
Mokytojas apstulbo, o Tavadudė nusijuokusi tarė: 

— O mokytojau, lažinamės, kad aš ir trečią kartą tave nu- 
galėsiu! Susitarkim taip: aš nuimu savo karalienę, dešinįjį bokštą 
ir kairįjį žirgą, ir jei laimėsi tu — imk mano rūbus, o jei aš — 
tada aš imu tavo! 

— Sutinku! — atsakė mokytojas, ir jie vėl sustatė ant lentos 
figūras, o mergina, kaip ir buvo žadėjusi, nuėmė savo karalie- 
nę, bokštą ir žirgą. „Na, dabar tai aš mikliai ją sukirsiu!“ — 
pamanė mokytojas, ir po keleto ėjimų mergina jau prisitraukė 
artyn savo figūras ir pakišo vieną mokytojui numušti. Tas nie- 
ko daugiau nė nežiūrėjo, jau, atrodė, pergalė jo rankose, tik 
staiga Tavadudė tarė: 

— Nepražudys tavęs niekas, o Adomo sūnau, tik godumas! 
Negi nematai, kad aš tyčia daviau numušti! Žiūrėk — tavo ša- 
chas mirė! Renkis rūbus! 

Mokytojas ėmė prašyti, kad toji paliktų jam nors šarovarus, 
ir mergina sutiko, bet tik su sąlyga, jeigu jis su niekuo nesivaržys 
prie šachmatų lentos tol, kol ji bus Bagdado karalystėje. 

Tada atėjo žaidėjas nardais, ir Tavadudė paklausė: 

— Jei aš tave nugalėsiu, ką tu man duosi? 

— Duosiu dešimt drabužių iš Kustantynijos brokato, dešimt 
aksomo rūbų ir tūkstantį dinarų, o jei aš tave nugalėsiu, noriu 
tik vieno — kad savo ranka parašytum raštelį, jog aš tave nu- 
galėjau. 

Mergina sutiko, ir jie sėdo žaisti, tik staiga tas mato — pra- 
laimėjo! Ir žaidėjas nardais išėjo murmėdamas panosėje, kad tai 
pati nuostabiausia mergina visame pasaulyje. 

Tuomet kalifas pakvietė instrumentininkus, ir tie padavė jai 
liutnią, apzulintą ir apibraižytą, kurios savininkas buvo iškankintas 


ilgesio; šią liutnią vienas taip aprašė: 


Palaimink, Alache, tą medį dainingą, 
Šaknis jo tvirta ir šaka jo galinga. 


Virš jo baukščiai gieda, kada jis žaliuoja, 
O virš išdžiovinto — gražuolė dainuoja. 


Atnešė jai liutnią raudono aksomo įmautėje su geltono šil- 
ko kuteliu, ir kai mergina paėmė instrumentą į rankas, mato — 
ant jos išraižytos tokios eilės: 


Tai štai ta šaka, kuri tapo liutnia, 
Tarb draugių dainuoja su ja mergina. 


Dainuoja — ir skrieja garsų aidija, 
Tarytum lakštingala įkvėpė ją. 


Ji pasidėjo liutnią ant kelių, pasilenkė, kaip lenkiasi kūdikį 
maitinanti motina, ir užgavo stygas, net visi susirinkusieji nustėro 
iš susižavėjimo, ir sudainavo: 


Ak, nebekankinki bykčiu, vienatve, 
Prisiekiu, kad siela dar mini tave. 


Ak, pasigailėk mano metų liūdnų, 
Pamilus tave, aš iš broto einu. 


Kalifas sužavėtas sušuko: 

— Telaimina tave Alachas ir tepasigaili to, kuris tave išmokė 
skambinti! 

Mergina pabučiavo žemę prie kalifo kojų, tas liepė atnešti 
pinigus ir sumokėjo jos šeimininkui šimtą tūkstančių dinarų, o 
paskui tarė: 

— O Tavadude, paprašyk manęs ko nors! 

— Aš prašau, kad grąžintum niane mano šeimininkui! 

— Gerai! — sutiko kalifas ir atidavęs merginą Abu '1 Hus- 
nui dar pridėjo jai penkis tūkstančius dinarų, ir dar jos 
šeimininką kalifas paskyrė savo stalabendriu iki gyvos galvos... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt antroji naktis 


Kai atėjo keturi šimtai šešiasdešimt antroji naktis, Šachrazada 
tęsė: 

Pasakojama, o laimingasai karaliau, kad kalifas davė merginai 
penkis tūkstančius dinarų, grąžino ją Abu 'I Husnui ir padarė 
jį savo stalabendriu iki gyvos galvos. Ir dar kalifas kas mėne- 
sį duodavo jam po tūkstantį dinarų, ir tas laimingai gyveno su 
Tavadude. 

Matai, o karaliau, kokia nepaprasta tos merginos iškalba, ko- 
kios gilios jos žinios, sumanumas ir išradingumas! Ir koks 
tikratikių valdovo Harūno ar Rašido kilnumas: sumokėjęs jos šei- 
mininkui šitokius pinigus, patenkino merginos norą ir grąžino 
ją jos ponui, dar pridėjęs penkis tūkstančius dinarų. Maža to, 
dar padarė jos šeimininką savo stalabendriu. Kažin ar bepasi- 
taikys tokio kilnumo kalifų po Abasidų — telaimina juos visus 
Alachas! 

Pasakojimas 
apie karalių ir angelą 


Dar pasakojama, o laimingasai karaliau, kad vienas seniau 
gyvenęs galingas karalius sumanė sykį surengti šventę, pasiro- 
dyti savo žmonėms su puikiais drabužiais, ant nuostabaus žirgo, 
apsuptas vizirių, patarėjų ir dvariškių. Liepė jis visiems pasiruošti, 
parinkti žirgus, pasiūti prabangius rūbus. 

Tarnai puolė vykdyti jo paliepimus, o paskui karalius išsi- 
rinko patikusius jam rūbus iš atneštųjų, patikusį žirgą iš atvestųjų 
ir joja eisenos priešaky. Žirgas jo buvo grynakraujis, drabužiai 
nusagstyti brangiaisiais akmenimis ir visokiais jaspiais bei per- 
lais. Apėmė karalių baisus pasididžiavimas savimi ir savo 
karalyste, žvelgė jis į savo valdinius su panieka ir tik puikavo- 
si ant savo žirgo. Ir patyliukais priėjo prie jo Iblis, velnias, 
užspaudė jam šnerves ir įpūtė dar daugiau puikybės ir pasiten- 
kinimo savimi. „Visame pasaulyje nėra man lygaus!“ — tarė sau 
karalius, ir daugiau nė nepažvelgė į jokį žmogų — toks viršes- 
nis jis jautėsi už visus. 

Ir stojo priešais karalių Žmogus palaikiais drabužiais, ir man- 
dagiai pasveikino jį, bet tas nė burnos nepravėrė, tada žmogus 
čiupo karaliaus žirgą už pavadžio. 

— Patrauk rankas! — užriko karalius. — Negi nežinai, kieno 
pavadį nučiupęs laikai? 

— Turiu tau vieną Žodį pasakyti, — tarė tas žmogus. 

— Palauk, kol nulipsiu nuo žirgo. 

— Bet tai paslaptis, galiu pasakyti tik tau į ausį. 

Karalius palenkė galvą, ir žmogus tarė: 

— Aš mirties angelas ir atėjau tavo sielos. 

— Duok man truputį laiko, — paprašė karalius, — kad galėčiau 
atsisveikinti su giminėmis, vaikais, kaimynais ir žmona. 

— Ne, daugiau jų nematysi — išmušė paskutinioji tavo valan- 
da! — Ir jis pasiėmė karaliaus sielą, tam besėdint ant žirgo. 
Karalius krito negyvas. 

"Tuomet mirties angelas nuėjo pas vieną dievobaimingą žmo- 
gų, kuriuo didysis Alachas buvo patenkintas. Angelas pasveikino 
žmogų, tas maloniai atsakė, ir tada angelas tarė: 

— O dievobaimingas žmogau, turiu tau vieną žodį pasaky- 
ti, bet tai paslaptis. 

— Sakyk man į ausį, — atsakė žmogus. 

— Aš mirties angelas! 

— Sveikas atvykęs! Garbė Alachui, kad aplankei mane! Aš 
seniai tavęs laukiu, ko gi taip ilgai delsei? 

— Jei turi kokių reikalų, duosiu kiek laiko sutvarkyti 
juos, — tarė mirties angelas. 

— Nėra nieko svarbiau nei susitikti su Viešpačiu! 

— Kaip tu nori, kad paimčiau tavo sielą? Man liepta padaryti 
pagal tavo norą. 

— Duok man laiko apsiplauti ir sukalbėti maldas, o kai aš 
krisiu kniūbsčias garbindamas Alachą, imk tuomet mano sielą! 

— Mano Viešpats liepė paimti tavo sielą pagal tavo norą, tad 
ir bus taip, kaip pasakei! 

Žmogus apsiplovė, sukalbėjo maldas, ir mirties angelas pa- 
siėmė jo sielą tuomet, kai tas krito kniūbsčias, ir nuskraidino ten, 
kur klesti atlaidumas, malonė ir palaima. 

Pasakojimas 
apie išpuikėlį karalių 


Dar pasakojama, kad vienas galingas karalius sukaupė ga- 
lybę pinigų, tiek daug, kad nė nesuskaičiuosi, ir krūvas brangių 
ir gražių daiktų, nes jo siela troško turtų. Paskui pasistatė jis aukš- 
tus rūmus, kurių bokštai nelyginant strėlės šovė į dangų, įrengė 
ten stiprius vartus, paskyrė vartų sargus — padarė viską taip, kaip 
derėjo. Ir vieną dieną liepė karalius virėjui paruošti daug pra- 
bangiausių valgymų ir sukvietė į puotą savo gimines, dvariškius, 
artimuosius ir tarnus, kad tie pavalgytų pas jį ir gautų dovanų. 
Pats jis sėdo į sostą, atsirėmė į pagalvėlę ir tarė savo sielai: 

— O siela, aš sukaupiau tau visus pasaulio turtus, mėgaukis 
dabar ir džiūgauk, juk visi tave sveikina su tokia laiminga da- 
lia... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt trečioji 
naktis 


Kai atėjo keturi šimtai šešiasdešimt trečioji naktis, Šachrazada 
tęsė: | 

Pasakojama, o laimingasai karaliau, kad savo sielai karalius 
tarė: 

— Mėgaukis dabar ir džiūgauk, juk visi tave sveikina su tokia 
laiminga dalia! 

Ir nebaigė jis dar paskutinio žodžio, tik priėjo prie rūmų var- 
tų toks žmogus padėvėtais rūbais, ir ant kaklo jam kabojo maišas, 
kaip kad elgetos nešiojasi. Tas žmogus pabarškino žiedu į vartus, 

ir bilsmas nuaidėjo per rūmus lyg griaustinis, net sostas su- 
drebėjo, o išsigandę tarnai pripuolė prie vartų ir sušuko tam 
žmogui: 

— Vargas tau! Kodėl gi taip nemandagiai elgiesi? Palauk ra- 
miai, kol karalius pavalgys, ir mes duosim tau, kas liks nuo jo 
stalo! 

— Pasakykit savo ponui, kad jis išeitų pakalbėti su manim, 
turiu į jį svarbų reikalą ir primygtinį prašymą. 

— Eik šalin, elgeta! Kas tu toks, kad drįsti įsakinėti mūsų po- 
nui? 

— Eikit ir perduokit jam mano žodžius! — atsakė tas žmo- 
gus. 

Tarnai nuėjo pas karalių ir viską jam papasakojo, o karalius 
sušuko: 

— Ir jūs nenuvijot to elgetos, nenusmeigėt kardais? 

Ir čia atvykėlis dar sykį pasibeldė, baisiau nei pirma, ir tarnai 
puolė su lazdomis varyti šalin. Tik atvykėlis kad suriks baisiu 
balsu: 

— Stokit! Aš — mirties angelas! 

Visi išsigando, protas jiems aptemo, pakinkliai ėmė virpėti. 
O karalius liepė tarnams: 

— Pasakykit jam, kad pasiimtų sau bet kurį vietoj manęs! 

— Ne, — atsakė jam mirties angelas, — neimsiu aš nieko kito, 
tik tave, nes atėjau išskirti tave su tais pinigais ir turtais, kuriuos 
kaupei visą gyvenimą. 

Ir tuomet karalius ėmė garsiai verkti ir skųstis: 

— Tebūnie prakeikti tie pinigai, sugundę mane ir pakenkę 
man, tai jie sutrukdė nusilenkti savo Viešpačiui! Maniau, turtai 
atneš man naudos, bet ant mano galvos krito tik sielvartas ir 
nelaimė. Štai išeinu aš tuščiomis rankomis, o turtai atiteks mano 
priešams! 

Alachas suteikė pinigams iškalbą, ir jie tarė: 

— Kodėl tu mus keiki? Keik pats save! Didysis Alachas su- 
kūrė tave ir mus iš dulkių ir įdėjo mus į tavo rankas, kad 
turėtum atsargų būsimajam gyvenimui — dalytum išmaldą varg- 
šams ir visiems bėdžiams, statytum vienuolynus, mečetes, tiestum 
tiltus ir vandentiekius. Tada mes tau būsimajame gyvenime bū- 
tume teikę pagalbą. O tu surinkai mus ir per savo gobšumą 

neišleidai, nepagyrei mūsų, bet atsižadėjai. Dabar palieki mus 
savo priešams, o pats jautiesi nelaimingas ir atgailauji, tik per 
vėlai. "lai kokia mūsų kaltė, kodėl gi tu mus keiki? 

Tuomet mirties angelas pasiėmė karaliaus sielą, ir tas, net 
nebaigęs valgyti, negyvas nusirito nuo sosto. Didysis Alachas yra 
pasakęs: „O kai jie džiaugėsi tuo, kas jiems buvo dovanota, pa- 
ėmėm juos staiga — ir štai jie prislėgti nevilties“. 

Pasakojimas 
apie engėją karalių 


Dar pasakojama, kad sėdėjo sykį savo soste vienas karalius 
engėjas iš Izraelio sūnų ir pamatė einantį pro vartus žmogų, bai- 
sios išvaizdos ir laikysenos. Supyko karalius, kad toks žmogus 
pas jį eina, bjauru jam pasidarė ir pašokęs sušuko: 

— Kas tu, žmogau, kas leido tau koją įkelti čionai? 

— Įeiti čionai man įsakė mano ponas, — atitarė tasai. — O 
leidimo man jokio nereikia, kelio pastoti man niekas negali, 
negąsdina manęs nei sultono valdžia, nei būrys jo asmens sar- 
gybinių. Joks engėjas nesusidoros su manim, ir niekas neišvengs 
mano mirtino glėbio. Aš — Malonumų Griovėjas ir Draugysčių 
Skyrėjas! 

Karalius, išgirdęs tuos žodžius, krito ant žemės be sąmonės, 
o baimė šliaužiojo po jo kūną. Atsipeikėjęs jis paklausė: 

— Tu mirties angelas? 

— Taip. 

— Užkeikiu tave Alacho vardu, — sušuko tada karalius, — 
duok man vieną dieną, kad atlikčiau atgailą už nuodėmes, grą- 
žinčiau pinigus, susikaupusius mano ižde, tiems, kuriems jie 
priklauso, kad neslėgtų mano sielos atsakomybė ir negrėstų man 
bausmė aname pasaulyje! 

— O ne! Nebus šito niekada!.. 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt ketvirtoji 
naktis 


Kai atėjo keturi šimtai šešiasdešimt ketvirtoji naktis, Šach- 
razada tęsė: 


68 


464 naktis 


Pasakojama, o laimingasai karaliau, kad mirties angelas at- 
sakė karaliui: 

— Nebus šito niekada! Kaip aš galiu duoti tau vieną dieną, 
kai tavo kvėptelėjimai suskaičiuoti, tavo mirties valanda nulemta 
ir užrašyta? 

— Tai duok nors vieną valandą! — meldžia karalius. 

— Toji valanda praėjo mums besikalbant, — atsakė mirties 
angelas. — Tau liko tik vienas kvėptelėjimas. 

— O kas lydės mane, kai neš mane į kapus? 

— Tik tavo geri poelgiai. 

— Neturiu nė vieno gero poelgio! | 

— Tada, be abejonės, cisi tiesiai į pragarą ir degsi amžinoje 
ugnyje, nes tavo Viešpats užsirūstinęs ant tavęs. 

"Tuomet pasiėmė angelas karaliaus sielą, ir tas krito negyvas. 
Iimė raudoti ir lieti ašaras jo valdiniai, bet jei būtų žinoję, kad 
jų karalius nueis tiesiai į pragarą ir degs amžinoje ugnyje, bū- 
tų raudoję daug garsiau ir lieję ašaras daug gausiau. 

Pasakojimas 
apie Zu '1 Karneiną 


Dar pasakojama, kad Iskandaras Zu 1 Karneinas* žygiavo 
sykį per žemes, kur gyveno neturtinga gentis. Tie žmonės ne- 
turėjo jokių turtų, jie kasė kapus po savo namų slenksčiais, 
laidojo ten negyvėlius, lankė ir prižiūrėjo tuos kapus, meldėsi 
ten didžiajam Alachui. Ir neturėjo jie kitokio maisto, tik žole- 
les ir vaisius. 

Pakvietė Iskandaras Zu 1 Karneinas tos genties karalių pas 
save, bet tas nėjo sakydamas: „Neturiu jokio reikalo į tą žmo- 
gų!“ Tada Iskandaras pats nuėjo pas jį ir tarė: 

— Kaipgi jūs čia gyvenate? Aš nematau nei aukso, nei sidab- 
ro, nei kitokių gėrybių. 

— Pasaulio gėrybėmis niekas nebus sotus, — atsakė karalius. 

— O kodėl jūs kasate kapus po savo slenksčiais? 

— Kad jie visąlaik būtų mums prieš akis, kad matytume juos 
ir nepamirštume mirties, nepamirštume būsimojo gyvenimo, kad 
meilė žemiškajam gyvenimui ištirptų mūsų širdyse, užleisdama 
vietą mūsų Viešpačiui! 

— O kodėl jūs valgote žolę? 

— Todėl, kad nenorime, jog mūsų pilvai taptų gyvulių 
kapinėmis, ir dar todėl, kad valgio skonį jaučia tik liežuvis, o 
pilvas — ne, svarbu būti sočiam, — atsakė karalius ir ištiesęs ranką 
į Iskandarą padėjo ant jos Adomo sūnaus kaukolę. — O Zu 'I 
Karneinai, ar žinai, kieno šita kaukolė? 

— Ne. 


* Iskandaras Zu “I Karneinas (Dviragis) — 
Aleksandras Makedonietis. 

— Tai kaukolė galingo karaliaus, kuris skriaudė ir engė sa- 
vo valdinius kaupdamas turtus. Pasiėmė Alachas jo sielą ir 
nutrenkė pragaran degti amžinoje ugnyje, ir štai to karaliaus kau- 
kolė. — Paskui jis parodė kitą kaukolę: — Ar žinai, kieno ši 
kaukolė? 

— Ne, — atsakė Iskandaras. 

— Tai galingo karaliaus kaukolė. Jis buvo teisingas savo val- 
diniams, rūpinosi savo šalies žmonėmis. Pasiėmė Alachas jo sielą 
ir apgyvendino ją rojaus soduose. — Paskui karalius uždėjo ranką 
ant Iskandaro galvos ir susimąstęs tarė: — Įdomu, prie kurių gal- 
vų priskirti reikėtų tavąją? 

Pravirko Zu '| Karneinas graudžiomis ašaromis, prisiglaudė 
karalių prie krūtinės ir sušuko: 

— Jei nori, paskirsiu tave viziriu ir atiduosiu pusę savo ka- 
ralystės! 

— O ne, ne! — sušuko tas žmogus. — Aš nenoriu! 

— Kodėl? 

— Todėl, kad visi aplinkui — tavo priešai, nes tu turi valdžią, 
o man jie draugai, nes tenkinuosi mažu ir neturiu žemiškųjų gė- 
rybių, ir man užtenka to, ką turiu. 

Apkabino Iskandaras karalių, pabučiavo į kaktą ir nuėjo savo 
keliais. 

Pasakojimas 
apie karalių Anuširvaną 


Dar pasakojama, kad karalius Anuširvanas* apsimetė sergan- 
čiu ir pasiuntė patikimus žmones, kad apeitų visą jo karalystę 
ir suieškotų seną plytą sugriautame kaime, kuri galinti jį išgy- 
dyti — taip neva pasakęs jo gydytojas. Jo žmonės išvaikščiojo visą 
karalystę ir grįžę pasakė: 

— Neradome nė vieno sugriauto kaimo, nė vienos senos 
plytos! 

Nudžiugo Anuširvanas tai išgirdęs, padėkojo Alachui ir tarė: 

— Aš tik norėjau patikrinti, ar mano šalyje tvarka, ar gerai 
gyvena žmonės, bet jei niekur nėra sugriuvusios gyvenvietės, va- 
dinasi, mano karalystė klesti... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt penktoji 
naktis 


Kai atėjo keturi šimtai šešiasdešimt penktoji naktis, Šachrazada 
tęsė: 

Pasakojama, o laimingasai karaliau, kad Anuširvanas labai 
nudžiugo sužinojęs, kad jo pasiuntiniai niekur nerado nei sugriu- 
vusio kaimo, nei senos plytos — vadinasi, jo karalystė klesti. 

Žinok, o karaliau, jog tie senovės valdovai rūpinosi savo kraš- 
to gerove tik todėl, kad žinojo, ką yra sakę mokslininkai ir 
išminčiai, o jie, be abejo, buvo teisūs sakydami: „Tikėjimą laiko 


* Chosrovas Anuširvanas — Sasanidų dinastijos Per- 
sijos karalius (valdė 517—539 m.). 

karalius, karalių laiko kariuomenė, kariuomenę laiko pinigai, pi- 
nigus laiko šalies gerovė, o šalies gerovę laiko teisingumas Alacho 
vergams“. | 

Senovės karaliai nepritardavo jokiam neteisingumui, sulaiky- 
davo savo artimuosius nuo nusikaltimų, nes gerai žinojo, kad 
valdiniai neilgai kęs priespaudą ir neteisybes, kad kraštas griūva, 
jei valdžioje skriaudėjai, o jo gyventojai išbėgioja į kitas šalis. 
Tada sumenksta pajamos, ima tirpti pinigai ižde, ateina skurdas 
ir valdinių nepasitenkinimas. Juk skriaudėjai yra visąlaik keikiami, 
ir nespėja jie pasimėgauti valdžia, o jau skuba pas juos pragaiš- 
tingi permainingumai. 

Pasakojimas 
apie dievobaimingą moterį 


Dar pasakojama, kad gyveno kartą Izraelyje teisėjas, ir tu- 
rėjo jis žmoną, nepaprastai gražią, dorą, kantrią ir ištvermingą. 
Nusprendė tas teisėjas aplankyti Jeruzalę, tad paliko vietoj sa- 
vęs teisėjauti brolį ir pavedė jam rūpintis žmona. O tas brolis, 
išgirdęs apie moteriškės grožį, įsimylėjo ją. 

Kai tik teisėjas iškeliavo, brolis tuoj nuėjo pas jo žmoną ir 
visaip bandė ją suvilioti, bet toji vis spyrėsi, semdamasi stiprybės 
iš maldų. Netekęs vilties, brolis išsigando, kad moteris viską pa- 
pasakos vyrui, kai tas grįš, tad papirko kelis žmones, kad tie 
paliudytų ją svetimavus. Tą bylą sužinojo karalius ir liepė už- 
mėtyti moterį akmenimis. 

Žmonės iškasė duobę, pasodino ten moterį ir ėmė laidyti ak- 
menis, kol moters jau nebesimatė. Tada karalius tarė: 

— Tegu toji duobė bus jai kapas! 

Naktį moteris atsipeikėjo ir ėmė dejuoti, o pro šalį ėjo į kaž- 
kokį kaimą žmogus, tai jis priėjo, ištraukė ją iš duobės, 
nusigabeno į savo namus ir liepė žmonai gydyti ją. Kai toji varg- 
šelė pagijo, ėmė prižiūrėti vaiką, kiauras dienas praleisdavo kartu 
su juo, o ir naktimis miegodavo greta. 

Sykį pamatė ją vienas mitruolis ir užsigeidė jos. Visaip jis 
bandė tą moterį suvilioti, bet kai nieko nepešė, labai supyko ir 
iš to įsiūčio nusprendė ją nužudyti. Naktį įslinko į kambarį, kur 
ji miegojo, ir šoko su peiliu, bet netyčia nusmeigė tą vaiką, kuris 
miegojo šalia moters. Supratęs šitai, mitruolis išsigando ir pa- 
bėgo, o rytą moteriškė pamatė šalia savęs negyvą vaiką, ir atėjusi 
to vaiko motina apkaltino ją nužudžius kūdikį, skaudžiai primušė 

tą vargšelę ir norėjo papjauti peiliu, bet atėjo vyras ir išgelbė- 
jo ją. 

Moteris išbėgo iš namų ir patraukė kur akys veda, o su savim 
ji turėjo truputį pinigų. Eidama per kažkokį kaimą mato, kad 
minia žmonių apstojusi nukryžiuotą ant medžio vyrą, o tas dar 
gyvas. Moteris paklausė: 

— O žmonės, kas jam atsitiko? 

— Jis nusidėjo, ir išpirkti kaltę galima tik jo gyvybe arba tokia 
ir tokia suma pinigų, — išgirdo atsakymą. 

— Štai imkite tiek pinigų ir paleiskite jį, — pasiūlė moteriškė. 

Nusikaltėlis ėmė atgailauti ir davė įžadus tarnauti tai moteriai 
vardan didžiojo Alacho iki savo dienų galo. Paskui jis pastatė 
jai tokią celę, apgyvendino ją ten, atnešdavo maisto, prikapo- 
davo malkų. O ji uoliai meldėsi Alachui, ir kai ateidavo pas ją 
ligonis ar apsėstasis, moteris pasimelsdavo už jį, ir Alachas grą- 
žindavo jam sveikatą... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt šeštoji naktis 


Kai atėjo keturi šimtai šešiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad pas tą moterį į celę 
ateidavo ligoniai, o ji savo maldomis juos išgydydavo. Ir atsi- 
tiko taip, kad Alacho nuosprendžiu jos vyro brolis, kuris užmėtė 
ją akmenimis, susirgo — atsirado jam ant veido tokia dėmė; mo- 
terį, kuri ją primušė, užpuolė raupsai, o mitruolis susirgo tokia 
liga, kad nebegalėjo vaikščioti. 

Teisėjas, jos vyras, grįžęs iš Jeruzalės paklausė brolį, kur žmo- 
na, o tas atsakė, kad ji mirusi. 

Paskui garsas apie tą moterį pasklido toli aplinkui, ir ėmė 
plaukti pas ją Žmonės, trokštantys išgyti. Ir teisėjas tarė: 

— O broli, gal ir tu nueik pas tą dievobaimingą moterį? Gal- 
būt Alachas iš jos rankų duos tau sveikatą. 

— Gerai! Nugabenk mane, broli, pas ją! 

Nuėjo pas ją ir toji moteris, susirgusi raupsais, ir nepaeinančio 
mitruolio giminės nugabeno jį pas tą moterį. Susirinko jie visi 
prie jos celės, o ji matė kiekvieną, norintį įeiti pas ją, pati lik- 


75 


466 naktis 


dama nematoma. Tada ji užsigobė skraistę, paslėpė veidą, ge- 
rai susisupo visa ir liepė tarnui atvesti tuos žmones. Ji žiūrėjo 
į savo vyrą, jo brolį, mitruolį ir moterį, o tie nė vienas jos ne- 
pažino. 

— Pirmiausia išpažinkit savo nuodėmes ir atgailaukit, — ta- 
rė jiems dievobaimingojo pati, — tik tuomet Alachas išklausys 
jūsų prašymą. 

— O broli, — tarė teisėjas, — prisipažink savo kaltes, nesispy- 
riok be reikalo, nerūstink visa reginčio Alacho, juk štai kas yra 
sakoma: 


Ateis diena, kai susitiks skriaustasis ir biktadarys 
Ir baslapties tamsias duris Alachas mums atidarys. 


Ir bus pažeminti visi nuslėbę nuodėmes savas, 
O tuos, kurie paklusnūs jam, į rojų didis Viešpats ves. 


Valdovas didis ir teisus parodys tikrą tiesą mums, 
Nors nusidėjėlis dar byks, bandys dar vandenį sudrumst. 


O, vargas tam, kas rūstina valdovą žemės ir dangaus, 
Lyg nežinotų, kad galop Alachas rūsčiai jį nubaus! 


O ieškantis šlovės, žinok, šlovės sulauks tiktai tasai, 
Kas bijo Viešpaties. Ieškok tu jo, kad gelbėtų jisai! 


Tada teisėjo brolis tarė: 

— Jei jau taip, pasakysiu tiesą: aš su tavo žmona pasielgiau 
taip ir taip — štai mano nuodėmė! 

— Gyveno pas mane viena moteris, — ėmė pasakoti raup- 
suotoji, — ir apkaltinau ją, nors nebuvau įsitikinusi, kad tai padarė 
kaip tik ji, ir skaudžiai primušiau ją — štai mano nuodėmė! 

— O aš, — tarė mitruolis, — įslinkau naktį pas vieną mote- 
rį norėdamas ją užmušti, kad nesileido suvedžiojama, ir vietoj 
jos nudūriau šalia miegojusį kūdikį — štai mano nuodėmė! 

Tuomet moteris tarė: 

— Mano Dieve, tu nužeminai juos nusidėjusius, tai dabar iš- 
aukštink atgailaujančius! Tavo rankose visų mūsų likimai! 

Ir Alachas išklausė jos maldą ir pagydė visus tuos ligonius. 
O teisėjas įsmeigė žvilgsnį į tą moterį ir galop tarė: 

— Turėjau žmoną, ir jei nežinočiau, kad ji mirusi, sakyčiau, 
kad tai tu. 

Tada moteris nusimetė skraistę ir visi — teisėjo brolis, mo- 
teris ir mitruolis — puolė maldauti atleidimo. Moteris atleido 
jiems, ir jie liko jai tarnauti iki pat savo dienų galo. 

Pasakojimas 
apie moterį ir kūdikį 


Dar girdėjau, kad vienas sejidas*? pasakojo: 

Aš ėjau tamsią naktį aplink Kaabą ir staiga išgirdau dejuojant 
ir verkaujant moterį: 

— O mielaširdingasai, padaryk malonę! Iš tikro mano širdis 
laikosi įžado! 

Mano širdis taip sudrebėjo iš gailesčio, kad vos nenumiriau, 
ir pasukau to balso link. Priėjęs prie moters tariau: 

— Ramybė tau, o Alacho verge! 

— Ir tau ramybė ir Alacho palaiminimas! — atsakė moteris. 

— Vardan Alacho, pasakyk man, kokio įžado laikosi tavo 
širdis? 

— Jei nebūtum paminėjęs Alacho vardo, neatskleisčiau tau 
savo paslapties. Pažvelk, kas guli priešais mane! 

Pasilenkęs pamačiau miegantį berniuką, o moteris ėmė pa- 
sakoti: 

— Nešiodama po širdimi šį kūdikį, nusprendžiau aplankyti 
šventąsias vietas ir sėdau į laivą, tik kad pakilo vėjas, bangos 
ėmė ristis lyg kalnai, ir mūsų laivas sudužo. Aš likau gyva, įsi- 
kibusi į didelę lentą, ant jos ir pagimdžiau šitą kūdikį. Ir kai aš 
plūduriavau ant tos lentos, sūnus gulėjo ant mano kelių, o ban- 
gos blaškė mus... 

Tuo tarpu išaušo rytas, ir Šachrazada nutraukė pasakojimą. 


“ Sejidais (paraidžiui: ponai) vadinami Mahome- 
to anūkų — al Hasano ir al 
Huseino — palikuonys. 

Keturi šimtai šešiasdešimt septintoji 
naktis 


Kai atėjo keturi šimtai šešiasdešimt septintoji naktis, Šach- 
razada tęsė: 

Pasakojama, o laimingasai karaliau, kad moteris tęsė savo 
istoriją: 

— Kai sudužo mūsų laivas, aš išsigelbėjau ant lentos, ant jos 
ir vaikelį pagimdžiau, ir kai mes plūduriavom bangų blaškomi, 
priplaukė vienas iš laivo jūreivių ir užsiritęs ant lentos tarė: 

— Dar ten, laive, tu patikai man, o dabar mes čia vienudu, 
tu vis tiek būsi mano, geriau nė nesipriešink, antraip įstumsiu 
tave jūron! 

— Vargas tau! — sušukau aš. — Negi šita audra ir nelaimė 
nepamokė tavęs? 

— Esu patyręs dar ne tokių dalykų, o likau gyvas, kaip matai! 

— Klausyk, mus ištiko bėda, ir jei išsigelbėsim, tai nebent 
nuolankumu! — bandžiau aš atvesti jį į protą, tačiau jis pristo- 
jo prie manęs, o aš, sumaniusi jį apgauti, tariau: — Palauk bent, 
kol tas kūdikis užmigs! 

Tuomet jūreivis čiupo vaiką man nuo kelių ir metė į jūros 
bangas. Mano širdis vos neiššoko iš krūtinės tai pamačius, iš- 
kėliau rankas į dangų ir sušukau: 

— O tu, kursai stoji tarp vyro ir jo širdies, stok dabar tarp 
manęs ir šio liūto! Tu juk viską gali! 

Ir staiga, prisiekiu Alachu, išniro iš jūrų gelmės žvėris ir nu- 
sinešė jūreivį, o aš likusi viena ėmiau raudoti dėl žuvusio sūnaus 
ir kalbėti: 


0 mielasis sūneli, džiaugsme mano akių! 
Pradingai — ir viena aš sielvartauju, verkiu. 


Skęsta manasai kūnas, o išsekus dvasia 
Tartum dega iš skausmo baisiose liepsnose. 


Kas begali padėti man pasauly šiame? 
Vien tik tas, kurs ber amžius nuskriausių atrama. 


Mano Viešpatie didis, juk regi iš dangaus, 
Kaib kenčiu be sunelio, kaip vienatvėj žvalgaus. 

Pagailėki manęs tu, sugrąžink jį čionai, 
Tu - viltis paskutinė, mano skydas nūnai. 


Šitaip aš praleidau naktį, o rytą išvydau laivo bures, švytinčias 
tolumoje. Vėjas ir bangos blaškė mano lentą ir galop priplakė 
prie to laivo. Žmonės įkėlė mane vidun, tik staiga žiūriu — mano 
sūnus sėdi tarp jų! 

— O žmonės! — sušukau aš. — Juk tai mano kūdikis! Kaip 
jis atsidūrė pas jus? 

— Mes plaukėme, staiga laivas pats sustojo, ir išniro didžiulis 
jūros žvėris, o ant jo nugaros sėdėjo šis berniukas čiulpdamas 
nykštį, — atsakė jūreiviai. 

Tada aš papasakojau visą savo istoriją, padėkojau Viešpačiui 
už visa tai, ką jis man suteikė, ir daviau įžadą, kad nepasitrauksiu 
nuo jo šventyklos ir ištikimai tarnausiu jam. Ir nuo to laiko jis 
duoda man visa, ko tik paprašau! 

Tuomet, — pasakojo sejidas, — aš pasiėmiau iš kapšo pini- 
gų ir norėjau duoti jai, tačiau toji moteris ėmė šaukti: 

— O tuščiagalvi! Aš tau papasakojau apie Alacho malonę ir 
kilniaširdystę, tai negi dabar aš galiu priimti pagalbą iš kito 
rankų? 

Aš taip ir neįkalbėjau jos paimti iš manęs nors ką ir nuė- 
jau šalin sakydamas: 


$laptingos mūsų Viešpaties malonės: 
Jų nesuvokia net protingi žmonės. 


Po nevilties dažnai gyvent vėl miela, 
Kai Viešbals gelbsti tavo liudną sielą. 


Dažnai suirzęs tu esi iš rylo, 
O vakare, žiurėk, būtis nušvito! 


Kai tau diena atrodys baskučiausia, 
Tikėki juo — vieninteliu, aukščiausiu. 


Prašyki pranašą: ir vergas daugel gauna, 
Jei pranašu nelaimėj pasikliauna. 


O moteris taip ir tarnavo savo Viešpačiui iki dienų galo. 

Pasakojimas 
apie dievobaimingą vergą 


Dar girdėjau, kad Malikas ibn Dinaras“! (telaimina jį Alachas!) 
pasakojo: 

Sykį pas mus Basroje ilgai nelijo, ir mes keletą kartų ėjome 
melstis prašydami lietaus, bet nebuvo jokio atsako į mūsų mal- 
das. Tada mudu su Atu as Sulamiu, Sabitu al Bunaniu, Nadžiu 
al Baku, Muchamedu ibn Vasiu, Aijubu as Sachtijaniu, Habi- 
bu al Farisiu, Hasanu ibn Abu Sinanu, Utboju al Guliamu ir 
Salichu al Muzaniu patraukėme melstis į šventyklą, vaikai irgi 
išėję iš mokyklos sustojo pasimelsti, bet nebuvo jokio atsako į 
mūsų maldas. Stojo vidurdienis, žmonės išsivaikščiojo, tik mu- 
du su Sabitu al Bunaniu likome šventykloje. 

Kai sutemo, mudu pamatėme įeinantį gražaus veido juodaodį, 
plonomis kojomis ir dideliu pilvu, užsimetusį apsiaustą. Jei įver- 
tintum visa, kuo jis buvo apsirengęs, kaina turbūt nesiektų dviejų 
dirhemų. Jis atsinešė vandens ir apsiplovė, paskui įėjo į mihrabą“* 
ir sukalbėjo dviejų rakatų maldą. Paskui jis pakėlė akis į dan- 
gų ir tarė: 

— O mano pone ir Viešpatie, ar ilgai dar atmetinėsi savo 
vergų prašymus, kuriuos įvykdžius tavo valdžia nėmaž nesusil- 
pnėtų? Argi tavo malonių iždas ištuštėjo? Vardan tavo meilės 
man — tučtuojau pagirdyk žemę gausiu lietumi! 

Dar nespėjo jis ištarti paskutinio žodžio, o dangų užtraukė 


* Malikas ibn Dinaras — teologas iš Basros, gyvenęs 
VII a. * Mihrabas — niša šventykloje ar namo 
sicnoje, rodanti, kurioje 


pusėje yra Meka. 

juodi debesys ir pasipylė lietus kaip iš kibiro. Kai išėjom iš šven- 
tyklos, vandens buvo iki kelių... 
Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt aštuntoji 
naktis 


Kai atėjo keturi šimtai šešiasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad Malikas ibn Dina- 
ras štai ką pasakojo: 

Dar juodasis vergas nespėjo ištarti paskutinio žodžio, o dangų 
užtraukė juodi debesys ir pasipylė lietus kaip iš kibiro. Aš priėjau 
prie juodaodžio ir tariau: 

— Vargas tau! Negi nesigėdi tų žodžių, kuriuos ką tik ištarei? 

— O ką aš pasakiau? 

— Štai ką: „Vardan tavo meilės man“. O iš kur tu žinai, kad 
Alachas tave myli? 

— Šalin! — sušuko juodaodis. — Negi tu manai, kad Alachas 
išklausė mano prašymų ne todėl, kad mane myli? Jis myli mane 
taip pat kaip ir aš jį! 

— Neik dar, pasikalbėkim! — tariau aš, bet juodaodis atsakė: 

— Aš esu vergas ir privalau klausyti savo mažesniojo vieš- 
paties! 

O mes slapčiomis nusekėm jį ir pamatėm, kad jis įėjo į vieno 
vergų pirklio namus. Naktis jau buvo įpusėjusi, bet kita pusė 
mums labai prailgo. Ankstų rytą mes nuėjome pas tą vergų pirklį 
ir paklausėme: 

— Ar turi parduoti kokį jauną vergą, galintį mums patarnauti? 

— O taip, turiu parduoti gal šimtą tarnų! 

Ir jis ėmė mums rodyti vergus vieną po kito, mums prieš 
akis praėjo septyniasdešimt vyrų, bet tarp jų nebuvo to, kurio 
mums reikėjo, o vergų pirklys pareiškė, kad daugiau vergų par- 
duoti jis neturįs. Kai mudu jau ėjom laukan, aš užsukau dar į 
tokią apgriuvusią kamaraitę už namo, tik žiūriu — stovi ten tas 
juodaodis. 

— Prisiekiu Alachu, tai jis! — sušukau. — Parduok man, šei- 
mininke, šį tarną! 

— Tai netikęs tarnas, nebus tau jokios naudos iš jo! Nakti- 

mis jis rauda, o dienomis atgailauja! 

— Kaip tik todėl man jo ir reikia! 

Ir aš nusipirkau jį už dvylika dinarų. Tai labai maži pinigai, 
bet vergų pirklys džiaugėsi atsikratęs netikusiu tarnu. 

— Kuo jis vardu? 

— Maimūnas, — atsakė vergų pirklys. 

Ir aš nusivedžiau juoduką namo. Eidamas jis paklausė: 

— O mano mažesnysis viešpatie, kam gi tu mane pirkai? Pri- 
siekiu Alachu, aš netinku tarnauti paprastiems mirtingiesiems. 

— Aš tave nusipirkau, kad pats tau tarnaučiau. 

— O kodėl? 

— Argi ne tu vakar buvai šventykloje? 

— Kaipgi tu sužinojai šitai? 

— Tai aš vakar užkalbinau tave šventykloje. 

Juodaodis nutilo ir priėjęs artimiausią mečetę pasuko jos link. 
[ėjęs sukalbėjo dviejų rakatų maldą ir tarė: 

— O mano Dieve, pone ir valdove, mūsų paslaptį sužinojo 
pašaliečiai, ir šituo tu užtraukei man gėdą. Nebetceiks man gy- 
venimas džiaugsmo, kai Žmonės patyrė, kas buvo tarp tavęs ir 
manęs. Užkeikiu tave, šią pat akimirką pasiimk mano sielą! 

Ir jis krito kniūbsčias. Aš luktelėjau, bet juodaodis nė krust, 
tada aš priėjau ir staiga regiu — jis miręs (telaimina jį Alachas!). 

Aš gražiai jį paguldžiau, pažvelgiau jam į veidą ir išvydau, 
kad jis šypsosi, veidas jo tapo baltas, jis švieste švietė džiaugs- 
mu. Ir kol mes taip žiūrėjome, staiga įėjo jaunikaitis ir tarė: 

— Ramybė jums! Ieatlygina judviem Alachas už mūsų brolį 
Maimūną! Štai įkapės, suvyniokite jį! — Ir ištiesė man rūbus, ko- 
kių aš gyvenime nebuvau matęs. 

O prie jo kapo, — pasakojo Malikas, — dabar žmonės mel- 
džiasi prašydami vandens. Kokie palaimingi yra vieno poeto 
žodžiai: 


Kas Dievą pažino, tas daugiškuos soduos gyvena, 


Ir Viešpaties skraistės tenai prieš akis jų plevena. 


Jei geria jie vyną, su Tasnimu jis sumaišytas, 
Šuartina juos su Kūrėju šaltinis, žiedais abkaišytas. 


Ir teka tada paslaptis tarpu jų ir mielųjų, 
Ir jau atskirti jie tada nuo širdžių pasmerktųjų. 


83 


az 468 naktis 


Pasakojimas apie 
dievobaimingus sutuoktinius 


Dar pasakojama, kad gyveno sykį Izraelio žemėje žmogus, 
labai dievobaimingas ir uoliai garbinantis savo Viešpatį. Turė- 
jo jis pačią, tikrą pagalbininkę visuose reikaluose, darė jie 
padėklus ir vėduokles, iš to ir gyveno. Triūsdavo jie visą dieną, 
o vakare vyras, paėmęs pagamintus daiktus, išeidavo pardavi- 
nėti. Ir visą laiką jie pasninkavo. 

Vieną sykį vyras išėjo, kaip paprastai, ieškoti pirkėjų, ir kojos 
jį nuvedė prie didelio namo, kur gyveno turtingi aukštakilmiai 
žmonės. Tas pardavėjas buvo šviesiaplaukis, puikios išvaizdos, 
ir namų šeimininko žmona, vos jį pamačius, įsimylėjo, širdis 
smarkiai palinko prie jo. O jos vyro nebuvo namie. 

Tada toji moteris pasišaukė tarnaitę ir tarė: 

— Gal tu sugalvosi kokią gudrybę ir atvesi tą žmogų į mūsų 
namus? 

Tarnaitė nuėjo pas pardavėją neva apžiūrėti jo prekių ir pa- 
sivedėjo kiek į šalį... 

Tuo tarpu išaušo rytas, ir Šachrazada nutraukė pasakojimą. 


Keturi šimtai šešiasdešimt devintoji 
naktis 


Kai atėjo keturi šimtai šešiasdešimt devintoji naktis, Šachra- 
zada tęsė: 
Pasakojama, o laimingasai karaliau, kad prie to žmogaus pri- 
ėjo tarnaitė ir tarė: 
— Užeik pas mano ponią, ji nori apžiūrėti tavo prekes ir pirk- 
ti, jei patiks. 

Žmogus pamanė, kad moteriškė tiesą sako, užėjo ir atsisė- 
do, kur jam buvo nurodyta. Tarnaitė užrakino duris, o tuomet 
iš savo kambario išėjo ponia, griebė tą žmogų už marškinių, pri- 
sitraukė prie savęs ir sušuko: 

— Negi aš turiu prašyti tavęs susiliejimo? Šis kambarys pil- 
nas smilkalų kvapo, skaniausi valgymai paruošti, o šeimininko 
šį vakarą nebus namie. Aš save padovanoju tau, o juk ilgai troš- 
ko manęs karaliai, vadai ir visokie turtuoliai, bet aš nė kreiva 
akim į juos nepažvelgiau. 

O pardavėjas sėdėjo akis nudelbęs į žemę, degdamas iš gėdos 
prieš didįjį Alachą ir bijodamas jo bausmės, kaip yra pasakęs 
poetas: 


Nuo nuodėmių didžių, kurias basaulis gyrė, 
Mane tik gėda prieš Alacho veidą skyrė. 


Ir buvo gėda ta nuo blogio vaistas didis: 
Kai gėdos nebėra, jau niekas neišgydys. 


Visaip pardavėjas stengėsi išgelbėti savo sielą, bet neįsten- 
gė, tad galop tarė: 

-- Turiu vieną prašymą. 

— Kokį? — paklausė moteris. 

— Man reikia švaraus vandens. Tuomet aš pakilsiu į patį 
aukščiausią tavo namų balkoną ir nusiplausiu vieną vietą, ku- 
rios rodyti tau negaliu. 

— Namai mano dideli, užkampių juose kiek tik nori, o ir šva- 
ros namelis paruoštas. 

— Ne, aš noriu būtinai pakilti į viršų, — užsispyrė žmogus. 

Tada tarnaitė, ponios paliepimu pasėmusi vandens, nuvedė 
jį į patį aukščiausią balkoną ir išėjo. Žmogus apsiplovė, sukal- 
bėjo dviejų rakatų maldą ir pažvelgė žemyn, norėdamas iššokti. 
Tačiau jis išsigando, nes žemė jam pasirodė pernelyg toli, jis su- 
prato, kad užsimuš, bet dar labiau išsigando nepaklusti Alachui, 
ir jam pasirodė, kad paaukoti savo sielą ir pralieti savo krau- 
ją yra vieni niekai. 

— Pone mano ir valdove, — kreipėsi jis į Alachą, — tu matai, 
koks išbandymas man teko! 

To žmogaus jauseną galima apsakyti tokiomis eilėmis: 


Širdis ir siela vien tik tau, Aukščiausias, 
Regi tu mano paslaptis slapčiausias. 


Aš vien tiktai tavęs šaukiuos brabilęs 
Ir ženklus rodau vien tik tau nutilęs. 


O tu, kuris vienintelis galingas, 
Tavęsb einu mylįs ir nelaimingas. 


Viliuos, ir tu sustibrini man viltį, 
Tiktai širdis negali jau pakilti. 


Tik sielą atiduoti man sunkiausia, 
Bet lengva bus, jei tu bareikalausi. 


O jei bagalbą savo man atsiųsi, 
Turiu dar viltį aš, kad nepražūsiu. 


O paskui žmogus šoko iš balkono, bet Alachas pasiuntė an- 
gelą, kuris nunešė ant sparnų jį žemėn gyvą ir sveiką. Ir jis 
nuskubėjo namo, nes jau buvo vėlyvas metas, tik neturėjo jis 
nė vieno pinigėlio, nes savo daiktus paliko pas tą begėdę mo- 
terį. Žmogus viską papasakojo žmonai, o toji sušuko: 

— Garbė Alachui, kuris apgynė tave nuo pagundų ir stojo 
tarp tavęs ir išbandymo! O atsidėkosime jam, nesiskųsdami savo 
skurdu ir šios dienos pasninką pratęsdami dar ir ryt! 

Ji nuėjo ir užkūrė krosnį, nors neturėjo ką virti, bet kas va- 
karą iš jos kamino rūkdavo dūmai, ir ji nenorėjo, kad kaimynai 
žinotų ją neturint ką valgyti. Ir pasakė ji tokias eiles: 


Te niekas nežino, ko siela nuliūdo, ką jaučia, 
Užkursiu aš krosnį, kad savo kaimynus abgaučiau. 


Priimsiu aš viską, ką Viešbais man skirs šiam pasauly, 
Galbūt ir atleisti galės jis tą mano apgaulę... 


Tuo tarpu išaušo rytas, ir Šachrazada nutraukė pasakojimą. 
Keturi šimtai septyniasdešimtoji naktis 


Kai atėjo keturi šimtai septyniasdešimtoji naktis, Šachrazada 
tęsė: 

Pasakojama, o laimingasai karaliau, kad moteris užkūrė krosnį 
norėdama apgauti kaimynus, o tada abu užlipo viršun, apsiplovė 
ir ėmė melstis, tik staiga atėjo viena kaimynė ugnies pasiskolinti 
ir kad sušuks: 

— Greičiau trauk iš krosnies duoną, juk sudegs! 

— Ar tu girdėjai, ką pasakė kaimynė? — paklausė moteris 
Vy 

— Nueik ir pasižiūrėk! — liepė jis. 

Moteriškė nusileido žemyn ir pamatė, kad krosnis pilna pui- 
kių baltos duonos kepalų. Ir jie abu, pavalgę duonos ir atsigėrę 
vandens, ėmė dėkoti visagaliui Alachui už tą didžiulę malonę. 
Paskui moteris tarė: 

— Paprašykim Alachą, gal jis pasiųs mums ką nors, kas duotų 
kasdieninės duonos kąsnį. Nereikėtų tada dirbti nuo ryto iki va- 
karo, galėtume kiaurą dieną garbinti savo Viešpatį! 

Jiedu ėmė melstis, tik staiga stogas prasiskyrė, ir nusileido 
rubinas, ir jo spindesys nušvietė visą namą. Vyras ir žmona kiau- 
rą naktį meldėsi Alachui dėkodami už dovaną ir užmigo abu 
tik paryčiu. 

Moteris sapnavo, kad ji pateko į rojų, o ten pamatė susta- 
tytus į eilę krėslus ir daugybę suolelių. Jai buvo paaiškinta, kad 
krėsluose sėdės pranašai, o suoleliai skirti dievobaimingiems ir 
doriems Žmonėms, ir parodė jos vyro suolelį, tačiau jo šone mo- 
teris pamatė skylę. 

— Kas čia per skylė? — paklausė ji. 

— Tai skylė, kur buvo rubinas, nusileidęs į jūsų namus pro 
stogą! 

Ir moteris nubudo verkdama ir gailaudama, kad jos vyro suo- 
lelis aname pasaulyje su skyle. Ji pažadino vyrą ir tarė: 

— O žmogau, pasimelsk mūsų Viešpačiui, kad jis vėl įstatytų 
tą rubiną ten, kur jis buvo: lengviau yra čia kovoti su alkiu ir 
skurdu tas mums skirtas dienas, nei per amžių amžius sėdėti ant 
suolelio, kurio šonas skylėtas. 

Vyras pasimeldė, ir rubinas išnyko, pakilęs lig lubų. Taip jie 
ir gyveno — vargingai ir dievobaimingai, kol susitiko su didžiuoju 
Alachu. 

Pasakojimas 
apie al Chadžadžą ir jaunuolį 


Dar pasakojama, kad al Chadžadžas ibn Jusufas as Sakafis 
persekiojo vieną didiką ir sučiupęs jį tarė: 

— O Alacho prieše, pagaliau tu mano valdžioje! — O tarnams 
liepė: — Nuveskite jį kalėjiman, apkaustykit grandinėmis ir su- 
kalkite narvą — te jis niekada neišeina iš jo ir te niekas neužsuka 
pas jį! 

Taip ir buvo padaryta. Kol kalvis kaustė jį grandinėmis, o 
kalėjimo prižiūrėtojas kalė narvą, žmogus vis pakeldavo akis į 
dangų ir ištardavo: 

— Argi ne jo rankose mūsų gimimas ir mirtis? 

O kai liko vienas, prislėgė jį liūdesys ir rūpestis, ir lūpos pa- 
čios ištarė eiles: 


O beribiai troškimai! O baisi ankštuma! 
Tavo meilė visuotinė — man atrama. 


Nuo tavęs nepaslėbsiu, kur esu, ko liūdžiu, 
Tavo žvilgsnio aš laukiu, jo be galo geidžiu. 


Į kalėjimą metė ir kankino mane, 
Sielvartauju čia vienas su sunkia grandine. 


Atminimai vien guodžia čia mane vienumoj, 
Kai budžiu aš be miego, šviečia jie sutemoj. 


Ir tada neberūpiu aš tau žemėj šioje, 
Juk žinai, ką regi tu manoje širdyje. 

sargybą ir nuėjo miegoti, o rytą pirmiausia nuėjo pas tą žmo- 
gų, tik staiga mato — grandinės guli numestos žemėn, o kalinio 
neišvengs mirties. Tad jis atsisveikino su šeima, pasiėmė įkapes, 
smilkalų ir nuėjo pas al Chadžadžą. Tas užuodęs smilkalų kvapą 
paklausė, ką tai reiškia, ir kalėjimo prižiūrėtojas viską papasa- 
kojo... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt pirmoji 
naktis 


Kai atėjo keturi šimtai septyniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad išgirdęs kalėjimo pri- 
žiūrėtojo pasakojimą apie dingusį kalinį, al Chadžadžas paklausė: 
— O kol tu buvai prie jo, ar girdėjai jį ką nors sakant? 

— Taip. Jis vis pakeldavo akis į dangų ir pasakydavo: „Ar- 
gi ne jo rankose mūsų gimimas ir mirtis?“ 

— Negi tu nežinai, — sušuko tuomet al Chadžadžas, — kad 
tai ką jis pasakė tau esant, išlaisvino jį tau išėjus? — Ir jis pridūrė 
tokias eiles: 


Kieksyk gelbėjai tu, Dieve, nuo nelaimių didelių! 
Be tavęs aš nei prisėsti, nei pakilti negaliu! 


O kiek sykių, o kiek sykių — suskaičiuoti negaliu — 
Gelbėjai mane tu, Dieve, nuo nelaimių didelių! 

Pasakojimas apie kalvį 


Dar pasakojama, kad vienas dievobaimingas žmogus sužinojo, 
jog viename kaime gyvena kalvis, kuris įkiša pliką ranką į žaizdrą 
ir išsitraukia geležies gabalą, o ranka lieka sveika. Žmogus il- 
gai keliavo klausinėdamas, kol surado tą kalvį. Iš tikrųjų viskas 
buvo taip, kaip Žmogus girdėjo pasakojant. Kai baigėsi darbo 
diena, žmogus nuėjo į kalvę ir pasiprašė: 

— Šįvakar aš noriu būti tavo svečias! 

— Prašom! — atsakė kalvis ir nusivedė jį namo. Ten pavai- 
šino vakariene, ir abu sugulė miegoti, bet žmogus taip ir 
nepamatė, kad kalvis naktį keltųsi melstis. „Gal jis slepiasi nuo 
manęs?“ — pamanė žmogus, bet ir antrą, ir trečią naktį jis taip 
ir nepamatė, kad kalvis būtų meldęsis daugiau nei įprasta. 

— O broli mano, — kreipėsi tada žmogus, — aš mačiau, kokią 
malonę suteikė tau Alachas, bet nepastebėjau tavo uolumo mel- 
džiantis, ir nepanašus tu į žmogų, darantį stebuklus. Už ką gi 
tau suteikta ši savybė? 

— Papasakosiu aš tau savo istoriją, — atsakė kalvis. — Klausyk. 
Mylėjau sykį aš merginą ir visaip stengiausi ją suvilioti, bet ji 
buvo didžiai dievobaiminga ir nenusileisdavo mano norams. Ir 
atėjo sausros metai, atnešę badą ir nelaimes. Kai aš sykį sėdėjau 
savo namuose, staiga pasigirdo beldimas į vartus — ten stovė- 
jo jinai. 

— O broli mano, — tarė mergina, — mane kamuoja baisus 
alkis, vardan Alacho, duok man ko užvalgyti. 

— Negi tu pamiršai, kiek aš turėjau iškentėti iš meilės tau? 
Duosiu valgyti, jei būsi mano. 

— Geriau mirti negu nepaklausyti Alacho! — sušuko ji ir pa- 
traukė sau. 

Po dviejų dienų ji vėl atėjo ir paprašė valgyti. Aš įsivedžiau 
ją vidun, pasodinau ir sudėjau priešais ją visa, ką turėjau na- 
mie valgomo. 

— Valgyk, jei sutinki būti mano! — tariau aš, bet mergina 
atsistojusi tarė: 

— Geriau mirtis nei didžiojo Alacho bausmė! — ir išėjo sau... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt antroji 
naktis 


Kai atėjo keturi šimtai septyniasdešimt antroji naktis, Šach- 
razada tęsė: 

Pasakojama, o laimingasai karaliau, kad mergina ir antrą sykį 
atsisakė valgio, verčiau pasirinkdama mirtį, o ne Alacho bausmę. 
Išeidama ji pasakė tokias eiles: 


O tu, kurs visiems badarams maloningas, 
Išgirsk mano balsą - liūdnos, nelaimingos. 


Nelaimėms manoms pabaigos nematyti, 
Ir trūksta man žodžių kančioms apsakyti. 


Lyg trokštanti aš, kuri regi upelį, 
Tačiau akimis atsigerti negali. 


Netraukia saldumas, kuris greit išnyktų, 
0 nuodėmė mano manęs nepaliktų. 


Bet po dviejų dienų ji vėl atėjo, — pasakojo kalvis, — ir pa- 
sibeldė į vartus, bet iš alkio jau vos begalėjo žodį ištarti. 

— O broli mano, — sušnibždėjo ji, — vardan didžiojo Ala- 
cho — duok man valgyti! 

Aš įsivedžiau ją vidun, pasodinau, o pats nuėjau ką nors pa- 
ruošti, nes neturėjau nieko, ką būtų galima valgyti iškart. Kai 
atnešiau jai valgymų, Alacho malonė palietė mane, ir aš pama- 
niau: „Vargas tau! Štai moteris, kuri, kaip ir visos moterys, neturi 

didelio proto ir stipraus tikėjimo, bet nusisuka nuo maisto, jei 
jį reikia pirkti tokia kaina — nepaklūstant Alachui!“ Ir aš sušukau: 
„O Dieve mano, aš apgailestauju, kad tokia bjaurastis buvo už- 
valdžiusi mano sielą!“ O moteriai pasakiau: 

— Valgyk ramiai! Nieko blogo tau neatsitiks! 

Ji pakėlė akis į dangų ir sušuko: 

— O mano vienatini Dieve, jei šitas žmogus sako tiesą, pa- 
daryk taip, kad jo kūnas ir siela nebijotų ugnies — nei šiam, nei 
anam pasauly! Juk tu visagalis, tad išklausyk mano maldą! 

Aš nuėjau užgesinti ugnies, ir užkrito ant manęs žarija, bet 
aš nepajutau skausmo. Tuomet pamaniau, kad didysis, galingasis 
Alachas išklausė tos moters maldą, ir paėmiau į ranką žėruo- 
jančią anglį, tačiau ji nenudegino man delno. Tada aš nuėjau 
pas tą moterį ir tariau: 

— Džiaukis, Alachas išklausė tavo maldą... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt trečioji 
naktis 


Kai atėjo keturi šimtai septyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad tuomet kalvis nu- 
ėjo pas tą moterį ir tarė: 

— Džiaukis, Alachas išklausė tavo maldą! 

Jai iš rankų iškrito kąsnis ir ji sušuko: 

— Viešpatie, tu parodei man jame tai, ko aš norėjau, o dabar 
pasiimk mano sielą! Tu juk viską gali! 

Ir tą pačią akimirką didysis Alachas pasiėmė moters sielą, 
ir nuskambėjo tokios eilės: 


Ji Viešpaties šaukės, ir jis ją išklausė, 
Atleido baklydėliui kaltę sunkiausią. 


Išklausė jos brašymą Viešpats meilingas, 
Išbildė jis norą širdies nelaimingos. 


Prie svetimo vartų skurdi ji sustojo, 
Suvargus kelių į jo širdį ieškojo. 

Pajuto jis aistrą ir geismą nedorą 
Su ja nelaiminga pasotint panoro. 


Tačiau nežinojo, kad Viešpaties skirta 
Pajust sieloj gailestį dar nepatirtą. 


Alachas gailingas: jei delsia padėti, 
Tu pats privalai basitikt jį skubėti. 

Pasakojimas 
apie maldininką ir debesį 


Dar pasakojama, kad gyveno sykį Izraelyje maldininkas, toli 
garsėjantis savo dievobaimingumu, atsparumu nuodėmėms ir gi- 
riamas už nuosaikų gyvenimo būdą. Kai tas žmogus melsdavosi, 
Alachas išklausydavo jo maldų ir duodavo visa, ko tam reikė- 
jo. Sykį maldininkas keliavo per kalnus ir keliaudamas ištisai 
melsdavosi, tad Alachas jam palydovu paskyrė debesį, kuris plau- 
kė dangumi paskui maldininką ir papildavo lietų, kai tam 
prireikdavo apsiplauti ar atsigerti. Tik vienu metu maldininko 
uolumas apmažo, tad Alachas paleido debesį ir nusisuko nuo 
žmogaus, ir jis nuo tada be perstojo ėmė ilgėtis dieviškosios glo- 
bos, vis liūdėjo ir sielvartavo. 

Vieną naktį maldininkas sapne išgirdo balsą, sakantį: „Jei no- 
ri, kad Alachas grąžintų tau debesį, eik į tokį ir tokį miestą, pas 
tokį ir tokį karalių. Jei jis pasimels už tave, didysis Alachas grą- 
žins tau debesį“. 

Ir balsas pasakė tokias eiles: 


Keliauki pas emyrą gailestingą 
Ir pasakyk jam, ko tau šiandien stinga. 


Jis basimels, ir vėl atsiųs Kūrėjas 
Tau gaivų lietų, kurs gausingai liejas. 


Išaukštintas jis tarb visų karalių, 
Nėra pasauly jam lygių dauggalių. 


Pas jį tokių dalykų teks regėti, 
Jog tu netruksi vėlei bralinksmėti. 

Keliauk per kalnus ir ber stebę žalią, 
Kiek pailsėjęs, kilki vėl į kelią. 


Ilgai keliavo maldininkas, kol atsidūrė tame mieste, kurio pa- 
vadinimą sapne girdėjo, ir patraukė tiesiai pas karalių. O prie 
rūmų vartų patogiame krėsle sėdėjo tarnas, puošniai apsirengęs. 
Pamatęs maldininką, tarnas paklausė: 

— Ko tau reikia? 

— Aš nuskriaustas žmogus, atėjau pas karalių su prašymu. 

— Šiandien tu nepamatysi karaliaus. Jis paskyrė vieną die- 
ną per savaitę, kuomet žmonės gali išdėstyti savo prašymus. Eik 
dabar ir lauk tos dienos. 

Nepatiko maldininkui, kad karalius slepiasi nuo žmonių, bet 
ką darysi, nuėjo sau ir laukia, kada ateis toji diena. O kai ji iš- 
aušo, vėl patraukė prie karaliaus rūmų vartų ir pamatė ten minią 
žmonių, laukiančių leidimo įeiti vidun. Maldininkas irgi ėmė lauk- 
ti drauge, kol pagaliau atėjo viziris, lydimas tarnų ir vergų, ir 
plačiai atvėrė vartus. 

Visi sugužėjo į vidų, kur apsuptas dvariškių ir didikų sėdėjo 
karalius. Viziris prie jo vedė po vieną Žmogų, kad tas pasaky- 
tų savo prašymą, o kai privedė maldininką, karalius maloniai 
pažvelgė į jį ir tarė: 

— Sveikas atvykęs, žmogau su debesimi! Palūkėk, kol sutvar- 
kysiu visus reikalus! 

Maldininkas labai nustebo išgirdęs tuos žodžius, o kai išėjo 
paskutinis prašytojas, karalius paėmė maldininką už rankos ir nu- 
sivedė. Taip jie priėjo prie vienų prašmatnaus pastato durelių 
ir įėjo vidun į apgriuvusią patalpą, o iš ten — į kitą kambarį, 
kuriame tebuvo maldų kilimėlis, apsiplovimo taurės ir keli palmės 
lapai. Karalius nusimetė savo auksu tviskančius rūbus ir apsi- 
rengė šiurkštų baltos vilnos chalatą, o ant galvos užsimovė 
veltinio kepurę. Jis atsisėdo, pasodino maldininką ir šūktelėjo 
Zmonai: 

— Ei, kur tu? 

— Aš čia! — iš gretimo kambario atsiliepė moteriškas balsas. 

— Ar žinai, kas šiandien svečiuojasi pas mus? 

— Taip, žmogus su debesimi. 

— Ateik čia, tau jo nėra ko bijoti. 

Įžengė į kambarį moteris, panaši į vaiduoklį, tik jos veidas 
švietė lyg mėnulis, o apsirengusi ji buvo vilnoniu chalatu, su ap- 
dangalu... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt ketvirtoji 
naktis 


Kai atėjo keturi šimtai septyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad karaliui pašaukus, 
įėjo jo žmona, švytinčiu lyg mėnulis veidu, apsivilkusi vilnonių 
chalatu. 

— O broli mano, — tarė karalius, — gal nori išgirst mūsų is- 
toriją? Jei ne, mes pasimelsime už tave, ir galėsi eiti gavęs viską, 
ko prašysi. 

— Aš būtinai noriu išgirsti jūsų istoriją! — sušuko maldininkas, 
ir karalius ėmė pasakoti: 

— Mano seneliai ir tėvai keitė vienas kitą šiame soste, kol 
valdžia atėjo į mano rankas. Bet Alachas įkvėpė man neapykantą 
tokiam gyvenimui, ir aš užsimaniau keliauti po pasaulį ir gar- 
binti Alachą, palikęs valdinius patiems rūpintis savo reikalais. 
Bet paskui išsigandau, kad įsivyraus šalyje sumaištis, įstatymai 
ir tikėjimas bus paminti, todėl nusprendžiau palikti viską kaip 
yra. Paskyriau daug sargų ir tarnų, kiekvienam žmogui nusta- 
čiau atlyginimą, o pats apsirengiau karališkais rūbais ir teisiu 
žmones. Bet tuomet, kai ateinu į savo kambarius, persirengiu 
šiuo chalatu, ir per dieną abu su Žmona iš štai šių palmės plaušų 
piname demblius, o pardavę galime nusipirkti ką vakarienei. Ir 
šitaip mes gyvename keturiasdešimt metų. Pabūk su mumis, kol 
mes nupinsime ir parduosime demblius, tai vakare atsigavėsi- 
me kartu, pernakvosi pas mus, o rytą galėsi eiti savo keliais, 
gavęs iš Alacho tai, ką jis pažadėjo tau duoti per mūsų maldas. 

Vakare atėjo augalotas tarnas ir paėmęs nupintus demblius 
išnešė juos į prekyvietę. Pardavęs gavo kiratą ir už jį nupirko 
duonos ir pupų vakarienei. Maldininkas pavalgė su karaliumi ir 
jo žmona, numigo kiek, o vidurnakt jie pakilo ir iki ryto meldėsi 
ir raudojo. 

Kai patekėjo aušra, karalius tarė: 

— O Viešpatie, štai tavo vergas, ir jis prašo, kad tu grąžintum 
jam jo debesį. Viešpatie mūsų, parodyk, kad tu išklausei mū- 
sų prašymą ir grąžink jam debesį! Juk tu viską gali! 

O žmona užbaigė: 

— Amen! 

Ir staiga danguje sutamsavo debesis. Maldininkas atsisveikino 
su jais ir išėjo, o debesis plaukė jam iš paskos. Nuo tada Alachas 
išklausydavo visų maldininko prašymų, o tas dažnai sakydavo 
tokias eiles: 


Tarb Viešpaties vergų yra ir išrinktųjų, 
Jo išminties sode jie vaikšto iš tikrųjų. 


Štai stabteli dabar, panorę išlaikyti 
Tą tyrą paslaptį, kuri jų sieloj švyti. 


Regi, kaip Viešpačiui baklusnūs jie nutyla, 
Kai visos paslaptys aiškiausiai jiems prabyla. 


08 


474 naktis 


Pasakojimas 
apie musulmoną ir krikščionę 


Dar pasakojama, kad tikratikių valdovas Omaras ibn al 
Chatabas* (tebūnie Alachas juo patenkintas!) sušaukė didelę mu- 
sulmonų kariauną ir patraukė į Siriją priešų mušti, o ten apgulė 
vieną tvirtovę. Tarp musulmonų buvo du broliai, Alacho apdo- 
vanoti neregėta drąsa ir sumanumu. Apgultosios tvirtovės emyras 
sakė savo žmonėms: 

— Jei šitie du musulmonai būtų užmušti ar paimti į nelais- 
vę, su visais kitais aš susidoročiau vienas pats! 

Krikščionys sumanydavo vis naujas klastas, surengdavo vis 
naujas pasalas tiedviem musulmonams, ir pagaliau vieną užmušė, 
o kitą paėmė į nelaisvę. Tvirtovės emyras, pažiūrėjęs į belais- 
vį ir kiek pamąstęs, tarė: 

— Užmušti šį žmogų būtų neprotinga, o grąžinti musulmo- 
nams — kvaila... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt penktoji 
naktis 


Kai atėjo keturi šimtai septyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad tvirtovės emyras, pa- 
žvelgęs į belaisvį, tarė: 

— Užmušti šį žmogų būtų neprotinga, o grąžinti musulmo- 


S Omaras ibn al Chatabas — antrasis tikratikių 
kalifas (valdė 634—644 m.). 

nams — kvaila. Norėčiau, kad jis apsikrikštytų ir taptų mūsų pa- 
galbininku ir ramsčiu. 

— Emyre, — tarė vienas patricijus, — arabai labai myli mo- 
teris, o aš turiu nepaprasto grožio dukterį, ir kai musulmonas 
ją pamatys, tikrai susigundys, o kad gautų ją, priims krikščio- 
nybę. 

Ir patricijus nusivedė belaisvį į savo namus. Dukterį jis ap- 
rengė nuostabiausiais rūbais, ir ji tapo dar žavesnė, tada atvedė 
pas ją musulmoną ir liepė patiekti vakarienę. Patiekalus tarnai 
nešė vieną po kito, o krikščionė stovėjo lyg tarnaitė, laukdama 
pono įsakymų. Musulmonas, pamatęs, kaip čia viskas virto, nu- 
leido akis ir ėmė prašyti Alachą užtarimo, visą dėmesį sutelkęs 
kuo uoliau garbinti savo Viešpatį ir skaityti Koraną. 

O tas musulmonas turėjo gražų balsą, kuris smigdavo į pačią 
širdį, ir krikščionė karštai jį pamilo. Jaunuolis taip darė septy- 
nias dienas, o mergina vis kartojo sau: „O, kad jis sutiktų, kad 
aš priimčiau islamą!“ Ir sakė ji tokias eiles: 


Nenusigręžki, jei mylėt mane geidi. 
Mirt už tave galiu, vien tu manoj širdy. 


Net šeimą savąją palikti sutinku, 
Tikėjimą pakeist, nors man labai sunku. 


„Nėr kito dievo, be Alacho!“ — aš sakau, 
Tvirčiausiai ištariu — dvejonės dingo jau! 


Gal jis atsainųjį mylėt mane prispirs, 
Ir gaivią vėsumą skaudi širdis patirs. 


Juk žmonės atveria ir užtrenktas duris, 
Ir gauna prašantis, ko liūdnas troško jis. 


Kai išseko merginos kantrybė, krito ji priešais jaunuolį ant 
žemės ir sušuko: 

— Vardan tavo tikėjimo prašau — išklausyk mane! 

— O ką tu nori pasakyti? 

— Išdėstyk man islamo mokymą. 

Jaunuolis viską jai smulkiai išpasakojo, ir ji atsidavė Alacho 

valiai, apsivalė nuo nuodėmių, ir dar jaunuolis išmokė ją maldų. 
Tuomet ji tarė: 

— O broli mano, aš priėmiau islamą tik todėl, kad pamilau 
tave! 

— Islamas draudžia tuoktis, jei nėra dviejų liudytojų, kraičio 
ir globėjo, o čia aš nerasiu viso to. Jei tu gali sumanyti kokią 
gudrybę išeiti iš šitos tvirtovės, nukeliautume į musulmonų žemes, 
kur aš surasiu visa, ko reikia, tai prižadu, kad neturėsiu kitos 
žmonos, tik tave. 

— Aš sugalvosiu ką nors, — pažadėjo mergina. 

Po kurio laiko mergina nuėjo pas tėvą ir motiną ir tarė: 

— Aš suminkštinau musulmono širdį, jis sutinka apsikrikštyti, 
tik sako, kad jam nemalonu tai padaryti čia, kur buvo nužudytas 
jo brolis. Išleiskite mudu į kitą miestą, ir aš duosiu žodį, kad 
viskas bus taip, kaip jūs norite! 

Merginos tėvas nuėjo pas emyrą ir viską papasakojo, o tas 
labai nudžiugęs liepė nuvesti abu jaunuolius į tą gyvenvietę, kurią 
minėjo mergina. Taip ir buvo padaryta, ir jie praleido ten iš- 
tisą dieną, o kai žemę apgaubė naktis, abu iškeliavo, kaip yra 
pasakęs poetas: 


Pasakė jie: „Jau laikas iškeliauti!“ 
Aš atsakiau: „Nėra ko nuogąstauti!“ 


Man viena rūpi — joti ber dykynę, 
Paliekant bėdą po bėdos smėlyne. 


Į kokią žemę meilė bėgti taikos, 
Ir aš suku ten, vargšas kelio vaikas. 


Vien tik aistra mane kas rytą kelia, 
Be vedlio man parodo tiesų kelią... 


Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt šeštoji 
naktis 


Kai atėjo keturi šimtai septyniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad užstojus nakčiai, jiedu 
sėdo ant žirgo ir paslapčia išjojo iš gyvenvietės. Abu jojo ant 
vieno žirgo, nesirinkdami kelio, ir taip sulaukė ryto. Tada jau- 
nuolis išsuko iš kelio, nukėlė nuo žirgo merginą ir jie, atlikę 
apsiplovimą, ėmė kalbėti rytines maldas. 

Tik staiga jiedu išgirdo ginklų žvangesį, žmonių kalbą ir ka- 
nopų caksėjimą. 

— Tai mūsų persekiotojai, — tarė jaunuolis, — krikščionys mu- 
du vejasi. Ką čia sugalvojus, juk žirgas toks nuvargęs, kad 
nenužengs nė sieksnio? 

— Vargas tau! Negi išsigandai? — sušuko mergina. 

— Taip. 

— Bet juk tu man pasakojai apie savo Viešpaties galybę! Eikš, 
prašysime jo pagalbos ir maldausime apginti mudu — galbūt jis 
išklausys mūsų maldų! 

Ir jie ėmė melsti Viešpatį, o jaunuolis sakė tokias eiles: 


Kas valandą trokštu, kad tu man pbadėtum, 
Net jei karūna ant galvos man spindėtų. 


„Juk tu — mano amžinas alkis. Jei duotum 
Man viską, ko trokštu, širdis neraudotų. 


Juk nėr nieko žemėj, ko tu bašykštėtum, 
Kur tavo dosnumo versmė nesilietų. 


Bet aš, neklusnus, tavo meilės nevertas, 
O spindi dangus atleidimo atvertas! 


Nuvyki nelaimę, neleisk nukentėti! 
Juk jeigu ne tu, kas galėtų padėti? 


Kanopų caksėjimas vis artėjo, tik staiga jaunuolis išgirdo savo 
brolio, mirusio kankinio mirtimi, balsą: 

— Nebijok ir nesielvartauk, brolau, Alachas pasiuntė jums du 
angelus, kad tie būtų liudytojais per jūsų vestuves. Didysis Ala- 
chas giriasi jumis savo angelams ir dovanoja jums laimingą 
gyvenimą. Ryt rytą tu būsi al Medinos kalnuose, ir kai susitiksi 
ten Omarą ibn al Chatabą, perduok jam nuo manęs linkėjimus 


102 


476 naktis 


ir pasakyk: „Teatlygina tau Alachas! Tu buvai nuoširdus ir 
uolus!“ 

Paskui prakalbo angelai, linkėdami jiems taikos ir ramybės, 
ir pridūrė: 

— Didysis Alachas padarė ją tavo žmona dviem tūkstančiais 
metų anksčiau, nei sukūrė tėvą jūsų Adomą! 

Ir užplūdo jaunuolius susižavėjimas, saugumo jausmas ir links- 
mumas ir pasimeldę Alachui nukeliavo jie į al Medinos kalnus, 
ir jokie priešai jų nepamatė. 

Omaras ibn al Chatabas visuomet melsdavosi labai uoliai, 
rytinei maldai būtinai eidavo į mečetę, ir štai vieną rytą, sukal- 
bėjęs du rakatus, pažvelgė į stovinčiuosius greta ir tarė: 

— Eime pasitikti jaunavedžių! 

Visi nustebo nesupratę jo žodžių, bet patraukė jam iš pas- 
kos link al Medinos vartų, o pro juos jau beeinąs tas jaunuolis 
s1 žmona! Omaras tą pačią dieną iškėlė jiems vestuvių puotą, 
ir jaunuolis įėjo pas savo žmoną, o Alachas apdovanojo juos 
vaikais... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt septintoji 
naktis 


Kai atėjo keturi šimtai septyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad Omaras tą pačią die- 
ną iškėlė jiems vestuvių puotą, ir jaunuolis įėjo pas savo žmoną, 
o Alachas apdovanojo juos vaikais, kurie narsiai kovėsi už Alachą 
ir savo drąsa gynė giminės garbę. Kaip puikiai pasakė poetas: 


Matau, kaip maldauji prie vartų ant tako. 
Bet niekas negirdi, bet nieks neatsako. 


Jei keikia tave ar nelaimė užpuolė, 
Ar durų nenori atverti gražuolė, 


Tu šaukis Alacho, pagalbos jo lauki, 
Už nuodėmes savo prieš jį atgailauki. 

Ir kai atleidimo lietus nuplaus viską, 
Regėsi, kaib dangiškos dovanos tviska. 


Juk ir surakintas belaisvis pabėga, 
Kalėjęs vienutėje, laisvas užmiega. 


Ir gyveno jie ilgai ir laimingai, kol atėjo pas juos Malonu- 
mų Griovėja. 

Pasakojimas 
apie ibn al Chavasą 


Dar pasakojama, kad Sidis** Ibrahimas ibn al Chavasas (te- 
laimina jį Alachas!) sekė tokią istoriją: 

Sykį pareikalavo mano siela, kad nukeliaučiau į netikėlių že- 
mes. Visaip stengiausi sutramdyti sielą, bet veltui, vijau iš galvos 
tą mintį, bet ji vis nedavė man ramybės. Tada aš nukeliavau 
į klaidatikių šalis, bet Alachas globojo mane, ir visi sutikti krikš- 
čionys nudurdavo akis žemėn ir pasitraukdavo iš kelio. 

Ir aš atėjau į vieną miestą, o prie jo vartų stovėjo būrys gin- 
kluotų vergų. Pamatę mane jie paklausė: 

-— Gal tu gydytojas? 

— Taip. 

— Tai eime pas karalių! 

Mane nuvedė jie į rūmus, ir pamatęs karalių suvokiau, kad 
tai didis vyras. Jis paklausė: 

— Ar moki gydyti? 

— Taip. 

— Tai nuveskite jį pas ją ir pakeliui išdėstykite sąlygas! 

Vergai mane išvedė ir taip pasakė: 

— Karalius turi dukterį, kurią parbloškė sunki liga. Gydytojai 
nesugebėjo jos išgydyti, ir kiekvieną, kurio gydymas neatneša 
naudos, karalius nukirsdina. Tad dabar spręsk pats! 

— Karalius pasiuntė mane pas ją, tad veskite, — atsakiau aš. 


* Sidis („sejidis“ santrumpa) — „mano ponas“, dievo- 
baimingų žmonių ir asketų titulas. Moteriškosios giminės 
forma Sit (ponia) buvo pridedama prie 
kilmingos moters vardo. 

Kai priėjome prie karalaitės kambario, tarnai pasibeldė, ir 
staiga pasigirdo jos balsas: 

— Įveskite pas mane gydytoją, žinantį didžią paslaptį! — Ir 
ji pasakė tokias eiles: 


Štai daktaras eina — atverkit duris. 
Pažvelkit — gyvena many paslaptis. 


Kiek lemta dar būti toli artimam? 
Kiek lemta dar būti arti svetimam? 


Tarb jūsų ilgai gyvenau ištremta, 
Bet Viešpats man atsiuntė artimą tą. 


Tikėjimas vienas mus jungia abu, 


Su juo aš lyg su mylimuoju kalbu. 


Panoro jisai aplankyti mane, 
Nutolo šmeižikų, keikėjų minia. 


Paliaukite keikti, baliaukite bart, 
Aš jums nebenoriu nė žodžio ištart! 


Kas laikina buvo, aš to neliūdžiu, 
Kas amžina - šiandien pajusti geidžiu. 


Kažkoks senelis pastūmė duris ir įleido mane vidun. Kam- 
barys visas buvo išpuoštas įvairiausiomis gėlėmis, o iš už nuleistos 
užuolaidos sklido silpnos dejonės. Aš atsisėdau prieš užuolaidą 
ir norėjau ištarti sveikinimo žodžius, bet susilaikiau, nes prisi- 
miniau pranašo (telaimina jį Alachas!) žodžius: „Nelinkėkite 
ramybės žydams ar krikščionims pirmieji, o susitikę juos sten- 
kitės nustumti į šalį“. Tik staiga mergina sušuko: 

— Kodėl gi negirdžiu viendievio, atsidavusio Alachui, svei- 
kinimo, o Chavasai? 

Aš labai nustebau ir paklausiau: 

— Kaip tu mane pažinai? 

— Vakar aš prašiau Alachą atsiųsti man ką nors iš savo drau- 
gų, kad padėtų man išsivaduoti iš šitos padėties, ir iš kampo 


106 


477 naktis 


pasigirdo balsas: „Neliūdėk, mes atsiųsim tau Ibrahimą al Cha- 
vasą!“ 

— Kas tau atsitiko? — paklausiau aš. 

— Jau ketveri metai, kai man šviečia tikroji tiesa, ji — ma- 
no pašnekovė, draugė ir bičiulė! Giminės spėliojo, ar nepamečiau 
aš proto, visi ateinantys gydytojai sukeldavo man tik maudulį, 
o lankytojai mane sutrikdydavo. 

— O kas tave atvedė į islamą? 

— Aiškūs įrodymai ir ryškūs ženklai: kai kelias aiškus, pa- 
matysi ir vedamąjį, ir vedantįjį! 

Ir kai mes šitaip šnekučiavomės, įėjo tas senelis, kuris ati- 
darė man duris, ir paklausė: 

— Ką padarė šis gydytojas? 

— Jis pažino ligą ir atspėjo vaistus, — atsakė mergina... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septyniasdešimt aštuntoji 
naktis 


Kai atėjo keturi šimtai septyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad seneliui paklausus, 
ką padarė gydytojas, mergina atsakė: 

— Jis pažino ligą ir atspėjo vaistus! 

Karalius, sužinojęs tai, labai nudžiugo, įsakė visiems rody- 
ti man visokeriopą pagarbą, ir aš septynias dienas lankiau 
merginą. Galop ji paklausė: 

— O Abu Ischakai, kada gi mes keliausime į islamo žemes? 

— Kaipgi išvesti tave iš šio miesto ir kas išdrįs to imtis? 

— Tas, kas atvedė tave čionai, — atsakė mergina. 

— Tu puikiai pasakei! — sušukau aš. 

Kitą dieną mudu išėjome pro tvirtovės vartus, ir nuo pik- 
lų akių mus pridengė tas, kuris užsimanęs ko nors tik pasako: 
„Tebūnie!“ — ir šitai pasidaro. Ir aš nebuvau matęs, kad kas 
melstųsi ir pasninkautų su didesniu džiaugsmu nei ši mergina. 
Septynerius metus ji išgyveno prie didžiojo Alacho šventovės, 
0 paskui išmušė jos paskutinioji valanda, ir Mekos žemė tapo 
jai kapu. 

Tepasigaili Alachas jos sielos ir telaimina tą, kuris pasakė: 


Kai atvedė daktarą man, jis išvydo, 
Kaip veidas nuo skausmo ir verksmo suvyto. 


Beliko vien žymės, kur ašaros sruvo, 
Nei sielos, nei kūno tenai nebebuvo. 


Ir tarė jis: „Gydyt sunku ligą tokią. 
Ir protas juk meilės slapčių nesuvokia“. 


Jam sakė: „Jei niekas ligos nesupranta, 
Jei žodžių, kaib ją pavadinti, neranda, 


Tai kokį gi vaistą tai ligai surasi?“ 
Atsakė jisai: „Ne protu ją suprasiu!“ 

Pasakojimas 
apie vieną pranašą 


Dar pasakojama, kad vienas pranašas garbino Alachą ant 
aukšto kalno, o pakalnėje čiurleno upelis. Pranašas melsdavo- 
si pačioje viršūnėje, kad niekas jo nematytų, ir žvelgdavo į 
žmones, kurie ateidavo prie upelio vandens. Ir vieną dieną pra- 
našas išvydo atjojantį raitelį, kuris sustojo prie upelio pailsėti. 
Po kurio laiko jis šoko ant arklio ir nujojo, bet paliko žolėje pi- 
nigų kapšą. Netrukus atėjo toks žmogus, atsigėrė, paėmė tą 
pinigų kapšą ir nuėjo sau. Paskui atėjo medkirtys su sunkiu ry- 
šuliu malkų ir prisėdo pailsėti, o tuomet atjojo tas raitelis, kuris 
paliko pinigus, ir medkirtį paklausė: 

— Kur padėjai pinigų kapšą? 

— Aš jo nė akyse nemačiau! — atsakė tas, bet raitelis nepa- 
tikėjo, išsitraukė kardą ir nukirto medkirčiui galvą, paskui 
apieškojo jį, bet nieko neradęs nujojo sau. 

Tada paranašas sušuko: 

— O Viešpatie, vienas paėmė tūkstantį dinarų, o kitas nekaltai 
neteko gyvybės! 

Ir pasigirdo Alacho balsas: 

— Kalbėk savo maldas, o karalystę tvarkyti ne tavo darbas! 
Šio raitelio tėvas jėga atėmė tūkstantį dinarų iš vieno žmogaus, 
ir aš atidaviau pinigus jo sūnui. O medkirtys nužudė to raite- 
lio tėvą, ir aš leidau atkeršyti! 

Sušuko tada pranašas: 

— Nėra kito dievo, išskyrus tave! Garbė tau, nes tu matai 
Visa, kas paslėpta!.. 

Tuo tarpu išaušo rytas, ir Šachrazada nutraukė pasakojimą. 


109 


478 naktis 


Keturi šimtai septyniasdešimt devintoji 
naktis 


Kai atėjo keturi šimtai septyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad Alachas apsakė pra- 
našui visą teisybę apie tą reikalą, ir tuomet pranašas sušuko: 

— Nėra kito dievo, išskyrus tave! Garbė tau, nes tu matai 
visa, kas paslėpta! 

Ir dar apie tai yra tokios eilės: 


Pranašas patsai regėjo, kas tenai nutiko, 
Bet pradėjo klausinėti, kas iš tikro vyko. 


Savo akimis regėjęs, nesuprato visko. 
Tarė: „Viešpatie, juk kraujas nekaltai ištryško! 


Vienas štai turtingas tabo, to visai nevertas, 
Iki šiolei elgetavęs ties didžiūnų vartais. 


Kitą štai mirtis užklupo, nors jis linksmas ėjo, 
Nors nenusikalto niekad briesakams Kūrėjo!“ 


„Pinigai priklausė tėvui to, kurį regėjai, - 
Jis iš tikro palikimą didį paveldėjo. 


Medkirtys kadaise tėvą raitelio nužudė, 
Ir kai keršijo sūnus, jam Viešpats nesukliudė. 


Apie tai tu negalvoki! Juk yra bo saule 
Paslapčių, kurių nė vienas nesupras pasauly. 


Nusilenki tu likimui, nes jisai galingas, 
O tavasis pasmerkimas ne visad teisingas“. 

Pasakojimas apie 
keltininką ir dievobaimingą jaunikaitį 


Dar pasakojama, kad vienas šventuolis sekė tokią istoriją: 

Buvau aš keltininku, plukdydavau žmones per Egipto Nilą. 
Ir vieną dieną priėjo prie manęs senelis šviečiančiu veidu ir pa- 
sveikinęs mane paklausė: 

— Ar perkelsi mane į kitą pusę, vardan Alacho? 

— Taip. 

— Ar pamaitinsi mane, vardan Alacho? 

— Taip. 

Tada jis įlipo į laivelį, ir aš perkėliau jį į rytinį Nilo kran- 
tą. O tas senelis buvo prisidengęs skarmalais, rankose laikė lazdą 
ir elgetos krepšį. Susiruošęs lipti iš valties, jis tarė: 

— Noriu tau pavesti vieną dalyką. 

— Kokį? 

— Kitą dieną, vidurdienį, tu panorėsi ateiti pas mane. Ateisi 
ir rasi mane mirusį štai po tuo medžiu. Numazgok mane ir su- 
vyniok įkapėsna, kurias rasi po mano galva, o paskui užkask 
smėlyje ir pasimelsk už mano sielą. Paimk mano skarmalus, lazdą 
ir krepšį ir saugok, kol ateis žmogus ir paprašys jų. 

Aš nusistebėjau išgirdęs jo prašymą, bet padariau taip, kaip 
jis sakė: kitą dieną palaidojau jį, paėmiau tuos daiktus ir grįžau 
į savo laivelį. Ankstų rytą, vos saulei patekėjus, pamačiau pa- 
žįstamą jaunuolį, kuris anksčiau vertėsi vagies amatu. Buvo jis 
apsitaisęs gražiais rūbais ir ėjo tiesiai į mane. Priėjęs paklausė: 

— Tu esi toks ir toks? 

— Taip. 

— Duok man tai, ką turi atiduoti paprašytas. 

— O ką? 

— Skarmalus, lazdą ir krepšį. 

— Kas tau nurodė šitai? — paklausiau aš. 

— Štai kaip buvo. Visą naktį aš linksminausi tokio ir tokio 
vestuvėse ir dainavau, kol ėmė švisti. Kai atsiguliau, kažkoks žmo- 
gus atsirado šalia manęs ir tarė: „Didysis Alachas pasiėmė tokio 
ir tokio, Alacho draugo, sielą ir paskyrė tave į jo vietą. Eik dabar 
pas tokį ir tokį keltininką ir paimk iš jo mirusiojo skarmalus, 
lazdą ir krepšį“. 

Tada aš padaviau jaunuoliui tuos daiktus, tas tuojau pat nu- 
simetė savo rūbus ir prisidengęs skarmalais leidosi klajoti po 
pasaulį, o aš pravirkau netekęs tų šventų daiktų. O kai vaka- 
re užmigau, pamačiau sapne savo Viešpatį, ir jis man tarė: „O 
mano verge, negi tau liūdna, kad aš vienam savo vergui padariau 
malonę ir pasiėmiau pas save? Ta malone aš apdovanoju ką tik 
noriu, nes aš galiu viską“. Ir nubudęs aš pasakiau tokias eiles: 


Tiems, kas myli vienas kilą, nebėra ko geisti. 
Jei suprasti jį gali tu, tai gali atleisti. 


Jeigu nori su tavim jis visą amžių likti, 
O po to išeiti nori, tau nėra ko pykti. 


Jei nelengva, kai esi tu vienas, atsiskyręs, 
Tai ir jo draugijoj džiaugsmo būlum nepalyręs. 


Jeigu tau vienodai lengva likti ir išeiti, 
Tai nubėgo tavo meilė ir atsilikai tu. 


O jei tavo meilė valdo liūdną mano širdį 
Arba mano meilė liepia dėl tavęs numirti, — 


Ar tu myli, ar nemyli — man visai vis viena, 
Ir ne gėda tau laimingu tapti vieną dieną. 


Tave myliu ir sėkmės tau noriu palinkėti, 
Bet jei tu mane paliksi — nežadu liūdėti. 

Pasakojimas 
apie karalių ir du brolius 


Dar pasakojama, kad vienas iš geriausių Izraelio sūnų turėjo 
daug pinigų ir sūnų — dorą ir dievobaimingą. Kai tėvas susi- 
ruošė į aną pasaulį, atėjo pas jį sūnus ir tarė: 

— O tėve, pamokyk, kaip man toliau gyventi! 

— Sūnau, neprisiekinėk Alacho vardu nei teisybę sakydamas, 
nei meluodamas! 

Nugirdo tokį pamokymą visokie begėdžiai ir paleistuviai ir 
po tėvo mirties ėmė eiti jie vienas po kito pas sūnų ir sakyti: 

— Tu žinai, kad tavo tėvas liko man skolingas tiek ir tiek 
pinigų. Grąžink juos, o jei negrąžinsi, tai prisiek! 

Ir sūnus, vykdydamas tėvo priesaką, verčiau atiduodavo pi- 
nigus, o galop nebeliko jam nieko, nė sudilusio skatiko. Tuomet 
jis tarė Žmonai: 

— Dalijau negailėdamas, kad apsiginčiau, bet dabar nieko ne- 
beliko, ir jei dar kas pareikalaus pinigų, nebebus ką daryti. 
Gelbėkim savo sielas, sėskim į laivą ir plaukim ten, kur niekas 
mūsų nepažįsta, ir gyvensim užsislėpę už žmonių nugarų! 

Ir jie išplaukė — jis, žmona ir du maži vaikai — nelabai 
žinodami, kurion šalin nuplauks. O to žmogaus lemtis taip 
sakė: 


Tu namus palikai, pikto priešo bijai, 
Bet vis tiek tau lengviau, kai kelin išėjai. 


Nebijok tolumų: svetimšalį dažnai 
Gerbia žmonės visi, nors toli jo namai. 

Jeigu perlas bijos likt be kriauklės savos, 
Niekada nesbindės ant karaliaus galvos. 


Jūroje laivas sudužo, bet tas žmogus su šeima išsigelbėjo 
įsikibę į lentas, tik bangos išskyrė juos: žmona priplaukė vieną 
gyvenvietę, pirmasis sūnus — kitą, antrą berniuką paėmė kaž- 
koks laivas, o vyrą bangos atplukdė į negyvenamą salą. Išlipęs 
į krantą, jis apsiplovė jūros vandeniu, ištarė azaną ir ėmė 
melstis... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimtoji 
naktis 


Kai atėjo keturi šimtai aštuoniasdešimtoji naktis, Šachraza- 
da tęsė: 

Pasakojama, o laimingasai karaliau, kad bangos tą žmogų at- 
plukdė į negyvenamą salą, ten jis apsiplovė jūros vandeniu, ištarė 
azaną ir ėmė kalbėti maldas, tik staiga iš jūros išniro įvairias- 
palviai žmonės ir ėmė melstis drauge su juo. Pasimeldęs jis 
surado medį su vaisiais ir numarino alkį, tolėliau pamatė šal- 
tinį ir numalšino troškulį. Taip praėjo trys dienos, ir kiekvieną 
sykį, kai jis melsdavosi, iš jūros išnirdavo žmonės ir melsdavosi 
drauge su juo. O ketvirtą dieną jis išgirdo balsą: „O dorasis žmo- 
gau, gerbiantis tėvo žodį, nesielvartauk! Alachas (didis jis!) grąžins 
tau visa, ko netekai! Šioje saloje yra turtai, kuriuos Alachas ati- 
duoda tau. Jie ten ir ten, išsikask juos, o aš į salą atplukdysiu 
laivus. Būk maloningas žmonėms ir kviesk juos čionai. Alachui 
lėmus, palinks jų širdys į tave!“ 

mogus nuėjo į nurodytą vietą, surado tuos neregėtus tur- 
tus, ir laivai vienas po kito ėmė plaukti į salą. Jis visus gausiai 
apdovanojo ir pakvietė įsikurti saloje. Taip prabėgo dešimt metų, 
sala klestėjo, ir tas Žmogus tapo salos karaliumi, ir kiekvieną, 
ieškantį prieglobsčio, apipildavo malonėmis, ir garsas apie jį nu- 
skrido toli per pasaulį. 

"To žmogaus vyresnysis sūnus pateko pas žmogų, kuris jį gerai 
išmokslino; kitas sūnus pateko pas žmogų, kuris jį puikiai išauk- 
lėjo ir išmokė prekybos amato, o žmona apsigyveno pas vieną 

pirklį, kuris patikėjo jai savo pinigus ir imdavo su savimi visur, 
kur tik keliaudavo. 

Vyresnysis sūnus, išgirdęs apie to karaliaus šlovę, nukelia- 
vo pas jį nežinodamas, kad tai jo tėvas, ir karalius patikėjo jam 
savo paslaptis ir paskyrė raštininku. Ir antrasis sūnus atkeliavo 
pas tėvą, tik nežinojo šito, ir buvo paskirtas reikalų tvarkytoju. 
Taip jie gyveno kurį laiką, nepažindami vienas kito. 

Pirklys, pas kurį gyveno toji moteris, irgi išgirdo apie ma- 
lones ir geradarystes, karaliaus teikiamas visiems Žmonėms, tad 
pasiėmė brangių dovanų ir retenybių ir išplaukė į tą salą, o mo- 
terį, kaip paprastai, pasiėmė kartu. Atplaukęs jis įteikė dovanas 
karaliui, ir tam dovanos labai patiko, tad jis karališkai atsidė- 
kojo tam pirkliui. O tarp dovanų buvo ir tokios žolelės, ir 
karalius užsimanė sužinoti smulkiau apie jų savybes, tad tarė 
pirkliui: 

— Lik pas mane nakčiai... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt pirmoji 
naktis 


Kai atėjo keturi šimtai aštuoniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad pirklys, pakviestas 
likti nakčiai, atsakė: 

— Mielai, bet laive liko moteris, mano pagalbininkė, ir aš 
pažadėjau, kad nepaliksiu jos be apsaugos. Jos patarimai atnešė 
man didelę sėkmę, ir aš negaliu laužyti jai duoto žodžio. 

Karalius tada pažadėjo pasiųsti į laivą patikimus žmones, ir 
pirklys liko rūmuose. O į laivą buvo pasiųsti raštininkas ir reikalų 
tvarkytojas. Vienas atsisėdo laivagaly, kitas laivo prieky, o kai 
naktis įpusėjo, vienas jų tarė: 

— Klausyk, karalius mums liepė saugoti laivą, o kad neuž- 
migtume, pasikalbėkim, papasakokim vienas kitam apie savo 
gyvenimą. 

— Mielai! Mano gyvenime buvo viena didelė nelaimė — li- 
kimas išskyrė mane su tėvu, motina ir broliu, kurio vardas buvo 
toks pat kaip ir tavo. O atsitiko šitai todėl, kad mes išplaukėm 

iš tokio ir tokio miesto, ir pakilo vėjas, ir sudužo mūsų laivas, 
o aš išsigelbėjau įsikibęs į lentą! 

— O kuo vardu buvo tavo motina? 

— Toks ir toks buvo jos vardas. 

— O tėvas? 

— Toks ir toks buvo jo vardas. 

Ir tada anas sušuko: 

— Prisiekiu Alachu, tu esi mano brolis! — ir apsikabino jį, 
ir jie iki ryto kalbėjosi ir apie vaikystę, ir apie vėlesnius metus. 

O jų motina viską girdėjo, tik ji sutramdė savo širdį, prisi- 
kaupė kantrybės. Kai patekėjo saulė, broliai nuėjo sau, o atėjęs 
pirklys rado moterį sielvartaujančią. 

— Kas atsitiko? — pasiteiravo pirklys. 

— Tavo atsiųsti žmonės šią naktį norėjo mane nuskriausti, 
ir aš dėl to sielvartauju. 

Supyko pirklys ir nuėjo pas karalių skųstis. Tas pašaukė abu 
sargus (jis mylėjo juos, nes ne kartą įsitikino jų dorumu ir die- 
vobaimingumu) ir liepė atvesti moterį, kad toji pati papasakotų, 
kaip ten buvo. Kai visi atėjo, karalius tarė: 

— O moterie, ar tu esi mačiusi šiuos du vyrus? 

— O karaliau, — atsakė moteris, — vardan didžiojo Alacho, 
liepk jiems dabar pakartoti tai, ką jie kalbėjo naktį! 

Jaunuoliai pakartojo savo žodžius, tik staiga karalius pašo- 
ko iš sosto, baisiai suriko ir puolė prie jaunuolių šaukdamas: 

— Prisiekiu Alachu, jūs iš tikro mano vaikai! 

Tada moteris atsidengė veidą ir tarė: 

— O aš, prisiekiu Alachu, jų motina! 

Ir gyveno jei linksmai ir laimingai, kol aplankė juos mirtis. 
Garbė tam, kuris išgelbsti vergą, kai tas šaukiasi pagalbos, ir ne- 
apvilia jo lūkesčių. Kaip puikiai yra pasakyta eilėmis: 


Įvyksta viskas, kam įvykti laikas, 
Padėti, o ne skriaust Alachas taikos. 


Nereikia graužtis, kai gyvent negera, 
Juk bo sunkumų lengva pasidaro. 


Nuožmus, atrodo, skausmas turi būti, 
Bet ir jame krislelis laimės glūdi. 

Kiek negražių, bažemintų gyvena, 
Bet ir juose šviesi dvasia plevena. 


Štai tas, kurį visokios bėdos engia, 
Kuris dažnai nelaimių neišvengia. 


Lemtis su mylimaisiais jį išskyrė, 
Jie išblaškyti daug skausmų patyrė. 


Bet štai ir vėl į krūvą jie suėjo, 
Juk viskas žemėj valioje Kūrėjo. 


Šlovė tam, kurs nešykšti meilės savo, 
Kurio artumą amžiai pranašavo. 


Jisai arti, tik protas nesupranta, 
Ir ne kiekvienas jį kely suranda. 


117 


481 nakts 


Pasakojimas apie 
Abu 'I Hasaną ir raupsuotąjį 


Dar pasakojama, kad milo vėlėjas Abu 'I Hasanas sekė to- 
kią istoriją: 

Aš dažnai keliaudavau į Meką, ir daugybė žmonių eidavo 
su manim, nes aš žinojau kelią ir visus šaltinius pakeliui. O sykį, 
sumanęs aplankyti Viešpaties šventyklą, tariau sau: „Aš žinau ke- 
lią ir eisiu vienas“. 

Atėjęs į al Kadisiją“ nuskubėjau į mečetę ir ten pamačiau 
raupsuotąjį, sėdintį mihrabe. Pamatęs mane, jis tarė: 

— O Abu 'I Hasanai, leisk man į Meką eiti kartu su tavim! 

— Man nereikia bendrakeleivių! — atsakiau aš prisiminęs, kad 
dar namie pasistengiau išvengti lydinčiųjų, ir raupsuotasis nu- 
tilo. 

Rytą aš išėjau vienas, vienas atėjau į Al Akabą“ ir nuskubė- 
jau į mečetę, o ten pamačiau sėdintį mihrabe tą patį raupsuotąjį. 
„Kaipgi jis atsidūrė čia anksčiau už mane?“ — nustebau aš, o 
raupsuotasis pakėlė galvą, nusišypsojo man ir tarė: 

— O Abu ' Hasanai, kartais silpnajam duodama tai, kuo ste- 
bisi stiprusis! 

Kiaurą naktį aš mąsčiau apie raupsuotąjį, o rytą vėl vienas 
iškeliavau toliau. Priėjęs Arafatą, nuskubėjau į mečetę ir vėl pa- 
mačiau tą patį raupsuotąjį, sėdintį mihrabe! Aš puoliau prie jo 
ir sušukau: 


S Al Kadisija — Žemutinės Mesopotamijos miestas į 
pietryčius nuo Kufos, ten paprastai sustojama poilsio 
keliaujant iš Bagdado į Meką. “ Al Akaba — 
tarpeklis netoli Mekos. 

— O pone, būk mano bendrakeleiviu! — ir ėmiau bučiuoti 
jam kojas, bet raupsuotasis atsakė: 

— Nelemta man būti tavo bendrakeleiviu! 

Aš ėmiau verkti, o jis tarė: 

— Tai menkas niekas, nėra reikalo tau verkti... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt antroji 
naktis 


Kai atėjo keturi šimtai aštuoniasdešimt antroji naktis, Šach- 
razada tęsė: 

Pasakojama, o laimingasai karaliau, kad Abu *1 Hasanas sekė 
savo istoriją: 

Aš ėmiau verkti sužinojęs, kad raupsuotajam nelemta būti 
mano bendrakeleiviu, o jis ėmė mane raminti ir pasakė tokias 
eiles: 


Pats kaltas, kad keliaut atrodo tau toli, 
Prašai atsakymo, kurio gaut negali. 


Matei, kokias žymes paliko man raupsai, 
Sakei: „Ligonis jis, nepajuda visai!“ 


Tačiau regi dabar: Alachas (jis didus!), 
Kai prašo jį karštai, net vergui nešykštus. 


Tegu aš ir toksai, kokiu mane laikai, 
Ir kūnas iš tiesų — beveik jau palaikai, 


Ir maisto neturiu, kad kūprinčiau tenai, 
Kur lanko Viešpatį žmonių pasiuntiniai, — 


Bet Viešpats su manim, jis maloningas man, 
Ir jam lygių nėra — didžiam ir amžinam. 


Keliauk savais keliais, balik mane, tariu, 
Klajūne, draugą sau tik vieną aš turiu. 


Aš nuėjau sau, bet kiekviename postovyje suvokdavau, kad 

jis aplenkęs mane. Al Medinoje raupsuotojo nepamačiau ir nieko 
apie jį neišgirdau. Ten susitikau Abu Jazidą iš Bistamo ir Abu 
Bekrą aš Šiblį, dar keletą šeichų ir apsakiau jiems savo istori- 
ją, ir jie tarė: 

— Suprantama, kad atsisakęs tu jau nebegalėjai būti jo ben- 
drakeleiviu! Juk tai Abu Džafaras Raupsuotasis, jo vardu prašoma 
lietaus ir jo palaimintas maldas išklauso Alachas! 

Tuomet aš panorau jį susitikti ir ėmiau melsti Alachą, kad 
suvestų mūsų kelius. Ir vieną dieną, kai stovėjau ant Arafato, 
kažkas kepštelėjo mane iš užpakalio. Atsisukęs pamačiau, kad 
tai tas raupsuotasis, ir garsiai sušukęs kritau nualpęs, o kai at- 
sipeikėjau, niekur jo nebebuvo. Ir prislėgė mano širdį sielvartas, 
siauri man pasidarė keliai, ir vis prašiau Alachą, kad suvestų ma- 
ne su raupsuotuoju. 

Praėjo keletas dienų, ir staiga jis vėl kepštelėjo mane iš už- 
pakalio. Kai atsisukau, tarė: 

— Užkeikiu tave, prieik arčiau ir pasakyk, ko tau reikia. 

Aš paprašiau, kad jis sukalbėtų už mane tris maldas: pirmo- 
ji — kad neturtas man taptų mielas, antroji — kad neužmigčiau 
turėdamas tiek ir tiek pinigų, ir trečioji — kad leistų man Ala- 
chas pamatyti jo šviesų veidą. Ir Alachas išklausė jo maldų: 
pirma, neturtas man yra mielas, antra, jau tiek ir tiek metų, kai 
esu neturtingas, bet Alachas neleidžia man skursti. Ir iš tikro aš 
tikiuosi, kad Alachas patenkins ir trečią mano prašymą, kaip ir 
du pirmuosius, — juk jis kilniaširdis ir maloningas. Telaimina Ala- 
chas tą, kuris pasakė: 


Kilnumas ir maldos papuošia fakyrą, 
Nors jo skudurai apiplyšta, sustyra. 


Išbalęs jo veidas — lyg deimantas retas, 
Taib puošia mėnulį jo balzganas ratas. 


Pavargsta fakyras ber naktį budėti, 
Kai ašaros gausios neliauna riedėti. 


Ir tik atminai jo bičiuliai geriausi, 


Vidurnaktį šnekas jisai su Aukščiausiu. 

Fakyro pagalbos mes prašome baugščiai, 
Taipogi visi gyvulėliai ir paukščiai. 


Vargingam išbandymus siunčia Kūrėjas, 
Lietus jo malonių be perstojo Liejas. 


Kai prašo fakyras, kad Viešpats užtartų, 
Skriaudėjai ir niekšai bražūsta iš karto. 


Visus žemėj antkrytis slegia baisingas, 
Ir gydo visus jis — dosnus, rūpestingas. 


Kaip spindi jo veidas: į jį pažiūrėjus, 
Širdis atsigauna, staiga nuskaidrėjus. 


0 jei tu atstumsi jį, jo nepažinęs, 
Pražus tavo siekiai, ir liks vien kankynės. 


Jei būsi su juo, bet širdies neatversi, 
Vis tiek žus Lie siekiai, ir ašaras gersi. 


Ir jeigu jo vertę vėliau sužinosi, 
Tai jo basiilgęs iš meilės raudosi. 


Nejus juk sloguotas gėlių aromato, 
Ir verlę drabužio tik meistras pamato. 


Skubėk bas Valdovą, jo meilės brašyki, 
Galbūt ir badės tau likimas šį sykį. 


Tada pailsėsi nuo savo skriaudėjų, 
Ir grįš, ką mylėjai, įvyks, ką žadėjai. 


Malones jo jaučia ir širdys, ir šalys, 
Vienintelis Viešpats jisai, Visagalis. 

Pasakojimas apie 
Hasibą ir gyvačių karalienę 


Dar pasakojama, kad senų senovėje gyveno graikų išminčius, 
vardu Danijalis. Turėjo jis daug mokytinių ir sekėjų, visi išminčiai 
klausydavo jo žodžio, tik neturėjo jis sūnaus, neturėjo įpėdinio. 

Kai vieną naktį jis sielvartavo, kad neturi kam perduoti savo 
išminties, staiga atėjo jam į galvą, kad didysis Alachas išklau- 
so prašymo tų, kurie nuoširdžiai jo meldžia, ir jo malonių vartų 
sargai nesaugo. Ir paprašė Danijalis, kad duotų jam sūnų. Paskui 
parėjo namo pas savo žmoną, ir toji pastojo tą pačią naktį... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt trečioji 
naktis 


Kai atėjo keturi šimtai aštuoniasdešimt trečioji naktis, Šach- 
razada tęsė: 

Pasakojama, o laimingasai karaliau, kad graikų išminčius, pa- 
prašęs Alachą sūnaus, parėjo namo, įžengė pas savo žmoną, ir 
toji tą pačią naktį pastojo. O po kelių dienų išminčius, pasiė- 
męs visas savo knygas, išplaukė kažkokiu reikalu, bet kilo audra, 
laivas sudužo, ir visos knygos nuskendo, o išminčius išplaukė 
į krantą įsikibęs lentos. Iš visų jo knygų liko tik penki lapai, ir 
išminčius, parsinešęs juos namo, užrakino skrynioje. 

Jo žmonos nėštumas jau buvo visiškai matomas, ir sykį iš- 
minčius tarė: 

— Žinok, kad artinasi mano paskutinioji valanda. Tu nešioji 


po širdimi kūdikį, ir po mano mirties pagimdysi galbūt berniuką. 

Jei bus taip, pavadink jį Hasibu Karim ad Dinu ir gerai išauklėk. 
Kai jis užaugs ir paklaus, koks palikimas po tėvo jam liko, ati- 
duok jam tuos penkis knygos lapus, kurie guli skrynioje. Kai jis 
perskaitys ir supras jų prasmę, taps mokyčiausiu savo laikų žmo- 
gumi. 

Ir Danijalis atsisveikino su šiuo pasauliu. Pravirko jo gimi- 
naičiai, gražiai jį pašarvojo ir palaidojo. O netrukus žmona 
pagimdė berniuką ir pavadino jį Hasibu Karim ad Dinu, kaip 
buvo liepęs vyras. Tada pakviesti žvaigždininkai sudarė jo ho- 
roskopą ir taip pasakė: 

— Žinok, o moterie, kad naujagimis sulauks žilos senatvės, 
bet tik tuomet, jei išvengs nelaimės, gresiančios jam gyvenimo 
pradžioje. Jei išsigelbės, jis bus garsus išminčius. 

Kai berniukui sukako penkeri metai, motina jį atidavė į mo- 
kyklą. Tačiau berniukas ten nieko neišmoko, tad motina atsiėmė 
jį iš mokyklos ir atidavė mokytis amato, bet berniukas ir amato 
jokio neišmoko. Motina verkė ir sielvartavo, o Žmonės patarė 
jai apvesdinti sūnų — kai reikės rūpintis šeima, gal imsis kokio 
darbo. 

Ji pripiršo Hasibui vieną merginą, bet praėjo kiek laiko, o 
jis nė negalvojo imtis darbo. Jų kaimynas buvo medkirtys, tai 
jis atėjo pas Hasibo motiną ir tarė: 

— Nupirk sūnui asilą, virvę ir kirvį, mes jį pasiimsime į kalnus 
malkų kirsti, o uždirbtus pinigus dalysimės visi. 

Hasibo motina labai nudžiugo, nubėgusi nupirko asilą, virvių 
ir kirvį ir nuvedė sūnų pas medkirčius, prašydama globoti jį. 

— Nesirūpink dėl jo, — atsakė medkirčiai, — Viešpats jį ap- 
dovanos, juk tai mūsų šeicho sūnus. 

Ir jie nukeliavo į kalnus malkų kirsti, paskui sukrovė jas ant 
asilų ir grįžo į miestą. Pardavę malkas vėl keliavo į kalnus, ir 
taip truko kurį laiką. 

Ir vieną sykį bekertant malkas prapliupo liūtis, ir medkirčiai 
nubėgo į didelę olą pasislėpti. Hasibas atsisėdo nuošaliai ir ėmė 
kirviu bilsnoti į žemę. Iš garso pažinęs, kad apačioje kiaurymė, 
jis puolė kasti ir netrukus pamatė apvalią plytą su žiedo pavi- 
dalo rankena. Nudžiugęs Hasibas pašaukė draugus... 

"Tuo tarpu išaušo rytas, ir Šachrazada nutraukė pasakojimą. 

Keturi šimtai aštuoniasdešimt ketvirtoji 
naktis 


Kai atėjo keturi šimtai aštuoniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad Hasibas, atkasęs ap- 
valią plytą su žiedo pavidalo rankena, nudžiugo ir pašaukė savo 
draugus. Tie sukilę atlėkė, pakėlė plytą ir pamatė duris, o už 
durų surado pilną šulinį medaus. Ir jie nusprendė atnešti iš mies- 
to vynmaišius, pripildyti medaus ir parduoti jį. 

— O aš pasėdėsiu čia ir pasaugosiu medų,— pasiūlė Hasibas, 
ir visi su tuo sutiko. 

Ir taip truko kurį laiką — jie vežiojo vynmaišiuose medų į 
miestą ir parduodavo jį ten. Vieną dieną keliaudami į kalnus 
medkirčiai ėmė kalbėtis, kad medų juk surado Hasibas, jis gali 
pasiskųsti ir atimti pinigus, gautus už medų, todėl geriausia būtų 
įstūmus jį tan šulinin, ir niekas nieko nesužinotų. Visi taip ir su- 
tarė. Nuėję prie medaus šulinio, tarė Hasibui: 

— Nusileisk žemyn ir išgraibyk medų, kuris ten dar liko. 

Hasibas nusileido žemyn, išgraibė medaus likučius ir šūkte- 
lėjo: 

— Traukite mane, čia jau tuščia! 

Tačiau niekas jam neatsakė. Medkirčiai sukrovė medų ant 
asilų ir patraukė į miestą, palikę Hasibą pražūčiai. O tas blaš- 
kėsi po šulinį verkdamas ir aimanuodamas: 

— Nėra jėgos ir galybės, didesnės už visagalį Alachą! Turėsiu 
mirti tokioje jaunystėje! 

Medkirčiai nuėjo pas Hasibo motiną ir primelavo, kad Hasibą 
ir jo asilą sudraskę vilkai, ir toji ėmė mušti sau per veidą, barsty- 
tis galvą žemėmis, ji verkė ir aimanavo diena iš dienos gedėdama 
sūnaus, o medkirčiai jausdami savo kaltę atnešdavo jai valgyti 
ir gerti. 

Štai kaip buvo Hasibo motinai. Medkirčiai atidarė krautu- 
ves, tapo pirkliais, be perstojo valgė, gėrė, juokėsi ir žaidė, o 
tuo tarpu Hasibas Karim ad Dinas šulinyje aimanuodamas laukė 
mirties, tik staiga užkrito ant jo didžiulis skorpionas. Jaunuolis 
pašokęs užmušė jį, bet paskui tarė sau: „Šis šulinys buvo pilnas 
medaus, tad iš kurgi atsirado skorpionas?“ Jis atsistojo, ėmė dai- 

rytis ir pamatė, kad vienoj vietoj spindi šviesa. Hasibas išsitraukė 
peilį, praplatino tą angelę, kol ji pasidarė didumo sulig langu, 
o tuomet išlindo pro ją. 

Priešais atsivėrė ilgas koridorius, o jo gale Hasibas surado 
juodos geležies duris, ant kurių kabojo sidabro spyna, o spynoje 
kyšojo aukso raktas. Pažvelgęs pro plyšį, Hasibas išvydo skais- 
čią šviesą, tad atrakino duris ir truputį paėjęs pamatė didelį 
baseiną, kuriame tyvuliavo vanduo, šalia stūksojo aukšta kalva 
iš žaliojo topazo, o ant kalvos stovėjo guolis, puoštas įvairiau- 
siais brangiaisiais akmenimis... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt penktoji 
naktis 


Kai atėjo keturi šimtai aštuoniasdešimt penktoji naktis, Šach- 
razada tęsė: 

Pasakojama, o laimingasai karaliau, kad Hasibas Karim ad 
Dinas priėjęs arčiau pamatė, jog kalva iš žaliojo topazo, o ant 
jos gultas, papuoštas visokiais brangiaisiais akmenimis, o aplink 
gultą stovi suoleliai, vieni iš sidabro, kiti iš žaliojo smaragdo. 
Hasibas atsiduso ir ėmė tuos suolelius skaičiuoti — jų buvo dvy- 
lika tūkstančių. Atsisėdęs ant gulto jis ėmė dairytis ir stebėjosi 
neatsistebėjo viskuo aplinkui, o galop jį nulenkė miegas. 

Pabudo jis nuo garsaus šnypštimo ir švilpimo. Pramerkęs akis, 
ant tų suoliukų pamatė didžiules gyvates, kokių šimto uolekčių 
ilgio. Jam net burna išdžiūvo iš baimės, jis prarado viltį likti gy- 
vas. Gyvačių akys žėrėjo lyg nuodėguliai, o pažvelgęs į baseiną, 
Hasibas išvydo aibę mažų gyvačiukių, jų skaičių žino nebent di- 
dysis Alachas. Netrukus prišliaužė prie Hasibo didžiulė, tarytum 
mulas, gyvatė, spindinti lyg krištolas; ji buvo su moters veidu 
ir mokėjo kalbėti. 

Prisiartinusi prie Hasibo, gyvatė pasisveikino, tas jai atsakė, 
tada prišliaužė viena gyvatė ir paguldė ją ant vieno suolelio. Tuo- 
met toji krištolinė sušuko kažką savo kalba, visos nušoko nuo 
suolelių ir nusilenkė jai, o paskui buvo duotas ženklas joms vėl 
atsisėsti. Krištolinė gyvatė kreipėsi į Hasibą: 

— Nebijok mūsų, o jaunikaiti! Aš esu gyvačių karalienė, jų 
sultonė! 

Hasibas kiek aprimo tai išgirdęs, o gyvatės ėmė nešti vai- 
šes — obuolius, vynuoges, granatus, riešutus, datules, migdolus 
ir bananus. 

— Sveikas atvykęs! — tarė tuomet jam gyvačių karalienė. — 
Kuo tu vardu? 

— Hasibas Karim ad Dinas. 

— Vaišinkis, Hasibai, ragauk, ką matai, nes kitokio maisto 
mes neturim, ir nebijok mūsų! O kai užkąsi, papasakosi mums, 
iš kur atėjai, kaip čia patekai ir kas tau atsitiko. 

Hasibas apsakė gyvačių karalienei visą savo gyvenimą — nuo 
to, kaip buvo tėvui dar prieš jo gimimą, iki šios akimirkos, ir 
pabaigoj pridūrė: 

— Štai kaip aš čia patekau, o didysis Alachas žino geriau, 
kas atsitiks man paskui! 

— Nieko blogo tau neatsitiks, tik gera, — tarė gyvačių kara- 
lienė... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt šeštoji 
naktis 


Kai atėjo keturi šimtai aštuoniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad išklausiusi Hasibo 
Karim ad Dino pasakojimą, gyvačių karalienė tarė: 

— Nieko blogo tau neatsitiks, tik gera. O dabar aš noriu, kad 
tu pasėdėtum kick su manim ir išklausytum mano istoriją, su- 
žinotum, kokių stebuklingų dalykų man nutiko. 

— Klausau ir vykdau, — atsakė Hasibas, ir karalienė ėmė pa- 
sakoti: 

Žinok, o Hasibai, kad Misro“' miestą valdė karalius iš Izraelio 
sūnų ir turėjo jis sūnų, vardu Bulukija. Karalius buvo labai die- 
vobaimingas, sukumpęs nuo sėdėjimo prie šventų knygų, kurias 


* Misras (paraidžiui: miestas) — šitaip vadintas visas 
Egiptas ir jo sostinė Kairas. 

jis mėgo skaityti. Kai paseno ir pajuto, kad artėja paskutinioji 
valanda, pasišaukė jis savo krašto didikus ir tarė: 

— (O žmonės, eina paskutinės mano gyvenimo minutės, o sa- 
vo sūnų Bulukiją palieku jūsų globai. Neskriauskite jo! — Ir jis 
sušuko: — Liudiju, kad nėra kito dievo, išskyrus Alachą! — Ir 
sulig šiais žodžiais karalius mirė. 

Jam buvo surengtos iškilmingos laidotuvės, ir paskui sulto- 
nu išrinko jo sūnų Bulukiją, kuris valdė šalį teisingai ir maloniai. 

Vieną dieną Bulukija atidarė tėvo iždą, norėdamas viską ap- 
žiūrėti, ir pastebėjo kažką panašaus į duris, o už jų buvo mažutis 
kambarėlis, kuriame stovėjo balto marmuro stulpas, o ant jo — 
juodmedžio skrynia. Ją atidaręs Bulukija rado kitą skrynią, iš auk- 
so, o joje gulėjo knyga. Knygoje jis perskaitė apie Mahometą 
(telaimina jį Alachas!), apie tai, kad jis bus pasiųstas į žemę pas- 
kutiniojo teismo dieną ir bus pirmųjų ir paskutiniųjų ponas ir 
valdovas. Kai Bulukija perskaitė tą knygą, užsižiebė jo širdy meilė 
Mahometui ir pasišaukęs visus karalystės didikus tarė: 

— O žmonės, aš noriu išimti iš kapo tėvo kūną ir sudeginti! 

— Kodėl tu šito nori? — nustebo visi. 

— Todėl, kad jis paslėpė nuo manęs štai šią knygą. Ją aš ra- 
dau iždo saugykloje, ir nė vienas žmogus jos nėra skaitęs! 

— O karaliau, — tarė jam didikai, — tavo tėvas mirė, ir te- 
gu teisia jį Dievas. Nedrumsk jam ramybės! 

Suprato Bulukija, kad didikai neleis atkeršyti tėvo palaikams, 
tad nuėjo pas motiną ir tarė: 

— Savo tėvo ižde aš suradau knygą apie pranašą Mahometą 
ir pamilau jį iš visos širdies. Tad eisiu klajoti po pasaulį, gal su- 
tiksiu jį kur nors. O jei nesutiksiu, mirsiu iš meilės jam! 

Jis nusimetė karališkus rūbus, apsirengė vergo drabužiais ir 
atsisveikindamas tarė motinai: 

— Melskis už mane, motin! 

Bulukija nukeliavo į Siriją, ten kartu su kitais keleiviais sė- 
do į laivą, ir netrukus jie priplaukė salą. Jis išlipo į krantą kartu 
su kitais, bet pasivaikščioti nuėjo vienas, o paskui atsigulė po 
medžiu. Kai pabudęs nuskubėjo prie jūros, laivo nerado — jis 
buvo seniai išplaukęs. O toje saloje pamatė jis milžiniškas gy- 
vates, didumo sulig kupranugariu ar palme, o jos minėjo Alachą 
(didis jis!), meldėsi Mahometui (telaimina jį Alachas!) ir sušuk- 

davo: „Nėra kito dievo, išskyrus Alachą! Garbė didžiajam Ala- 
chui!“ Bulukija, tai pamatęs, nepaprastai nustebo... 
Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt septintoji 
naktis 


Kai atėjo keturi šimtai aštuoniasdešimt septintoji naktis, Šach- 
razada tęsė: 

Pasakojama, o laimingasai karaliau, kad Bulukija, pasilikęs 
vienas saloje ir pamatęs ten gyvates, šaukiančias: „Nėra kito die- 
vo, išskyrus Alachą!“ — nepaprastai nustebo. O gyvatės, jį 
pamačiusios, apspito ir viena paklausė: 

— Kas tu esi, iš kur atėjai, kuo tu vardu ir kur eini? 

— Vardu aš Bulukija, esu iš Izraelio sūnų, iškeliavau į pa- 
saulį ieškoti Mahometo (telaimina jį Alachas!), nes mano širdy 
įsižiebė meilė jam. O kas jūs tokios būsite, kilniosios būtybės? 

— Mes — pragaro gyventojos, o sukūrė mus didysis Alachas 
kaip bausmę nedorėliams. 

— O kaip jūs atsidūrėte čia? 

— Žinok, o Bulukija, pragaras taip baisiai verda, kad dukart 
per metus atsidūsta — vieną sykį žiemą ir vieną sykį vasarą, ir 
baisūs karščiai tvoskia nuo jo dūmų. Ir kai jis išpučia orą, iš- 
meta mus iš savo vidurių, o kai orą įtraukia, įtraukia ir mus. 

— O ar yra pragare gyvačių, didesnių už jus? 

— Mus išpučia tik todėl, kad mes mažos. Ten yra gyvačių 
tokio didumo, kad jei mes užšliaužtume joms ant nosies, tai tos 
nė nepajustų. 

— Jūs minite Alacho vardą, meldžiatės Mahometui. Iš kur 
jūs visa tai žinote? 

— Mahometo vardas parašytas ant rojaus vartų, ir jei ne jis, 
Alachas nebūtų sukūręs nei žemės, nei ugnies, nei rojaus, nei 
gyvybės, todėl Alachas ir prijungė jo vardą prie savo, todėl mes 
ir mylime Mahometą! 

Išgirdus tuos žodžius, Bulukijos širdy dar karščiau sulieps- 
nojo meilė Mahometui, o paskui jis nuėjo prie jūros kranto, kur 
surado kitą laivą, tad nudžiugęs sėdo į jį, susiruošęs plaukti ten, 
kur ir tas laivas. Netrukus jie išlipo kitoje saloje, o ten kiek paėjęs 

į šalį Bulukija vėl pamatė gyvates, dideles ir mažas, kurių skaičių 
žino tik didysis Alachas, o tarp jų buvo viena balta gyvatė, bal- 
tesnė už krištolą,-ir ji gulėjo aukso lėkštėje, kurią ant nugaros 
nešiojo milžiniška, sulig drambliu, gyvatė. Tai buvo gyvačių ka- 
ralienė, tai buvau aš, Hasibai. 

— Apie ką tu kalbėjai su Bulukija? — paklausė Hasibas. 

— Į mano klausimą, kas jis toks ir kur traukia, Bulukija taip 
atsakė: „Aš esu iš Izraelio sūnų, vardu Bulukija, keliauju po pa- 
saulį ieškodamas Mahometo, nes myliu jį“, o paskui paklausė, 
kas aš tokia. Aš pasisakiau kas esanti ir paprašiau, jei jis sutiks 
Mahometą, perduoti jam mano linkėjimus. 

Paskui Bulukija, — toliau pasakojo gyvačių karalienė, — at- 
sisveikino su manim, sėdo į laivą ir nuplaukė į Jeruzalę, o ten 
gyveno toks labai mokytas žmogus, jis puikiai išmanė geomet- 
riją, astronomiją, skaičiavimą, magiją ir mokslą apie dvasias, 
skaitė visokias šventas knygas, vardu buvo jis Afanas. Vienoje 
savo knygoje jis perskaitė, kad kiekvienam, užsimovusiam ant 
piršto Suleimano žiedą, paklūsta žmonės, džinai, paukščiai, žvėrys 
ir visi padarai, o kitoje knygoje jis rado parašyta, kad Suleimano 
palaikai buvo paguldyti į karstą, ir laivas su juo plaukė per sep- 
tynias jūras, o žiedas buvo ant jo piršto, ir niekas, nei žmogus, 
nei džinas, negalėjo to žiedo paimti, ir nė vienas laivas nega- 
lėjo plaukti tomis vietomis... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt aštuntoji 
naktis 


Kai atėjo keturi šimtai aštuoniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad Afanas kažkokioj kny- 
goj perskaitė, jog nei žmogus, nei džinas negalėjo numauti žiedo 
nuo Suleimano piršto, ir nė vienas laivas negalėjo plaukti per 
tas septynias jūras, kuriomis buvo gabenamas Suleimano kars- 
tas. Ir dar vienoj knygoj jis perskaitė, kad yra tokia žolė, kurios 
sultimis išsitepęs kojas gali eiti per bet kurią Alacho sukurtą jūrą, 
o kojos liks sausos. Bet niekas negali rasti tos žolės, jei nebus 
drauge gyvačių karalienės. 

Bulukija, atkeliavęs į Jeruzalę, atsisėdo tokioj vietoj ir ėmė 
garbinti Alachą, o pro šalį ėjo Afanas ir pamatęs, kad tas skaito 
Torą“ ir meldžiasi Alachui, užkalbino jį ir nusivedė į savo na- 
mus, rodydamas jam didžią pagarbą. Bulukija jam išklojo visą 
savo istoriją, o Alanas, ją išgirdęs, iš to džiaugsmo vos proto 
nepametė ir sušuko: 

— O Bulukija, nuvesk mane pas gyvačių karalienę, o aš nu- 
vesiu tave pas Mahometą! Sugausime ją, uždarysime narvan ir 
kopsime į kalnus, kur auga visokios žolės, ir kiekviena žolė, jei 
tik gyvačių karalienė bus su mumis, prakalbės ir išpasakos mums 
savo naudingąsias savybes, kuriomis apdovanojo ją Alachas. O 
savo knygose aš perskaičiau, kad yra tokia žolė, kurios sultimis 
išsitepus kojas, gali eiti bet kurios jūros paviršiumi. Kai surasime 
tą žolę, gyvačių karalienę paleisime, o patys per septynias jū- 
ras keliausime ieškoti Suleimano kapo, numausime jam nuo 
piršto žiedą ir taip pasieksime savo tikslą, nes tada galėsime val- 
dyti visą pasaulį. O paskui įeisime į Tamsos jūrą“ ir atsigersime 
gyvybės vandens, ir gyvensime iki paskutiniojo teismo dienos, 
o tada susitiksime su Mahometu! 

Bulukija su džiaugsmu sutiko nuvesti jį pas gyvačių karalienę, 
tada Afanas padarė geležinį narvą ir paėmė dvi taures, kurių 
viena buvo pilna vyno, o kita pieno. Ilgai jie keliavo, kol pa- 
galiau priėjo salą, kur gyveno gyvačių karalienė. Salos gilumoje 
jie pastatė narvą, pritaisė raizgus ir vidun padėjo taures su vynu 
ir pienu, o patys kiek pasitraukę į šalį pasislėpė. Netrukus at- 
ėjo gyvačių karalienė ir ilgai žvelgė į taures narve. Pajutusi pieno 
kvapą, ji nušliaužė nuo lėkštės, kuri buvo ant tos didžiulės gy- 
vatės nugaros, ir nusigavo į narvą, tačiau supainiojusi taures 
atsigėrė vyno, jai apsvaigo galva, ir ji užmigo. Tada pribėgo Afa- 
nas ir uždarė narvą. Taip jie pagavo gyvačių karalienę. Kai ji 
nubudo ir apsižiūrėjo atsidūrusi geležiniame narve, o šalia pa- 
matė stovintį Bulukiją, sušuko: 

— Štai kaip atsilyginama tam, kas neskriaudžia Adomo 
sūnų! 

— Nesibijok mūsų, o gyvačių karaliene! — atsakė Buluki- 


“ Tora — Penkiaknygė, penkios pirmosios Senojo Testa- 
mento knygos. * Tamsos jūra arabų kosmografai 
kartais vadino Atlanto vandenyną. 

ja. — Mes neskriausime tavęs, tik norim suieškoti tokią žolelę, 
kurios sultimis išsitepęs kojas gali eiti nesušlapęs per kokią tik 
nori jūrą. Kai tik prisiskinsim tos žolės, nuvešime tave atgal ir 
paleisime. 

Ir jie nuėjo į kalnus, kur auga daug žolių, ir kiekvienas žo- 
lynas Alacho liepimu pasakojo apie savo naudingąsias savybes, 
tik staiga pasigirdo dar vienas balsas: 

— Aš esu tokia žolė, kad kiekvienas, mano sultimis išsitepęs 
kojas, gali eiti per bet kurią Alacho sukurtą jūrą nesušlapdamas. 

Tada Afanas sustojo, nusikėlė nuo galvos narvą su gyvačių 
karaliene ir ėmė skinti žoles. Išspaustas sultis jie supylė į du bu- 
telius, o tuo, kas liko, išsitepė kojas. Tuomet Afanas su Bulukija 
nugabeno gyvačių karalienę į jos salą ir atidarė narvo dureles, 
o toji iššliaužusi laukan paklausė: 

— Ką jūs darysite su tomis sultimis? 

— Mes norime per septynias jūras sausomis kojomis nueiti 
prie mūsų pono Suleimano kapo ir numauti nuo jo piršto 
žiedą! 

— Ne, šito nebus, žiedo jūs nenumausite! 

— Kodėl gi? 

— Todėl, kad didysis Alachas padarė Suleimanui malonę do- 
vanodamas tą žiedą, nes Suleimanas yra pasakęs: „Viešpatie 
mano, apdovanok mane valdžia, kurios po manęs neturės dau- 
giau niekas, juk tu esi apdovanotojas!“ O ir kam jums tas žiedas? 
Būtų buvę kur kas geriau susirasti tokią žolę, kurios užvalgius 
nemirštama iki pirmojo pūstelėjimo“? (o tokia žolė tikrai yra) — 
šitaip jūs būtumėt pasiekę savo tikslą! 

Išgirdę tuos žodžius, Afanas ir Bulukija nepaprastai susikrimto 
ir nuėjo savo keliais... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuoniasdešimt devintoji 
naktis 


Kai atėjo keturi šimtai aštuoniasdešimt devintoji naktis, Šach- 
razada tęsė: 


* T. y. iki pirmojo trimito garso, skelbiančio 
pasaulio pabaigą. 

Pasakojama, o laimingasai karaliau, kad išgirdę gyvačių ka- 
ralienės žodžius, Afanas ir Bulukija nuėjo savo keliais. 

Štai kaip jiems buvo. O gyvačių karalienė nuskubėjo pas savo 
karius ir pamatė, kad jų gerovė dingusi, stiprieji nusilpę, o sil- 
pnieji mirę. Gyvatės, pamačiusios savo karalienę, labai nudžiugo 
ir paklausė, kas gi jai buvo nutikę, ir toji, papasakojusi visą is- 
toriją apie Afaną ir Bulukiją, surinko visus savo valdinius ir nuėjo 
ant Kafo kalno", nes ten jos žiemodavo, o vasarą praleisdavo 
toje vietoje, kur ją užtiko Hasibas Karim ad Dinas. 

— Tai štai, Hasibai, kas man buvo nutikę, — užbaigė savo 
pasakojimą gyvačių karalienė. 

Nustebo Hasibas išgirdęs tai, o paskui tarė: 

— Noriu prašyti vienos malonės — liepk kam nors iš savo 
valdinių išvesti mane į žemės paviršių, nes mano artimieji tur- 
būt sielvartauja. 

— Tu negali palikti mūsų, kol neatėjo žiema; tuomet tu nu- 
keliausi su mumis ant Kafo kalno ir išvysi ten kalvas, smėlynus, 
medžius ir paukščius, garbinančius vienatinį Dievą, pamatysi ma- 
ridus, ifritus ir džinus, kurių skaičių žino tik didysis Alachas! 

Nuliūdo Hasibas, kad negalės tuojau pat grįžti pas žmones, 
o paskui tarė: 

— Papasakok man apie Afaną ir Bulukiją — ar perėjo jie sau- 
somis kojomis per septynias jūras, ar surado jie Suleimano kapą, 
ar paėmė jie Suleimano žiedą? 

— Žinok, — vėl ėmė pasakoti gyvačių karalienė, — kad Afanas 
ir Bulukija palikę mane išsitepė sau kojas žolės sultimis ir nu- 
ėjo per septynias jūras, žiūrinėdami visokius jūrų stebuklus. 
Eidami per paskutiniąją jūrą pastebėjo jie dunksantį tolumoje 
didelį kalną, o priėję arčiau pamatė, kad kalnas — iš žalio sma- 
ragdo, viršuje trykšta šaltinis, o žemė aplink — iš muskuso. „Mes 
pasiekėme tikslą!“ — sušuko jie nudžiugę. 

Kiek paėję kalne jie surado olą, virš kurios buvo didelis ku- 
polas, o iš tos olos sklido šviesa. Įlindę vidun jie pamatė aukso 
guolį, puoštą visokiausiais brangiaisiais akmenimis, o aplink sto- 
vėjo aibė suolelių. Ir išvydo jie mūsų poną Suleimaną, gulintį 


* Kafas — kalnų grandinės pavadinimas; pasak vidur- 
amžių musulmonų kosmografų, toji grandinė iš visų 
pusių juosia sausumą. 

tame guolyje, apvilktą žalio šilko rūbais, siuvinėtais auksu ir puoš- 
tais brangiaisiais akmenimis bei metalais. Jo dešinė ranka gulėjo 
ant krūtinės, žiedas buvo užmautas ant piršto, o to žiedo akis 


sakų tardamas: 

— Kartok tuos užkeikimus be perstojo tol, kol aš numausiu 
žiedą. 

Afanas ėmė artintis prie gulto, tik staiga iš po jo išlindo di- 
delė gyvatė ir suriko baisiu balsu, net sudrebėjo viskas aplink, 
o iš gyvatės gerklės pasipylė kibirkštys. Paskui gyvatė tarė Afanui: 

— Žūsi, jei nepasuksi atgal! 

Tačiau Afanas klausėsi užkeikimo žodžių ir neišsigando gyva- 
tės. Tuomet ji pūstelėjo į jį karštu kvapu, kad ola vos nesudegė, 
ir sušuko: 

— Vargas tau! Jei nepasuksi atgal, aš tave sudeginsiu! 

Bulukija išsigandęs išėjo lauk iš olos, bet Afanas ištiesė ranką 
norėdamas numauti žiedą nuo Suleimano piršto, tik staiga gy- 
vatė kad pūstelės į Afaną ugnimi, ir liko iš jo tik krūvelė pelenų. 
O Bulukija krito apalpęs... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimtoji 
naktis 


Kai atėjo keturi šimtai devyniasdešimtoji naktis, Šachrazada 
tęsė: 

Pasakojama, o laimingasai karaliau, kad Bulukija, pamatęs, 
jog iš Afano beliko krūvelė pelenų, krito apalpęs, ir Alachas liepė 
Džibriliui nusileisti žemėn anksčiau, nei gyvatė papūs į Bulukiją. 
Atskubėjęs Džibrilis atgaivino tą vargšelį ir paklausė, iš kur ir 
kaip jie čia atėję. Bulukija papasakojo visą istoriją, o pabaigoj 
pridūrė: 

— Žinok, kad aš čion atėjau tik dėl Mahometo (telaimina jį 
Alachas!), nes Afanas man papasakojo, jog Mahometas ateis į 
žemę prieš pasaulio pabaigą, ir susitiks su juo tik tas, kas atsigers 
gyvybės vandens, o jį surasti gali turėdamas tik Suleimano (ramy- 
bė jam!) žiedą. Štai kodėl aš čia atsidūriau. O dabar papasakok 
man apie Mahometą — kur jis nūnai? 

— O Bulukija, — atsakė Džibrilis, — gyvenk kaip visi žmo- 
nės, nes Mahometas ateis dar negreit! 

Ir Džibrilis pakilo į dangų, o Bulukija graudžiai pravirko ap- 
gailestaudamas dėl to, ką padarė, o prisiminęs, kad gyvačių 
karalienė sakė, jog to žiedo niekas negali numauti, pravirko dar 
gailiau. Paskui jis išsitepė kojas tos žolės sultimis ir leidosi per 
jūras į savo kraštą. Pakeliui jis užėjo į salą, jau iš tolo žiūrint 
tokią gražią, kad traukte traukė pavaikštinėti po ją. Bulukijai ji 
pasirodė panaši į rojų: žemė ten buvo iš šafrano, akmenėliai iš 
rubino ir tauriųjų metalų, jazminų gyvatvorės, o medžiai ir gėlės 
ten augo pačių nuostabiausių ir rečiausių rūšių. Tekėjo skaid- 
rūs upeliai, vietoj malkų gulėjo kamaro ir kakulijos aloja, vietoj 
meldų augo cukranendrės, o aplink jas žydėjo rožės, narcizai, 
jazminai, gvazdikai, ramunės, lelijos ir žibuoklės, ir visų tų gėlių 
buvo visokiausių atspalvių. Toje saloje paukščių giedojimas buvo 
švelnesnis už antros liutnios stygos gailų skambesį, medžiai tiesė 
į dangų šakas, čiurleno saldaus vandens upeliai, toje saloje laigė 
gazelės, badėsi laukinės karvės, suokė paukščiai, ramindami įsi- 
mylėjėlio širdies skausmą. 

Gėrėjosi Bulukija salos grožiu, o paskui suprato, kad iškly- 
do iš to kelio, kuriuo ėjo su Afanu. Ir vaikščiojo jis po salą iki 
vakaro, žavėdamasis kiekvienu jos kampeliu. Nakčiai jis įsilipo 
į aukštą medį, kad nesudraskytų laukiniai žvėrys, ir vis galvo- 
jo apie salos grožį. Tik staiga jūra subangavo, išlipo iš jos 
didžiulis žvėris ir subliovė baisiu balsu, net visi salos žvėrys iš- 
sigando. O Bulukija spoksojo į žvėrį nenuleisdamas akių iš 
nustebimo, ir žvėriui iš paskos ėmė lipti krantan visokiausi gy- 
vūnai, ir kiekvienas letenoj laikė brangųjį akmenį, šviečiantį lyg 
žibintas, tad saloj tapo šviesu kaip dieną. Po kurio laiko iš sa- 
los gilumos į pakrantę susirinko galybė žvėrių — liūtų, panterų, 
leopardų, ir jie per naktį šnekučiavo su jūrų gyvūnais, o rytą 
kiekvienas nuėjo savo keliu. 

Išsigandęs Bulukija iš pat ankstaus ryto išsitepė kojas žolės 
sultimis ir patraukė per antrąją jūrą. Po keleto dienų pamatė jis 
didžiulį kalną, palei kurį driekėsi slėnys be galo be krašto. O 
tame slėnyje akmenys buvo magnetiniai, gyveno ten liūtai, kiškiai 
ir panteros. Bulukija visą dieną vaikštinėjo po tą kalną, o pa- 
vakare atsisėdo ant kalvelės prie jūros valgyti sausos žuvies, kurią 

bangos išmesdavo krantan. Tik staiga jis išvydo panterą, besi- 
ruošiančią jį pulti, tad šoko į vandenį gelbėdamasis nuo plėšrūnės 
ir leidosi per trečią jūrą (o naktis buvo tamsi ir vėjuota). Netru- 
kus jis priėjo dar vieną salą, kurioje buvo daugybė medžių — 
žaliuojančių ir sausų. Bulukija užvalgė vaisių ir nuėjo pasižval- 
gyti... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt pirmoji 
naktis 


Kai atėjo keturi šimtai devyniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad toje saloje Buluki- 
ja išbuvo dešimt dienų, kol viską apžiūrėjo, o paskui išsitepė 
kojas žolės sultimis ir patraukė per ketvirtą jūrą. Pakeliui užti- 
ko jis salą, ir toji sala buvo vien iš smėlio, ten neaugo jokia žolė, 
joks medis, o gyveno joje tik vanagai, susiviję tuose smėlynuose 
lizdus. Bulukija neužtruko toje saloje ir nuskubėjo toliau penktąja 
jūra; jis nesustodamas ėjo dienas naktis ir priėjo salelę, kur žemė 
ir kalnai, panašūs į krištolą, buvo išraizgyti aukso gyslų. Ten augo 
nematyti neregėti medžiai, tokių Bulukija nebuvo užėjęs per visą 
savo kelionę, o gėlės buvo aukso spalvos. Bulukija iki vakaro 
vaikštinėjo po salelę, o kai sutemo, gėlės ėmė žibėti nelyginant 
žvaigždės. Nustebo Bulukija ir sušuko: 

— Iš tikro šioje saloje auga nepaprastos gėlės: jos sudžiūs- 
ta saulėje ir krinta žemėn, vėjas jas supučia prie uolų, ten jos 
pavirsta eliksyru, iš kurio pasidaro auksas! 

Rytą Bulukija žengė per šeštą jūrą, ėjo nesustodamas kelias 
dienas ir naktis, galop priėjo salą, kurios vidury išvydo du kalnus, 
tankiai apaugusius medžiais, tų medžių vaisiai panėšėjo į žmonių 
galvas, pakabintas už plaukų, o kitų medžių vaisiai priminė su- 
kabintus už kojų žalius paukščius, ir dar toje saloje augo medžiai, 
kurie .degė nelyginant ugnis, o jų vaisiai buvo panašūs į alavi- 
jo vaisius, ir nukritęs nuo jų lašas nudegindavo lyg ugnimi. Ten 
Bulukija pamatė vaisius, kurie juokėsi, ir vaisius, kurie verkė, ir 


apskritai išvydo daugybę negirdėtų dalykų. Nakčiai jis įsilipo į 

medį ir ėmė mąstyti apie visa tai, ką sukūrė didysis Alachas. 
"Tik staiga jūra subangavo, ir išlipo krantan jūros mergelės, ir 
kiekviena rankoj laikė po brangųjį akmenį, kurie švietė tarytum 
ryto žara. Bulukija sėdėdamas medyje kiaurą naktų žiūrėjo, kaip 
jos žaidžia, šoka ir linksminasi, o išaušus rytui, mergelės dingo 
jūros gelmėse. 

Nusistebėjo Bulukija visu tuo, ką pamatė, ir išsitepęs kojas 
žolės sultimis nukeliavo per septintą jūrą. Jis nesustodamas traukė 
du mėnesius, bet niekur nepamatė nei salos, nei sausumos, nei 
slėnio, nei kranto. Bulukija kentė baisų alkį ir kad nenumirtų 
iš bado, jis graibė plikomis rankomis žuvis ir valgė jas Žalias. 
Pagaliau, tolumoje pamatė salą. Joje augo daugybė vaismedžių 
ir tekėjo skaidrios upės. Įžengė jis į tą salą saulei tekant ir ėmė 
dairytis aplink. Paskui priėjo prie obels ir ištiesė ranką nusiskinti 
obuolių, tik staiga kažkieno balsas kad suriks: 

— Jei tu nuskinsi nors vieną obuolį, aš perplėšiu tave pusiau! 

Bulukija nusigandęs pažvelgė aukštyn ir pamatė medyje tu- 
pintį didžiulį žmogų, keturiasdešimties uolekčių ūgio. 

— O kodėl tu man neleidi valgyti vaisių nuo šio medžio? 

— Todėl, kad tu — Adomo sūnus, o Adomas, tavo tėvas, ne- 
paklausė Alacho ir paragavo vaisių nuo medžio! 

— Kas tu csi, kieno tai sala ir šitie vaismedžiai, kuo tu vardu? 

— Aš vardu Šarachijas, o sala priklauso karaliui Sachrui. Aš 
esu vienas iš jo padėjėjų, saugau šią salą. O tu kas esi ir iš kur 
atėjai į mūsų žemes? 

Kai Bulukija papasakojo jam visą savo istoriją, Šarachijas at- 
nešė šio bei to užkąsti, o pavalgęs Bulukija atsisveikino su salos 
sargu ir leidosi salos gilumon. Dešimt dienų ėjęs per miškus ir 
kalnus, staiga pamatė jis ore plaukiant tirštą dulkių debesį. Pa- 
sukęs ton pusėn, netrukus išgirdo šauksmus, smūgius ir baisų 
triukšmą. Galop jis priėjo didžiulį slėnį, dviejų mėnesių kelio il- 
gio, ir jame pamatė besikaunančius raitelius, kraujas ten liejosi 
upeliais, balsai skambėjo lyg griaustinis, ietys, kardai, geležies 
vėzdai ir strėlės tvyksčiojo nelyg žaibai, ir buvo tai didžios kau- 
tynės. Bulukija labai išsigando... 

Tuo tarpu išaušo rytas, ir Šachrazada nutraukė pasakojimą. 


136 


491 naktis 


J] 
1 
/, 


"„ 


AI SAN 
AV 114 M. 4 
ž ' KA as į» 
, Va L 
|| 


— 


A ' 
S 
INS 


Keturi šimtai devyniasdešimt antroji 
naktis 


Kai atėjo keturi šimtai devyniasdešimt antroji naktis, Šach- 
razada tęsė: 

Pasakojama, o laimingasai karaliau, kad Bulukija, pamatęs 
besikaunančius raitelius, labai išsigando ir mirte apmirė nebe- 
žinodamas, ką daryti. Ir kol jis taip stovėjo, kariai pamatė jį, 
liovėsi kautis ir visu būriu patraukė jo link, o priėję ėmė žiopsoti 
į jį net prasižioję, o vienas priėjęs arčiau paklausė: 

— Kas tu esi, iš kur atėjai ir kas tau parodė kelią, kad su- 
radai mūsų kraštą? 

— Aš iš Adomo sūnų, keliauju po pasaulį iš meilės Maho- 
metui, bet išklydau iš kelio! 

— Mes nesame matę nė vieno Adomo sūnaus, jie niekada 
nėra užklydę čionai, — atsakė raitelis, ir visi su dar didesniu su- 
sidomėjimu įsmeigė akis į Bulukiją. 

— O jūs kas tokie esate? — paklausė tas. 

— Mes — džinai! 

— O raiteli, kodėl jūs taip piktai kaunatės, kur jūsų namai, 
kaip vadinasi šis slėnys ir šis kraštas? 

— Mūsų namai — Baltoji žemė, — atsakė raitelis, — ir kas- 
met didysis Alachas įsako mums ateiti į šias žemes ir kautis su 
netikėliais džinais. 

— O kur yra Baltoji žemė? 

— Už Kafo kalno per septyniasdešimt penkerius metus ke- 
lio, o šis kraštas vadinasi Šedado, Ado sūnaus, žeme, ir mes 
atėjome čionai kariauti, ir neturime kito užsiėmimo, kaip tik gar- 
binti Alachą. Mes turime karalių, vardu Sachras, ir tu turi eiti 
kartu su mumis, kad jis pamatytų tave. 

Ir jie visi patraukė, o netrukus Bulukija išvydo žalio šilko pa- 
lapines, kurių skaičių žino tik didysis Alachas, o tarp jų stovėjo 
raudono šilko palapinė, jos apimtis buvo tūkstantis uolekčių, vir- 
vės mėlyno šilko, o kuoleliai aukso įr sidabro. Tai buvo karaliaus 
Sachro palapinė. Įėjęs vidun Bulukija pamatė, kad karalius sė- 
di dideliame guolyje iš raudonojo aukso, puošto perlais ir 
brangiaisiais akmenimis, jam iš dešinės sėdi pora džinų, iš kai- 
rės — išminčiai, emyrai, didžiūnai ir kiti. Karalius Sachras liepė 

pastatyti Bulukijai krėslą, ir kai tas atsisėdo, paklausė: 

— Kas tu esi? 

— Aš Adomo sūnus iš Izraelio vaikų. 

— Papasakok man savo istoriją — kas tau nutiko, kaip tu pa- 
tekai į šį kraštą? 

Bulukija ir jam apsakė visą savo istoriją, kas jam nutiko ke- 
liaujant, nuo pradžios iki galo, ir karalius Sachras neapsakomai 
nustebo visa tai išgirdęs... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt trečioji 
naktis 


Kai atėjo keturi šimtai devyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad karalius Sachras nu- 
stebo išgirdęs visą Bulukijos istoriją, o paskui jis liepė patiekti 
vakarienę. Tarnai ėmė nešioti dubenis ir lėkštes — aukso, sidabro 
ir vario, ir vienuose dubenyse buvo po penkiasdešimt galvijų gal 
vų, O tų dubenų iš viso buvo tūkstantis penki šimtai. Bulukija 
nepaprastai nustebo pamatęs visa tai ir ėmė valgyti drauge su 
džinais. Paskui buvo atnešti vaisiai, ir pavalgę džinai pagarbi- 
no didįjį Alachą ir pasimeldė už pranašą Mahometą (telaimina 
jį Alachas!). Kai Bulukija išgirdo minint Mahometą, labai nustebo 
ir tarė karaliui Sachrui: 

— Noriu tavęs kai ko paklausti. 

— Klausk, — leido karalius. 

— Kas jūs tokie esate, iš kur kilę ir iš kur žinote apie Ma- 
hometą, kad meldžiatės už jį? 

— O Bulukija, didysis Alachas sukūrė devynis sluoksnius pra- 
garo liepsnos, vieną sluoksnį ant kito, o nuo vieno sluoksnio iki 
kito yra tūkstantis metų kelio. Pirmąjį sluoksnį jis pavadino Dža- 
hanamu ir paskyrė jį prasikaltusiems tikratikiams, mirusiems be 
atgailos; antrojo sluoksnio pavadinimas — Laza, jis skirtas klai- 
datikiams. Trečiąjį sluoksnį jis pavadino al Džahimu, jis skirtas 
Jadžudžui ir Madžudžui; ketvirtasis sluoksnis pavadintas az Sairu, 
jis skirtas Iblio giminei; penktasis sluoksnis pavadintas Sakaru 
ir skirtas nustojusiems melstis; šeštasis sluoksnis pavadintas al Hu- 

tamu, jis skirtas žydams ir krikščionims; septintojo sluoksnio pa- 
vadinimas — al Havija, jis skirtas veidmainiams. Štai kokie yra 
tie septyni sluoksniai. 

— Gal Džahaname lengviausia bausmė, nes tai viršutinis 
sluoksnis? — paklausė Bulukija. 

— Taip, tas sluoksnis iš pavadinimo yra lengviausias, tačiau 
jame yra tūkstantis ugnies kalnų, o po kiekvienu kalnu septy- 
niasdešimt tūkstančių ugnies slėnių, o kiekviename slėnyje 
septyniasdešimt tūkstančių ugnies miestų, o kiekviename mies- 
te septyniasdešimt tūkstančių ugnies tvirtovių, o kiekvienoje 
tvirtovėje septyniasdešimt tūkstančių ugnies kambarių, o kiek- 
viename kambaryje septyniasdešimt tūkstančių ugnies guolių, o 
kiekviename guolyje septyniasdešimt tūkstančių kankinimų ug- 
nimi būdų. Iš tikro Džahanamo pragaro ugnies sluoksnyje 
kankinimai lengviausi, nes tai pirmasis sluoksnis, o kiek kituo- 
se sluoksniuose kankinimo būdų, žino tik didysis Alachas. 

Išgirdęs tokias baisybes, Bulukija krito nualpęs, o atsipeikėjęs 
pravirko ir sušuko: 

— O karaliau, tai kas manęs laukia? 

— Nebijok, o Bulukija, ir žinok, kad tų, kurie myli Maho- 
metą, ugnis nedegina, ji bėga nuo tokių žmonių, ir dar nuo tų, 
kurie yra mūsų tikėjimo. O mus Alachas sukūrė iš ugnies. Pir- 
mosios iš ugnies sukurtos būtybės buvo Halitas ir Malitas. Halitui 
buvo suteikta liūto išvaizda, o Malitui — vilko, kurio uodega pri- 
minė moterį ir buvo baltos ir juodos spalvos, Halito uodega 
panėšėjo į vyriškį, turėjo vėžlio formą ir buvo dvidešimties metų 
kelio ilgumo. Paskui didysis Alachas įsakė jų uodegoms susijungti 
ir susilieti, ir gimė iš jų gyvatės ir skorpionai, o gyvena jie ugnyje, 
ir kankina jais Alachas tuos, kas patenka pragaran. Gyvačių ir 
skorpionų priviso baisi galybė, o paskui Alachas įsakė uodegoms 
dar sykį susilieti, o Malito uodega pastojo nuo Halito uodegos, 
ir pagimdė ji septynias vyriškos lyties ir septynias moteriškos lyties 
būtybes. Kai jos suaugo, moteriškosios būtybės ištekėjo už vy- 
riškųjų, ir gyveno jie, ir klausė savo tėvo. Tik vienas nepakluso 
ir pavirto kirmėle, o ta kirmėlė yra Iblis (teprakeikia jį didysis 
Alachas!). Jis garbino Alachą, kol pakilo į dangų, priartėjo prie 
mielaširdingiausiojo ir tapo jo artimųjų vyriausiu... 

"Tuo tarpu išaušo rytas, ir Šachrazada nutraukė pasakojimą. 

Keturi šimtai devyniasdešimt ketvirtoji 
naktis 


Kai atėjo keturi šimtai devyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad Iblis garbino didį- 
jį Alachą ir tapo jo artimųjų vyriausiu. O kai Alachas sukūrė 
Adomą, įsakė ir Ibliui pulti prieš jį ant kelių, bet Iblis atsisa- 
kė, tada Alachas prakeikė jį ir išvarė. Iblio palikuonys yra 
šaitanai, o tos septynios vyriškos lyties būtybės, kurios buvo iki 
jo — tai tikratikiai džinai, o mes esame jų palikuonys. Štai ko- 
kia mūsų kilmė, o Bulukija! 

Nustebo Bulukija išgirdęs tuos Sachro žodžius, o paskui tarė: 

— O karaliau, aš norėčiau, kad vienas kuris tavo padėjėjų 
nugabentų mane į mano kraštą. 

— Kažką panašaus mes galim padaryti tik tuomet, jei įsakys 
mums didysis Alachas. Bet jei tu nori palikti mus, aš liepsiu at- 
vesti vieną mano žirgą, užsodinsiu tave jam ant nugaros ir liepsiu 
nunešti tave iki mano žemių ribos. O kai tu atsidursi ten, ta- 
ve pasitiks karaliaus, vardu Barachija, žmonės, pažins mano žirgą, 
nukels tave nuo jo ir pasiųs jį atgal. Štai ką mes galim, o daugiau 
nieko. 

Pravirko Bulukija, o paskui tarė karaliui: 

— Daryk, kaip išmanai! 

Karalius liepė atvesti jam žirgą, tada užsodino Bulukiją jam 
ant nugaros ir tarė: 

— Nemėgink nulipti nuo jo, suduoti ar šūkauti jam tiesiai į 
snukį, nes pražūsi. Ramiai sau sėdėk, kol jis sustos, tik tada nu- 
lipk ir eik savo keliu! 

Bulukija nujojo pro palapines ir pamatė karaliaus virtuvę. Ten 
virš ugnies kabojo didžiuliai katilai, o kiekviename virė penkias- 
dešimt kupranugarių. Iš nuostabos Bulukija negalėjo nuo tų katilų 
akių atitraukti, o karalius pamanė, kad jis alkanas, ir liepė prie 
žirgo dar pririšti du keptus kupranugarius. Bulukija nujojo ir ne- 
trukus pasiekė Sachro valdomų žemių pakraštį. Žirgas sustojo, 
jaunuolis purtydamas nuo rūbų kelio dulkes nulipo žemėn, tik 
staiga priėjo prie jo kažkokie žmonės. Pažinę žirgą, jie nuvedė 


atvykėlį pas karalių Barachiją. Tas sėdėjo didelėje palapinėje, ap- 

suptas karių ir karžygių, o džinų karaliai stovėjo jam iš abiejų 
pusių, ir šis karalius buvo panašus į karalių Sachrą. 

Po vakarienės karalius Barachija paklausė: 

— O Bulukija, kada tu išsiskyrei su Sachru? 

— Prieš dvi dienas. 

— O ar žinai, kokį kelią nujojai per šitas dvi dienas? 

— Ne. 

— Kelią, kuris sukariamas per septyniasdešimt mėnesių... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt penktoji 
naktis 


Kai atėjo keturi šimtai devyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad karalius Barachija 
Bulukijai tarė: 

— Žinok, kad per dvi dienas tu nujojai kelią, kuris nujoja- 
mas per septyniasdešimt mėnesių. O kai tu užsėdai ant žirgo, 
tas išsigando supratęs, kad esi Adomo sūnus, ir norėjo nusimesti 
tave, tačiau negalėjo to padaryti dėl tų dviejų užkrautų kupra- 
nugarių. 

Nustebo Bulukija ir padėkojo Alachui už išgelbėjimą. Paskui 
Barachija paprašė papasakoti, iš kur ir kaip jis čionai atkeliavęs. 
Atvykėlis jam papasakojo visą savo istoriją nuo pradžios iki galo, 
ir karalius nustebo išgirdęs tokių nepaprastų dalykų. Taip Bu- 
lukija išbuvo ten du mėnesius. 

Hasibas labai stebėjosi nepaprastais Bulukijos nuotykiais, ku- 
riuos jam papasakojo gyvačių karalienė, o paskui tarė: 

— Prašau tavęs vienos malonės — liepk kokiam savo valdi- 
niui išvesti mane į žemės paviršių! 

— O Hasibai Karim ad Dinai, — atsakė jam gyvačių kara- 
lienė, — žinok, kad grįžęs pas artimuosius nueisi į pirtį, o kai 
tik baigsi praustis, aš mirsiu. 

— Prisiekiu tau, — sušuko Hasibas, — kad aš niekada neisiu 
į pirtį, prausiuos tik namie! 

— Net jei tu man prisiektum šimtą kartų, — atsakė gyvačių 
karalienė, — vis tiek nepatikėčiau. Juk tu esi Adomo sūnus ir 

negali išlaikyti priesaikos, nes tavo tėvas Adomas prisiekė Alachui 
ir sulaužė priesaiką. Alachas keturiasdešimt dienų maišė jam molį 
ir įsakė angelams pulti prieš jį ant kelių, o jis po viso to neiš- 
laikė priesaikos, pamiršo ją ir nepaklausė savo Viešpaties. 

Hasibas nutilo, ėmė raudoti ir taip verkė dešimt dienų, o pas- 
kui gyvačių karalienei tarė: 

— Papasakok, kas atsitiko Bulukijai po to, kai jis išbuvo pas 
karalių Barachiją du mėnesius. 

— Žinok, o Hasibai, kad po dviejų mėnesių Bulukija atsisvei- 
kino su karalium ir patraukė į savo kraštą. Ėjo jis per dykumas 
dieną naktį, kol priėjo aukštą kalną, o ant jo viršūnės pamatė 
didelį angelą, kuris meldėsi Alachui ir minėjo Mahometą. O prie- 
šais angelą gulėjo lenta, ant kurios buvo parašyta kažkas balta 
ir kažkas juoda, ir angelas žvelgė į tą lentą, vienas jo sparnas 
buvo ištiestas į rytus, kitas — į vakarus. Priėjęs arčiau Buluki- 
ja pasveikino angelą, o tas atsakęs į pasveikinimą paklausė, kas 
jis toks esąs ir iš kur atėjęs. Jaunuolis apsakė angelui savo is- 
toriją ir paklausė: 

— O kas tu esi, kas tai per lenta, kas ant jos parašyta ir ką 
tu veiki? 

— Aš vardu Mikailis, man pavesta valdyti dieną ir naktį, ir 
aš tai darysiu iki pat prisikėlimo dienos. 

Nustebęs Bulukija dar sykį apžvelgė didingą angelo povyzą 
ir atsisveikinęs patraukė toliau. Keliavo jis dieną ir naktį, kol pri- 
ėjo didžiulę pievą. Ten tekėjo septynios upės ir augo daugybė 
medžių, ir Bulukija vaikštinėjo norėdamas viską apžiūrėti, tik stai- 
ga pamatė didelį medį, o po juo keturis angelus. Vienas iš 
išvaizdos buvo kaip žmogus, antras — kaip laukinis Žvėris, tre- 
čias — kaip paukštis, o ketvirtas — kaip jautis. Tie angelai šitaip 
meldėsi: „O didysis Alachai, vardan tavo tikro buvimo ir var- 
dan savo sūnaus pranašo Mahometo, atleisk kiekvienai būtybei, 
kurią tu sukūrei pagal savo pavidalą, ir dovanok jai. Tu juk viską 
gali!“ 

Išgirdęs tuos žodžius, Bulukija nuėjo šalin. Keliavo jis die- 
ną naktį ir priėjo Kafo kalną. Užlipęs ant jo jaunuolis pamatė 
didelį angelą, kuris sėdėdamas garbino didįjį Alachą ir meldėsi 
už Mahometą, vis kažką suspausdamas ir atleisdamas, supindamas 
ir išpindamas. Priėjęs arčiau Bulukija pasveikino angelą, tas jam 

atsakė ir paklausė, kas jis toks esąs. Jaunuolis papasakojo jam 
savo istoriją ir paklausė: 

— O tu kas esi, koks čia kalnas ir ką tu čia veiki? 

— Žinok, o Bulukija, kad čia Kafo kalnas, kuris juosia visą 
sausumą; O visą tą žemę, kurią sukūrė Alachas, aš laikau suspau- 
dęs rankoje. Kai Alachas sumano sukelti kokį žemės drebėjimą 
ar nederlių, ar derlių, ar kautynes, ar susitaikymą, jis įsako man, 
o aš tai padarau sėdėdamas čia. Žinok, kad mano ranka laiko 
suspaudusi visas žemės gyslas... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt šeštoji 
naktis 


Kai atėjo keturi šimtai devyniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad angelas taip sakė Bu- 
lukijai: 

— Žinok, kad mano ranka laiko suspaudusi visas Žemės 
gyslas. 

— O ar ant Kafo kalno Alachas yra sukūręs kitokią žemę nei 
ta, ant kurios tu sėdi? 

— Taip, jis dar sukūrė baltą lyg sidabras žemę, ir niekas, iš- 
skyrus didįjį Alachą, nežino, kiek toji žemė nusidriekusi, ten 
gyvena angelai, kurių valgis ir gėrimas — Alacho garbinimas ir 
maldos Mahometui. Kiekvieno penktadienio vakarą jie ateina čio- 
nai, ant šio kalno, ir per naktį meldžiasi Alachui, ir visiems 
nusidėjėliams iš Mahometo tautos, kurie tą naktį irgi meldžia- 
si, dovanoja atleidimą, ir taip bus iki prisikėlimo dienos. 

— O ar sukūrė Alachas dar kokius kalnus už Kafo kalno? 

— Taip, už Kafo yra kalnas, penkių šimtų metų kelio aukščio, 
jis visas iš sniego ir ledo. Tas kalnas atvėsina pragaro ugnį, ir 
jei ne jis, pasaulis turbūt virstų pelenais. Dar už Kafo yra ke- 
turiasdešimt žemių, kurių kiekvienos dydis — kaip keturiasdešimt 
pasaulių, ir viena žemė — iš aukso, kita — iš sidabro, dar ki- 
ta — iš rubino, ir visos jos skirtingų spalvų. Alachas tas žemes 
apgyvendino angelais, kurių vienintelis užsiėmimas — garbinti sa- 
vo Kūrėją ir šūkčioti: „Nėra kito dievo, išskyrus Alachą! Alachas 

didis!“ Ir žinok, o Bulukija, kad žemės išdėstytos septyniomis ei- 
lėmis, viena ant kitos, ir Alachas sukūrė tokį angelą, kuris ant 
savo pečių laiko tas septynias eiles. O po tuo angelu sukūrė Ala- 
chas uolą, o po uola — jautį, o po jaučiu — žuvį, o po žuvimi 
Alachas sukūrė jūrą, ir apie tai papasakojo jis Isai, o tas ėmė 
prašyti Viešpatį, kad parodytų jam tą žuvį. Alachas liepė vie- 
nam angelui palydėti Isą pas žuvį, ir kai jie atėjo, Isa nepamatė 
jokios žuvies, tik švystelėjo kažkas lyg žaibas, ir Isa krito nualpęs. 
Kai jis atsipeikėjo, Alachas paklausė: „Na, Isa, ar tu matei žu- 
vį, ar žinai, kokio ji ilgio ir pločio?“ — „Prisiekiu tavo garbe ir 
didybe, o Viešpatie, nemačiau aš jokios žuvies, tik didelį jau- 
tį, kurio ilgis — trys dienos kelio“, — atsakė Isa, o Alachas tuomet 
tarė: „O Isa, trijų dienų kelio ilgio yra tik jaučio galva! Ir ži- 
nok, kad kiekvieną dieną aš sukūriau keturiasdešimt tokių žuvų!“ 
Išgirdęs tuos žodžius, nusistebėjo Isa Alacho galybe. 

— O ką didysis Alachas sukūrė po jūra, kur plaukioja toji 
žuvis? — vėl paklausė Bulukija. 

— Po ta jūra yra didžiulė bedugnė, o po bedugne Alachas 
sukūrė ugnį, o po ugnimi — didžiulę gyvatę, vardu Falaka, ir 
jei toji gyvatė nebijotų Alacho, lengvai prarytų visa tai, kas virš 
jos — ugnį, jūrą, angelą ir visa kita... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt septintoji 
naktis 


Kai atėjo keturi šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad angelas taip sakė apie 
gyvatę: 

— Ir jei toji gyvatė nebijotų Alacho, lengvai prarytų visa tai, 
kas virš jos — ugnį, jūrą, angelą ir visa kita. Kai Alachas sukūrė 
tą žuvį, tarė jai: „Noriu palikti pas tave užstatą!“ O kai gyvatė 
sutiko, liepė jai prasižioti, įmetė jai pilvan pragaro ugnį ir ta- 
rė: „Saugok ją iki prisikėlimo dienos!“ O kai toji diena ateis, 
Alacho paliepimu angelai surakins tą ugnį ir atves į susirinki- 
mo vietą, ir kai ugnis atvers savo vartus, ims lėkti pro juos 


didžiulės kibirkštys ir didžiuliai kalnai. 

Pravirko Bulukija išgirdęs tokius baisius žodžius, o paskui at- 
sisveikinęs su angelu leidosi į vakarus ir netrukus pamatė dvi 
būtybes, sėdinčias prie didelių užrakintų vartų. Viena būtybė bu- 
vo liūto išvaizdos, kita — jaučio. Bulukija jas pasveikino, ir tos 
paklausė: 

— Kas tu esi, iš kur atėjai ir kur eini? 

— Aš iš Adomo sūnų, keliauju po pasaulį iš meilės Maho- 
metui, tačiau išklydau iš kelio. O jūs kas esate ir ką čia veikiate? 

— Mes šių vartų sargai, ir neturim kito darbo, kaip tik gar- 
binti didįjį Alachą ir melstis už Mahometą! 

— O kas yra už šių vartų? — paklausė nustebęs Bulukija. 

— Nežinome! 

— Užkeikiu jus Viešpaties vardu — atidarykite man vartus, 
kad galėčiau pamatyti, kas už jų! 

— Mes negalime jų atidaryti, ir niekas negali, išskyrus išti- 
kimąjį Džibrilį! 

Tada Bulukija ėmė melsti didįjį Alachą: „O mano Viešpa- 
tie, atsiųsk ištikimąjį Džibrilį, kad atidarytų man šiuos vartus!“ 
Išklausė Alachas jo prašymo ir pasiuntė Džibrilį, kad atvertų 
Dviejų Jūrų Susiliejimo vartus. Atskubėjęs Džibrilis plačiai atla- 
pojo vartus ir tarė: 

— Įeik, Alachas liepė juos atidaryti tau. 

Bulukija įžengė pro vartus, tada Džibrilis juos uždarė ir pakilo 
į dangų. Už vartų jaunuolis išvydo didelę jūrą, pusė jos buvo 
sūri, pusė — gėla, o tą jūrą supo du kalnai iš raudono rubino. 
Ant tų kalnų jis surado du angelus, garbinančius Alachą, ir pa- 
klausė, ką jie čia veikia, o tie atsakė: 

— Ši vieta yra po Alacho sostu, o ši jūra pripildo viso pa- 
saulio jūras. Mes skirstom vandenį — sūrų pilam ten, kur turi 
būti sūrus vanduo, o gėlą ten, kur turi būti gėlas, ir tai mūsų 
darbas iki prisikėlimo dienos. O šiuos du kalnus Alachas sukūrė 
tam, kad apsaugotų vandenį. O tu kas toks būsi ir kur keliauji? 

Bulukija apsakė jiems savo istoriją ir paklausė, kurlink jam 
dabar eiti. Angelai jam atsakė, kad čia yra tik vienas kelias per 
jūrą, tad jaunuolis išsitepė kojas žolės sultimis ir nuėjo vandens 
paviršiumi. Po kurio laiko sutiko jis gražų jaunikaitį, kuris irgi 
keliavo vandens paviršiumi. Jiedu pasisveikino, bet nestojo kal- 
bėtis, ir netrukus Bulukija pamatė keturis angelus, einančius jūros 

veidu, ir jų eisena priminė smogiantį žaibą. Kai angelai priėjo 
arčiau, jaunuolis paklausė: 

— Vardan galingojo Alacho, prašau pasakyti, kas jūs tokie 
ir kur skubate? 

— Aš vardu Džibrilis, — atsakė vienas angelas, — o čia — Is- 
rafilis, Mikailis ir Israilis. Rytuose atsirado drakonas, kuris 
sugriovė tūkstantį miestų ir suėdė žmones, tai Alachas įsakė 
mums sučiupti jį ir įmesti pragaro ugnin. 

Nusistebėjo Bulukija angelų didybe ir patraukė savo keliu. 
Keliavo jis dieną ir naktį, kol priėjo salą. Eidamas per ją... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt aštuntoji 
naktis 


Kai atėjo keturi šimtai devyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad Bulukija eidamas per 
salą išvydo gražų jaunikaitį, kurio veidas švieste švietė, o pri- 
ėjęs arčiau pamatė, kad tas sėdi tarp dviejų kapų ir gailiai verkia. 

— Kas tau atsitiko, kuo tu vardu ir kokie čia kapai, tarp kurių 
tu sėdi? — paklausė Bulukija. 

Jaunikaitis pravirko dar smarkiau, net rūbai sušlapo, ir at- 
sakė: 

— Žinok, broli mano, kad mano istorija nepaprasta. Aš norė- 
čiau, kad tu atsisėstum šalia ir papasakotum man savo gyvenimo 
istoriją, o paskui aš apsakysiu savąją. 

Kai Bulukija papasakojo jam savo istoriją nuo pradžios iki 
galo, jaunikaitis tarė: 

— Mano istorija kur kas nuostabesnė. Aš mačiau mūsų poną 
Suleimaną, kai jis dar buvo gyvas, ir daugybę kitų nepaprasčiau- 
sių dalykų. Klausyk, ir sužinosi, kodėl aš čia sėdžiu! 

Hasibas, išgirdęs tokį gyvačių karalienės pasakojimą, nustebo 
ir tarė: 

— O karaliene, vardan Alacho, paleisk mane laisvėn: tegu 
kas nors iš tavo valdinių išveda mane į žemės paviršių, o aš galiu 
prisiekti, kad visą tolesnį gyvenimą neisiu į pirtį. 

— To nebus! — atšovė gyvačių karalienė. — Netikiu tavo prie- 
saika! 

Hasibas pravirko, gailėdamos jo ėmė raudoti ir visos gyvatės. 
Jos ėmė prašyti karalienę už Hasibą ir tol prašė, kol gyvačių ka- 
ralienė (o ji buvo vardu Jamlichė) nusileido: patikėjo Hasibo 
priesaika ir liepė vienai gyvatei išvesti jį į žemės paviršių. T'a- 
da Hasibas tarė: 

— Pirma tu man papasakok to jaunikaičio, sėdinčio tarp dvie- 
jų kapų, istoriją. 

— Žinok, o Hasibai, kad Bulukija papasakojo jam savo is- 
toriją, nes labai norėjo sužinoti, kodėl jis sėdi tarp dviejų kapų... 

Tuo tarpu išaušo rytas, ir Šachrazada nutraukė pasakojimą. 


Keturi šimtai devyniasdešimt devintoji 
naktis 


Kai atėjo keturi šimtai devyniasdešimt devintoji naktis, Šach- 
razada tęsė: | 

Pasakojama, o laimingasai karaliau, kad tuomet, kai Bulu- 
kija papasakojo savo istoriją, jaunikaitis sušuko: 

— Nieko nepaprasto tu nematei ir nepatyrei! O aš regėjau 
mūsų poną Suleimaną ir daugybę kitų nepaprastų dalykų! 

Žinok, o broli mano, kad mano tėvas buvo karalius, vardu 
Taigamusas. Jis valdė Kabulio šalį ir Benu Šachlano gentį, o toje 
gentyje buvo dešimt tūkstančių karžygių ir kiekvienas iš jų valdė 
šimtą miestų ir šimtus tvirtovių. Mano tėvui pakluso septyni sul- 
tonai, mokėjo jam duoklę Rytai ir Vakarai. Valdė jis teisingai 
ir Alachas siuntė jam visokiausių žemės gėrybių ir džiaugsmų, 
trūko jam tik vieno dalyko — vyriškos lyties įpėdinio, kuriam bū- 
tų galima palikti sostą. Vieną dieną jis sukvietė savo karalystės 
išminčius bei Žžvaigždininkus ir tarė: 

— Pažvelkit į mano horoskopą — ar Alachas apdovanos mane 
sūnumi, sosto įpėdiniu? 

Netrukus jis gavo tokį atsakymą: susilauksiąs jis sūnaus, sosto 
įpėdinio, bet tik iš Chorasano karaliaus dukters. Nudžiugo Tai- 
gamusas, dosniai apdovanojo išminčius, o kai tie dėkodami išėjo, 
pasikvietė savo vizirį, galingą karžygį, atstojantį tūkstantį raite- 
lių, vardu Ain Zaras, ir paprašė skubėti pas Chorasano karalių 
ir atvežti jam į žmonas jo dukterį. Išgirdęs karaliaus prašymą, 
viziris tučtuojau nuėjo ruoštis į kelionę. 

Tuo tarpu Taigamusas surinko tūkstantį penkis šimtus rie- 
timų šilko, aukso, sidabro, brangiųjų akmenų ir visokių retenybių 
(visa tai buvo dovanos Chorasano karaliui), liepė suruošti visa, 
ko reikia prašmatnioms vestuvėms, ir parašė tokį laišką: „Sveikinu 
karalių Bachravaną! Žinok, kad žvaigždininkai ir išminčiai išskai- 
čiavo, kad turėsiu aš sūnų, sosto įpėdinį, bet tik iš tavo dukters. 
Štai aš ir siunčiu pas tave savo vizirį Ain Zarą, su juo daugy- 
bę dovanų ir įgaliojau jį pasirašyti vedybų popierius. Aš noriu, 
kad tu įvykdytum vizirio prašymą — tai mano prašymas, ir sau- 
gokis paniekinti jį! Žinok, o karaliau Bachravanai, kad Alacho 
valia man priklauso Kabulio žemės, man paklūsta Benu Šach- 
lano gentis, ir jei aš vesiu tavo dukterį, mes šioje karalystėje 
būsim kaip vienas, ir kasmet aš siųsiu tau tiek pinigų, kad jų 
užteks su kaupu. Štai ko aš noriu iš tavęs“. 

Paėmęs tą laišką ir gausias dovanas, viziris Ain Zaras iške- 
liavo. Kai jis priartėjo prie Chorasano sostinės, karaliui pranešė, 
kad atkeliauja Taigamuso viziris, ir tas liepė emyrams eiti jo pa- 
sitikti, nugabenti visokių valgymų, gėrimų ir pašaro žirgams. 
Emyrai pasitiko vizirį, pasveikino jį, ir dešimt dienų jie tik sėdėjo, 
valgė ir gėrė, o paskui nuvyko į miestą. Karalius Bachravanas, 
perskaitęs Taigamuso laišką, labai nudžiugo, maloniai priėmė vi- 
zirį, o paskui nuėjo pas savo dukterį ir žmoną ir išdėstęs joms 
karaliaus Taigamuso prašymą paklausė jų nuomonės, o tos at- 
sakė, kad jis galįs pasielgti kaip tinkamas... 

Tuo tarpu išaušo rytas, ir Šachrazada nutraukė pasakojimą. 


Penkišimtoji naktis 


Kai atėjo penkišimtoji naktis, Šachrazada tęsė: 

Pasakojama, o laimingasai karaliau, kad karalius Bachrava- 
nas, pasitaręs su žmona ir giminaičiais, pasakė viziriui Ain Zarui, 
jog Taigamuso prašymas išklausytas. Viziris du mėnesius svečia- 
vosi pas Bachravaną, o paskui tarė: 

— Duok mums tai, ko mes čia atkeliavome — laikas namo. 

Karalius tuojau pat ėmė ruošti vestuvių pokylį, krauti krai- 
tį ir puošti miestą, paskui sukvietė karalystės didžiūnus, emyrus 
ir vizirius, o tada atėjo vienuoliai ir šventikai, ir buvo surašyti 
karaliaus Taigamuso ir karaliaus Bachravano dukters vedybų po- 

pieriai. Kitą dieną viziris Ain Zaras išsivežė savo karaliaus žmoną. 

Kai gandas apie jų atvykimą pasiekė Taigamusą, liepė jis 
ruošti vestuvių pokylį. Tą patį vakarą jis įžengė pas karaliaus 
Bachravano dukterį ir atėmė jai nekaltybę. Nepraėjo nė kelios 
dienos, ir ji pasijuto nebe viena, o kai baigėsi jos mėnesiai, pa- 
gimdė nuostabaus grožio berniuką, tarytum mėnulio pilnatį. 
Taigamusas nepaprastai nudžiugo ir liepė pakviesti žvaigždinin- 
kus, išminčius ir kalendorininkus, kad tie sudarytų sūnaus 
horoskopą. Žvaigždininkai, išskaičiavę žvaigždžių kelius, taip pa- 
sakė: 

— Vaikas augs laimingai, tik gyvenimo pradžioje, kai bus pen- 
kiolikos metų, užklups jį neganda. Jeigu jis liks gyvas, taps didžiu 
karaliumi, pranoks tėvą, jo laimė bus visokeriopa, priešus jis nu- 
galės be vargo, o Alachas žino geriau. 

Nudžiugo karalius ir davė sūnui Džanšacho vardą. Nešiotės 
jį nešiojo, žindyvės maitino, o kai vaikas sulaukė penkerių metų, 
tėvas išmokė jį skaityti, ir Džanšachas ėmė skaityti Evangeliją, 
ir dar tėvas jį išmokė kautis visokiais ginklais ir įvairiais būdais. 
Nuo septynerių metų berniukas ėmė jodinėti į medžioklę ir tapo 
didžiu karžygiu, o karalius labai juo didžiavosi ir drauge džiau- 
gėsi visais laimėjimais. 

Kartą atsitiko, kad Taigamusas su Džanšachu ir daugybe 
karių išjojo medžioklėn į stepes ir dykumas. Trečią dieną Džan- 
šachas pamatė neregėtos spalvos gazelę ir pasileido ją vytis, o 
septyni Taigamuso mameliukai puolė jam iš paskos. Taip jie šuo- 
liavo, kol išvydo jūrą, ir tada jau buvo tikri, kad sugaus tą gazelę, 
tik staiga ji kad puls jūron... 

Tuo tarpu išaušo rytas, ir Šachrazada nutraukė pasakojimą. 


Penki šimtai pirmoji 
naktis 


Kai atėjo penki šimtai pirmoji naktis, Šachrazada tęsė: 
Pasakojama, o laimingasai karaliau, kad Džanšachas ir ma- 
meliukai buvo tikri, jog sugaus gazelę, tik staiga ji kad puls jūron 
ir įšoko į žvejo valtį. Džanšachas surišo gazelę ir jau norėjo grįžti 
į sausumą, bet pamatė netoliese didelę salą ir tarė mameliukams: 
— Aš noriu nuplaukti ten! 

Mameliukai neprieštaraudami nuplukdė karalaitį į salą, tas 
kiek pavaikštinėjo ten ir susiruošė plaukti atgal, tačiau nusilei- 
do sutemos, ir jie pasiklydo, nebeišmanė, kurlink plaukti, o vėjas 
per naktį nuplukdė valtį į jūros vidurį, ir kai rytą karalaitis ir 
mameliukai nubudo, aplink nesimatė jokios žemės, o jų valtį su- 
po ir blaškė bangos. 

Štai kaip jiems buvo. O Taigamusas, Džanšacho tėvas, pa- 
matęs, kad sūnaus nebėra šalia, išsiuntinėjo karius į visas puses 
jo ieškoti. Vienas būrys užtiko mameliuką, kuris buvo paliktas 
saugoti žirgus, kai kiti šeši sėdo į valtį, jis ir papasakojo visa, 
ką žinojo apie karalaiųį. Taigamusas, tai sužinojęs, pradėjo verkti, 
nusimetė karūną ir iš sielvarto įniko kandžiotis rankas. O pas- 
kui paleido laiškus į visas jūros salas ir suruošęs šimtą laivų 
išsiuntė juos ieškoti Džanšacho. 

Štai kaip jam buvo. O Džanšachas ir mameliukai bangų blaš- 
komi plaukiojo po jūrą, bet tie šimtas karaliaus laivų neužtiko 
jų, ir po kurio laiko laivai grįžo namo. Tuo tarpu pakilęs stiprus 
vėjas karalaičio valtį priplakė prie vienos salos, ir jie visi išlipo 
į krantą. Per salos vidurį tekėjo upelis, o prie jo karalaitis pa- 
matė sėdintį žmogų ir pasveikino jį, tas atsakė kažkokia negirdėta 
kalba, lyg paukščio ulbesiu, ir apsidairė aplink, o kol karalai- 
tis su mameliukais apstulbę žiūrėjo į jį, tas žmogus staiga 
pasidalijo į dvi dalis, ir kiekviena dalis nuėjo savo keliu. Tada 
netikėtai apsupo juos minia žmonių, kuriuos ir suskaičiuoti buvo 
sunku — tiek daug jų prigužėjo, tuomet kiekvienas jų irgi pa- 
sidalijo į dvi dalis ir ėmė artintis prie Džanšacho ir mameliukų, 
kėsindamiesi juos suėsti. Tie pasileido bėgti, tačiau tris mame- 
liukus pagavo, o kiti su karalaičiu įšoko į valtį ir nusiyrė į jūrą. 
Tuomet jie papjovė gazelę ir šitaip maitinosi, kol bangos juos 
vėl priplakė prie kitos salos. Toji sala buvo panaši į rojų: au- 
go įvairiausi vaismedžiai, tekėjo skaidraus vandens upės, 
visokiausiais balsais kliegė paukščiai. Patiko Džanšachui sala, ir 
jis paliepė: 

— Eikit visi trys ir apžiūrėkit salą, o aš liksiu saugoti valties. 

Ir karalaitis prisiyrė prie kranto, kad mameliukai galėtų iš- 
lipti... 

Tuo tarpu išaušo rytas, ir Šachrazada nutraukė pasakojimą. 

Penki šimtai antroji naktis 


Kai atėjo penki šimtai antroji naktis, Šachrazada tęsė: 

Pasakojama, o laimingasai karaliau, kad mameliukai išlipo 
į salą ir ėmė vaikštinėti po ją, bet neužtiko nė gyvos dvasios. 
Nuėję iki salos vidurio, pamatė jie balto marmuro tvirtovę, o 
pastatai už tvirtovės sienų buvo iš skaidraus krištolo, vidury augo 
nepaprastas sodas, kur ant medžių kybojo švieži ir džiovinti vai- 
siai, žydėjo neregėtos gėlės, raibuliavo tyro vandens tvenkinys, 
o prie tvenkinio buvo aukštas portikas, po juo stovėjo daugybė 
krėslų, o vidury buvo raudonojo aukso guolis, puoštas įvairiau- 
siais brangiaisiais akmenimis. Mameliukai gėrėdamiesi vaikštinėjo 
po tvirtovę, bet neužtiko ten nė gyvos dvasios. Grįžę pas karalaitį, 
jie nupasakojo, ką matę, ir Džanšachas užsimanė viską išvysti 
savo akimis. Nuėjęs į tą tvirtovę, jis visur apvaikščiojo ir sute- 
moms nusileidus įsitaisė aukso guolyje, o mameliukai susėdo į 
krėslus iš kairės ir dešinės. Karalaitis pakilo verkti, apgailestauti, 
kad likimas išskyrė jį su tėvu, artimaisiais ir tėvyne, trys mame- 
liukai irgi prapliupo ašaromis. 

Tik staiga nuo jūros pusės pasigirdo baisus triukšmas, ir pa- 
žvelgę į tą pusę jie pamatė, kad tai klykauja aibė beždžionių (o 
ta sala ir tvirtovė priklausė beždžionėms). Pamačiusios valtį, kuria 
buvo atplaukę karalaitis ir mameliukai, beždžionės ėmė dar gar- 
siau klykti ir paskandino ją, o paskui atėjo pas Džanšachą. 

— Visa tai, o Hasibai, pasakojo Bulukijai jaunikaitis, sėdin- 
tis tarp dviejų kapų, — atsiduso gyvačių karalienė. 

— O kaip Džanšachui klojosi su tom beždžionėm? — paklausė 
Hasibas, ir gyvačių karalienė tęsė pasakojimą: 

— Pamatę beždžiones, karalaitis ir mameliukai nepaprastai 
išsigando, tačiau beždžionės priėjusios pabučiavo žemę prie Džan- 
šacho kojų ir pastovėjo kurį laiką, sukryžiavusios letenas ant 
krūtinės. Tuo tarpu kitos atvarė bandą gazelių, papjovė jas ir 
ėmė kepti ant ugnies skaniausius gabalus, ir kepė tol, kol mė- 
sa tapo tinkama valgyti. Karalaitis nulipo nuo guolio ir sėdo 
valgyti, o su juo drauge valgė mameliukai ir beždžionės. Pas- 
kui buvo atnešti vaisiai, o pasisotinę visi padėkojo didžiajam 
Alachui. Paskui Džanšachas kreipėsi į seniausias beždžiones: 

— Kas jūs tokios ir kokia čia vieta? 

Beždžionės ženklais jam ėmė pasakoti: 

— Žinok, kad ši vieta priklauso mūsų ponui Suleimanui, Daū- 
do sūnui. Jis ateidavo čionai vienąkart per metus ir vaikštinėdavo, 
o paskui palikdavo mus... 

Tuo tarpu išaušo rytas, ir Šachrazada nutraukė pasakojimą. 


Penki šimtai trečioji 
naktis 


Kai atėjo penki šimtai trečioji naktis, Šachrazada tęsė: 

Pasakojama, o laimingasai karaliau, kad beždžionės štai ką 
pasakė Džanšachui: 

— Ši vieta priklauso mūsų ponui Suleimanui, Daūdo sūnui, 
jis vienąkart per metus ateidavo čionai, o paskui vėl palikdavo 
mus. Žinok, o karaliau, kad tu dabar tapai mūsų sultonu, ir mes 
tarnausim tau. Gerk, valgyk, o mes vykdysim visus tavo įsaky- 
mus. 

Paskui beždžionės, pabučiavusios žemę prie jo kojų, pasiša- 
lino. Naktį karalaitis praleido guolyje, o rytą suėjo daugybė 
beždžionių — keturi jų vadai, viziriai, kariai ir tarnai, visi išsi- 
rikiavo tvarkingomis eilėmis ir parodė karalaičiui ženklą, kad jis 
teistų juos ir tvarkytų reikalus, kaip ir dera sultonui. Paskui bež- 
džionės šūktelėjo kažką viena kitai, vienos jų pasitraukė ir 
netrukus atvedė šunis, kurie buvo žirgų išvaizdos, o ant kiekvieno 
šuns kaklo buvo užnerta grandinė, ir Džanšachas stebėdamasis 
žvelgė į tuos padarus. Tuomet beždžionės davė ženklą karalaičiui, 
kad tas sėstų ant šuns ir jotų kartu su jomis. Karalaitis ir trys 
mameliukai paklausė kvietimo ir ėmė joti, beždžionės vienos jojo 
greta, kitos ėjo pėsčios, o Džanšachas tik stebėjosi neatsistebėjo 
visais tais dalykais. 

Jie traukė jūros pakrante, ir karalaitis nepamatė valties ten, 
kur buvo ją palikęs, tad paklausė beždžiones, kur ji yra. 

— Žinok, o karaliau, kai mes išvydom jus atplaukiant ir supra- 
tome, kad tu būsi mūsų sultonas, išsigandome, kad nepabėgtum, 
ir nuskandinome valtį, — atsakė tos jam. 

Tada karalaitis tarė mameliukams: 

— Mes negalime iš čia pabėgti, negalime iš čia išplaukti, tad 
kentėkime tai, ką skyrė mums didysis Alachas! 


153 


503 naktis 


Galop jie prijojo upę, o šalia jos stūksojo aukštas kalnas, ant 
kurio karalaitis pamatė aibę gulių. 

— Kokie čia guliai? — paklausė jis beždžiones. 

— Tai mūsų priešai, ir mes atėjome kautis su jais! 

Džanšachas su nuostaba žvelgė į tuos gulius, kurie sėdėjo raiti 
ant arklių, buvo labai stambaus kūno, vieni turėjo karvės gal- 
vą, kiti — kupranugario. Guliai pamatę beždžiones puolė jas, ir 
užvirė mūšis. 

Džanšachas, pamatęs, kad viršų ima guliai, liepė mameliu- 
kams laidyti į juos strėles. Tuomet guliai ėmė trauktis atgal ir 
galop pasileido bėgti ir buvo jų daugybė išmušta. 

Tuomet karalaitis su beždžionėmis leidosi toliau ir prijojo kal- 
ną, ant jo pastebėjo marmuro lentą, kur buvo parašyta: „O tu, 
kursai įžengei į šią žemę, tapsi gyvenančių čia beždžionių sul- 
tonu, ir pasitraukti iš čia yra tik du keliai. Jei tu apeisi kalną 
iš rytų pusės (o tai truktų tris mėnesius), sutiksi daug laukinių 
žvėrių, gulių, maridų ir ifritų, ir galop prieisi jūrą, kuri supa visą 
pasaulį. O jei apeisi kalną iš vakarų pusės (o tai truktų ketu- 
ris mėnesius), pateksi į Skurzdėlių slėnį. Saugokis tų skruzdėlių, 
kol atsidursi prie aukšto kalno, kuris dega nelyginant ugnis ir 
kuriuo reikia eiti dešimt dienų“. Džanšachas, perskaitęs tuos žo- 
džius... 

Tuo tarpu išaušo rytas, ir Šachrazada nutraukė pasakojimą. 


Penki šimtai ketvirtoji naktis 


Kai atėjo penki šimtai ketvirtoji naktis, Šachrazada tęsė: 

Pasakojama, o laimingasai karaliau, kad Džanšachas, perskai- 
tęs tai, kas buvo parašyta ant lentos, apačioje surado prierašą: 
„O paskui tu prieisi sraunią upę, kuri kiekvieną šeštadienį išdžiūs- 
ta. Prie tos upės stovi miestas, kur gyvena vieni žydai, niekinantys 
Mahometo tikėjimą, ir nėra jame nė vieno musulmono, ir nė- 
ra ten kito miesto. Ir dar — kol tu būsi su beždžionėmis, jos 
laimės prieš gulius. Žinok, kad šitai parašė Suleimanas, Daūdo 
sūnus“. 

Pravirko karalaitis, perskaitęs tuos žodžius, o paskui persa- 
kė juos savo mameliukams ir grįžo jie su beždžionių kariais, 
besidžiaugiančiais pergale, namo, į tvirtovę. Taip Džanšachas iš- 

buvo beždžionių sultonu pusantrų metų. Tuomet jis liepė bež- 
džionėms traukti medžioklėn, ir jie visi — karalaitis, mameliukai 
ir beždžionės — medžiojo po visą salą, kol pagaliau Džanšachas 
atpažino Skruzdėlių slėnį ir pastebėjo ženklą, apie kurį buvo pa- 
rašyta toje marmuro lentoje. Tuomet jis liepė visiems nusėsti nuo 
arklių, ir jie dešimt dienų valgė ir gėrė. Tada karalaitis nusprendė 
bėgti. Kai beždžionės sumigo, jis su mameliukais patraukė link 
Skruzdėlių slėnio. O rytą beždžionės pamačiusios, kad nebėra 
jų sultono, tuojau pat suprato, kad jis bus pabėgęs, tad pasidalijo 
į du būrius ir leidosi vytis — vienas būrys nujojo kairiąja kal- 
no puse, kitas — dešiniąja. Ir tas būrys, kuris jau artėjo prie 
Skruzdėlių slėnio, įžiūrėjęs tolumoje karalaitį ir mameliukus, dar 
paspartino žingsnį. Tie pasileido bėgti, tačiau beždžionės buvo 
greitesnės ir jau ketino nužudyti Džanšachą, tik staiga iš po žemių 
išlindo skruzdėlės, tarytum debesis skėrių, ir kiekviena skruzdėlė 
buvo didumo sulig šunimi. Pamačiusios beždžiones, skruzdėlės 
puolė jas, ir užvirė mūšis. Skruzdėlė, užpuolusi beždžionę, 
perkirsdavo ją pusiau, o dešimt beždžionių užgriūdavo ant vienos 
skruzdėlės ir taip pat perplėšdavo ją pusiau. Mūšis truko iki 
vakaro, ir laimėjo jį skruzdėlės, o per tą laiką karalaitis su ma- 
meliukais nubėgo toli į slėnį... 

Tuo tarpu išaušo rytas, ir Šachrazada nutraukė pasakojimą. 


Penki šimtai penktoji naktis 


Kai atėjo penki šimtai penktoji naktis, Šachrazada tęsė: 

Rytą beždžionės vėl pasivijo Džanšachą, ir šis sušuko mame- 
liukams: 

— Kirskite jas kardais! 

Vienas mameliukas krito kovoje, o karalaitis su kitais dviem 
nubėgo į slėnio galą, kur tekėjo upė, bet staiga kelią jiems pas- 
tojo didžiulė skruzdėlė. Vienas mameliukas užsimojo kardu ir 
perkirto ją pusiau, bet supuolė tada daugybė skruzdėlių ir su- 
draskė jį. Per tą laiką karalaitis su likusiu gyvu mameliuku šoko 
į upę ir nuplaukė. Netrukus karalaitis pamatė medį, augantį ki- 
tame krante, tad pasuko prie jo ir įsikibęs į šaką išlipo krantan, 
o mameliukui pritrūko jėgų pasiekti šaką — jį nunešė srauni srovė 
ir tėškė į uolą. Džanšachas liko ant kranto vienas ir džiaustė sau- 

lėkaitoje išgręžtus rūbus. Tarp beždžionių ir skruzdėlių vėl užvirė 
mūšis, o paskui beždžionės grįžo į savo žemes. 

Štai kaip buvo su beždžionėmis ir skruzdėlėmis. O Džanša- 
chas verkė iki saulėlydžio likęs vienas svetimame krante, paskui 
susiieškojo olą, kad galėtų ramiai pernakvoti, ir ankstų rytą pa- 
traukė į kelią, misdamas žolėmis ir šaknelėmis, kol priėjo tą 
kalną, kuris dega nelyginant ugnis. Karalaitis perėjo jį ir pasiekė 
upę, išdžiūstančią kas šeštadienis, o kitame jos krante stūksojo 
miestas, kuriame gyveno vieni žydai, kaip ir buvo parašyta len- 
toje. Džanšachas sulaukė šeštadienio, ir kai upė išdžiūvo, nuėjo 
į tą miestą, bet neužtiko ten nė vieno žmogaus. Tada jis pastūmė 
kažkokių namų vartus ir įėjo vidun, tačiau visi gyventojai tylėjo 
kaip Žuvys. 

— Aš svetimšalis ir esu alkanas, — tarė karalaitis. 

Šeimininkas ženklais parodė, kad jis galįs gerti ir valgyti, ką 
čia mato, tik kad nekalbėtų. Džanšachas pavalgė, atsigėrė ir per- 
nakvojo ten, o rytą šeimininkas jam tarė: 

— Sveikas atyvkęs! Iš kur atėjai ir kur keliauji? 

Išgirdęs tą klausimą, Džanšachas gailiai pravirko ir apsakė 
savo istoriją, papasakojo apie savo tėvo miestą. Žydas nustebo: 

— Mes niekad negirdėjom apie tokį miestą, tačiau pirkliai, 
keliaujantys su karavanais, sakė, kad ten yra Jemeno šalis. 

— Jemeno šalis netoli nuo mano krašto! — sušuko kara- 
laitis. 

— Keliaujantys pirkliai sakė, kad kelionė į tuos kraštus trunka 
dvejus metus ir tris mėnesius. 

— O kada ateis karavanas? 

— Kitais metais... 

Tuo tarpu išaušo rytas, ir Šachrazada nutraukė pasakojimą. 


Penki šimtai šeštoji naktis 


Kai atėjo penki šimtai šeštoji naktis, Šachrazada tęsė: 

Pasakojama, o laimingasai karaliau, kad žydas pasakęs, jog 
karavanas ateis kitais metais. Džanšachas pravirko prisiminęs tėvą, 
motiną, savo kraštą ir žuvusius mameliukus. 

— Neverk, jaunikaiti, — tarė žydas, — pagyvenk pas mus, kol 
ateis karavanas, o tada mes išsiųsime tave pas tėvus. 

Taip Džanšachas liko gyventi pas žydą ir kas dieną eidavo 
pasivaikščioti po miestą. Ir vieną sykį, kai jis du mėnesius bu- 
vo išgyvenęs tame mieste, pėstino sau gatvėmis dairydamasis į 
visas puses ir staiga išgirdo šauklį: 

— Kas nori gauti tūkstantį dinarų ir nepaprasto grožio mer- 
giną, o už tai dirbti man nuo ryto iki vidurdienio? 

Niekas į šauklį nė galvos nepasuko, tik Džanšachas labai su- 
sidomėjęs tarė sau: „Turbūt darbas pavojingas, antraip niekas 
nesiūlytų tūkstančio dinarų ir gražios merginos!“ Tada jis pri- 
ėjo prie šauklio ir tarė: 

— Aš dirbsiu tą darbą! 

Šauklys nusivedė Džanšachą į didelį namą, kuriame gyveno 
pirklys žydas. 

— O pirkly, — tarė šauklys, atvedęs karalaitį, — jau tris mė- 
nesius aš šaukiu mieste, bet atsiliepė tik šis vienas jaunikaitis! 

Pirklys nusivedė Džanšachą į prabangų kambarį, skaniai jį 
pavalgydino ir pagirdė, o paskui, padavęs jam kapšelį su tūks- 
tančiu dinarų ir atvedęs nepaprasto grožio merginą, tarė jam: 

— Štai žadėti pinigai ir mergina už darbą, kurį atliksi rytoj! 

Džanšachas tą naktį praleido su mergina, o rytą nuėjo į pirtį. 
Ten jam pirklys atsiuntė prašmatnius šilko rūbus, paskui jie sėdo 
pusryčiauti ir taip praleido visą dieną ir vakarą — valgė, gėrė, 
klausėsi muzikos ir šnekučiavosi. Paskui pirklys nuėjo į savo ha- 
remą, Džanšachas pas tą merginą, o rytą, kai karalaitis grįžo iš 
pirties, pirklys tarė: 

— Norėčiau, kad tu šiandien padarytum tą darbą! 

— Klausau ir vykdau! — atsakė Džanšachas. 

Vergai atvedė du mulus, ir jie išjojo. Apie vidurdienį pri- 
jojo aukštą kalną, tada pirklys nulipo nuo mulo ir paliepė 
karalaičiui: 

— Noriu, kad papjautum šį mulą! 

Tas pasikaišęs rūbus surišo virve gyvuliui kojas, parvertė jį 
ant žemės ir papjovė, paskui nulupo odą, nupjovė galvą ir vi- 
sas keturias kojas, tad mulas virto mėsos krūva. 

— O dabar aš įsakau prapjauti jam pilvą ir įlįsti vidun. Aš 
ten tave užsiūsiu, kurį laiką ten patūnosi, o paskui papasakosi 
man visa, ką būsi matęs. 

Džanšachas pakluso, ir pirklys, užsiuvęs jį mulo pilve, pasi- 
traukė į šalį... 
Tuo tarpu išaušo rytas, ir Šachrazada nutraukė pasakojimą. 


Penki šimtai septintoji naktis 


Kai atėjo penki šimtai septintoji naktis, Šachrazada tęsė: 

Pasakojama, o laimingasai karaliau, kad pirklys, užsiuvęs 
Džanšachą mulo pilve, pasitraukė į šalį ir pasislėpė kalno pa- 
pėdėje. Netrukus atskrido didžiulis paukštis, kibo nagais į mulo 
skerdeną ir nusinešė į kalno viršūnę. Karalaitis, pajutęs, kad at- 
sidūrė ant Žemės, praardė mulo pilvą ir išlindo laukan. Paukštis 
išsigandęs nuplasnojo, o Džanšachas ėmė dairytis aplink, bet ne- 
pamatė nė gyvos dvasios, tik begalę žmonių kaulų. Tada jis 
pažvelgė nuo kalno žemyn ir pamatė pirklį, žiūrintį į jį. 

— Numesk man truputį akmenų, kurie ten guli, tai aš tau 
pasakysiu, kaip nusileisti nuo kalno! — sušuko jam pirklys. 

Džanšachas numetė jam kokius du šimtus akmenų, o buvo 
tai rubinai, topazai ir kitokie brangieji akmenys. Pirklys juos su- 
sirinko ir netaręs nė žodžio nujojo savo keliu. Džanšachas liko 
vienas kalno viršūnėje, jis šaukėsi pagalbos ir gailiai verkė, bet 
niekas jo balso neišgirdo. 

Taip jis išbuvo tris dienas, o paskui patraukė skersai kalno. 
Ėjo jis du mėnesius misdamas žolėmis, pasiekė kalno kraštą ir 
nusileidęs šlaitu žemyn pamatė tolumoje slėnį, kur augo vais- 
medžiai ir skraidė paukščiai, savo giesmėmis garbindami vienatinį 
Alachą. Nudžiugo Džanšachas pamatęs tą slėnį ir patraukė link 
jo, perėjo tarpeklį, kuriuo tekėjo sraunus upelis, ir atsidūrė slė- 
nyje. Vaikštinėjo jis ten, dairydamasis į visas puses, ir priėjo 
rūmus, šaunančius aukštyn į dangų. Prie rūmų vartų sėdėjo nuo- 
stabus senelis, laikantis rankoje lazdą iš rubino akmens. Priėjęs 
Džanšachas pasveikino senelį, tas atsakė jam ir pakvietęs sėstis 
paklausė: 

— Iš kur tu atėjai į žemę, kurion nė vienas Adomo sūnus 
nebuvo įkėlęs kojos? Ir kur tu eini? 

Pravirko karalaitis, prisiminęs visas savo negandas. 

— Vaike mano, — tarė senelis, — liaukis verkti, man širdį 
skauda žiūrint į tave! 

Senelis atnešė Džanšachui šio to užvalgyti, o kai tas pasiso- 
tino, tarė: 

— Vaike mano, aš norėčiau, kad tu man papasakotum visa, 
kas tau yra nutikę! 

Karalaitis apsakė jam savo istoriją nuo pradžios iki galo, ir 
senelis nepaprastai nustebo išgirdęs visa tai. Paskui Džanšachas 
paklausė, kieno šis slėnys ir rūmai. 

— Žinok, vaike mano, kad šis slėnys su visu tuo, kas jame 
yra, ir šie rūmai su visu tuo, kas juose yra, priklauso mūsų ponui 
Suleimanui, Daūdo sūnui, o aš vardu šeichas Nasras, paukščių 
valdovas. Mūsų ponas Suleimanas paskyrė mane saugoti šiuos 
rūmus... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuntoji naktis 


Kai atėjo penki šimtai aštuntoji naktis, Šachrazada tęsė: 

Pasakojama, o laimingasai karaliau, kad šeichas Nasras, 
paukščių valdovas, sakė Džanšachui: 

— Mūsų ponas Suleimanas paskyrė mane saugoti šiuos rū- 
mus ir išmokė paukščių kalbos. Aš esu visų pasaulio paukščių 
valdovas, ir kasmet jie visi atskrenda prie šių rūmų, mes juos 
apžiūrim ir paskui paleidžiam. Štai kodėl aš čia. 

Džanšachas vėl pravirko ir sušuko: 

— Patark man, kaip sugrįžti į savo šalį! 

— Žinok, vaike mano, kad tu atsidūrei netoli Kafo kalno, ir 
negrįši namo anksčiau, nei suskris čia viso pasaulio paukščiai. 
Aš pasodinsiu tave vienam jų ant nugaros, ir jis nuskraidins tave 
į tavo kraštą. O kol kas gyvenk pas mane, vaikštinėk po rūmus, 
jų kambarius ir gėrėkis jų grožybėmis! 

Taip Džanšachas liko pas šeichą Nasrą. Gyveno jis smagiai 
ir maloniai, o kai senelis sužinojo, kad paukščiai atskris jau ne- 
trukus, tarė Džanšachui: 

— Vaike mano, imk raktus ir eik, apžiūrėk visus rūmų kam- 
barius, gėrėkis tuo, ką pamatysi juose, tik nebandyk atrakinti 
tokio ir tokio kambario durų. Jei nepaklausysi manęs ir įžengsi 
tenai, nesibaigs tau geruoju, įspėju, — ir senelis padavė raktus, 
o pats nuėjo pasitikti paukščių, kurie vienas po kito jau skrido 
ir bučiavo jam rankas. 

O karalaitis ėmė vaikštinėti po rūmus ir atrakino visus kam- 
barius, kokie tik buvo. Priėjęs prie tų durų, kurias atrakinti jam 
buvo užginta, Džanšachas pamatė kabančią an: jų aukso spyną, 
pamąstė kiek ir tarė sau: „Iš tikro šis kambarys gražesnis už kitus! 
Kas gi ten yra, kad šeichas Nasras uždraudė man įeiti vidun? 
Vis tiek aš būtinai įeisiu ir pažiūrėsiu! Kas vergui lemta, tą jis 
ir gaus!“ 

Ir karalaitis įėjo vidun. Ten jis išvydo didelį baseiną, o ša- 
lia jo stovėjo dailūs rūmai iš aukso, sidabro ir krištolo, langų 
grotelės buvo iš rubino ir smaragdo. Rūmuose tyvuliavo baseinas 
iš aukso, pilnas tyro vandens, aplink baseiną stovėjo auksiniai 
ir sidabriniai žvėrys ir paukščiai, iš jų pilvų švirkštė vanduo, o 
kai jiems į ausis pūstelėdavo vėjas, kiekvienas atvaizdas savaip 
imdavo švilpčioti. Prie baseino krašto buvo platus portikas, po 
juo stovėjo didžiulis guolis iš rubino, puoštas perlais, virš to guo- 
lio buvo ištiesta žalio šilko palapinė, siuvinėta brangiaisiais 
akmenimis ir metalais, o toje palapinėje buvo laikomas mūsų 
pono Suleimano kilimas. 

Aplink tuos rūmus plytėjo didelis sodas, kuriame augo vi- 
sokiausių rūšių medžiai, žydėjo baltos ir raudonos rožės, bazilikai 
ir kitokios gėlės. Ir visa tai buvo tame kambaryje, ir Džanšachas 
nepaprastai nustebo, visa tai pamatęs, o paskui jis ėmė vaikš- 
tinėti po rūmus ir sodą gėrėdamasis ir stebėdamasis. Jis žvilgtelėjo 
į didelį baseiną ir suprato, kad dugno akmenėliai — brangieji 
akmenys ir taurieji metalai, ir daug ką dar jis pamatė tame kam- 
baryje... 


Tuo tarpu išaušo rytas, ir Šachrazada nutraukė pasakojimą. 
Penki šimtai devintoji naktis 


Kai atėjo penki šimtai devintoji naktis, Šachrazada tęsė: 

Pasakojama, o laimingasai karaliau, kad Džanšachas tame 
kambaryje pamatė daug nuostabiausių dalykų, o paskui jis nuėjo 
į rūmus ir atsisėdo guolyje, kuris stovėjo po portiku ant tven- 
kinio kranto. Tuomet jį ėmė marinti miegas, jis įlindo į palapinę 
ir numigo ten truputį, o numigęs atsisėdo ant suolelio prie rūmų 
slenksčio ir ėmė gėrėtis tos vietos grožiu. 

Staiga ore suplasnojo trys balandės, nusileido ant baseino 
krašto, pažaidė truputį, paskui nusimetė plunksnas ir virto ne- 
paprasto grožio mergelėmis, kurioms lygių nėra visame pasaulyje. 
Džanšachą apstulbino jų grožis, jis pašoko ir nuėjo prie jų, o 
priėjęs maloniai pasveikino jas ir paklausė: 

— Kas jūs esate, žaviosios ponios, iš kur jūs atvykote? 

— Mes atvykome iš didžiojo Alacho karalystės, nes norime 
pavaikštinėti šiame sode, — atsakė jauniausioji mergelė, ir ka- 
ralaitis tarė jai: 

— Susimilk, mergele, pasigailėk manęs dėl to, ką teko man 
gyvenime iškentėti! 

Tačiau mergina sušuko: 

— Nekalbėk šitaip ir drožk savo keliu! 

Pravirko Džanšachas išgirdęs šiuos žodžius ir pasakė tokias 
eiles: 


Į manąjį sodą atėjo žaliai apsirengus, 
Jos sąsagos atsegtos, plaukai balaidi tarsi bangos. 


„Tai kuo gi vardu tu?“ — paklausiau. Ji kaklą apvijo: 
„Aš ta, kuri mylinčio širdį pridegins žarijom“. 


Pradėjau aš guostis, nelaimių dienas prisiminti, 
O ji: „Nežinai, kad tu uolą bandai sugraudinti“. 


„Tegu tavo siela uola, - atsakiau prie jos lūbų, — 
Alachui įsakius, vanduo iš uolos juk papliupo“. 


Tada merginos ėmė juoktis, žaisti, dainuoti ir linksmintis, pas- 
kui karalaitis atnešė joms vaisių, visi pavalgė ir atsigėrė, ir jis 
visą naktį pramiegojo greta jų. Ankstų rytą mergelės vėl apsi- 
taisė plunksnų apdarais, virto balandėmis ir nuplasnojo savo 
keliu. Kai Džanšachas pamatė jas nuskrendant, jo protas vos ne- 
išskrido drauge su jomis, jis baisiai suriko ir krito apalpęs. 

Ilgai jis taip gulėjo, tik staiga atėjo šeichas Nasras. Vienam 
paukščiui jis tarė: 

— Čia yra vienas jaunikaitis, kurį likimas atvedė į šias žemes, 
ir aš noriu, kad tu nuneštum jį į tėvų Žemę! 

— Klausau ir vykdau! — atsakė paukštis, ir senelis nuėjo ieš- 
koti karalaičio. 

Apieškojęs visus rūmus ir niekur jo neradęs, šeichas Nasras 
suprato, kad Džanšachas bus įėjęs į uždraustąjį kambarį, ir iš 
tiesų rado tas duris atvertas, o kambaryje Džanšachą, gulintį po 
medžiu be sąmonės. Senelis apšlakstė kvepiančiu vandeniu jau- 
nikaičiui veidą, ir tas atsipeikėjęs ėmė dairytis aplink... 

Tuo tarpu išaušo rytas, ir Šachrazada nutraukė pasakojimą. 


Penki šimtai dešimtoji naktis 


Kai atėjo penki šimtai dešimtoji naktis, Šachrazada tęsė: 

Pasakojama, o laimingasai karaliau, kad šeichas Nasras, pa- 
matęs po medžiu nualpusį Džanšachą, apšlakstė jam veidą 
kvepiančiu vandeniu, ir tas atsipeikėjęs ėmė dairytis aplink, bet 
nepamatė nieko, išskyrus senelį. Tada užpuolė jį gilus liūdesys, 
ir ištarė jis tokias eiles: 


Ji švyti lyg mėnuo nakties tamsumoj, 
Ir švelnios jos rankos, ir lieknas liemuo. 


Pavergia kiekvieną jos tamsūs vyzdžiai, 
Ir skruostai lyg deimantai sbindi gražiai. 


Ir srūva plaukai lig šlaunų jos baltų, — 
Bijok tų plaukų it gyvačių piktų. 


Jos šonai, nors švelnūs, tačiau ir tvirti, 
Atrodo, minkšti, o lyg uolos kieti. 


Ir akys jos svaido aštriausias strėles, 
Nukauna iš tolo visus iš eilės. 


Jos kerintis grožis išties nuostabus, 
Varžovių pasauly visam jai nebus. 


Išgirdęs jas šeichas Nasras tarė: 
— Argi aš tau nesakiau, vaike mano, kad neatidarytum tų 
durų! O dabar papasakok man, ką tu čia matei ir kas tau at- 

sitiko! — Išklausęs pasakojimą senelis palingavo galvą: — Žinok, 
kad tos mergelės — džinų dukterys, jos kasmet atskrenda čio- 
nai, žaidžia ir linksminasi, o paskui išlekia į savo šalį. 

— O kur jų šalis? 

— Prisiekiu Alachu, vaike mano, šito aš nežinau! O dabar 
eime, išsiųsiu tave su paukščiu į tėvų žemę! 

Tačiau Džanšachas vėl krito apalpęs, o atsipeikėjęs sušuko: 

— Aš nebenoriu į tėvų Žemę, nenoriu, kol nepasimatysiu su 
tomis merginomis! Žinok, kad aš daugiau neminėsiu savo šalies 
ir šeimos, nors per tai ir numirčiau! — Ir gailiai pravirkęs pri- 
dūrė: — Kad nors kartą per metus galėčiau išvysti veidą tos, kurią 
myliu! 

Ir jis pasakė tokias eiles: 


0, kad mylimųjų širdis neraudotų, 
0, kad tos aistros mums Alachas neduotų! 


Jei siela, atminusi jus, nekentėtų, 
Tai ašaros karštos skruostais neriedėtų. 


Aš mokaus ištverti kas dieną, kas naktį, 
O kūnas toj meilės liepsnoj baigia degti. 


Paskui Džanšachas krito prie šeicho Nasro kojų ir ėmė jas 
bučiuoti sakydamas: 

— Pagailėk manęs.— ir pagailės tavęs Alachas! Padėk man! 

— Alachas tau padės! Vaike mano, prisiekiu Alachu, aš ne- 
žinau, kas tos merginos, ir nežinau, kur jų šalis. Bet jei tu 
susižavėjai viena iš jų, pagyvenk pas mane dar metus, nes jos 
atskris lygiai po metų. Ir kai toji diena ateis, pasislėpk sode po 
medžiu. Merginos, nusimetusios plunksnų apdarus, sulips į ba- 
seiną, plaukios ir žais, tada tu čiupk apdarą tos, kurios nori, ir 
kai jos išlips į krantą, toji gražiausiais žodžiais prašys atiduoti 
jai rūbus, bet tu neklausyk, antraip ji nuskris į savo šalį ir tavo 
akys daugiau niekuomet jos neregės. Saugok merginos apdarus, 
kol aš susitikęs su paukščiais ateisiu čia. Tuomet aš jus sutai- 
kysiu ir išsiųsiu abudu ant paukščio nugaros į tavo tėvų kraštą. 
Štai ką aš galiu padaryti, ir daugiau nieko... 

Tuo tarpu išaušo rytas, ir Šachrazada nutraukė pasakojimą. 

Penki šimtai vienuoliktoji naktis 


Kai atėjo penki šimtai vienuoliktoji naktis, Šachrazada tęsė: 

Pasakojama, o laimingasai karaliau, kad šeichas Nasras sa- 
kė Džanšachui: 

— Paėmęs merginos apdarus, paslėpk juos ir jokiu būdu ne- 
atiduok, kol aš neateisiu. Štai ką aš galiu padaryti, ir daugiau 
nieko. 

Išgirdus šiuos žodžius, karalaičio širdis nurimo, ir jis dar me- 
tus gyveno pas šeichą Nasrą. Ir vieną dieną šis tarė karalaičiui: 

— Eik dabar į tą kambarį ir daryk taip, kaip esu pamokęs, 
o aš einu pasitikti paukščių. 

Džanšachas nuėjo į sodą ir gerai pasislėpė po medžiais, bet 
praslinko viena diena, antra, trečia, o trys balandės taip ir ne- 
atskrido. Karalaitis sunerimo, pradėjo aimanuoti, jo širdį prislėgė 
sielvartas, galop jis ėmė taip raudoti, kad net nualpo. Atsipei- 
kėjęs ėmė dairytis čia į dangų, čia į žemę, čia į baseiną, čia į 
lygumą, o jo širdis virpėjo iš aistros. Tik staiga pasigirdo sparnų 
plasnojimas, ir ant baseino krašto nutūpė trys balandės. Jos ap- 
sižvalgė aplink, bet nepamatė nė gyvos dvasios — nei žmogaus, 
nei džino, tuomet nusimetė plunksnų apdarus ir sulipusios į ba- 
seiną ėmė žaisti, taškytis ir juoktis. Jos buvo visiškai nuogos ir 
panėšėjo į sidabro lydinius. Vyriausioji tarė: 

— Aš bijau, sesės, kad kas nors gali būti pasislėpęs šiuose 
rūmuose! 

— Betgi nuo Suleimano laikų į juos nebuvo įkėlęs kojos nei 
žmogus, nei džinas, — atsakė vidurinioji, o jauniausioji nusi- 
juokė: 

— Prisiekiu Alachu, sesės, jei čia ir yra kas pasislėpęs, tai jis 
tyko tik manęs! 

Jos vėl ėmė žaisti ir kvatoti, o Džanšachas nenuleido nuo jų 
akių, ir jo širdis virpėjo iš nepaprastos aistros. Kai merginos nu- 
plaukė į baseino vidurį, jis pašoko, lyg žaibas plyktelėjo prie 
baseino ir čiupo jauniausios merginos apdarus. Tai į ją palin- 
ko karalaičio širdis, o vardu ji buvo Šamsa. 

Merginos pamačiusios jaunikaitį priplaukė arčiau kranto, bet 
iš vandens nelipo, nes buvo nuogos, tik žiūrėjo į jį iš nustebi- 
mo išplėtusios akis ir pamatė, kad jis gražus lyg mėnulio pilnatis. 

— Kas tu esi, kaip atėjai į šią vietą ir kodėl paėmei Sit Šam- 
sos apdarus? — paklausė jos. 

— Ateikite arčiau, ir aš jums viską papasakosiu! 

— Kaip tu pažinai mane tarp mano seserų? — paklausė Sit 
Šamsa. 

— O mano akių šviesa, išlipk iš vandens, ir aš tau papasa- 
kosiu, iš kur tave pažįstu, — atsakė Džanšachas. 

— O mano pone, mano akių vėsa ir mano širdies vai- 
siau, — tarė mergelė, — atiduok mano apdarus, tada galėsiu pri- 
eiti prie tavęs! 

— O gražuolių valdove, negaliu atiduoti tau apdarų, nes tu 
nuskrisi, o aš tuomet mirsiu iš aistros. Atiduosiu tik tada, kai 
ateis šeichas Nasras, paukščių valdovas. 

Suprato Šamsa, kad drabužių neatgaus, ir tarė: 

— Tuomet pasitrauk į šalį, kad mano seserys galėtų išlipti 
iš vandens, apsirengti ir suieškoti man kokius rūbus! 

Džanšachas nuėjo į rūmus, Šamsos plunksnų apdaru nešinas, 
seserys išlipo į krantą ir apsirengė, o Šamsai davė šį tą iš sa- 
vo drabužių, bet su jais skraidyti ji negalėjo. Tuomet seserys 
nuėjo pas karalaitį, ir Sit Šamsa buvo panaši į tekantį mėnulį 
ar laigančią gazelę, atsisėdo netoli jo ir tarė: 

— O dabar papasakok mums savo istoriją! 

Čia Džanšachas ėmė taip verkti, kad net rūbai sudrėko. Šam- 
sa supratusi, kad jaunikaitis įsimylėjęs ją, paėmė Džanšachą už 
rankos, pasisodino šalia ir nušluosčiusi jam ašaras tarė: 

— O nuostabusis jaunikaiti, liaukis verkęs ir papasakok man, 
kas tau atsitiko! 

Džanšachas jai papasakojo, ką matęs ir ką patyręs... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvyliktoji naktis 


Kai atėjo penki šimtai dvyliktoji naktis, Šachrazada tęsė: 

Pasakojama, o laimingasai karaliau, kad Sit Šamsa, išklau- 
siusi Džanšacho pasakojimą, atsiduso ir tarė: 

— O pone, jei tu įsimylėjai mane, atiduok mano apdarus: aš 
su seserimis nuskrisiu pas savo artimuosius, papasakosiu jiems, 
kas tau atsitiko iš meilės man, o paskui grįšiu ir nusigabensiu 
tave į savo šalį! 


166 


512 naktis 


Džanšachas vėl gailiai pravirko ir sušuko: 

— Negi Alachas tau leido žudyti mane? 

— Kaipgi aš tave žudau? 

— Jei tu dabar nuskrisi, aš tučtuojau mirsiu! 

Seserys nusijuokė, o Sit Šamsa tarė: 

— Nusišluostyk ašaras ir nurimk! Aš tikrai tekėsiu už ta 
vęs! — Ir ji apkabinusi karalaitįį pabučiavo. 

Tuomet vyriausioji sesuo nuėjo į sodą ir atnešė vaisių ir gėlių, 
ir jie visi ėmė valgyti, žaisti, linksmintis ir juoktis. Džanšachas 
buvo nepaprastai gražus jaunikaitis, išlakus, sąmojingas ir ma- 
lonus, ir Sit Šamsa tarė: 

— O mylimasai, prisiekiu Alachu, aš didžiai tave myliu ir nie- 
kada tavęs nepaliksiu! 

Tuomet atėjo šeichas Nasras, ir visi atsistojo jį pamatę, pa- 
sveikino ir pabučiavo jam ranką. Senelis tarė Sit Šamsai: 

— Iš tikro tas jaunikaitis nepaprastai tave myli! Vardan Ala- 
cho, rūpinkis juo, jis kilmingas žmogus — jo tėvas karalius, valdo 
Kabulio kraštą ir yra didžiai galingas! 

— Klausau ir vykdau! — atsakė Sit Šamsa ir pabučiavo šei- 
chui rankas. 

— Prisiek Alacho vardu, kad neapgausi jo, kol būsi sujungta 
su juo vienu gyvenimu! 

Sit Šamsa, stovėdama priešais šeichą Nasrą, davė didžią prie- 
saiką — kad neapgaus Džanšacho, kad ištekės už jo ir niekada 
nepaliks. Karalaitis labai nudžiugo, jog taip sėkmingai viskas bai- 
gėsi, jiedu abu dar tris mėnesius gyveno pas šeichą Nasrą, 
smagiai leisdami laiką... 

Tuo tarpu išaušo rytas, ir Šachrazada nutraukė pasakojimą. 


Penki šimtai tryliktoji naktis 


Kai atėjo penki šimtai tryliktoji naktis, Šachrazada tęsė: 

Pasakojama, o laimingasai karaliau, kad Sit Šamsa ir Džan- 
šachas tris mėnesius gyveno pas šeichą Nasrą, smagiai leisdami 
laiką, ir tuomet mergina tarė: 

— Laikas mums keliauti į tavo šalį. Noriu tapti tavo žmona 
ir gyventi ten! 

Šeichas Nasras pritarė merginos norui ir liepė karalaičiui visą 
gyvenimą rūpintis ja, ir dar leido atiduoti Sit Šamsai jos plunksnų 
apdarą. Karalaitis nuėjo į rūmus ir atnešęs apdarą padavė mer- 
ginai. Toji apsirengė, virto paukščiu ir tarė Džanšachui: 

— Sėsk man ant nugaros, užsimerk ir užsikišk ausis, kad ne- 
girdėtum, kaip ūžia besisukantis dangaus skliautas. Tik tvirtai 
laikykis įsikibęs man į plunksnas, kad nenukristum! 

— Luktelėk, — tarė šeichas Nasras, — aš nupasakosiu tau Ka- 
bulio šalį, kad nepasiklystum! 

Sit Šamsa išklausiusi, kaip atrodo Kabulio žemė, atsisveiki- 
no su seserimis ir liepė joms skristi namo, papasakoti tėvui ir 
motinai, kaip jai atsitiko su Džanšachu. Ir ji nėrė į orą su Džan- 
šachu ant nugaros — nelyginant vėjelio pūstelėjimas ar žaibo 
blykstelėjimas. Jie išskrido saulei tekant, o pavakare Sit Šamsa 
pamatė tolumoje slėnį, kur augo medžiai ir tekėjo upės, tad ji 
tarė: 

— Norėčiau nusileisti į slėnį ir pernakvoti ten. 

— Daryk, kaip išmanai, — atsakė karalaitis. 

Jie nusileido, Džanšachas nulipo jai nuo nugaros ir pabučiavo 
į kaktą, o paskui susikibę už rankų jie pasivaikščiojo po tą gražų 
slėnį, užvalgė vaisių ir atsigulė miegoti. Rytą karalaitis vėl sė- 
do jai ant nugaros, ir paukštė pakilo į orą. Pavakare jie pamatė 
ženklus, kuriuos jiems buvo nupasakojęs šeichas Nasras, ir Sit 
Šamsa nusileido į didelę pievą, kur žėlė tanki žolė, laigė gazelės, 
tekėjo upės, o jų krantai buvo apaugę vaismedžiais. Karalaitis 
nulipo nuo jos nugaros ir pabučiavo į kaktą, o ji paklausė: 

— O mylimasai, o mano akių šviesa, ar žinai, kokį atstumą 
mes nuskridome? 

— Ne. 

— Atstumą, kuris nueinamas per trisdešimt mėnesių! 

— Garbė Alachui, atsiuntusiam mums sėkmę! 

Jie atsisėdo valgyti, tik staiga priėjo prie jų du mameliukai. 
Vienas jų buvo tas, kuris anąsyk liko saugoti žirgų, kai karalaitis 
sėdo į valtį, antrasis irgi dalyvavo toje medžioklėje, tad jie pažino 
Džanšachą, pasveikino jį ir tarė: 

— Mes dabar nuskubėsime į miestą ir pranešime tavo tėvui 
džiugią naujieną, kad tu atsiradai! 

— Eikite pas mano tėvą ir nudžiuginkite jį, ir dar atgaben- 

kite mums palapines. Mes pabūsime čia septynias dienas, kad 
pailsėtume, kol ateis mūsų pasitikti šventinė eisena... 
Tuo tarpu išaušo rytas, ir Šachrazada nutraukė pasakojimą. 


Penki šimtai ketur.--.iktoji naktis 


Kai atėjo penki šimtai keturioliktoji naktis, Šachrazada tęsė: 

Pasakojama, o laimingasai karaliau, kad Džanšachas tarė ma- 
meliukams: 

— Nuneškite mano tėvui žinią apie mano grįžimą ir atgaben- 
kite mums palapinių. Pabūsime čia septynias dienas, kol ateis 
mūsų pasitikti šventinė eisena. 

Atskubėję į rūmus mameliukai tarė karaliui Taigamusui: 

— Atnešėme džiugią naujieną, o laiko valdove! 

— Kokia gi ta naujiena? Gal atsirado mano sūnus Džanša- 
chas? 

— Taip, jis atsirado, mes matėme jį al Karanio slėnyje. 

Išgirdęs tuos žodžius, karalius krito apalpęs iš to nepaprasto 
džiaugsmo, o atsipeikėjęs liepė savo viziriui apdovanoti abu ma- 
meliukus, ir tas atnešė po prabangų drabužį ir krūvą pinigų. 

— Paimkite tuos pinigus, — tarė Taigamusas, — už džiugią 
naujieną, kurią jūs atnešėte, net jeigu ji neteisinga. 

— Mes nemeluojame! Ką tik sėdėjome su juo, sveikinome grį- 
žus į tėvų žemę ir bučiavome jam rankas, o jis liepė atgabenti 
palapinių ir lauks al Karanio slėnyje, kol viziriai, emyrai ir di- 
džiūnai ateis jo pasitikti. 

— O kaip jis laikosi? 

— Greta tavo sūnaus sėdi hurija, kurią jis atsivedė turbūt iš 
rojaus. 

Karalius Taigamusas liepė mušti litaurus, sukviesti visus di- 
džiūnus ir ruoštis šventei, ir dar pasiuntė žygūną nudžiuginti 
Džanšacho motiną. Netrukus visas miestas žinojo Džanšachą su- 
grįžus, o karalius Taigamusas su didžiūnais ir kariais patraukė 
į al Karanio slėnį sūnaus pasitikti. 

Pirmieji jojo kariai. Pamatę Džanšachą, jie nušoko nuo žirgų, 
pasveikino jį ir pabučiavo ranką. Karalaitis nuėjo pasitikti tėvo; 
tas nušoko nuo žirgo, apkabino sūnų ir pravirko iš džiaugsmo. 
Kariai ėmė statyti palapines, smaigstyti vėliavas; būgnai dundėjo, 


169 


514 nakts 


fleitos švilpavo, litaurai skambėjo, trimitai kliegė. Karalius Tai- 
gamusas liepė pastatyti Sit Šamsai raudono šilko palapinę, ir 
mergina nusivilkusi apdarą atsisėdo joje. Tik staiga įėjo karalius 
Taigamusas ir jo sūnus Džanšachas. Mergina atsistojo ir pabu- 
čiavo žemę prie karaliaus kojų, tada Taigamusas atsisėdo, 
pasisodino sūnų sau iš dešinės, merginą — iš kairės ir tarė: 

— Dabar papasakok man, sūnau, viską, kas tau nutiko per 
tą laiką! 

Džanšachas išklojo jam savo istoriją nuo pradžios iki galo, 
ir karalius labai nustebo tai išgirdęs, o paskui pasisukęs į Sit Šam- 
są sušuko: 

— Garbė Alachui, kuris suteikė tau pakankamai jėgų atga- 
benti mano sūnų čia! Iš tikro tai didelė malonė... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkioliktoji naktis 


Kai atėjo penki šimtai penkioliktoji naktis, Šachrazada tęsė: 

Pasakojama, o laimingasai karaliau, kad karalius Taigamu- 
sas tarė Sit Šamsai: 

— Garbė Alachui, kuris suteikė tau pakankamai jėgų atga- 
benti mano sūnų čia! Iš tikro tai didelė malonė! O dabar prašyk 
manęs ko tik nori, aš viską padarysiu iš pagarbos tau! 

— Noriu, kad pastatytum man sodo viduryje rūmus ir kad 
po jais tekėtų vanduo, — atsakė Sit Šamsa, ir karalius sutiko. 

Kai jie taip kalbėjo, staiga atėjo Džanšacho motina, o su ja 
kartu emyrų ir vizirių žmonos. Karalaitis išėjo pasitikti motinos, 
apsikabino abu ir taip stovėjo kurį laiką, o paskui ji pravirko 
iš džiaugsmo ir pasakė tokias eiles: 


Štai džiaugsmas atskriejo, užgriuvo taip smarkiai, 
Kad siela manoji iš laimės jau verkia. 


O akys, įbratot liet ašarą karčią, 
Ir skausmas, ir laimė pravirkti jus verčia. 


Jie ėmė pasakoti vienas kitam, kiek gavo iškentėti, kaip juos 
kamavo ilgesys, paskui Taigamusas įsivedė juos į palapinę, ir jie 

sėdėjo šnekučiuodamiesi ir negalėdami atsidžiaugti, paskui Džan- 
šacho motina su vizirių, emyrų ir didikų žmonomis nuėjo pas 
Sit Šamsą. 

Taip jie džiaugsme ir linksmybėse praleido dešimt dienų, o 
tuomet karalius Taigamusas davė ženklą keliauti į miestą, ku- 
ris buvo papuoštas kuo nuostabiausiai, net po žirgų kanopomis 
buvo patiestas prašmatnus brokatas. Griaudė litaurai ir būgnai, 
švilpavo fleitos ir skimbčiojo liutnios, miesto varguoliai buvo pa- 
maitinti ir apdovanoti, ir visi džiaugėsi ir linksminosi dešimt 
dienų. 

Paskui karalius Taigamusas atsiuntė žmones, kad pastatytų 
tokius rūmus, kaip prašė Sit Šamsa. Džanšachas, sužinojęs apie 
tai, liepė statybininkams atgabenti balto marmuro koloną, pra- 
gręžti ją ir viduje iškirsti tokią slėptuvę, nelyginant skrynią, tada 
jis įkišo ten Sit Šamsos plunksnų apdarą, o tą koloną liepė įmū- 
ryti į pamatus ir pastatyti ant jos rūmų skliautus. 

Kai rūmai buvo baigti ir prabangiai išpuošti, karalius Tai- 
gamusas iškėlė savo sūnui vestuves, kurioms lygių niekas dar 
nebuvo iškėlęs. O kai Sit Šamsa įėjo į tuos rūmus, iškart pajuto 
savo plunksnų apdarų kvapą... 

Tuo tarpu išaušo rytas, ir Šachrazada nutraukė pasakojimą. 


Penki šimtai šešioliktoji naktis 


Kai atėjo penki šimtai šešioliktoji naktis, Šachrazada tęsė: 

Pasakojama, o laimingasai karaliau, kad Sit Šamsa, įžengu- 
si į tuos rūmus, iškart pajuto savo plunksnų apdarų kvapą, 
suvokė, kur jie guli, ir apėmė ją nenumaldomas noras išskris- 
ti, tad sulaukusi, kai Džanšachas užmigo, nuėjo prie stulpo, ant 
kurio laikėsi skliautai, ir ėmė kasti šalia jo. Pasikasusi ji iškrapštė 
šviną, kuriuo buvo užlieta kiaurymė, išsitraukė apdarus ir čia pat 
apsirengusi pakilo į orą. Ji nutūpė ant aukščiausio rūmų kuo- 
ro ir liepė ten buvusiems tarnams pakviesti Džanšachą. Kai tas 
išėjęs pamatė ją paukšte skraidančią, nusigandęs paklausė: 

— Kaip tu šitai padarei? 

— O mylimasai, mano akių šviesa ir mano širdies vaisiau, 
prisiekiu Alachu, aš myliu tave visa širdimi, aš labai džiaugiausi 
atskraidinusi tave čionai, į tavo kraštą, džiaugiausi, kad susiti- 

kai su savo tėvu ir motina. Jei tu myli mane taip kaip aš tave, 
atkeliauk pas mane į Taknį, į brangenybių tvirtovę! 

Ir ji išskrido pas savo artimuosius, o Džanšachas tai pamatęs 
vos nenumirė iš širdgėlos ir krito nualpęs. Nubėgę vergai vis- 
ką apsakė karaliui Taigamusui, ir tas tučtuojau atskubėjęs rado 
sūnų gulintį ant žemės. Pravirko Taigamusas supratęs, kad Džan- 
šachą užvaldė galinga meilė Sit Šamsai, paskui jis apšlakstė 
sūnaus veidą rožių vandeniu, ir tas atsigavo. 

— Kas tau atsitiko, vaike mano? — paklausė Taigamusas, o 
karalaitis pravirko iš sielvarto, kad neteko žmonos, ir atsakė: 

— Žinok, tėve mano, kad Sit Šamsa — džinų duktė, ir aš ją 
nepaprastai pamilau. Aš turėjau pagrobęs jos plunksnų apdarus, 
be kurių ji negali skraidyti, ir paslėpęs juos šiuose rūmuose. Ta- 
čiau ji surado slėptuvę, apsirengė tuo apdaru, užlėkė ant stogo 
ir pasikvietusi mane tarė: „Aš myliu tave, aš tave atskraidinau 
į tavo šalį, kur tu susitikai su savo tėvu ir motina. Jei ir tu mane 
myli, atkeliauk pas mane į Taknį, į brangenybių tvirtovę“. O 
paskui ji nulėkė. 

— Vaike mano, mesk iš galvos savo rūpesčius! Aš sušauk- 
siu visus karalystės pirklius ir keliauninkus ir pasiteirausiu apie 
tą tvirtovę. O kai sužinosim, kur ji yra, nukeliausim ten ir pa- 
prašysim Sit Šamsos tėvą atiduoti ją tau! 

Karalius tą pat akimirką pasikvietė savo keturis vizirius ir tarė: 

— Sukvieskite visus miesto pirklius ir keliauninkus ir pasitei- 
raukite juos apie Taknį: brangenybių tvirtovę. Tam, kuris nuves 
mane į tą tvirtovę, duosiu penkiasdešimt tūkstančių dinarų. 

Viziriai nuskubėjo vykdyti karaliaus įsakymo, tačiau nė vienas 
pirklys nebuvo girdėjęs apie tokią tvirtovę. Karalius sužinojęs tai 
liepė surinkti pačias gražiausias verges, puikiai skambinančias liut- 
nia ir dainuojančias, ir nuvesti jas pas Džanšachą — gal jis pamirš 
savo meilę Sit Šamsai, o pats išsiuntinėjo žmones į visus kraštus, 
salas ir klimatus, kad tie sužinotų, kur yra Taknis, brangenybių 
tvirtovė. Pasiuntiniai grįžo po dviejų mėnesių, bet jokių žinių ne- 
parvežė. Tuomet karalius nuėjo pas savo sūnų ir rado jį apsuptą 
dainuojančių vergių, tačiau Džanšachas sielvartavo nė kiek ne 
mažiau kaip pirma ir sakė tokias eiles: 


Išseko kantrybė, o meilė išliko, 
Ir kūnas manasis nuo skausmo sunyko. 

Kada su Šamsa vėl suves liūdnos dienos? 
Nuodėguliu virto kaulelis kiekvienas. 


O tarp Taigamuso ir Indijos karaliaus Kafido tvyrojo nesan- 
taika. Kažkada Taigamusas buvo sumušęs jo kariuomenę ir 
atėmęs daug turtų. Kafidas buvo galingas karalius: turėjo jis di- 
delę kariauną, tūkstantį karžygių, ir kiekvienas jų valdė tūkstantį 
genčių, o kiekviena gentis duodavo keturis tūkstančius raitelių, 
ir dar jam pakluso gausybė karalių, didžiūnų ir emyrų, jis valdė 
tūkstantį miestų, ir kiekviename buvo tūkstantis tvirtovių, ir jo 
kariai užpildė visą Žemę. 

Karalius Kafidas sužinojęs, kad Taigamusas, paskendęs sa- 
vo sūnaus meilės reikaluose, apleido krašto valdymą, kad dalis 
jo karių išsilakstė, nes karaliaus galva buvo užimta tik sūnaus 
meile pabėgusiai žmonai, susikvietė visus emyrus, didžiūnus, ke- 
turis savo vizirius ir tarė: 

— Argi jūs nežinote, kad karalius Taigamusas puldinėjo mūsų 
žemes, užmušė mano tėvą ir brolius, atėmė mano lobius, ir tarp 
jūsų nėra nė vieno, kurio kas nors iš artimųjų nebūtų žuvęs nuo 
jo rankos. Šiandien aš sužinojau, kad jo mintys užimtos sūnaus 
Džanšacho meile, kad jo karių sumažėjo, tad atėjo laikas ker- 
šyti! Ruoškitės karo žygiui, galąskit kardus — mes užpulsim jį, 
užmušim ir jį, ir jo sūnų, užgrobsim jo šalį... 

Tuo tarpu išaušo rytas, ir Šachrazada nutraukė pasakojimą. 


Penki šimtai septynioliktoji naktis 


Kai atėjo penki šimtai septynioliktoji naktis, Šachrazada sekė 
toliau: 

Pasakojama, o laimingasai karaliau, kad Indijos karalius Ka- 
fidas liepė taisytis karo Žygiui į Taigamuso kraštą, ir per tris 
mėnesius viskas buvo paruošta: susirinko visos karalystės kariai 
ir karžygiai, plaikstėsi vėliavos, blyksėjo nušveisti kardai. Sudun- 
dėjo litaurai, ir kariuomenė išžygiavo. Pasiekę Taigamuso šalies 
pakraštį, kariai nuniokojo tą žemę, daugybę žmonių išmušė, vai- 
kus paėmė į nelaisvę. 

Kai žinia apie tai pasiekė Taigamusą, jis baisiai užsirūstino, 
sušaukė savo vizirius bei emyrus ir tarė: 

— Žinokite, kad Kafidas įžengė į mūsų šalį su kalaviju ran- 
koje, norėdamas mus užkariauti, o su juo aibė karių, kurių 
skaičių žino tik didysis Alachas. Ką jūs man patarsite? 

— O laiko valdove, — buvo atsakyta jam, — mums reikia stoti 
į mūšį ir išginti Kafidą iš mūsų žemių! 

— Tad renkitės mūšiui! — sušuko karalius Taigamusas ir iš- 
traukė iš savo podėlių skydus, šalmus, kardus ir grandžiuotus 
marškinius, ir dar visokiausius šarvus, kurie atneša puolamiems 
karžygiams mirtį; kariai pasiruošė mūšiui ir iškėlė vėliavas, ėmė 
mušti litaurus, pūsti trimitus, dudinti būgnus, cypinti fleitas. 

Karalius Taigamusas su savo kariuomene ištraukė pasitikti 
priešo. Ilgai jis žygiavo, kol pasiekė Zachrano slėnį (o jis bu- 
vo Kabulio žemių pakrašty), tada jis parašė laišką karaliui 
Kafidui, o jame štai kas buvo sakoma: „Tu pasielgei nelyginant 
koks juodnugaris, nes jei tu būtum tikras karalius, karaliaus sū- 
nus, nebūtum atėjęs paslapčiom į mano žemes, nežudytum ir 
neplėštum jos gyventojų. Juk tai tikras smurtas, ir jei būčiau ži- 
nojęs, kad tu išdrįsi taip pasielgti, būčiau jau seniai užpuolęs tavo 
žemes ir sutrypęs tave. Jei tu dabar pasuksi atgal ir grįši namo, 
aš nieko tau nedarysiu, o jei nepasuksi — saugokis mano rūs- 
tybės ir ruoškis mūšiui“. 

Užantspaudavęs laišką Taigamusas padavė jį vienam savo vie- 
tininkui ir liepė nunešti Kafidui, o su juo dar pasiuntė kelis 
seklius, kad tie iššniukštinėtų naujienas. Vietininkas patraukė į 
priešų stovyklą ir jau iš tolo pamatė glotnaus šilko palapines, 
šalia jų plaikstėsi žalio šilko vėliavos, o vidury stovėjo didelė rau- 
dono šilko palapinė, apsupta begalės karių. Pasiklausęs jis 
sužinojo, kad tai ir yra karaliaus Kafido palapinė. Jis įėjo ir pa- 
matė Kafidą, sėdintį krėsle, puoštame brangiaisiais akmenimis, 
o aplink jį stovėjo viziriai, emyrai ir didžiūnai. Pasiuntinys pa- 
davė laišką, o Kafidas, perskaitęs jį ir suvokęs jo prasmę, parašė 
tokį atsakymą: „Pranešu karaliui Taigamusui: aš būtinai noriu 
atkeršyti, nusiplauti gėdos dėmę, nuniokoti tavo žemes, išmuš- 
ti didelius ir paimti nelaisvėn mažus. Rytoj aš išjosiu į mūšio 
lauką, kad parodyčiau tau, kaip reikia kautis“. Užantspaudavęs 
jis padavė laišką Taigamuso pasiuntiniui, ir tas išėjo... 

Tuo tarpu išaušo rytas, ir Šachrazada nutraukė pasakojimą. 

Penki šimtai aštuonioliktoji naktis 


Kai atėjo penki šimtai aštuonioliktoji naktis, Šachrazada tęsė: 

Pasakojama, o laimingasai karaliau, kad Kafidas parašė at- 
sakymą Taigamusui, ir pasiuntinys iškeliavo atgal. Grįžęs jis 
atidavė karaliui laišką ir papasakojo, ką matęs: 

— Mačiau raitelius, karžygius ir pėstininkus, o jų nė suskai- 
čiuoti neįmanoma, kiek tik akis užmato — vien kariai! 

Taigamusas perskaitęs laišką labai įniršo, pasikvietė vizirį Ain 
Zarą ir liepė jam pasiėmus tūkstantį raitelių naktį užpulti karalių 
Kafidą ir išmušti jo karius. Viziris tuojau pat nuskubėjo vykdyti 
įsakymo, atsirinko tūkstantį raitelių ir išjojo. 

Kafidas turėjo vizirį, vardu Gatrafanas, ir jam buvo įsaky- 
ta paimti penkis tūkstančius raitelių, užpulti Taigamusą ir išmušti 
jo karius. Gatrafanas, atsirinkęs raitelius, išjojo link Taigamuso 
stovyklos, tačiau vidurnaktį jo būrys susidūrė su Ain Zaro bū- 
riu, žmonės užriko ant žmonių, ir prasidėjo kova. Jie grūmėsi 
iki aušros, o tada Kafido žmonės apsisuko ir pasileido bėgti. 

Pamatęs bėgančius savo karius, karalius Kafidas baisiai su- 
pyko ir sušuko: 

— Vargas jums! Kas atsitiko, kad sprunkate kaip akis iš- 
degę? 

— O laiko valdove, — atsakė kariai, — kai mes jojome pas 
karalių Taigamusą, atėjo vidurnaktis, ir tada susitikome vizirį Ain 
Zarą su karių būriu, ir nespėjome nė apsidairyti, kaip pasijutome 
apsupti iš visų pusių, ir žvilgsnis susirėmė su žvilgsniu, ir užvirė 
kautynės, trukusios iki aušros, o jų metu žuvo daugybė žmonių. 
Viziris Ain Zaras šūkavo drambliams į snukius ir daužė juos, 
tie puldinėjo į šalis, trypė karius ir tie pasileido bėgti. Pakilo dul- 
kių debesys, žmonės net nebeįžiūrėjo vienas kito, kraujas tekėjo 
upeliais, ir jei mes nebūtume pabėgę, mus būtų išgalavę visus 
iki vieno! 

O viziris Ain Zaras grįžo pas karalių Taigamusą su perga- 
le, ir tas nepaprastai nudžiugęs liepė pūsti trimitus ir mušti 
litaurus. Paskui karalius išrikiavo savo karius, ir paaiškėjo, kad 
jų yra dešimt eilių po dešimt tūkstančių raitelių kiekvienoje, ir 
buvo dar šimtas neregėtų karžygių, kurie jojo karaliui iš kairės 
ir dešinės. 

Karalius Kafidas irgi išrikiavo savo karius, o jų buvo pen- 
kiolika eilių po dešimt tūkstančių raitelių kiekvienoje, ir dar buvo 
trys šimtai karžygių, kurie jojo ant dramblių. 

Kariuomenėms išsirikiavus, sudundėjo būgnai, suplazdėjo vė- 
liavos, ir kariai susidūrė tarytum jūros bangos, ir ankšta tapo 
žirgams, ir šaukė žmonės visu balsu, ir pakilo dulkių debesys 
virš jų galvų, ir kovėsi jie nuo ryto iki tamsos, o paskui išsiskyrė, 
ir kariai nuėjo ilsėtis... 

Tuo tarpu išaušo rytas, ir Šachrazada nutraukė pasakojimą. 


Penki šimtai devynioliktoji naktis 


Kai atėjo penki šimtai devynioliktoji naktis, Šachrazada 
tęsė: 

Pasakojama, o laimingasai karaliau, kad nakčiai užstojus, ka- 
riai išsiskyrė ir nuėjo ilsėtis. Karalius Kafidas patikrino savo 
kariuomenę ir pamatęs, kad penki tūkstančiai jo geriausių ka- 
rių žuvę, labai įniršo. Karalius Taigamusas irgi patikrino savo 
karius, o jo rinktinių drąsuolių buvo žuvę trys tūkstančiai, tad 
ir šis karalius baisiai įtūžo. 

Kai nušvito rytas, kariuomenės vėl susiėjo, ir abu karaliai su- 
ko galvas, kaip čia pasiekus pergalę. Kafidas šūktelėjo savo 
kariams: 

— Ar yra tarp jūsų toks, kuris išeis į kovos lauką ir atvers 
mums mūšio vartus? 

Staiga vienas karžygys, vardu Barkikas, atskubėjo raitas ant 
dramblio, nulipęs priėjo prie karaliaus, pabučiavo žemę prie jo 
kojų ir paprašė leidimo stoti į dvikovą (o tai buvo tikras galiū- 
nas). Paskui jis sėdo ant dramblio ir pavarė jį į lauką tarp eilių 
šaukdamas: 

— Ar atsiras man priešininkas, ar atsiras man varžovas? 

Karalius Taigamusas tai išgirdęs kreipėsi į savo karius: 

— Kas iš jūsų stos į kovą su šiuo karžygiu? 

Išjojo Barkikui priešais galingas vyras, o tas pamatęs prie- 
šininką sušuko: 

— Kas tu toks būsi, kad drįsti tyčiotis vienas stodamas prieš 
mane? 


— Aš vardu Gadanfaras ibn Kamhilis! 

— Esu girdėjęs apie tave. Kausies su manim? 

Užuot atsakęs, Gadanfaras paėmė į ranką geležinę kuoką, ta- 
da Barkikas išsitraukė kardą, ir užvirė žiauri kova. Barkikas 
smogė Gadanfarui kardu, bet tas nuslydo šalmu net nesužeidęs, 
o Gadanfaras taip vožė jam kuoka, kad Barkiko mėsa net su- 
simaišė su dramblio mėsa. Tuomet pribėgo prie Gadanfaro 
kažkoks žmogus šaukdamas: 

— Kas tu toks, kad drįsai užmušti mano brolį? 

Ir jis išsitraukęs strėlę smeigė ja Gadanfarui, bet tik prismeigė 
prie kūno grandijus. Supyko Gadanfaras, išsitraukė kardą ir per- 
kirto jį pusiau, o paskui nubėgo prie karaliaus Taigamuso. 
Pamatęs tai karalius Kafidas sušuko visu balsu: 

— Stokite į mūšį ir išvaikykite tuos šunis! 

Vėl užvirė mūšis, žirgas žvengė ant žirgo, žmonės šaukė vieni 
ant kitų, švytravo kardai, raiteliai puolė raitelius, o bailys bė- 
go iš kovos lauko. Dundėjo litaurai, kriokė trimitai, o žmonės 
girdėjo tik žmonių riksmus ir ginklų džeržgesį. Kai užkrito tamsa, 
kariuomenės išsiskyrė, kariai nuėjo ilsėtis. 

Karalius Taigamusas suskaičiavo savo žmones ir pamatė, kad 
žuvę penki tūkstančiai raitelių, sulaužytos keturios vėliavos. O 
karalius Kafidas suskaičiavęs pamatė, kad žuvę šeši šimtai smar- 
kių narsuolių, sulaužytos devynios vėliavos. 

Paskui mūšis trims dienoms buvo atidėtas. Karalius Kafidas 
tuo laiku pasiuntė žygūną su laišku pas tokį karalių, vardu Fa- 
kūnas Šuva (Kafidas sakė, kad tai jo giminaitis iš motinos pusės). 

Fakūnas viską sužinojęs surinko savo kariuomenę ir nužygiavo 
pas karalių Kafidą... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimtoji naktis 


Kai atėjo penki šimtai dvidešimtoji naktis, Šachrazada tęsė: 

Pasakojama, o laimingasai karaliau, kad karalius Fakūnas su- 
rinkęs kariuomenę nužygiavo į pagalbą karaliui Kafidui. Ir kai 
karalius Taigamusas ilsėjosi, atbėgo pas jį vienas žmogus ir tarė: 

— Aš mačiau dulkių debesį, pakilusį tolumoje! 

Karalius išsiuntė būrį vyrų pažiūrėti, kas ten atsitiko, o grįžę 
Jie taip pasakė: 

— O karaliau, mes matėme dulkių debesį, ir kai vėjas jį iš- 
sklaidė, pasirodė septynios vėliavos, o po kiekviena vėliava — 
trys tūkstančiai raitelių, ir visi jie nužygiavo pas karalių Kafidą. 

Fakūnas Šuva atėjęs pas Kafidą pasveikino jį ir paklausė: 

— Koks čia reikalas? Kodėl tu stojai mūšin? 

— Argi nežinai, kad karalius Taigamusas — mano priešas, ma- 
no tėvo ir brolių žudikas? Aš atėjau atkeršyti jam! 

— Tepadeda tau pati saulė! — sušuko Fakūnas, ir jie nuėjo 
į palapinę. 

Štai kaip buvo karaliui Taigamusui ir karaliui Kafidui. Tuo 
tarpu Džanšachas sielvartavo minėdamas savo mylimąją Sit Šam- 
są. Jis uždraudė vergėms įžengti į jo menes, jam patarnavo tik 
vergai. Jau du mėnesius jis nematė savo tėvo ir galop vieną vergą 
paklausė: 

— Kas atsitiko mano tėvui, kad nebeateina pas mane? — O 
kai tas viską papasakojo, sušuko: — Atveskite mano žirgą, aš joju 
pas tėvą! 

Kai žirgas buvo atvestas, Džanšachas pamanė: „Aš turiu savų 
reikalų, ir bus geriau, jei keliausiu į žydų miestą, gal Alachas 
padės man vėl susitikti tą pirklį, kuris buvo nusamdęs mane. Gal- 
būt viskas pasikartos, juk niekas nežino, kas atneš naudą“. 

Džanšachas sėdo ant žirgo, pasiėmė tūkstantį raitelių ir iš- 
jojo, o visi sakė, kad jis nuskubėjo tėvui į pagalbą. Vakare 
raiteliai sustojo poilsio; Džanšachas pamatęs, kad visi sumigo, 
patyliukais atsikėlė ir nujojo į Bagdadą, nes žydai buvo sakę, 
kad kas pora metų pas juos ateinąs karavanas iš Bagdado. 

Rytą kariai nerado nei Džanšacho, nei jo žirgo, nerado netgi 
pėdsakų, tad nuskubėjo pas karalių Taigamusą ir papasakojo, 
ką padarė jo sūnus. Taigamusas baisiausiai supyko, tiesiog ki- 
birkštys lėkė jam iš burnos, kai nutrenkęs nuo galvos karūną 
šaukė: 

— Nėra jėgos ir galybės, didesnės už visagalį Alachą! Aš pra- 
radau sūnų, ir priešas su didžiule kariauna stovi prieš mane! 

O paskui pamatęs, jog galybė jo karių krito mūšyje, atsisakė 
atviros kovos ir nuskubėjęs į savo miestą užsidarė jame, dar su- 
stiprino sienas, gerai užrėmė vartus ir taip išsigelbėjo nuo 
karaliaus Kafido. O tas kiekvieną mėnesį ateidavo prie tvirto- 
vės sienų ieškodamas kliaučių ir šaukdamas į kovą, o po kokios 

savaitės pasitraukdavo prie savo palapinių, kad kariai galėtų už- 
sigydyti žaizdas. O Taigamuso miesto gyventojai, kai apgulėjai 
pasitraukdavo, taisydavo ir galąsdavo ginklus, tvirtino sienas, statė 
mėtykles. Taip praėjo septyneri metai, o karas tarp karaliaus Tai- 
gamuso ir karaliaus Kalido vis tęsėsi... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt pirmoji 
naktis 


Kai atėjo penki šimtai dvidešimt pirmoji naktis, Šachrazada 
tęsė: 

Pasakojama, o laimingasai karaliau, kad karalius Taigamu- 
sas ir karalius Kalidas kariavo septynerius metus, štai kaip jiems 
buvo. 

"Tuo tarpu Džanšachas skubėjo į Bagdadą, ir kiekviename 
mieste ir kaime, kur sustodavo poilsio, klausinėjo apie "Vaknį, 
brangenybių tvirtovę, tačiau niekas apie ją nebuvo girdėjęs. Pas- 
kui jis ėmė teirautis žydų miesto, ir vienas pirklys paaiškino jam, 
kad tas miestas esąs Rytų pakraštyje, ir taip pasakė: 

— Šį mėnesį keliauk su mumis į Mizrakano miestą, kuris yra 
Indijoje, iš ten mes trauksim į Chorasaną, iš ten — į Šimūno 
miestą, vėliau į Chorezmą, o iš ten jau žydų miestas bus nebeto- 
li — metai ir trys mėnesiai kelio. 

Džanšachas taip ir padarė. Nukeliavęs į Mizrakaną, ėmė visus 
klausinėti apie Taknį, bet niekas nebuvo apie jį girdėjęs, ir kur 
tik jis nukeliaudavo, visur teiravosi tos brangenybių tvirtovės, bet 
neišgirdo nė žodžio apie ją. Kelionėje jis kentė alkį, šaltį, pa- 
vojus ir siaubus ir galop atkeliavo į Šimūno miestą. Čia jis 
pasiteiravo apie žydų miestą, ir žmonės jam nurodė, kurlink rei- 
kia joti, tad karalaitis išskubėjo ir netrukus atsidūrė toje vietoje, 
kur jis pabėgo nuo beždžionių. Paskui priėjo upę, kuri teka per 
žydų miestą ir Alacho valia šeštadieniais išdžiūsta, pasėdėjo ant 
jos kranto, kol atėjo toji diena, ir nukakęs į žydų miestą patraukė 
tiesiai pas tą pirklį, kuris buvo jį anąsyk priglaudęs. Pirklys su 
šeima labai nudžiugo jį pamatęs ir paklausė: 

— Kur tu buvai! 

— Didžiojo Alacho karalystėje, — atsakė Džanšachas. 

Jis pernakvojo pas tą pirklį, o rytą išėjo pasivaikščioti po mies- 
tą ir vėl pamatė šauklį, kuris skelbė: 

— O žmonės, kas paims tūkstantį dinarų ir puikią merginą, 
o paskui už tai padirbės pusę dienos? 

— Aš, — tarė karalaitis ir nuėjo su šaukliu. 

Tas jį nuvedė pas tą patį pirklį, kur ir anąsyk, ir tarė: 

— Štai šis jaunikaitis padirbės! 

Tada Džanšachas su pirkliu visą dieną valgė ir gėrė, o va- 
kare jis gavo tūkstantį dinarų ir puikią vergę, su kuria per naktį 
miegojo. Rytą Džanšachas paėmė pinigus ir merginą ir atida- 
vė juos tam pirkliui, pas kurį buvo apsistojęs, paskui grįžo atlikti 
darbo, už kurį gavo atlyginimą. Pirklys su Džanšachu sėdo ant 
arklių ir prijojo aukštą kalną, tada pirklys liepė papjauti arklį, 
o kai karalaitis tai padarė, įsakė: 

— Prapjauk jam pilvą ir įlįsk; aš užsiūsiu tave, o tu išlindęs 
papasakosi man, ką ten matei. Tai ir yra darbas, už kurį tau 
sumokėjau! 

Užsiuvęs Džanšachą arklio pilve, pirklys pasitraukė į šalį, tuo- 
met atskrido didžiulis paukštis, kibo nagais į arklio skerdeną ir 
nusinešė į kalno viršūnę. Iššokęs Džanšachas nubaidė paukštį ir 
pažvelgęs žemyn regi stovintį pakalnėj pirklį, mažą lyg žvirblis. 

— Ko tu nori, pirkly? — sušuko jam Džanšachas. 

— Atmesk man keletą akmenų, kurie guli tau po kojomis, 
ir aš nurodysiu kelią, kuriuo gali nusileisti žemyn! 

— Šitaip tu prieš penkerius metus apgavai mane! Aš turėjau 
iškentėti badą ir daugybę nelaimių! Nieko aš tau nenumesiu, pri- 
siekiu Alachu! — ir Džanšachas nuėjo keliu, kuris vedė pas šeichą 
Nasrą, paukščių valdovą... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt antroji naktis 


Kai atėjo penki šimtai dvidešimt antroji naktis, Šachrazada 
tęsė: 

Pasakojama, o laimingasai karaliau, kad Džanšachas patraukė 
keliu, kuris vedė pas šeichą Nasrą, paukščių valdovą. Jis ėjo ka- 
muojamas širdgėlos ir galop pamatė mūsų pono Suleimano 
rūmus, 0 prie vartų — šeichą Nasrą. 

— Vaike mano, — nustebo tas, — kas atsitiko, kad tu vėl atėjai 
čionai? 

Džanšachas pravirko, pabučiavo jam rankas ir viską papa- 
sakojo. Dar labiau nustebo šeichas Nasras ir tarė: 

— Prisiekiu Alachu, vaike mano, aš nežinau, kur yra Tak- 
nio tvirtovė, ir prisiekiu mūsų ponu Suleimanu, kad nesu girdėjęs 
tokio pavadinimo. 

— Tai ką gi man daryti, jei aš mirštu iš meilės ir aistros? 

— Luktelėk truputį, netrukus turi atskristi paukščiai, ir mes 
juos paklausim apie Taknį, brangenybių tvirtovę! 

Džanšacho širdis kiek aprimo, ir jis nuėjo į rūmus, į tą kam- 
barį, kur buvo baseinas ir kur jis andai pamatė tris merginas. 

Vieną dieną šeichas tarė jam: 

— Vaike mano, paukščiai netrukus bus čia! 

Kai jie atskrido ir pasveikino šeichą, tas paklausė juos apie 
Taknį, brangenybių tvirtovę, bet visi iki vieno atsakė negirdė- 
ję tokio pavadinimo. Džanšachas apsipylė ašaromis ir net apalpo 
iš sielvarto. O šeichas Nasras pasikvietė didelį paukštį ir liepė 
jam nunešti jaunikaitį į Kabulio žemę, nupasakojęs kelią ir žen- 
klus. Paskui šeichas užsodino Džanšachą paukščiui ant nugaros 
ir tarė: 

— Vaike mano, saugokis palinkti į šoną — oras suplėšys, ir 
užsikimšk nuo vėjo ausis, kad tavęs neapkurtintų dangaus skliauto 
dundėjimas ir jūrų gaudesys. | 

Džanšachas paklausė šeicho, ir paukštis pakilęs į orą skrido 
vieną dieną ir vieną naktį, o paskui nusileido į kraštą, kuris pri- 
klausė Šach Badriui, žvėrių valdovui, ir pasakė karalaičiui, kad 
išklydo iš kelio, kurį buvo nupasakojęs šeichas Nasras. Pailsė- 
jęs paukštis norėjo skristi toliau, bet jaunikaitis tarė: 

— Skrisk savo keliu, o mane palik. Aš arba mirsiu čia, ar- 
ba surasiu kelią į Taknį, brangenybių tvirtovę, bet į savo kraštą 
nekeliausiu! 

Paukštis nuskrido palikęs jį pas Šach Badrį, ir tas paklausė: 

— O vaike mano, iš kur tu atvykai su tuo milžinišku 
paukščiu? 

Džanšachas jam apsakė visą savo istoriją, ir Šach Badris nu- 
stebęs sušuko: 

— Prisiekiu mūsų ponu Suleimanu, aš nežinau tokio pava- 

dinimo, bet mes pagerbsim tą, kuris nurodys, kur toji tvirtovė, 
ir tuomet išsiųsim tave tenai! Dabar paimk štai šias lentas ir gerai 
įsimink, kas ant jų parašyta, o kai susirinks pas tave visi žvė- 
rys, mes paklausim juos apie tą tvirtovę... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt trečioji naktis 


Kai atėjo penki šimtai dvidešimt trečioji naktis, Šachrazada 
tęsė: | 

Pasakojama, o laimingasai karaliau, kad Šach Badris, žvėrių 
valdovas, tarė Džanšachui: 

— Įsimink, kas parašyta ant šitų štai lentų, o kai susirinks visi 
žvėrys, mes pasiteirausime jų apie tą tvirtovę! 

Nepraėjo nė valanda, ir ėmė eiti žvėrys, kai jie susirinko, 
Šach Badris paklausė apie Taknį, brangenybių tvirtovę, tačiau 
niekas nebuvo girdėjęs tokio pavadinimo. Džanšachas ėmė verkti 
ir apgailestauti, kad neišskrido su šeicho Nasro paukščiu, o žvėrių 
karalius ramino jį: 

— Nesirūpink, vaike mano! Aš turiu vyresnį brolį, karalių Ša- 
machą, jis buvo atsidūręs karaliaus Suleimano nelaisvėje, nes 
neklausė jo. Nėra galingesnių džinų už jį ir šeichą Nasrą, gal- 
būt jis žinos tą tvirtovę, nes valdo visus šios šalies džinus. 

Šach Badris pasodino Džanšachą žvėriui ant nugaros ir įdavė 
laišką broliui, kuriame prašė pasirūpinti jaunikaičiu. Žvėris tuč- 
tuojau pasileido bėgti ir sustojo tik Šamacho karalystėje, miško 
glūdumoj, toli nuo rūmų. Ilgai ėjo Džanšachas, kol pamatė ka- 
raliaus pilį, o įėjęs pabučiavo valdovui rankas ir padavė laišką. 
Šamachas perskaitęs laišką pamąstė ir tarė: 

— Prisiekiu Alachu, vaike mano, niekada nesu girdėjęs apie 
tokią tvirtovę! — O kai Džanšachas ėmė verkti ir sielvartauti, pri- 
dūrė: — Papasakok man savo istoriją! 

Išklausęs karalaičio pasakojimą, jis nusistebėjo tokiais nepa- 
prastais nuotykiais ir tarė: 

— Vaike mano, nemanau, kad mūsų ponas Suleimanas yra 
girdėjęs apie tokią tvirtovę ar matęs ją! Bet ant kalno gyvena 
toks senas vienuolis, kurio klauso paukščiai, žvėrys ir džinai, nes 
jis yra galingas burtininkas ir moka daugybę užkeikimų. Štai aš 

neklausiau mūsų pono Suleimano, ir jis laikė mane nelaisvėje, 
o nugalėjo mane, džinų karalių, tik tas senas vienuolis, nes jo 
užkeikimai stipresni už mane, ir dabar aš jam tarnauju. Žinok, 
kad jis yra apkeliavęs visas žemes ir visus klimatus, atsimena visas 
šalis, kelius, miestus ir tvirtoves. Aš pasiųsiu tave pas jį, ir jei 
jis nepasakys, kur toji tvirtovė, tai jau niekas nepasakys. Jo burtai 
galingi, jis turi pasidaręs lazdą iš trijų dalių; ją įsmeigęs žemėn, 
užkalba vieną dalį — ir iškrenta iš jos mėsa, užkalba antrą lazdos 
dalį — ima trykšti pienas, užkalba trečią — pasipila kviečiai ir 
miežiai; tada jis ištraukia lazdą iš žemės ir eina į savo vienuo- 
lyną, kuris vadinasi Deimantų vienuolynu. Iš tikro jis baisus 
burtininkas, gudruolis ir bjaurus apgavikas, o vardu jis Jagmusas. 
Aš būtinai pasiųsiu tave pas jį ant ketursparnio paukščio... 
Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt ketvirtoji naktis 


Kai atėjo penki šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Šamachas, džinų val 
dovas, taip pasakė Džanšachui: 

— Aš būtinai tave pasiųsiu pas jį ant didžiulio paukščio. 

Ir iš tikro jis pasišaukė paukštį su keturiais sparnais, kurių 
kiekvienas buvo trisdešimties hašimitiškųjų uolekčių ilgio, o kojos 
buvo lyg dramblio, tačiau skraidydavo jis tik dukart per metus. 
Karaliaus Šamacho tarnas, vardu Tašmūnas, kasdien iš iranie- 
čių žemių pavogdavo du kupranugarius, kad tą paukštį pašertų. 
Tad Džanšachas sėdo paukščiui ant nugaros, ir karaliaus Šama- 
cho paliepimu tas nulakdino jį ant Tvirtovių kalno, kur stovėjo 
Deimantų tvirtovė. Karalaitis, pamatęs vienuolį Jagmusą, besi- 
meldžiantį šventovėje, priėjo, pasveikino jį ir pabučiavo žemę 
prie jo kojų. 

— Sveikas atvykęs, vaike mano, — tarė vienuolis. — Papasakok 
man, ko atkeliavai į šią vietą! 

Džanšachas verkdamas apsakė jam visą savo istoriją, o vie- 
nuolis, nustebintas tokių nepaprastų nuotykių, sušuko: 

— Prisiekiu Alachu, vaike mano, aš nesu girdėjęs apie tokią 
tvirtovę ir nesu matęs būtybės, kuri būtų apie ją girdėjusi, nors 


183 


524 naktis 


gyvenu nuo Alacho pranašo Nucho laikų ir man paklūsta paukš- 
čiai, žvėrys ir džinai! Luktelėk, vaike mano, kol ateis pas mane 
jie visi, ir dar džinų sargybiniai, gal kas nors ir bus girdėjęs apie 
tokią tvirtovę. 

Džanšachas pasėdėjo prie vienuolio, ir netrukus susirinko visi 
paukščiai, žvėrys ir džinai, tada jiedu ėmė klausinėti, tačiau niekas 
apie tokią vietą nebuvo girdėjęs. Džanšachas ėmė verkti ir melsti 
Alachą pagalbos, tik staiga atskrido vienas pavėlavęs paukštis, 
didžiulis ir juodas, tad vienuolis ir jį pasiteiravo, ar nežinąs Tak- 
nio tvirtovės. 

— O vienuoli, — atsakė paukštis, — mes gyvenome už Ka- 
fo, ant Krištolo kalno, aplink plytėjo dykuma, o mūsų tėvai 
kasdien skrisdavo ieškoti mums maisto, kol buvome su broliais 
maži paukštyčiai. Kartą atsitiko taip, kad jie negrįžo septynias 
dienas, tad mes buvom labai alkani, ir galop jie parskrido, o 
kai mes paklausėm, kur jie buvo pradingę, atsakė taip: „Mus už- 
puolė maridas, pagavęs nunešė į Taknį, brangenybių tvirtovę, 
ir atidavė karaliui Šachlanui, o tas norėjo mus užmušti, bet mes 
pasisakėm turį mažų paukštyčių, tai ir paleido“. Jei mano tėvas 
ir motina būtų gyvi, jie nupasakotų kelią į tą tvirtovę. 

Džanšachas verkdamas ėmė prašyti vienuolį, kad tas lieptų 
paukščiui nunešti jį ton vieton, kur buvo jų lizdas. Kiek pamąstęs 
vienuolis tarė: 

— O paukšti, aš noriu, kad tu klausytum šio jaunikaičio ir 
darytum visa, ką jis lieps! 

— Klausau ir vykdau! — atsakė paukštis ir pasisodinęs Džan- 
šachą ant nugaros pakilo į orą. Ilgai skrido paukštis, paskui 
nusileido ant žemės ir kurį laiką ilsėjosi, o tuomet skrido toliau 
ir po dviejų dienų nusileido prie seno lizdo... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt penktoji naktis 


Kai atėjo penki šimtai dvidešimt penktoji naktis, Šachraza- 
da tęsė: 

Pasakojama, o laimingasai karaliau, kad paukštis su Džan- 
šachu ant nugaros po dviejų dienų nusileido prie seno lizdo ir 
tarė: 

— Džanšachai, štai tas lizdas, kuriame aš užaugau! 

— O dabar aš noriu, kad tu neštum mane į tą pusę, iš kurios 
tavo tėvas ir motina atnešdavo jums maisto. 

— Klausau ir vykdau! — atsakė paukštis, vėl pasisodino Džan- 
šachą ant nugaros ir skrido nesustodamas septynias naktis ir 
aštuonias dienas, ko] kelią jiems pastojo aukštas kalnas. Tuomet 
paukštis nusileido žemėn ir tarė: 

— Už to kalno nėra daugiau jokių žemių! 

Džanšachą nulenkė miegas, o nubudęs jis pamatė tolumo- 
je kažką žėrint, tiesiog spinduliai ėjo. Ilgai jis žiūrėjo ton pusėn, 
bet nė nenutuokė, kad tai žėri jo ieškomoji tvirtovė. Keliauti iki 
jos reikėjo du mėnesius, pastatyta ji buvo iš raudono rubino, 
o kambariai ten buvo iš geltonojo aukso; tvirtovėje buvo tūks- 
tantis bokštų, pastatytų iš tauriųjų metalų, atgabentų nuo Tamsos 
jūros; todėl tvirtovė ir vadinosi brangenybių tvirtove, kad bu- 
vo vien iš brangiųjų akmenų ir tauriųjų metalų. Didelė tai buvo 
tvirtovė, ją valdė karalius Šachlanas, kuris turėjo tris dukteris. 

Štai kaip buvo Džanšachui. O Sit Šamsa, grįžusi pas tėvus 
ir artimuosius, pasakojo apie Džanšachą, apie jo keliones ir vi- 
sokius nepaprastus nuotykius, apie meilę, įsiliepsnojusią tarp jų. 
Jos motina tuomet sušuko: 

— Alachas draudžia tau daryti su juo tokius dalykus! 

O tėvas, apsakęs viską sargybiniams maridams, liepė tuojau 
pat atvesti pas jį bet kokį žmogų, pasirodžiusį kur netoliese. Sit 
Šamsa tarė motinai: 

— Jis būtinai ateis čionai, nes aš išskrisdama taip jam pasa- 
kiau: „Jei myli mane, atkeliauk į Taknį, brangenybių tvirtovę!“ 

Išvydęs žėrėjimą ir spindulius, Džanšachas patraukė į tą pusę 
norėdamas sužinoti, kas ten yra. O Sit Šamsa pasiuntė su vie- 
nu reikalu į tą pusę sargybinį, kuris ir pamatė ateinantį žmogų. 
Maridas priėjo ir pasveikino jį, o Džanšachas, nors ir išsigan- 
do, bet atsakė į pasveikinimą. 

— Kuo tu vardu? — paklausė maridas. 

— Džanšachas. Buvau pagavęs vieną džinę, vardu Sit Šam- 
sa, ir nėra jai lygių visame pasaulyje, myliu ją visa širdimi, bet 
ji pabėgo nuo manęs po to, kai įžengė į mano tėvo rūmus, — 
Ė Džanšachas verkdamas papasakojo visa, kas jam nutiko su Sit 

amsa. 


185 


525 naktis 


Pagailo maridui karalaičio ir jis tarė: 

— Neverk, tu pasiekei savo tikslą. Žinok, kad ir ji nepaprastai 
tave myli, savo tėvui ir motinai papasakojo apie jūsų meilę, ir 
visi, kas tik gyvena tvirtovėje, myli tave, nes myli ją. Tegu nu- 
rimsta tavo siela ir nudžiūsta ašaros! 

O paskui maridas paėmė Džanšachą ir nulakdino jį į Tak- 
nį, brangenybių tvirtovę. Sužinojo Sit Šamsa ir karalius Šachlanas, 
kad atvyksta Džanšachas, ir baisiai nudžiugo, sukvietė visus savo 
ifritus ir maridus, tie sėdo ant žirgų ir išjojo pasitikti karalaičio... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt šeštoji naktis 


Kai atėjo penki šimtai dvidešimt šeštoji naktis, Šachrazada 
tęsė: 

Pasakojama, o laimingasai karaliau, kad karalius Šachlanas 
sukvietė visus ifritus ir maridus, jie sėdo ant žirgų ir išjojo pa- 
sitikti karalaičio. Karalius pamatęs Džanšachą nulipo nuo žirgo 
ir apkabino, o tas pabučiavo jam ranką. Šachlanas liepė pado- 
vanoti jaunikaičiui prašmatnius rūbus iš įvairiaspalvio šilko, 
siuvinėtus auksu ir puoštus brangiaisiais akmenimis, paskui uždėjo 
jam ant galvos karūną, kokios joks žmonių karalius nėra nė ma- 
tęs, atvedė jam žirgą iš džinų karaliaus arklidžių. Džanšachas 
na galop įjojo pro tvirtovės vartus. Džanšachas pamatė, kad tai 
dideli rūmai, jų sienos iš raudono rubino ir tauriųjų metalų, o 
grindys iš krištolo, topazų ir smaragdų. Jis ėmė gėrėtis tais rūmais 
ir verkti, o Sit Šamsos tėvas ir motina šluostė jam ašaras ir kar- 
tojo: „Nesirūpink daugiau niekuo! Tu pasiekei tai, ko norėjai!“ 

Džanšacho pasitikti išėjo nuostabios vergės, vergai ir tarnai, 
pasodino jį pačioje patogiausioje vietoje, o paskui nuvedė pas 
karalių Šachlaną, kuris pasisodino jį šalia, o kai jie pavalgė, at- 
sigėrė ir nusimazgojo rankas, atėjo Sit Šamsos motina ir tarė: 

— Tu po didelių vargų pasiekei savo tikslą, užsimerks tavo 
akys po nemigos! Garbė Alachui už gerovę! 

Ji tuojau pat nuėjo pas Sit Šamsą ir atvedė ją pas Džanša- 
chą, paskui atėjo jos seserys, o motina tarė: 


— Būkite laimingi, mano vaikai! Sit Šamsa suklydo, bet nepyk 

ant jos, nes ji padarė tai dėl mūsų, savo tėvų! 

Išgirdęs tuos žodžius, Džanšachas sukliko ir nualpo iš džiaugs- 
mo, o kai jam veidą apšlakstė rožių vandeniu, atsipeikėjo ir tarė: 

— Garbė Alachui, kuris suteikė man trokštamą ir užgesino 
manyje ugnį, ir mano širdis nurimo, nebedegina jos liepsna! 

— Teapsaugo tave Alachas nuo ugnies! — tarė Sit Šamsa. — 
Bet aš norėčiau, kad papasakotum, kas atsitiko po to, kai tave 
palikau ir kaip tu atėjai čia, nes retas džinas žino apie Taknį, 
brangenybių tvirtovę. Mes nepaklūstame jokiam karaliui, ir niekas 
nežino kelio pas mus. 

Ir Džanšachas ėmė pasakoti — kaip karalius Kafidas užpuolė 
jo tėvą, kokias baisybes ir vargus teko jam patirti klajonėse. 

— Ir visa tai tik per tave, o Sit Šamsa! — užbaigė jis savo 
pasakojimą. | 

— Sit Šamsa — tavo tarnaitė, kurią mes atvesim pas tave, — 
tarė motina. — Jei panorės didysis Alachas, kitą mėnesį švęsim 
jūsų vestuves, paskui galėsite keliauti į tavo tėvo šalį. Duosime 
tau tūkstantį maridų sargybinių, ir jei tu pačiam menkiausiam 
leisi sunaikinti karalių Kafidą ir visą jo kariuomenę, jis tai pa- 
darys per vieną sekundę. Ir kasmet atsiųsim pas tave tokių 
būtybių, kurios tavo įsakymu galės sunaikinti visus tavo priešus... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt septintoji naktis 


Kai atėjo penki šimtai dvidešimt septintoji naktis, Šachrazada 
tęsė: 

Pasakojama, o laimingasai karaliau, kad Sit Šamsos motina 
sakė Džanšachui: 

— Ir atsiųsim kasmet pas tave tokių būtybių, kurios tavo įsa- 
kymu sunaikins visus tavo priešus. 

O paskui karalius Šachlanas liepė ruoštis vestuvėms ir puošti 
miestą. Pasiruošimai truko du mėnesius, ir kai viskas buvo baigta, 
prasidėjo neregėtos linksmybės. Džanšachą įvedė pas Sit Šam- 
są, ir jis išbuvo tvirtovėje dvejus metus mėgaudamasis gyvenimu. 
Kartą jis tarė Sit Šamsai: 

— Tavo tėvas yra pažadėjęs išleisti mus į mano tėvo kraš- 
tą, sakė, kad galėsime metus gyventi ten ir metus čia. 

Toji nuėjo pas tėvą ir perdavė jam karalaičio prašymą. Tas 
liepė dar kiek luktelėti, kol surinksiąs žadėtuosius maridus, o pas- 
kui jis paruošė didelį guolį iš raudonojo aukso, puoštą perlais 
ir brangiaisiais akmenimis, ir pakvietė Džanšachą ir Sit Šamsą 
patogiai įsitaisyti toje palapinėje. Prie keturių guolio kampų stojo 
po maridą, jaunieji atsisveikino su karaliumi Šachlanu, jo žmona 
ir visais artimaisiais, dar karalius davė dukteriai į palydoves tris 
šimtus puikiausių vergių, o Džanšachui į palydovus — tris šimtus 
mameliukų, ir tuomet jau maridai pakėlė ir nuskraidino tą guolį. 
Kas dieną jie nuskrisdavo trisdešimties mėnesių atstumą, o skrido 
dešimt dienų. Vienas maridas žinojo Kabulio šalį, tad pamatęs 
ją liepė nusileisti į didelį miestą, o buvo tai Džanšacho tėvo, ka- 
raliaus Taigamuso, miestas. Jie nusileido... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt aštuntoji 
naktis 


Kai atėjo penki šimtai dvidešimt aštuntoji naktis, Šachraza- 
da tęsė: 

Pasakojama, o laimingasai karaliau, kad maridai nuleido 
Džanšachą ir Sit Šamsą jo tėvo karaliaus Taigamuso mieste. O 
Taigamuso reikalai buvo prasti. Karalius Kafidas apsiautęs miestą 
labai jį spaudė, o gintis jau nebebuvo jėgų, tad Taigamusas nu- 
sprendė verčiau nusižudyti, nei gyvas pasiduoti priešui į nagus. 
Jis atsisveikino su viziriais ir emyrais, tada nuėjo į savo namus 
atsisveikinti su artimaisiais, tik staiga didžiojon menėn nusilei- 
do guolis su Džanšachu, Sit Šamsa, vergėmis ir mameliukais. 
Karalaitis pamatęs, kad jo tėvo padėtis labai sunki, liepė ma- 
ridams išmušti visą karaliaus Kafido kariuomenę, o jį patį 
sukaustyti grandinėmis ir atgabenti čionai. 

Maridai pasiruošė mūšiui, palaukė nakties, o tada puolė ir 
įniko mušti Kafido karius: vienas maridas paimdavo aštuonis ar 
dešimt raitelių, pakeldavo juos iki debesų ir paleisdavo, kad tie 
ištikštų, kitas švaistėsi geležine kuoka ir guldė karius šimtais. O 
maridas, vardu Karatašas, čiupo karalių Kafidą, tas net suriko 
iš baimės, ir nulakdinęs pasodino ant guolio prieš Džanšachą, 
o tas liepė maridams pakelti guolį lig debesų, ir nespėjo Kafi- 

das nė apsidairyti, kaip pasijuto kybąs tarp dangaus ir žemės. 
Štai kaip jam buvo. 

O karalius Taigamusas išvydęs sūnų vos nenumirė iš džiaugs- 
mo, suriko ant visų rūmų ir krito nualpęs. Atsipeikėjęs apkabino 
sūnų, pravirko ir iš susijaudinimo nė žodžio negalėjo ištarti. Tuo- 
met atėjo Sit Šamsa, pasveikino karalių, pabučiavo jam rankas 
ir tarė: 

— Pone mano, užlipkim į rūmų viršų — pamatysi, kaip kau- 
nasi mano tėvo sargybiniai. 

Jie užlipo ir žiūrėjo, kaip maridai muša karaliaus Kafido ka- 
rius... 

Tuo tarpu išaušo rytas, ir Šachrazada nutraukė pasakojimą. 


Penki šimtai dvidešimt devintoji naktis 


Kai atėjo penki šimtai dvidešimt devintoji naktis, Šachrazada 
tęsė: 

Pasakojama, o laimingasai karaliau, kad Taigamusas ir jo sū- 
nus Džanšachas su žmona Sit Šamsa užlipo į rūmų viršų ir 
žiūrėjo, kaip maridai muša karaliaus Kafido karius, o Kafidas 
žiūrėjo į juos iš padebesių ir verkė. Po dviejų dienų neliko nė 
vieno gyvo priešo, tuomet Džanšachas liepė maridams nuleis- 
ti guolį su Kafidu žemėn, o Taigamusas nusprendė sukaustyti 
jį grandinėmis ir uždaryti į požemį. Taip ir buvo padaryta. 

Tuomet Taigamusas liepė mušti litaurus ir pasiuntė vergus 
pranešti Džanšacho motinai, kad jos sūnus grįžo gyvas ir svei- 
kas, ir dar vergai jai pasakė, kad tik Džanšacho dėka žuvo visa 
Kafido kariuomenė. Ji nuskubėjo pas sūnų ir kai prisiglaudė prie 
jo krūtinės, nualpo iš tos neapsakomos laimės, o atsipeikėjusi 
labai ilgai liejo džiaugsmo ašaras. Sit Šamsa nuėjo aplankyti any- 
tos, ir jos ilgai kalbėjosi, nes daug ką turėjo pasakyti viena kitai. 
Tuo tarpu karalius Taigamusas atrakino tvirtovės vartus, išsiun- 
tinėjo žygūnus į visas puses, ir netrukus ėmė plaukti pas jį 
dovanos ir sveikinimai su pergale ir sūnaus laime. O paskui ka- 
ralius liepė antrą kartą iškelti Džanšacho ir Sit Šamsos vestuves, 
puošti miestą ir apdovanoti varguolius, ir buvo rodoma Džan- 
šachui Sit Šamsa, aprengta vis kitais, vis prašmatnesniais rūbais. 
O po kelių dienų Sit Šamsa nuėjo pas karalių Taigamusą ir tarė: 

— Prašau tavęs, paleisk karalių Kafidą, tegu keliauja namo, 

o jei jis vėl bandytų rinkti kariauną, aš pasiųsiu vieną maridą, 
kad tas atgabentų Kafidą čionai, surakintą grandinėmis. 

Taigamusas maloningai išklausė jos prašymą ir liepė atves- 
ti Kafidą. Kai jį atvedė, surakintą grandinėmis ir apipančiotą 
virvėmis, Taigamusas liepė jį išlaisvinti, užsodino ant raišo ar- 
klio ir tarė: 

— Karalienė Šamsa užstojo tave, tad keliauk į savo šalį, bet 
jei tu vėl ką pikta sugalvosi man, ji pasiųs maridą, kad tas at- 
lakintų tave čionai! 

Ir karalius Kafidas nukabinęs nosį išjojo namo... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimtoji naktis 


Kai atėjo penki šimtai trisdešimtoji naktis, Šachrazada tęsė: 

Pasakojama, o laimingasai karaliau, kad karalius Kafidas nu- 
kabinęs nosį išjojo namo, o Džanšachas puikiai gyveno su Sit 
Šamsa savo tėvo rūmuose. 

Visa šitai Bulukijai papasakojo jaunikaitis, sėdintis tarp dviejų 
kapų, o paskui pridūrė: 

— Stai aš ir esu Džanšachas, kuris visa tai patyrė, o Bulu- 
kija! 

— O broli mano, tai kodėl tu sėdi tarp dviejų kapų, kodėl 
taip gailiai verki? — paklausė Bulukija, keliaujantis per pasaulį 
iš meilės Mahometui. 

— Žinok, o Bulukija, — tęsė savo pasakojimą Džanšachas, — 
kad mes puikiai gyvenome, mėgavomės visais gyvenimo teikia- 
mais malonumais ir buvome laimingi. Metus mes būdavome pas 
mano tėvą, metus — pas jos tėvą, o maridai mus nugabenda- 
vo sėdinčius tame guolyje. 

— (O Džanšachai, koks atstumas nuo tavo šalies iki Taknio, 
brangenybių tvirtovės? 

— Kasdien mes nuskrisdavome tokį atstumą, kurį pėsčiam ga- 
lima nueiti per trisdešimt mėnesių, o skrisdavome dešimt dienų. 
Šitaip mes gyvenome keletą metų, ir sykį keliaudami nusileidome 
čia apžiūrėti šios salos. Kai atsisėdę valgėme, Sit Šamsa tarė: 

— Aš noriu išsimaudyti! 

Ji nusirengė ir įbrido vandenin, vergės irgi, o aš nuspren- 

džiau pasivaikščioti pakrante, tik staiga didžiulis ryklys iš jūros 
žvėrių sudavė jai per koją, nepalietęs nė vienos vergės, ir toji 
surikusi krito negyva. Vergės gelbėdamosi iššoko iš vandens, bet 
paskui atnešė Sit Šamsą į palapinę. Pamatęs ją nebegyvą, aš kri- 
tau nualpęs, o kai mane atgaivino, ėmiau nesulaikomai raudoti 
ir liepiau maridams pranešti Sit Šamsos tėvui ir motinai apie ne- 
laimę. Jie netrukus atvyko, pašarvojo jos kūną, paskui palaidojo 
ir apraudojo. Sit Šamsos tėvas panoro paimti mane į savo ša- 
lį, bet aš tariau: 

— Noriu, kad iškastum duobę šalia Sit Šamsos kapo. Kai aš 
numirsiu, galbūt mane palaidos greta jos! 

Karalius Šachlanas liepė vienam maridui iškasti duobę ir pa- 
liko mane vieną raudoti ir aimanuoti. Štai kokia mano istorija, 
štai kodėl aš sėdžiu tarp dviejų kapų! 

Ir Džanšachas pasakė tokias eiles: 


Be jūsų, bičiuliai, namai — svetimi, 
Kaimynai dabar - ne kaimynai linksmi. 


Ne draugas, kurį aš mylėjau, deja, 
Ir gėlės ne gėlės žalioj lankoje. 


Nustebo Bulukija išgirdęs tuos žodžius... į 
Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt pirmoji naktis 


Kai atėjo penki šimtai trisdešimt pirmoji naktis, Šachrazada 
tęsė: 

Pasakojama, o laimingasai karaliau, kad išgirdęs Džanšacho 
pasakojimą, Bulukija nusistebėjo ir sušuko: 

— Prisiekiu Alachu, aš maniau, kad keliaudamas daug ma- 
čiau ir patyriau, bet nūnai, išgirdęs tavo istoriją, viską pamiršau! 
O dabar, broli mano, padaryk malonę — pasakyk, kurlink man 
eiti? 

Džanšachas parodė, ir Bulukija atsisveikinęs patraukė savo 
keliu. 

Visa tai gyvačių karalienė papasakojo Hasibui Karim ad Di- 


nui. 

— O kaip tu sužinojai tuos pasakojimus? — paklausė tas. 

— Žinok, o Hasibai, prieš dvidešimt penkerius metus aš pa- 
siunčiau į Egiptą didelę gyvatę, kad toji nuneštų Bulukijai mano 
laišką. Gyvatė nunešė jį savo dukteriai Bint Šamuchei, gyvenan- 
čiai Egipte, o toji nugabeno jį į Kairą Bulukijai. Perskaitęs laišką 
Bulukija paklausė: 

— Tu atėjai siųsta gyvačių karalienės? 

— Taip. 

— Aš noriu keliauti su tavim, nes turiu į ją reikalą! 

— Klausau ir vykdau! — atsakė gyvatė, ir jiedu išėjo. 

Kai atsidūrė už miesto, gyvatė liepė Bulukijai užsimerkti, o 
atsimerkęs jis suprato atsidūręs ant to kalno, kur būnu aš. Čia 
jis pamatė didelę gyvatę ir paklausė: 

— O kur gyvačių karalienė? 

— Su savo kariais ji nuėjo ant Kafo kalno, o vasarą grįš čio- 
nai. Išeidama ji visuomet į savo vietą paskiria mane. Jei turi kokį 
prašymą, sakyk, aš jį įvykdysiu! 

— Noriu, kad atneštum man tokią žolę, kuri dovanoja am- 
žiną gyvenimą: tas, kuris išgeria jos sulčių, nenusilpsta, nepražyla 
ir nenumiršta. 

— Neatnešiu aš tau tokios žolės, kol nepapasakosi, kas tau 
nutiko po to, kai išsiskyrei su gyvačių karaliene ir su Afanu iš- 
keliavai prie mūsų pono Suleimano kapo. 

Bulukija papasakojo jai ir savo, ir Džanšacho istoriją, bet tuo- 
met gyvatė sušuko: 

— Prisiekiu mūsų ponu Suleimanu, aš nežinau kelio prie tos 
žolės! — ir liepė vienai gyvatei nugabenti Bulukiją namo. 

O kai gyvačių karalienė grįžo nuo Kafo kalno, ją pavadavusi 
gyvatė papasakojo jai apie Bulukijos apsilankymą, jo nuotykius 
ir susitikimą su Džanšachu. 

Tuomet Hasibas sušuko: 

— O gyvačių karaliene, papasakok man, kas atsitiko Bulu- 
kijai, kai jis grįžo į Egiptą! 

— Žinok, o Hasibai, — ėmė pasakoti gyvačių karalienė, — kad 
išsiskyręs su Džanšachu, Bulukija nukeliavo prie vandenyno, iš- 
sitepė kojas žolės sultimis ir pėsčias patraukė vandeniu, ir priėjo 
jis salą, kur augo medžiai ir tekėjo upės. Vaikštinėdamas po tą 
salą, jis išvydo milžinišką medį, kurio lapai buvo panašūs į laivo 

bures, o priėjęs artyn pamatė, kad po juo patiesta staltiesė, o 
ant jos — įvairiausi prašmatnūs valgymai, ir dar tame medyje 
jis pastebėjo paukštį iš perlų ir žalių smaragdų, jo kojos buvo 
sidabrinės, snapas — iš raudono rubino, o plunksnos iš tauriųjų 
metalų, ir tas paukštis garbino didįjį Alachą ir meldėsi už Ma- 
hometą... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt antroji naktis 


Kai atėjo penki šimtai trisdešimt antroji naktis, Šachrazada 
tęsė: 

Pasakojama, o laimingasai karaliau, kad Bulukija vaikštinė- 
damas po salą matė daug keistenybių, ir dar jis pastebėjo medyje 
didelį paukštį iš perlų ir žalių smaragdų, jo kojos buvo sidab- 
rinės, snapas — iš raudono rubino, o plunksnos iš tauriųjų 
metalų, ir tas paukštis garbino didįjį Alachą ir meldėsi už Ma- 
hometą. 

— Kas tu ir ką čia veiki? — paklausė Bulukija. 

— Aš esu rojaus paukštis. Žinok, kad didysis Alachas išve- 
dė Adomą iš rojaus, o tas išeidamas pasiėmė keturis medžio 
lapus, kad prisidengtų jais. Lapai nukrito ant žemės, vieną jų 
sukrimto kirminai — ir atsirado šilkas, antrą suėdė gazelės — ir 
atsirado muskusas, trečią suėdė bitės — ir atsirado medus, o ket- 
virtas lapas nukrito į Indiją — ir atsirado prieskoniai. O aš 
klaidžiojau po visą žemę, kol Alachas atvedė mane čionai. Kiek- 
vieną penktadienio vakarą susirenka po šiuo medžiu šventieji ir 
valgo tai, ką Alachas jiems padėjo ant staltiesės, o paskui ji pa- 
kyla į dangų, ir niekada šios vaišės nesikeičia ir jų nemažėja. 

Bulukija ėmė valgyti, o kai pasisotino, pamatė ateinantį al 
Chidrą, tuomet jis atsistojo, mandagiai jį pasveikino ir norėjo 
eiti šalin, tačiau paukštis tarė: 

— O Bulukija, gali sėdėti ir atėjus al Chidrui! 

Bulukija vėl atsisėdo, o al Chidras tarė: 

— Papasakok man savo istoriją! 

Jaunikaitis viską papasakojo, nepraleido nė menkiausios smul- 
kmenos, o paskui paklausė: 

— O pone, ar toli nuo čia Egiptas? 

— Tą atstumą galima nueiti per devyniasdešimt penkerius 
metus! 

Pravirko Bulukija, o paskui ėmė bučiuoti al Chidrui rankas 
ir sušuko: 

— Išgelbėk mane, o pone, iš šitos padėties, o Alachas tau 
atlygins! Aš ant pražūties slenksčio, ir nieko jau nebegaliu su- 
galvoti! 

— Pasimelsk Alachui, kad jis leistų man nugabenti tave į Egip- 
tą, — atsakė al Chidras. 

Bulukija ėmė su ašaromis maldauti Alachą, ir tas išklausė jo 
prašymą. Al Chidras tarė: 

— Nusišluostyk ašaras, Alachas įteigė man, kad nugabenčiau 
tave į Egiptą, tad kibkis į mane ir užsimerk! 

Bulukija padarė kaip lieptas, o al Chidras žengė vieną žingsnį 
ir liepė atsimerkti. Bulukija atmerkęs akis pamatė besąs prie savo 
namų vartų. Jis atsigręžė norėdamas padėkoti al Chidrui, bet jo 
jau nebebuvo... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt trečioji naktis 


Kai atėjo penki šimtai trisdešimt trečioji naktis, Šachrazada 
tęsė: | 

Pasakojama, o laimingasai karaliau, kad al Chidras atnešė 
Bulukiją prie namų vartų. Jis įėjo vidun, o jo motina pamačiusi 
sūnų krito nualpusi iš to didelio džiaugsmo. Atskubėję giminės, 
artimieji ir draugai sveikino jį laimingai sugrįžusį, ir visą šalį ap- 
skriejo žinia apie jo sugrįžimą, o kartu su sveikinimais ėmė 
keliauti ir dovanos, ir dundėjo būgnai, ir švilpė fleitos, ir visa 
šalis džiaugėsi ir šventė. O paskui Bulukija papasakojo savo nuo- 
tykius nuo pradžios iki galo, ir visi stebėjosi neatsistebėjo tokiais 
nepaprastais nutikimais ir verkė, kol jiems nusibodo. 

Visa tai gyvačių karalienė papasakojo Hasibui Karim ad Di- 
nui. Jis stebėjosi tais dalykais, o paskui ėmė gailiai verkti ir 
prašytis išleidžiamas. Gyvačių karalienė atsakė: 

— Bijau, o Hasibai, kad grįžęs namo greit pamirši savo prie- 
saikas ir nueisi į pirtį, o per tai aš mirsiu. 

Jis vėl ėmė prisiekinėti pačiomis tvirčiausiomis priesaikomis, 

kad niekada daugiau neisiąs į pirtį, ir gyvačių karalienė leido 
jį išvesti į žemės paviršių. 

Vakarop jis pasibeldė į savo namų vartus, ir juos atidarė mo- 
tina. Pamačiusi savo sūnų, stovintį priešais, ji sukliko ir puolė 
jam ant kaklo, paskui pravirko, o išgirdusi verksmą išėjo jo žmo- 
na, toji irgi šoko sveikinti jį ir bučiuoti jam rankas. Paskui jie 
sėdo pasikalbėti, ir po kurio laiko Hasibas paklausė apie med- 
kirčius, kurie paliko jį šulinyje. Motina atsakė: 

— Jie atėję pranešė, kad tave slėnyje sudraskė vilkai. O dabar 
jie visi tapo turtingais pirkliais ir kas dieną mums atneša val- 
gyti ir gerti. 

— Rytoj nueik pas juos, — tarė Hasibas, — ir pasakyk: „Ha- 
sibas Karim ad Dinas grįžo iš kelionės, tad ateikite pasisveikinti 
su juo“. 

Motina taip ir padarė. Kiekvienam medkirčiui ji persakė sū- 
naus žodžius, ir kiekvienas nubalęs pažadėjo ateiti ir padovanojo 
šilko drabužį, siuvinėtą auksu, kad Hasibas pasipuoštų. 

Išsigandę medkirčiai papasakojo kitiems pirkliams visa, ką 
jie buvo padarę Hasibui, ir prašė patarimo. 

— Kiekvienas tegu atiduoda jam pusę savo turto — pinigais 
ir vergais! — nusprendė pirkliai, ir medkirčiai sutiko. 

Vakare visi medkirčiai pasiėmę pinigus nuėjo pas Hasibą ir 
atidavė juos, o Hasibas priėmęs dovanas tarė: 

— Kas buvo, tas praėjo! Taip buvo skirta Alacho, o tai, kas 
skirta, yra stipriau negu tai, ko bijai! 

— Eime į miestą, pasivaikščiosim, nueisim į pirtį! — pakvietė 
jį pirkliai. 

— Aš prisiekiau, kad niekada, kol gyvas, neisiu į pirtį! 

— Tuomet eime pas mus, pasivaišinsime! 

— Mielai! — atsakė Hasibas. Vienas pirklys vaišino jį vieną 
vakarą, kitas — kitą vakarą, ir taip truko ištisą savaitę. 

Taigi taip Hasibas tapo turtingu ir gerbiamu pirkliu — tu- 
rėjo krautuvių, prekių, vergų ir pinigų. Vieną sykį išėjo jis 
pasivaikščioti po miestą, ir užkalbino jį pažįstamas pirtininkas: 

— Padaryk malonę — užeik į mano pirtį ir nusiprausk, kol 
aš paruošiu vaišes! 

— Aš prisiekiau, kad niekada daugiau neisiu į pirtį, — atsakė 
Hasibas. 

— O aš prisiekiau, kad tris kartus išsiskirsiu su trim savo žmo- 
nom, jei tu neužeisi! 

— Negi tu nori, kad mano vaikai liktų našlaičiai, namai su- 
griūtų, kad aš padaryčiau baisią nuodėmę? 

Pirtininkas puolė Hasibui po kojų ir sušuko: 

— Užeik į mano pirtį, ir tavo nuodėmę prisiimsiu aš! 

Patarnautojai ir kiti išėjo laukan, ėmė įkalbinėti Hasibą, temp- 
te įtempė pirtin ir nurengė. Ir vos tik jis atsisėdo ir ėmė piltis 
vandenį ant galvos, įėjo dvidešimt vyrų ir tarė: 

— Eik iš čia, žmogau, tu kaltas sultonui! 

Vienas nubėgo pas sultono vizirį, ir tas pasiėmęs šešiasde- 
šimt mameliukų atjojo į pirtį ir susitiko su Hasibu, paskui davė 
pirtininkui šimtą dinarų ir nusivedė Hasibą Karim ad Diną į sul- 
tono rūmus. Kai Hasibas ten skaniai pavalgė, apdovanojo jį viziris 
dvejais prašmatniais drabužiais, kurių kiekvieni kainavo po penkis 
tūkstančius dinarų, ir tarė: 

— Žinok, kad Alachas padarė mums malonę atsiųsdamas tave 
čionai: sultonas susirgo raupsais ir galuojasi mirtimi, o mūsų kny- 
gos sako, kad jo gyvybė yra tavo rankose. 

Nustebo Hasibas tai išgirdęs, o paskui viziris ir karalystės di- 
džiūnai nuvedė jį pro septynerius rūmų vartus pas karalių. O 
tai buvo persų karalius Karazdanas, jis valdė septynis klimatus, 
klausė jo šimtas sultonų, sėdėjusių raudonojo aukso krėsluose, 
ir dar dešimt tūkstančių karžygių, o kiekvienas jų valdė šimtą 
vietininkų ir šimtą budelių, laikančių kardus ir kirvius. Atėję jie 
rado karalių gulintį ir dejuojantį nuo baisios ligos, o jo veidas 
buvo uždengtas skepetaite. Sutriko Hasibas, pamatęs karalių Ka- 
razdaną šitaip gulintį, o paskui priėjo prie jo didysis viziris, vardu 
Šamchūras, ir nuvedęs pasodino į neapsakomo gražumo krės- 
l4ą karaliui Karazdanui iš dešinės... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt ketvirtoji naktis 


Kai atėjo penki šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad viziris Šamchūras pa- 
sodino Hasibą į puikų krėslą karaliui iš dešinės ir liepė paduoti 

vakarienę. Kai visi pasisotino, jis atsistojo, o tuomet iš pagar- 
bos jam atsistojo visi buvusieji menėje ir priėję prie Hasibo tarė: 

— Mes tau patarnausime ir duosime visa, ko tik užsimany- 
si. Net jei paprašytum pusės karalystės — gautum ją, nes karaliaus 
gyvybė ir sveikata tavo rankose. 

Nustebo Hasibas, priėjo prie karaliaus ir pakėlęs skepetai- 
tę įsitikino, kad tas iš tikro sunkiai serga. Viziris pasilenkęs 
pabučiavo Hasibui ranką ir tarė: 

— Mes norime, kad išgydytum karalių, — štai kodėl tave čia 
atvedžiau! 

— Mielai išgydyčiau, — atsakė Hasibas. — Aš esu Alacho pra- 
našo Danijalio sūnus, bet neišmanau jokių mokslų. Buvo mane 
įtaisę mokytis gydyti žmones, bet nieko o nieko neišmokau. No- 
rėčiau dabar išmanyti gydymo meną, kad išgelbėčiau karalių! 

— Net jei sukviestume visus išminčius, iš Rytų ir Vakarų, nie- 
kas jo nepagydytų, tik tu vienas! 

— Ką gi aš galiu padaryti, jei nežinau, nei kokia jo liga, nei 
kokie vaistai ją išvarytų? 

— Vaistus karaliui tu laikai savo rankose! 

— Jei laikyčiau, būtinai išgydyčiau! 

— Tie vaistai — gyvačių karalienė; tu žinai, kur ji yra, ma- 
tei ją, atsimeni kelią pas ją! — tarė viziris. 

Suprato Hasibas, kaip jis prasikalto nuėjęs į pirtį, ir ėmė ap- 
gailestauti, bet jau buvo per vėlu. 

— Kokia gyvačių karalienė? — Hasibas apsimetė nieko nesu- 
sigaudąs. — Aš tokios nepažįstu, o ir to vardo niekada gyvenime 
nesu girdėjęs! 

— Neišsisukinėk, nesakyk, kad nepažįsti jos! Žinau, kad pažįsti, 
kad išbuvai pas ją dvejus metus! 

— Pirmą sykį išgirdau apie ją tik dabar, iš tavo lūpų, — gynėsi 
Hasibas. 

Tuomet viziris atsinešė didelę knygą, atvertė ją ir perskaitė: 

— „Gyvačių karalienė susitiks su žmogumi, jis išbus pas ją 
dvejus metus, paskui grįš namo, o kai įeis į pirtį, jo pilvas pa- 
juos“. Pažvelk į savo pilvą! 

— Jis juodas nuo pat gimimo, — atsakė Hasibas įsitikinęs, kad 
jo pilvas tikrai pajuodęs, o tada viziris sušuko: 

— Aš prie kiekvienos pirties pastačiau po tris mameliukus, 

kad jie stebėtų kiekvieną įėjusįjį ir praneštų man. Tad jie, pa- 
matę tavo juodą pilvą, atskubėjo pas mane. Mes nieko daugiau 
nenorime, tik kad parodytum tą vietą, kur išėjai į žemės paviršių, 
o paskui gali drožti savo keliu. Yra kas ją sugauna ir atneša! 

Labai gailavo Hasibas, kad nuėjo į pirtį, bet jau buvo per 
vėlu, nors jis dar bandė gintis: 

— Aš nemačiau gyvačių karalienės ir nieko apie ją negirdėjau! 

Tuomet viziris liepė pakviesti budelį, kad išplaktų Hasibą, 
ir jis buvo plakamas tol, kol pajuto artėjantį galą. Tai pamatęs 
viziris tarė: 

— Tu juk žinai, kur gyvena gyvačių karalienė. Kam gi nei- 
gi? Parodyk mums tą vietą, kur išėjai į žemės paviršių! — Ir 
atnešė Hasibui rūbus, siuvinėtus raudonuoju auksu ir tauriaisiais 
metalais. 

Mato Hasibas, kad neišsisuks, ir pažadėjo parodyti jiems tą 
vietą. Nudžiugo viziris, šoko su cmyrais ant žirgų ir nuskubė- 
jo Hasibui iš paskos, o jis raudodamas ir aimanuodamas nuvedė 
juos į olą, prie šulinio, iš kurio jis išlipo į žemės paviršių. Vi- 
ziris atsisėdo prie šulinio, uždegė smilkalus ir ėmė sakyti 
užkeikimus, murmėti ir pūsti į ugnį (o jis buvo piktas burtininkas, 
išmanantis mokslą apie dvasias). Pasakęs pirmą užkeikimą, jis 
ėmė skaityti antrą ir trečią ir vis mėtė į ugnį visokias žoles, o 
paskui tarė: 

— Išeik, o gyvačių karaliene! 

Staiga vanduo šulinyje nuslūgo ir išnyko, atsidarė didžiulės 
durys ir pasigirdo baisus riksmas, nelyginant griaustinis, net visi 
ten buvę krito ant žemės nualpę, o kai kurie net numirė. Ir išlipo 
iš šulinio gyvatė lyg dramblys, jai iš burnos ir akių lėkė kibirkštys 
tarytum degančios anglys, o ant nugaros buvo raudonojo aukso 
dubuo, puoštas perlais ir brangiaisiais akmenimis, o tam dubeny 
gulėjo gyvatė, spinduliuojanti šviesą, su žmogaus veidu, mokanti 
kalbėti, ir buvo tai gyvačių karalienė. Ji ėmė dairytis į visas pu- 
ses, o pamačiusi Hasibą tarė: 

— Kodėl neišlaikei priesaikos, kad niekada daugiau neisi į 
pirtį? Tačiau taip jau buvo lemta, o nuo lemties niekaip nepa- 
bėgsi. Mano gyvenimo pabaigą Alachas įdėjo į tavo rankas, ir 
jis norėjo, kad aš žūčiau, o karalius Karazdanas pasveiktų! 

Gyvačių karalienė pravirko, Ilasibas kartu su ja. Kai prakeik- 

tasis viziris Šamchūras ištiesė ranką paimti gyvačių karalienę, ji 
sušuko: 

— Nedrįsk manęs liesti, nes tik papūsiu — ir liks iš tavęs pe- 
lenų krūvelė! — Tuomet atsisuko į Hasibą ir tarė: — Paimk mane 
į rankas, paguldyk į tą dubenį, kurį jie atsinešė, ir užsikelk ant 
galvos. Man lemta mirti nuo tavo rankos, ir nesugalvosi tu jokios 
gudrybės, kad to išvengtum! 

Hasibas nunešė gyvačių karalienę ant galvos, o šulinys vėl 
tapo koks buvęs. Ir kai jis ėjo keliu, gyvačių karalienė jam ėmė 
šnibždėti: 

— O Hasibai, aš tau duosiu gerą patarimą, nors tu ir sulaužei 
priesaiką, nes taip jau buvo skirta iš aukščiau. 

— Ką man įsakysi, o gyvačių karaliene? 

— Kai nuneši mane į vizirio namus, jis lieps tau perpjauti 
mane į tris dalis, bet tu nepjauk, sakyk, kad neišmanai kaip, tegu 
jis papjauna mane. Kai jis padarys tai, ateis karaliaus Karazdano 
pasiuntinys, ir viziriui reikės išeiti. Tada jis mano mėsą įdės į 
vario katilėlį ir užkais ant ugnies, o tau lieps, kai viralas užvirs, 
nusemti pirmąsias putas, supilti į butelį ir kiek atvėsinus išgerti, 
nes tai, pasak jo, išgydys visas ligas, tūnančias tavo kūne. O 
antrąsias putas jis tau lieps nusemti, supilti į butelį ir palikti 
jam — jis esą išgers grįžęs, nes labai skauda nugarą. Jis paduos 
tau du butelius ir nueis pas karalių. Bet tu neklausyk jo, padaryk 
priešingai: pats išgerk antrąsias putas, o jam paduok butelį su 
pirmosiomis ir pažiūrėk, kas bus... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt penktoji naktis 


Kai atėjo penki šimtai trisdešimt penktoji naktis, Šachraza- 
da tęsė: 

Pasakojama, o laimingasai karaliau, kad gyvačių karalienė sa- 
kė Hasibui: 

— Paduok viziriui butelį su pirmosiomis putomis ir pažiūrėk, 
kas jam atsitiks, o pats išgerk antrąsias, ir tuomet tavo širdis taps 
išminties buveine. O paskui išimk mano mėsą, sudėk į vario du- 
benį ir nunešk karaliui. Kai jis suvalgys visą mėsą, uždenk jam 
skepetaite veidą ir palauk iki vidurdienio, kol jo pilvas atvės, 

paskui duok jam atsigerti vyno, ir tuomet jis vėl bus sveikas. Tik 
žiūrėk, nepamiršk mano žodžių, padaryk viską taip, kaip sakiau! 

Viskas buvo taip, kaip sakė gyvačių karalienė. Viziris par- 
sivedė Hasibą į namus ir palydovams ir kariams išsiskirsčius 
paprašė papjauti gyvačių karalienę. 

— Tai kad aš neišmanau kaip, — atsiliepė Hasibas. — Per visą 
savo gyvenimą nieko nesu pjovęs. Pats papjauk, kad tau labai 
reikia! 

Viziris Šamchūras taip ir padarė, o Hasibas pravirko tai pa- 
matęs. Tada viziris ėmė šaipytis: 

— O nevisproti, kaip galima verkti dėl to, kad nudvėsė gy- 
vatė! 

Viziris supjaustė gyvatę į tris dalis, sudėjo į vario katilėlį ir 
užkaitė, tik staiga įėjo mameliukas ir pakvietė jį pas karalių. 

— Klausau ir vykdau! — atsakė viziris ir paduodamas Hasi- 
bui du butelius tarė: — Kai nuo gyvatės mėsos pakils pirmosios 
putos, nupilk jas į butelį ir išgerk, kai pravės — tuomet tavo kū- 
nas atsikratys visų ligų. O kai pakils antrosios putos, nupilk jas 
į antrą butelį ir saugok — aš jį išgersiu grįžęs, galbūt tuomet man 
nustos skaudėti nugarą. 

Viziris išėjo, o Hasibas sėdo laukti, kol katiliukas užvirs. Kai 
pakilo pirmosios putos, jis nupylė jas į butelį ir pastatė šalia, o 
butelį su antrosiomis putomis paslėpė, paskui nukaitė puodą, nes 
mėsa jau buvo išvirusi. Grįžęs viziris paklausė: 

— Kaip sekasi? 

— Darbas padarytas! — atsakė Hasibas. 

— Ką tu padarei su pirmuoju buteliu? 

— Ką tik išgėriau! 

— Bet aš nematau, kad tavo kūnas būtų pasikeitęs! 

— Jaučiu, kad mane tarytum liepsna apima, — atsakė Hasibas. 

— O kur antrasis butelis? Duokš jį, gal praeis nugaros skaus- 
mai, kai išgersiu! 

Ir viziris užsivertė butelį manydamas, kad ten antrosios putos, 
bet nespėjęs dar nuryti paskutinio gurkšnio, baisingai ištino ir 
mirė. Pasiteisino patarlės žodžiai: „Nekask duobės kitam, nes pats 
į ją įgriūsi“. 

Nustebo Hasibas tai išvydęs ir pabijojo išgerti likusįjį butelį, 
bet paskui prisiminė gyvatės žodžius ir pamanė: „Jei ten būtų 

kas nors kenksmingo, viziris nebūtų laikęs to butelio sau!“ — ir 
išgėrė viską iki dugno. Ir tuomet Alachas atidarė jo širdyje iš- 
minties vartus, suvokė jis mokslo esmę, užplūdo jį džiaugsmas 
ir linksmybė. Išėmė Hasibas iš katiliuko mėsą, sudėjo į vario du- 
benį ir išėjęs iš vizirio namų pažvelgė į viršų, o ten permatė visus 
septynis dangus, įžiūrėjo visa, kas juose yra, net lotosą pačiam 
pakrašty. Jis suvokė, kaip sukasi dangų skliautai, pamatė 
žvaigždes, judančias ir stovinčias vietoje, suprato, kaip keliau- 
ja žvaigždynai, kiek yra žemės ir vandens, sužinojo, kaip matuoti 
atstumus, kaip skaityti ateitį iš žvaigždžių, visą mokslą apie dan- 
gaus šviesulius. Jam tapo aišku, kas būna užtemus saulei ir 
mėnuliui, o kai pažiūrėjo žemyn, į žemę, pamatė, kokie ten slypi 
metalai, kokie auga medžiai ir žolės, suvokė jų naudingąsias sa- 
vybes, tad perprato gydymo meną, baltąją magiją ir alchemiją, 
sužinojo, kaip išgauti auksą ir sidabrą. 

Atnešęs dubenį su gyvačių karalienės mėsa, Hasibas pabu- 
čiavo žemę prie karaliaus kojų ir tarė jam: 

— Tebūnie sveika tavo galva po vizirio Šamchūro! 

Supyko karalius sužinojęs apie vizirio mirtį, o paskui pravirko, 
su juo ėmė ašaroti ir karalystės emyrai bei didžiūnai. Karalius 
paklausė: 

— Viziris Šamchūras ką tik buvo pas mane, gyvas ir sveikas, 
ir nuėjo pažiūrėti, ar gyvačių karalienės mėsa jau išvirusi. Kaip 
jis mirė ir kodėl? 

Hasibas jam viską papasakojo — kaip viziris išgėrė butelį putų, 
kaip ištino ir mirė. Nuliūdo karalius ir tarė: 

— Kaipgi dabar bus man? 

— Nesirūpink, o laiko valdove, — atsakė Hasibas, — aš per 
tris dienas tave visiškai išgydysiu! 

Nudžiugo karalius, o Hasibas padavė jam vieną gyvatės mė- 
sos gabalą, paskui paguldė į lovą, veidą jam uždengė skepetaite 
ir liepė užmigti. Karalius miegojo nuo vidurdienio iki saulės lai- 
dos, kol suvalgyta mėsa apsuko jo viduriuose ratą, o tuomet 
Hasibas jį pažadino, davė išgerti vyno ir liepė vėl miegoti. Rytą 
vėl jam davė gyvatės mėsos ir šitaip sumaitino visus tris gabalus. 
O tuomet karaliaus oda ėmė džiūti ir visa nusilupo, paskui ėmė 
pilti prakaitas, bet taip, kad jis, atrodė, guli baloj. Nustojęs pra- 
kaituoti, karalius pasijuto sveikas, ant jo kūno neliko jokio ligos 

ženklo. Hasibas nuvedė jį į pirtį, išmaudė, apvilko naujais dra- 
bužiais, ir tapo karalius nelyginant sidabro lazdelė, dar sveikesnis 
nei iki ligos. 

Karalius sėdo valgyti ir gerti su Hasibu, o tuo tarpu atėjo 
viziriai, emyrai ir didžiūnai pasveikinti karalių sėkmingai pasvei- 
kus. Kai visi susirinko, karalius tarė: 

— O susirinkusieji! Štai Hasibas Karim ad Dinas, kuris išgydė 
mane. Žinokite, kad aš paskyriau jį vyriausiuoju viziriu vietoj 
Šamchūro... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt šeštoji naktis 


Kai atėjo penki šimtai trisdešimt šeštoji naktis, Šachrazada 
tęsė: 

Pasakojama, o laimingasai karaliau, kad pasveikęs karalius 
Karazdanas tarė savo viziriams, emyrams ir didžiūnams: 

— Štai Hasibas Karim ad Dinas, kuris mane išgydė. Žino- 
kite, kad aš paskyriau jį vyriausiuoju viziriu vietoj Šamchūro, ir 
tas, kas gerbia ir klauso jo, gerbia ir klauso manęs! 

O paskui jis apdovanojo Hasibą nematytais prabangiais rū- 
bais, ataustais auksu, siuvinėtais perlais ir brangiaisiais akmenimis, 
iš kurių mažiausias kainavo penkis tūkstančius dinarų, padovanojo 
jam tris šimtus sugulovių ir tris šimtus mameliukų, tris šimtus 
abisinių vergių ir penkis šimtus mulų, apkrautų pinigais, ir davė 
jam karvių ir avių tiek, kad ir suskaičiuoti nesuskaičiuosi. Ir dar 
karalius liepė visiems savo valdiniams, nuo emyrų iki vergų, nešti 
Hasibui dovanas, o paskui su visomis dovanomis, lydimas ka- 
ralystės didžiūnų, Hasibas nuėjo į rūmus, kuriuos jam paskyrė 
karalius. 

Hasibo motina nepaprastai nudžiugo sužinojusi visa tai ir nu- 
ėjo pasveikinti jo su tokiomis garbingomis pareigomis; jo žmonos 
irgi atskubėjo pasveikinti, medkirčiai taip pat. Paskui Hasibas sė- 
do ant žirgo, nujojo į vizirio Šamchūro namus, aprašė visą jo 
turtą ir pasiėmė sau. Taip atsitiko, kad nieko neišmanantis ir net 
skaityti nemokantis Hasibas Alacho valia tapo didžiu mokslininku, 
ir girdas apie tai apskriejo visą šalį. 

Sykį jis tarė savo motinai: 

— O motute, mano tėvas Danijalis buvo išmintingas ir gar- 
bingas žmogus. Papasakok, ką jis man paliko — knygų ar ko kito. 

Ji atnešė skrynią, ir Hasibas išėmė iš ten penkis lapus. Pa- 
vartė juos rankoj ir tarė: 

— Čia tik keli laj'ai, o kur visa knyga? 

— Tavo tėvas su visuinis savo knygomis plaukė jūra, jo laivas 
sudužo, ir didysis Alachas išgelbėjo jam gyvybę, tačiau iš knygų 
beliko tik šie penki lapeliai. Kai jis grįžo iš kelionės, aš nešio- 
jau tave po širdimi, ir jis tarė: „Galbūt gims berniukas, tad tu 
paslėpk šiuos lapus, o kai jis užaugs ir paklaus, ką jam tėvas pa- 
likęs, atiduok juos ir pasakyk, kad daugiau nieko nėra“. 

Ir Hasibas Karim ad Dinas išmanė visus mokslus, ir puikiai 
gyveno, kol atėjo Malonumų Griovėja. Štai ir viskas, ką mes ži- 
nom apie Danijalio sūnų Hasibą, o Alachas žino geriau. 

Pasakojimas 
apie jūreivį Sindbadą 


Tačiau anas pasakojimas nėra nuostabesnis nei pasaka apie 
jūreivį Sindbadą. Tikratikių valdovo kalifo Harūno ar Rašido 
laikais gyveno Bagdado mieste žmogus, kurį vadino nešiku Sind- 
badu. Buvo jis vargšas, duonai užsidirbdavo nešiodamas visokias 
sunkenybes. Atsitiko, kad vieną labai karštą dieną tempė jis sun- 
kų nešulį, labai pavargo ir sukaito, o prie vieno pirklio namų 
vartų pamatęs suolelį, nusprendė atsikvėpti. Ten buvo pašluo- 
ta ir palieta vandeniu, vėsu ir malonu, tad nešikas pasidėjo 
nešulį... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdėšimti septintoji naktis 


Kai atėjo penki šimtai trisdešimt septintoji naktis, Šachrazada 
tęsė: 

Pasakojama, o laimingasai karaliau, kad nešikas pasidėjo ne- 
šulį ant suolo norėdamas atsikvėpti, ir pro vartus padvelkė 
švelnūs smilkalų kvapai, atsklido liutnios garsai. Nešikas prisė- 
do ant suolo kraštelio ir klausėsi namo viduje sakomų eilių, 
gėrėjosi paukščių čiulbesiu, o jų čia buvo begalė — balandžiai, 
persinės lakštingalos, strazdai, paprastosios lakštingalos, miško 
karveliai ir giesmininkės putpelės. Nešiko širdį užplūdo susižavė- 
jimas, ir priėjęs prie vartų jis pamatė didelį sodą, ten vaikštinėjo 
tarnai, vergai ir patarnautojai, sklandė puikių valgių ir nuosta- 
bių gėrimų kvapai. Jis pakėlė akis į dangų ir sušuko: 

— Garbė tau, Viešpatie kūrėjau, tu apdovanoji tą, kurį no- 

ri! Prašau tavo atleidimo už visas savo nuodėmes ir trūkumus! 
O Viešpatie, negalima priešintis tavo valiai ir galybei, tu gali 
daryti ką tik nori — suteikti turtą ar atimti jį, išaukštinti ar nu- 
žeminti. Nėra kito dievo, išskyrus tave! Tu suteikei malonių tam, 
kam panorėjai, ir šio namo savininkas gyvena be rūpesčių, mė- 
gaujasi skaniais valgiais, nuostabiais gėrimais ir smilkalų kvapais, 
o man reikia kentėti vargą ir skurdą! — Ir jis pasakė tokias eiles: 


0, kiek nuskriaustųjų ilsėtis negali 
Saldžiajam bavėsy, ūksmingam sodely! 


Štai mano gyvenimo jėgos jau mąžta, 
Nesiseka niekas, velku sunkią naštą. 


O kitas — laimingas, gyvenime savo 
Jis mano kasdienės naštos nesapnavo. 


Šioj žemėj gyventi saldu jam ir gera, 
Laimingas ir linksmas jis valgo ir geria. 


Visus žmones gimdo tas bats vienas lašas, 
Aš lygus kitiems, į mane jie panašūs. 


Tačiau nevienodas mums skirtas likimas, — 
Mes esam skirtingi kaib actas ir vynas. 


Bet ištariu aš, prieš tave nemurmėjęs: 
„Vis tiek tu esi išmintingas teisėjas“. 


Paskui nešikas susiruošė pėstinti toliau, tik staiga pro vartus 
išėjo tarnas, jaunas, gražaus veido, puikiai apsitaisęs. Jis sugriebė 
nešiką už rankos ir tarė: 

— Mano ponas kviečia tave, nori pasikalbėti! 

Nešikas Sindbadas niekaip negalėjo atsisakyti, tad paliko ne- 
šulį pas vartų sargą ir įėjo į namus. Ten jis pamatė didelę salę, 
kur sėdėjo žymūs ir turtingi ponai. Aplink žydėjo gėlės skleis- 
damos saldų kvapą, stalas buvo nukrautas prašmatniais valgymais, 
nustatytas vynu iš gražiausių vynuogių kekių, aplink gulėjo vi- 
sokiausi muzikos instrumentai, stovėjo puikios vergės, o salės 

vidury sėdėjo garbingos išvaizdos žmogus, kurio smilkinius jau 
buvo nubalinusi rudens šarma. Jis buvo gražaus veido, didin- 
gos išvaizdos, ir nešikas Sindbadas suglumęs tarė sau: „Prisiekiu 
Alachu, ši patalpa — rojaus pieva, čia bus sultono ar karaliaus 
rūmai!“ Paskui jis mandagiais žodžiais pasveikino visus ten esan- 
čius, palinkėjo jiems ramybės ir gerovės, pabučiavo žemę prie 
jų kojų ir atsistojo nuleidęs galvą... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt aštuntoji 
naktis 


Kai atėjo penki šimtai trisdešimt aštuntoji naktis, Šachraza- 
da tęsė: 

Pasakojama, o laimingasai karaliau, kad pabučiavęs žemę prie 
jų kojų, nešikas Sindbadas atsistojo nuleidęs galvą. Namų šei- 
mininkas pasisodino jį netoli savęs, maloniai atsakė į pasveikinimą 
ir liepė paduoti jam pačių gardžiausių valgių. Pasisotinęs neši- 
kas nusimazgojo rankas ir padėkojo Alachui už malonę, o 
šeimininkas paklausė: 

— Kuo tu vardu ir kokiu amatu vertiesi? 

— O pone, aš esu nešikas Sindbadas, nešioju už atlyginimą 
svetimus daiktus. 

— Žinok, nešike, kad mudu esame bendravardžiai — aš esu 
jūreivis Sindbadas. Norėčiau, kad pakartotum tas eiles, kurias 
sakei prie vartų! 

— Vardan Alacho, nepyk ant manęs! — sušuko nešikas. — 
Nuovargis ir bėdinas gyvenimas padaro žmogų nemandagų ir 
neprotingą! : 

— Nebijok, tu tapai mano broliu! Pakartok tas eiles, nes jos 
man patiko. 

Nešikas ėmė kartoti eiles, o šeimininkas žavėjosi jomis. 

— O nešike, — tarė jis, — žinok, kad mano istorija nepaprasta. 
Aš papasakosiu tau, kiek turėjau iškentėti, kol įgijau tuos tur- 
tus ir galiu dabar sėdėti ir mėgautis gyvenimu. Mano daliai 
iškrito septynios kelionės, kuriose patyriau daug vargų, siaubų 
ir nuovargio, ir kiekviena kelionė — atskiras pasakojimas, jau- 

dinantis protus**. Visa, ką patyriau, buvo man lemta patirti, — 
juk nuo to, kas parašyta likimo knygose, nepabėgsi ir nepasi- 
slėpsi. 


Pasakojimas 
apie pirmąją kelionę 


Žinokite, o kilnieji žmonės, kad mano tėvas buvo garsus pir- 
klys, turėjo daug turto ir mirė, kai aš buvau dar kūdikis, palikęs 
man pinigus, žemes ir kaimus. Užaugęs aš ėmiau naudotis tais 
turtais, skaniai valgiau ir gėriau, draugavau su kilmingais jau- 
nuoliais, prašmatniai rengiausi ir maniau, kad taip bus amžinai. 
Taip kurį laiką gyvenau, o atsikratęs nerūpestingumo ir atgavęs 
protą pamačiau, kad turtas man išslydo iš rankų, padėtis nusmu- 
ko, aš praradau viską, ką turėjau. Išsigandau ir pasimečiau tai 
suvokęs, o tuomet prisiminiau, kaip velionis tėvas kartodavo mū- 
sų pono Suleimano, Daūdo sūnaus, žodžius: „Trys dalykai geriau 
už kitus tris: mirties diena geriau už gimimo dieną, gyvas šuo 
geriau už negyvą ir kapas geriau už skurdą“. Surinkęs viską, kas 
dar man buvo likę — drabužius, daiktus, žemes, — pardaviau ir 
gavau tris tūkstančius dirhemų, o su tais pinigais sugalvojau ke- 
liauti į svečias šalis, ir dar prisiminiau poeto žodžius: 


Kas dirba, tas aukštą viršinę pasiekia, 
Jis ieško viršūnių per naktį bemiegę. 


Tas berlą suranda, kas jūros nebijo, 
Ir turtą, ir galią jisai įsigyja. 


2 Jūreivio Sindbado keliones — vieną iš populiariausių 
rinkinio pasakų — kai kurie tyrinėtojai ne veltui vadina 
„arabų Odisėja“. Tas, kuris užrašė šias pasakas, nepa- 
prastas kelionių detales paėmė iš įvairių arabų 
kosmografų ir „keliautojų“ pasakojimų (IX a. 
geografo Ibn Chordadbecho raštų „Kelių ir 
karalysčų knygos“; al Kazvinio (XIII a.) knygų 
„Sukurtieji stebuklai“ ir „Indijos stebuklai“; 
apsakymų rinkinio, kurį sudaro jūrų 
keliautojo Buzurgo ibn Šachrijaro iš 
Ramchurmuzo (X a.) 
pasakojimai, ir kt.). 

Bet kas neįmanomų aukščių banūdo, 
Tas siekiais beprasmiais gyvenimą žudo. 


Tuomet aš pasiryžau, prisipirkau visokių prekių ir visa, ko 
reikia kelionei, Basroje su būriu pirklių sėdau į laivą, ir jis at- 
siyręs nuo kranto ėmė plaukti iš vienos jūros į kitą, stodamas 
prie kiekvienos salos, o mes pardavinėjome, pirkome ir mainėme 
prekes. Sykį sustojome prie salos, panėšinčios į rojų, ir išlipę nu- 
sprendėme pailsėti sausumoje. Vieni ant laužų virė valgyti, kiti 
skalbė ar šiaip ką dirbo, o aš ir dar keletas pirklių nuėjome 
pavaikštinėti po salą. Paskui susėdę valgėme, gėrėme ir links- 
minomės, tik staiga iš laivo pasigirdo kapitono balsas: 

— O taikūs keliautojai, skubėkite į laivą! Palikite savo daiktus 
ir bėkite gelbėdami savo sielas! Sala, į kurią jūs išlipote, visai 
ne sala, o didžiulės žuvies nugara. Vėjas prinešė smėlio, ir su- 
vešėjo čia žolės ir medžiai, o kai užkūrėt laužus, žuvis pajuto 
karštį ir sujudėjo, ji tuojau murktelės vandenin, tad skubėkite 
į laivą, kad nenuskęstumėt... 

Tuo tarpu išaušo rytas, ir Šachrazada nutraukė pasakojimą. 


Penki šimtai trisdešimt devintoji naktis 


Kai atėjo penki šimtai trisdešimt devintoji naktis, Šachrazada 
tęsė: 

Pasakojama, o laimingasai karaliau, kad laivo kapitonas su- 
šuko: 

— Skubėkite į laivą, kad nenuskęstumėt, palikę savo daiktus! 

Keliautojai viską metę pasileido prie laivo, ir vieni spėjo įlipti, 
kiti nespėjo, tik staiga sala sudrebėjo ir ėmė grimzti į jūros gel- 
mes su visu tuo, kas ant jos buvo, ir netrukus virš žuvies nugaros 
jau kriokė jūros bangos. Aš buvau su tais, kurie užtruko salo- 
je ir nespėjo į laivą, tačiau didysis Alachas išgelbėjo mane nuo 
mirties bangose, pasiuntęs didelę skalbimo geldą. Aš apsižergiau 
tą geldą ir plaukiau irdamasis kojomis lyg irklais, tačiau kapi- 
tonas pakėlė bures ir nuplaukė su tais, kurie spėjo į laivą, 
nekreipdamas dėmesio į skęstančiuosius. Aš žiūrėjau į laivą, kol 
jis pradingo iš akių, ir tuomet supratau, kad esu žuvęs. 

Taip aš praleidau vieną dieną ir vieną naktį, ir galop vėjas 

ir bangos priplakė geldą prie aukšto salos kranto, kur virš van- 
dens sviro medžių šakos. Šiaip ne taip užsikabinau už vienos 
tokios šakos ir su dideliu vargu pasiekiau žemę. Mano kojos bu- 
vo užtirpusios, blauzdas peršėjo nuo žuvų įkandimų, bet viską 
nugalėjo nuovargis ir sielvartas. Aš kritau ir išgulėjau be nuo- 
vokos iki kitos dienos ryto. Atsipeikėjęs pamačiau, kad mano 
kojos baisiai ištinusios, tad negalėdamas vaikščioti šliaužte nu- 
šliaužiau iki vaismedžių ir tyro upelio. Užvalgęs ir atsigėręs 
pasijutau kiek stipriau, o po keleto dienų visai atgavau jėgas, 
išsipjoviau storą lazdą, jei reikėtų nuo ko gintis, ir ilgai šitaip 
gyvenau. 

Sykį aš vaikštinėjau po salą ir iš tolo pamačiau lyg kokią bū- 
tybę. Maniau, kad gal tai koks jūrų gyvūnas, ir nuėjau ton pusėn, 
o tai buvo didelis arklys, pririštas ant pat jūros kranto. Pama- 
tęs mane arklys garsiai sužvingo, aš išsigandau ir pasukau atgal, 
tik staiga iš po Žemių iššoko žmogus ir pasivijęs paklausė: 

— Kas tu esi ir kaip patekai į šią salą? 

— O pone, aš esu svetimšalis, plaukiau laivu, bet jis sudu- 
žo, ir Alachas, norėdamas mane išgelbėti, pasiuntė man geldą, 
kurią vėjas ir bangos atplukdė į šią salą! 

Tuomet tas žmogus nusivedė mane į tokį rūsį, iškastą po že- 
me, ir atnešė man visokių valgymų, o kai pasisotinau, ėmė 
klausinėti apie tai, kas man nutiko. Žmogus tik galvą kraipė klau- 
sydamasis mano pasakojimo, o baigdamas aš tariau: 

— Vardan Alacho, o pone, nesupyk ant manęs! Aš tau viską 
papasakojau apie save, o dabar norėčiau sužinoti, kas tu toks, 
kodėl sėdi čia, šiame rūsyje po žemėmis, ir kodėl tu tą arklį pri- 
rišai ant pat kranto? 

— Žinok, kad mūsų čia, šioje saloje, daug. Mes esame ka- 
raliaus al Mihrdžano?* arklininkai, ir kiekvieną mėnesį per jaunatį 
atvedam čia grynakraujus žirgus, pririšam jaunas kumeles prie 
pat vandens ir pasislepiam šiame kambaryje, kad niekas mūsų 
nematytų. Tada iš gelmių, pajutę patelių kvapą, išlenda jūros er- 
žilai“*, užšoka ant kumelių ir atlieka reikalą, o paskui bando jas 


“ Al Mihrdžanas — iškreiptas „maharadža“, indų ka- 
ralius. Maharadžos salomis arabų geografai kartais vadina 
Javą ir Malajų archipelago salas. ** Greičiausiai 
kalbama apie hipopotamus. 


210 


539 naktis 


nusivesti, bet negali, nes kumelės pririštos. O kai jie iš nekan- 
trumo ima baisiai žvengti, tampa aišku, kad savo darbą jie atliko, 
tada mes iššokame iš slėptuvių ir nubaidome juos. O kumelė 
atsiveda tokį kumeliuką, kuriam lygių nėra visoje žemėje, ir kai- 
nuoja jis maišą pinigų. Dabar jau jūros eržilai turi ateiti, ir jei 
panorės didysis Alachas, nusivesiu aš tave pas karalių al Mikhr- 
džaną... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimtoji 
naktis 


Kai atėjo penki šimtai keturiasdešimtoji naktis, Šachrazada 
tęsė: 

Pasakojama, o laimingasai karaliau, kad arklininkas jūreiviui 
Sindbadui pasakė: 

— Nusivesiu tave pas karalių al Mihrdžaną ir parodysiu tau 
savo šalį. Tačiau jei nebūtume susitikę, mirtum iš ilgesio, nes 
kiti Žmonės čia neužklysta. Taip per mane tu grįši į tėvynę! 

Aš gražiais žodžiais padėkojau jam už malonę, ir kai mes 
kalbėjomės, išniro iš bangų jūros eržilas, užšoko ant kumelės ir, 
atlikęs savo darbą, norėjo ją nusivesti, tačiau toji ėmė spardy- 
tis ir žvengti, o tuomet arklininkas, čiupęs kardą ir odos skydą, 
išbėgo iš rūsio šaukdamas savo draugams: 

— Visi į pakrantę! 

Išsigandęs eržilas nuniro į jūros gelmes, o mes susėdome ant 
smėlio, tik staiga pasirodė jo draugai, vedini kumelėmis, ir pa- 
matę mane ėmė klausinėti, kas aš toks ir iš kur. Papasakojau 
ir jiems savo istoriją, paskui jie išsiėmė visokių valgymų, o kai 
visi pasisotino, sėdo ant arklių, pasiėmę drauge ir mane. 

Kai atvykom į miestą, arklininkai nuvedė mane pas karalių 
al Mihrdžaną ir papasakojo mano istoriją. Nustebo karalius ir 
tarė: 

— Prisiekiu Alachu, vaike mano, tu gavai daugiau nei išgel- 
bėjimą, ir jei nebūtų lemta tau ilgai gyventi, būtum pražuvęs! 

Paskui jis ėmė raminti ir guosti mane, maloniai su manim 
elgėsi ir paskyrė jūrų uosto viršininku, liepęs surašinėti visus at- 
plaukiančius laivus. Karalius padovanojo man puikius drabužius, 

priartino prie savęs, ir žmonės per mane ėmė ieškoti valdovo 
malonės. 

Ilgai aš ten gyvenau ir klausinėdavau kiekvieno atplaukusio 
laivo kapitoną, ar jis nežinąs Bagdado, bet neatsirado nė vieno, 
girdėjusio apie tokį miestą, todėl negalėjo manęs ten nugabenti, 
ir tapo man ilgu svetimoje šalyje. 

Sykį aš nuėjau pas karalių al Mihrdžaną ir radau pas jį būrį 
indų, o tie ėmė klausinėti mane apie mano šalį... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt pirmoji 
naktis 


Kai atėjo penki šimtai keturiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
toliau sekė savo istoriją: 

Jie ėmė klausinėti apie mano šalį, o paskui aš paklausiau apie 
jų tėvynę, ir jie pasakė, kad tarp jų yra šakiritų“* (o tai patys 
garbingiausi žmonės), kurie nieko neskriaudžia, ir dar yra žmo- 
nių, vadinamų brahmanais, kurie negeria vyno, gyvena be 
rūpesčių, klausosi muzikos ir mėgaujasi gyvenimu, ir turi jie kup- 
ranugarių, arklių ir gyvulių. Dar jie pridūrė, kad indai skirstosi 
į septyniasdešimt dvi grupes, ir mane tai labai nustebino. 

Karaliui al Mihrdžanui priklausė tokia sala, kurią vadino Ka- 
silio sala, 0 ten per naktį dunda būgnai, ir gyvena joje ramūs 
ir protingi žmonės. Mačiau aš žuvį dviejų šimtų uolekčių ilgio 
ir kitokią žuvį — su pelėdos snapu, ir dar begalę neregėtų da- 
lykų, bet jei imčiau pasakoti apie juos, mano pasakojimas labai 
prailgtų. 

Vieną dieną įplaukė į uostą laivas, nuleido inkarą, nutiesė 
į prieplauką laiptelius, ir jūreiviai ėmė nešioti prekes, o aš sto- 
vėjau ir jas surašinėjau. Paskui paklausiau kapitoną: 

— Ar dar liko laive kokių prekių? 

— Taip, pone, liko dar triume truputis, bet tų prekių savi- 


* Šakiritai — iškreiptas „kšatrija“, viena iš Indijos 
kastų (karių kasta). 

ninkas nuskendo, kai mes plaukėme pro tokią salą. Dabar aš 
norėčiau parduoti tas prekes, o pinigus nuvežčiau į Bagdadą jo 
giminėms. 

— O kuo vardu buvo tas nuskendęs žmogus? — paklausiau 
aš jį. 

— Jūreivis Sindbadas. 

Tuomet aš pažvelgiau įdėmiau ir pažinęs kapitoną sušukau: 

— O kapitone, tai aš ir esu tų prekių savininkas, jūreivis Sind- 
badas, kuris nespėjo į laivą su kitais vaikštinėjusiais po salą 
pirkliais, kuomet tu sušukai, jog tai ne sala, o didžiulė žuvis. Bet 
aš nenuskendau, nes Alachas pasiuntė man geldą, kurioje ke- 
liauninkai skalbdavo, o vėjas ir bangos priplakė mane prie šios 
salos kranto. Čia susitikau karaliaus al Mihrdžano arklininkus, 
kurie priglaudė mane ir atgabeno į miestą, o karalius apipylė 
malonėmis ir paskyrė dirbti šiame uoste. O tos prekės, kurios 
guli tavo laivo triume — mano prekės, mano ištekliai... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt antroji 
naktis 


Kai atėjo penki šimtai keturiasdešimt antroji naktis, Šachra- 
zada tęsė: 

Pasakojama, o laimingasai karaliau, kad jūreivis Sindbadas 
pasakė kapitonui, jog laivo triume guli jo prekės, o tas sušuko: 

— Nėra jėgos ir galybės, didesnės už visagalį Alachą! Nebe- 
liko sąžiningų ir dorų žmonių! 

— Kodėl taip kalbi, kapitone? Aš papasakojau visą savo is- 
toriją, juk žinai, kad taip ir buvo! 

— Todėl taip sakau, kad tų prekių savininkas nuskendo, ir 
mes visi matėm jį skęstantį! 

— O kapitone, dar kartą išklausyk mano istoriją, nes aš sakau 
gryną teisybę, — tariau aš ir dar kartą viską kuo smulkiausiai 
apsakiau, priminiau ir tokių dalykų, kuriuos žinojome tik mu- 
du su kapitonu. 

Tuomet jis ir pirkliai pažino mane ir ėmė sveikinti taip ste- 
buklingai išsigelbėjus. Atgavęs savo prekes, parinkau iš jų šį bei 
tą brangaus ir gražaus, ir laivo jūreiviai nunešė karaliui kaip do- 

vaną nuo manęs. Aš jam papasakojau, iš kur turiu tokių brangių 
daiktų, ir jis labai nustebo. 

Aš pelningai pardaviau savo prekes ir prisipirkau naujų, 
nematytų neregėtų, ir sukroviau laivan. Nuėjęs pas karalių pa- 
dėkojau už suteiktas malones ir pagalbą ir paprašiau leidimo 
išvykti namo. Karalius atsisveikino su manim ir gausiai apdo- 
vanojo, o tuomet mes sėdome į laivą ir išplaukėme. 

Laimė ir sėkmė mus lydėjo, ir be didelių kliūčių atplaukė- 
me į Basrą. Aš neapsakomai džiaugiausi grįžęs savo kraštan ir 
netrukus iškeliavau į Bagdadą. Čia brangiai pardaviau savo pre- 
kes ir nusipirkau vergų, vergių, tarnų, paskui namų ir žemių, 
ir tapau dar turtingesnis, nei buvau anksčiau. Aš vėl ėmiau gy- 
venti linksmai, įsigijau begalę draugų ir greit pamiršau visa tai, 
ką buvau iškentėjęs kelionėje — nuovargį, pavojus, sielvartus ir 
ilgesį. 

Štai kokia buvo mano pirmoji kelionė. O rytoj, jei panorės 
Alachas, papasakosiu jums apie antrąją iš septynių kelionių. 

Jūreivis Sindbadas davė sausumos Sindbadui vakarienės, įsakė 
išduoti jam šimtą miskalių auksu ir atsisveikino, pakvietęs ateiti 
kitą dieną. Nešikas išėjo mąstydamas apie likimo permainingumą 
ir stebėdamasis išgirstais dalykais. Rytą nešikas nuėjo pas jūreivį 
Sindbadą, tas jį maloniai pasveikino ir pasisodino šalia. Netrukus 
susirinko jo draugai, buvę vakar, ir kai visi pavalgė ir atsigėrė, 
jūreivis Sindbadas pradėjo pasakoti. 


Pasakojimas apie antrąją kelionę 


Žinokite, o broliai, kad gyvenau aš laimingai ir maloniai, kaip 
jums vakar pasakojau... 
Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt trečioji 
naktis 
Kai atėjo penki šimtai keturiasdešimt trečioji naktis, Šachra- 
zada tęsė: 
Pasakojama, o laimingasai karaliau, kad jūreivis Sindbadas, 

kai pas jį vėl susirinko draugai, kalbėjo: 

Gyvenau aš laimingai ir maloniai, bet atėjo man į galvą min- 
tis nukeliauti į svečias šalis, paprekiauti ir užsidirbti pinigų. 
Suruošęs daugybę prekių ir nusipirkęs visokių daiktų kelionei, 
pamačiau uoste gražų naują laivą su raudonomis burėmis, puikiai 
įrengtą ir su gera įgula. Aš ir daug kitų pirklių sukrovėm tam 
laive prekes ir išplaukėm tą pačią dieną, ir keliavom nuo vienos 
salos prie kitos, pardavinėjom, mainėm ir pirkom, susitikdavom 
su pirkliais ir didikis, pirkėjais ir pardavėjais. Kelionė buvo sėk- 
minga, ir likimas mus nuvedė prie vienos puikios salos, kur augo 
daug medžių, nokinančių vaisius, čiulbėjo paukščiai, tekėjo skaid- 
raus vandens upeliai. Mes išlipome ir išsivaikščiojome po salą, 
kuri buvo negyvenama, o aš prisėdau po medžiu prie upelio ir 
išsiėmiau valgymą, kurį buvau atsinešęs iš laivo; kai pasisotinau, 
užpuolė mane snaudulys, ir aš užsimerkiau, glamonėjamas švel- 
naus vėjelio, kvėpdamas nuostabių gėlių aromatą. Nubudęs 
neradau saloje nė gyvos dvasios: laivas nuplaukė sau palikęs ma- 
ne, ir neprisiminė manęs joks pirklys, joks matrosas. 

Kai įsitikinau, kad tikrai saloje, be manęs, daugiau nieko nė- 
ra, prislėgė mane baisus sielvartas ir liūdesys. Su savim neturėjau 
nieko — nei valgio, nei gėrimo, likau čia vienas kaip pirštas, ir 
mano siela subliuško. Tariau sau: „Ąsotis lig laiko vandenį ne- 
šioja! Pirmoje kelionėje likau gyvas ir sutikau Žmonių, kurie 
pagelbėjo man bėdoje, o šį sykį neatsiras tokio žmogaus, kuris 
mane nuvestų į gyvenamas vietas!“ Pravirkau gailėdamasis sa- 
vęs, ėmiau priekaištauti sau, ko gi reikėjo plaukti kelionėn, kai 
gyvenau turtingai ir maloniai, kai sėdėjau savo namuose apsuptas 
draugų, o mano stalas lūžo nuo valgymų ir gėrimų, apgailes- 
tavau, kad iškeliavau iš Bagdado, kad taip greit išmečiau iš 
galvos pirmosios kelionės negandas, ir sušukau: „Iš tikro mes 
priklausome Alachui ir grįžtame pas jį!“ 

Nebegalėdamas nusėdėti vienoje vietoje, pradėjau vaikštinėti 
pirmyn atgal, paskui įlipau į aukštą medį ir ėmiau dairytis į visas 
puses, bet mačiau tik dangų, jūrą, medžius, paukščius ir smė- 
lynus. Tik staiga švystelėjo kažkas baltas ir didelis, tuomet aš 
greit išlipau iš medžio ir priėjęs prie to daikto pamačiau, kad 
tai didžiulis baltas kupolas, labai aukštas ir platus. Aš apėjau ap- 


linkui, bet neradau jokių durų ir neįstengiau užlipti ant jo, vis 


nuslysdavau, nes tas kupolas buvo minkštas ir glotnus. Pažymėjęs 
vietą, kurioje stovėjau, apėjau aplink kupolą — jo apimtis sie- 
kė penkiasdešimt didelių žingsnių; man labai parūpo patekti 
vidun, bet nieko negalėjau sugalvoti. Saulė jau artėjo prie lai- 
dos, ir taip staiga sutemo, kad pamaniau, jog saulę uždengė 
debesis, tad pakėliau akis pažiūrėti, kas atsitiko, ir pamačiau at- 
skrendantį neapsakomai didelį paukštį — tai jis ir užtemdė viską 
aplinkui, uždengęs saulę. Aš dar labiau apstulbau, o paskui pri- 
siminiau vieną istoriją... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt ketvirtoji 
naktis 


Kai atėjo penki šimtai keturiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
dar labiau nustebo pamatęs paukštį, o paskui prisiminė vieną 
istoriją, kurią seniai buvo girdėjęs iš keliavusių po svečias ša- 
lis, — kad yra salų, kur gyvena didžiulis paukštis rokas, šeriantis 
savo vaikus drambliais. 

Tuomet suvokiau, — toliau pasakojo Sindbadas, — jog šis ku- 
polas yra roko kiaušinis, ir ėmiau stebėtis tuo, ką yra sukūręs 
didysis Alachas. Paukštis nusileido žemėn, užtūpė kiaušinį ir už- 
migo, 0 aš nusiėmiau turbaną, pradėjau vynioti jį ir sukti, kol 
nuvijau virvę, tuomet patyliukais prisirišau prie roko kojos sa- 
kydamas sau: „Galbūt šis paukštis nuneš mane ten, kur gyvena 
žmonės. Šitaip bus geriau, nei sėdėti negyvenamoje saloje“. 

Tą naktį aš praleidau be miego laukdamas, kada paukštis 
pakils į orą, ir kai patekėjo saulė, rokas suplasnojo sparnais ir 
baisiai suklikęs šovė į dangų, o po kurio laiko nusileido ant kaž- 
kokios aukštumėlės. Tuomet aš greitai atsirišau ir nubėgau šalin 
bijodamas roko, bet tas nė nepajuto mane esant, tik čiupo kažką 
nuo žemės ir pakilo iki debesų. Nustebęs pamačiau, kad rokas 
nešasi snape neregėto didumo gyvatę. Apsidairiau — aš besto- 
vįs ant aukštumos, po ja tyso didelis, platus ir ilgas slėnys, kurio 
krašte stūkso aukštas kalnas, jo viršūnės nesimato, ir įkopti į 
jį — ne Žmogaus jėgoms. 

Ėmiau apgailestauti, kad nepasilikau saloje, ir sušukau: „Saloje 
būtų kur kas geriau negu šioje dykoje vietoje, nes ten augo vais- 
medžiai ir tekėjo upeliai. Nėra jėgos ir galybės, didesnės už 
visagalį Alachą! Kiekvieną sykį, kai išsikapanoju iš vienos bė- 
dos, pakliūnu į kitą, dar sunkesnę ir baisesnę!“ 

Vaikštinėdamas po slėnį pamačiau, kad žemė sėte nusėta dei- 
mantų, kuriais galima gręžti metalą, brangiuosius akmenis, 
porcelianą ir oniksą. Tie deimantai labai kieti, jie nebijo nei ge- 
ležies, nei titnago, o juos sutrupinti galima tik švino akmeniu. 
Ir dar visas slėnys knibždėte knibždėjo gyvačių, didumo sulig 
palme, ir jei pasipainiotų čia dramblys, jos lengvai prarytų jį. 
Gyvatės čia pasirodo tik naktį, o dieną slepiasi, nes bijo pakliūti 
į nagus rokui ar ereliui. 

Artėjant vakarui, ėmiau sukti galvą, kur čia reikės pernak- 
voti, nes labai bijau gyvačių, iš tos baimės net pamiršau alkį ir 
troškulį. Pamatęs netoliese olą, priėjau arčiau, jos anga buvo ga- 
na siaura, tad įlindau vidun ir angą užritinau dideliu akmeniu. 
Dabar jaučiausi, saugus, tačiau įdėmiai apsidairęs viduje pamačiau 
ant kiaušinių susirangiusią didžiulę gyvatę. Iš nuogąsčio net plau- 
kai pašiušo ant galvos, ir aš pakėlęs akis į dangų atidaviau savo 
gyvybę į Alacho rankas. 

Tą naktį nesumerkiau akių, o kai tik patekėjo saulė, nuri- 
tinau akmenį ir išlindau laukan. Buvau kaip girtas — iš nuovargio, 
alkio ir baimės man svaigo galva, ir kai ėjau per slėnį, staiga 
nukrito šalia manęs didelis gabalas žalios mėsos. Aspidairęs ne- 
pastebėjau nieko, kas būtų galėjęs tą mėsą numesti, todėl labai 
nustebau, o paskui prisiminiau vieną istoriją, kurią kažkada buvo 
pasakoję pirkliai. Jie sakė, kad deimantų kalnuose tyko galybė 
pavojų ir baisenybių, kad niekas o niekas negali tų deimantų 
pasiekti, tačiau pirkliai sugalvoję tokią gudrybę: jie papjauną avį, 
nulupą kailį ir supjaustą mėsą, o tuomet mėtą tuos gabalus į dei- 
mantų slėnį. Kadangi mėsa drėgna, prie jos prilimpa tie akmenys, 
o paskui atskrenda paukščiai, ereliai ir vanagai, čiumpa mėsą 
ir nusineša į kalno viršūnę. Tada atskubėję pirkliai nubaidą 
paukščius ir nurenką prilipusius akmenis. Mėsą jie palieką paukš- 
čiams, o deimantus pasiimą sau, ir nesą kito būdo juos paimti... 

Tuo tarpu išaušo rytas, ir Šachrazada nutraukė pasakojimą. 

Penki šimtai keturiasdešimt penktoji 
naktis 


Kai atėjo penki šimtai keturiasdešimt penktoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
pasakojo savo draugams, kas jam nutiko prie deimantų kalno 
ir apie gudrybę, kurios griebiasi pirkliai norėdami pasiimti ak- 
menų. 

Pažvelgęs į mėsos gabalą, — toliau pasakojo Sindbadas, — 
prisiminiau tą istoriją ir ėmiau rinkti deimantus, prisikišau jų į 
užantį, už diržo, įsirišau į skvernus — visur, kur tik buvo gali- 
ma, o tuomet prisirišau stambų mėsos gabalą ir atsiguliau taip, 
kad mėsa būtų iš viršaus. Staiga atskrido erelis, įsikirto nagais 
į mėsą ir ėmė kilti į viršų, o aš stipriai laikiausi, kad nenukrisčiau. 
Užskridęs ant kalno, erelis norėjo atsiplėšti mėsos, bet pasigirdo 
smarkus bilsmas, lyg kas trankytų į medį, ir paukštis išsigandęs 
nuplasnojo šalin. Aš greitai atsirišau ir atsistojau, o pirklys nu- 
baidęs erelį priėjo arčiau ir labai išsigando mane pamatęs. 
Pirmiausia jis pavartė mėsos gabalą, bet neradęs prilipusio nė 
vieno akmenėlio sušuko: 

— Nėra jėgos ir galybės, didesnės už visagalį Alachą! Tik Ala- 
chas mus gali apginti nuo šėtono, apmėtyto akmenimis! 

Taip jam aimanuojant, priėjau aš, ir jis paklausė: 

— Kas tu esi ir ko atėjai į šią vietą? 

— Nebijok manęs, — atsakiau aš, — esu doras Žmogus, pir- 
klys, man atsitiko siaubingas dalykas, o istorija, kaip aš čia 
atsidūriau, yra negirdėta, pasakojimas apie šį slėnį nepaprastas. 
Nesibaimink ir nesielvartauk, aš nudžiuginsiu tave — turiu pri- 
sirinkęs tiek deimantų, kad per akis užteks mudviem abiem! 

Žmogus puolė man dėkoti, o tuomet išgirdę šneką priėjo ir 
kiti pirkliai, pasveikino mane taip stebuklingai išsigelbėjus ir nu- 
sivedė drauge. Aš papasakojau jiems visą savo istoriją — kaip 
pasilikau saloje, kaip atsidūriau slėnyje ir kaip išsigelbėjau. Paskui 
tam žmogui, prie kurio mėsos buvau prisirišęs, daviau daug slė- 
nyje pririnktų deimantų, ir jis buvo man labai dėkingas. 

— Prisiekiame Alachu, — tarė pirkliai, — likimas tau lėmė 
naują gyvenimą! Niekas, patekęs į šį slėnį, nėra išsigelbėjęs, ir 

garbė Alachui, kad išsaugojo tau gyvybę! 

Tą naktų aš praleidau puikioje nepavojingoje vietoje džiaugda- 
masis, kad išsikapsčiau iš gyvačių slėnio ir patekau į gyvenamas 
vietas. Drauge su pirkliais nukakau į puikią salą, kur auga kam- 
paro medžiai, tokie dideli, kad vieno medžio šešėlyje galėtų tilpti 
šimtas žmonių. Kai norima gauti kamparo, medžio viršūnėje ko- 
kiu nors labai ilgu daiktu išgręžiama skylė, ir iš jos ima tekėti 
kamparo vanduo, kuris paskui sutirštėja lyg klijai — tai ir yra 
kamparo medžio sultys. Paskui toks medis nudžiūsta ir yra su- 
kūrenamas. Ir dar toje saloje yra tokių gyvūnų, vadinamų al 
karkadanais“; jie ganosi pievose, kaip mūsų karvės ir buivolai, 
tik jie didesni net už kupranugarį. Tie stambūs žvėrys turi vieną 
storą ragą galvos vidury, jo ilgis dešimt uolekčių, ir ant jo yra 
žmogaus atvaizdas. Jūreiviai ir keliautojai papasakojo mums, kad 
al karkadanas nešioja ant savo rago dramblį, ganosi jie kartu, 
dramblio taukai nuo karščio tirpsta ir teka ant al karkadano gal- 
vos, o kai patenka į akis, gyvulys apanka. "Tuomet jis atsigula 
ant kranto, o atskridęs paukštis rokas nusineša jį vaikams pa- 
penėti. Dar toje saloje mačiau gyvulius, panašius į buivolus, 
tačiau tokių mūsų kraštuose nėra. 

Už deimantus, kurių prisirinkau slėnyje, pirkliai man davė 
gausybę prekių ir pinigų, ir aš keliavau su jais po svečias šalis 
iš vieno miesto į kitą, kol atvykome į Basrą, o iš ten nuskubėjau 
į Bagdadą... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt šeštoji 
naktis 


Kai atėjo penki šimtai keturiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad jūreivis Sindbadas 
pagaliau įžengė į Bagdadą, nuėjo į savo namus, nešinas daugybe 
deimantų, prekių ir pinigų. Jis susitiko su savo artimaisiais ir 
draugais, apdovanojo visus ir vėl ėmė smagiai gyventi — puošniai 
rengtis, skaniai valgyti ir gerti, linksmintis, o netrukus pamiršo 
visas kelionės baisybes. 


* Al karkadanas — raganosis. 

Štai kokia buvo antroji jūreivio Sindbado kelionė. 

O rytoj, — tarė jis susirinkusiems, — jei leis didysis Alachas, 
papasakosiu jums apie trečiąją savo kelionę. 

Visi skaniai pavakarieniavo, o paskui jūreivis Sindbadas liepė 
duoti nešikui Sindbadui šimtą miskalių auksu, ir tas išėjo ste- 
bėdamasis tuo, ką išgirdo. 

Kai išaušo rytas, nešikas sukalbėjo rytmetines maldas ir nuėjo 
pas jūreivį Sindbadą. Netrukus susirinko visi draugai, buvę andai, 
ir Sindbadas vėl ėmė pasakoti. 


Pasakojimas 
apie trečiąją kelionę 


Paklausykite, o broliai, apie trečiąją mano kelionę. Šis pa- 
sakojimas bus nuostabesnis nei ankstesnieji, o Alachas žino 
geriau. 

Kaip jau sakiau, parsigabenau iš antrosios kelionės gyvą galą 
turtų ir smagiai gyvenau visko pertekęs, tačiau atėjo diena, ir 
mano širdis vėl panoro keliauti, prekiauti ir užsidirbti pinigų, 
tad aš prisipirkau visokiausių prekių ir iškeliavau į Basrą, o ten 
išsirinkau laivą, kuriame jau buvo daug pirklių ir keliautojų — 
visi malonūs, tikintys, dori žmonės. Kelionė sekėsi gerai, ir mes 
tikėjomės, kad taip bus visada, tik vieną dieną, kai plaukėme 
audringa jūra, kapitonas, stovėjęs prie borto ir žvelgęs į bangas, 
staiga ėmė mušti sau per veidą, liepė nuleisti bures, mesti in- 
karus, o paskui persiplėšė drabužius, įniko šaukti ir rautis barzdą. 

— O kapitone, kas gi atsitiko?! — sušukome mes. 

— Žinokite, kad vėjas nugalėjo mus, laimė nuo mūsų nusi- 
suko! Išklydome iš kelio ir priartėjome prie Gauruotųjų kalno. 
O tai žmonės, panašūs į beždžiones, ir niekas ten patekęs ne- 
išsigelbėjo. Mano širdis jaučia, jog esame pražuvę! 

Dar nebaigė kapitonas kalbėti, o laivą jau apsupo beždžionės, 
jų buvo be skaičiaus, lyg skėrių. Mes pabijojome stoti į kovą 
su jomis, nes beždžionių buvo nematyta daugybė (ogi gausumas 
atstoja narsą), jos galėjo mus išmušti ir išgrobstyti mūsų turtą. 
Tos beždžionės labai bjaurios išvaizdos, kailis lyg veltinis, nie- 

kas nesupranta jų kalbos ir nieko apie jas neišmano. Jos ven- 
gia žmonių, jų akys geltonos, snukiai juodi, o ūgis mažas — tik 
keturių pėdų. 

Beždžionės sugriuvo į laivą, sudraskė visas virves, ir laivas 
pakrypęs į šoną sustojo prie jų kalno, tuomet beždžionės išva- 
rė visus krantan, o laivą su viskuo, kas jame buvo, kažkur 
nuvarė. 

Toje saloje mes mitome vaisiais, gėrėme upės vandenį ir sykį 
tolumoje pastebėjome kažkokį pastatą. Priėję arčiau pamatėme, 
kad tai rūmai su tvirtais stulpais ir aukštomis sienomis; dvivė- 
riai juodmedžio vartai buvo plačiai atverti. Suėjome vidun ir 
pamatėme tokį kaip ir didelį kiemą, jame buvo daug aukštų du- 
rų, vidury stovėjo didelis aukštas suolas, šalia jo virš ugniakuro 
kabojo katilai valgiui virti, o aplink mėtėsi devynios galybės kau- 
lų. Tačiau tam kieme mes neradome nė gyvos dvasios, ir tai 
nustebino mus. Kiek pasėdėjome ten, o paskui užsnūdome ir 
miegojome iki saulėlydžio; staiga žemė po mumis sudrebėjo, pa- 
sigirdo gaudesys, ir iš rūmų išėjo milžiniškas padaras, panašus 
į žmogų, juodaodis ir aukštas lyg palmė. Jo akys degė lyg nuo- 
dėguliai, pro lūpas kyšojo iltys nelyginant šerno, burna atrodė 
lyg šulinio anga, lūpos buvo tarytum kupranugario, nukarusios 
iki krūtinės, dvi ausys panėšėjo į akmenis, tabaluojančius virš 
pečių, o plaštakos priminė liūto letenas su aštriais nagais. 

Pamatę tokį padarą, vos nenumirėm iš siaubo, sukaustė mus 
baimė ir sielvartas... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt septintoji 
naktis 


Kai atėjo penki šimtai keturiasdešimt septintoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
toliau kalbėjo: 

Pamačius tokį padarą, mus apėmė siaubas. Jis kiek pasėdėjo 
ant suolo, o paskui priėjęs čiupo mane ir ėmė vartalioti rankose 
lyg žaisliuką, čiupinėdamas kaip mėsininkas skerdžiamą gyvu- 
lį. Tačiau aš buvau liesas, ant kaulų mažai teturėjau mėsos, tad 

baidyklė mane paleido ir čiupo kitą pirklį, bet ir tas jam pa- 
sirodė per liesas; taip jis čiupinėjo mus visus iš eilės, kol galop 
pateko į jo rankas kapitonas — aukštas, pečiuitas, storas žmo- 
gus. Jis patiko žmogėdrai, ir tas metė kapitoną ant žemės, nusuko 
jam sprandą, o paskui paėmęs ilgą iešmą persmeigė jį taip, kad 
smaigalys išlindo pro viršugalvį, ir užkūręs ugnį ėmė tą iešmą 
su pamautu kapitonu sukinėti, kol mėsa iškepė. Numovęs nuo 
iešmo, pasidėjo auką prieš save ir puolė draskyti nagais, lupti 
mėsą ir kimšti sau burnon. Apgraužęs paskutinį kaulelį, žmo- 
gėdra griuvo ant suolo ir užknarkė, kaip kriokia avinas ar 
skerdžiamas gyvulys, o rytą atsikėlė ir nuėjo sau. 

Kai įsitikinom, kad jis toli, ėmėme kalbėtis ir aimanuoti gai- 
lėdami savęs: 

— Verčiau būtume nuskendę jūroje ar būtų sudraskiusios bež- 
džonės! Kas tik nori, bet jau ne kepti ant iešmo! Prisiekiame 
Alachu, bjauri tokia mirtis, tačiau įvyksta taip, kaip nori Ala- 
chas! Nėra jėgos ir galybės, didesnės už visagalį Alachą! Mirsime 
iš sielvarto, ir niekas nesužinos apie mus, ir nelemta mums iš- 
sigelbėti! 

Paskui mes atsistojome ir nuėjome pavaikštinėti po salą; dai- 
rėmės, bene rasime kur pasislėpti ar pabėgti, ir bet kokia mirtis 
atrodė maloni, tik ne ant iešmo virš ugnies. Tačiau pasislėpti 
nebuvo kur, ir vakare mes grįžome į tą kiemą. Netrukus po mu- 
mis vėl sudrebėjo žemė, ir pasirodė tas baidyklė. Jis priėjo prie 
mūsų ir ėmė rinktis riebiausią, ir tam atsitiko tai, kas andai ka- 
pitonui, paskui žmogėdra užmigo ant suolo, o rytą patraukė savo 
keliu. 

Mes ėmėme tartis, ką daryti. 

— Jei pulsim jūron ir nuskęsim, bus geriau, nei suspirgėti ant 
ugnies! — sušuko vienas. 

— Reikia tą žmogėdrą užmušti, — tarė kitas, — taip išsigel- 
bėtume patys ir išgelbėtume kitus musulmonus, kurie pateks į 
šią salą! 

Tuomet aš tariau: 

— Paklausykite, o broliai, jeigu jau nuspręsime jį žudyti, tuo- 
met šiuos rąstus ir malkas reikia nuvilkti prie jūros ir suraišioti 
iš jų šiokį tokį plaustą. Jei įsigudrinsime žmogėdrą užmušti, sėsi- 
me ant plausto ir plauksim, arba atsisėsim ant kranto ir lauksime 

praplaukiant kokio nors laivo, o jei užmušti nepavyktų, vis tiek 
plauksim plaustu. Verčiau nuskęsti, nei būti iškeptam ir suės- 
tam! Jei išsigelbėsim, tai išsigelbėsim, jei ne — mirsime kaip 
kankiniai! | 

— Prisiekiame Alachu, tu gerai sumanei! — pritarė man vi- 
si, ir mes griebėmės darbo. 

Nuvilkę rąstus prie vandens, suraišiojome plaustą, pritvirti- 
nome jį prie kuolo, kad bangos nenuplukdytų, paskui sudėjome 
ten šį tą valgomo ir grįžome į rūmus. Vakare po mumis vėl su- 
drebėjo žemė ir pasirodė žmogėdra. Išsirinkęs vieną iš mūsų, 
išsikepė, suėdė ir nuvirto ant suolo miegoti, o jo knarkimas ai- 
dėjo lyg griaustinis. Tuomet mes paėmėme du iešmus, įkišom 
juos į degant laužą, o kai jie įkaito iki raudonumo, prikišome 
jų smaigalius prie žmogėdros akių, visu svoriu užgulėme tuos 
iešmus ir išdūrėme jam akis. Padaras suriko nesavu balsu, pa- 
šoko nuo suolo ir puolė grabinėti aplink ieškodamas mūsų, o 
mes baisiai išsigandę praradome viltį išsigelbėti. Tačiau būda- 
mas aklas, jis nė vieno nesučiupo, o paskui išdūlino pro vartus 
ir patraukė sau baisiai rėkdamas, net žemė drebėjo. 

Mes kurį laiką sekėme jam iš paskos, po to pasukome link 
plausto, tik staiga vėl išdygo tas žmogėdra, o su juo buvo mo- 
teris, dar didesnė ir bjauresnė už jį, ir mes vos nenumirėm iš 
baimės. Pamačiusi mus, ji puolė artyn, bet mes mikliai atrišom 
plaustą ir nusiyrėm nuo kranto, o tiedu milžinai prisirinko uolų 
nuolaužų ir ėmė laidyti į mus. Nuo akmenų žuvo daugybė mūsų 
žmonių, likom tik trise... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt aštuntoji 
naktis 


Kai atėjo penki šimtai keturiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
su draugais nusiyrė ant plausto į jūrą, bet du žmogėdros apmėtė 
juos baisioniškais akmenimis, ir daugybė žmonių žuvo, liko tik 
trys, 

Plaustą bangos atplukdė prie kažkokio kranto, — toliau pa- 

sakojo Sindbadas, — ir mes ėjome vildamiesi sutikti kokį žmogų, 
paskui truputį numigome, tuomet kelią mums pastojo didžiulis 
slibinas ir priėjęs prie vieno iš mūsų apžiojo beveik iki pusės, 
o paskui prarijo visą, ir mes girdėjome, kaip traška to vargšo 
kaulai slibino pilve. Kai slibinas dingo, mes didžiai nustebę ir 
išsigandę ėmėme sielvartauti dėl draugo žūties sakydami: 

— Prisiekiame Alachu, štai koks nepaprastas dalykas: kiek- 
viena mirtis darosi vis bjauresnė už ankstesniąją! Džiaugėmės 
pabėgę nuo juočkio žmogėdros, o pasirodo, jog džiaugėmės per 
anksti! Nėra jėgos ir galybės, didesnės už visagalį Alachą! Mūsų 
nesuėdė žmogėdra, mes nenuskendome jūroje, tačiau kaip išsi- 
gelbėti iš šios bėdos? 

Per dieną vaikščiojome po salą, valgėme vaisius nuo medžių, 
gėrėme upelio vandenį, o vakare įsilipome į aukšto medžio vir- 
šūnę ir sumigome. Naktį pasirodė slibinas, apsidairė ieškodamas 
mūsų ir patraukė tiesiai prie to medžio, kur mes sėdėjome, ap- 
sivijo kamieną ir iš lėto ėmė slinkti viršun, o kai pasiekė mano 
draugą (aš sėdėjau ant aukštesnės šakos), prarijo jį iki pusės, pas- 
kui visą, ir aš girdėjau, kaip traška draugo kaulai slibino pilve, 
mačiau visa tai savo akimis. | 

Slibinas nuėjo savo keliu, o aš naktį praleidau tame medyje, 
išlipau tik rytui išaušus, leisgyvis iš nuovargio ir baimės, ir man 
kilo mintis pulti į jūrą ir nusiskandinti, kad išsivaduočiau iš Že- 
miškųjų vargų, tačiau pagailo man gyvenimo, nes juk gyvenimas 
yra brangus. Tad prisirinkau didelių šakų ir medgalių, prisiri- 
šau vieną skersai kojų gale, antrą prie dešinio šono, trečią — prie 
kairio, dar vieną skersai ties galva — žodžiu, apsiraišiojau med- 
galiais ir pasijutau lyg kokiam kambary. Atsigulęs ant žemės 
sulaukiau nakties, o tuomet atslinko slibinas ir norėjo mane pra- 
ryti, bet negalėjo, nes trukdė tie medgaliai. Jis davėsi aplink 
mane, čia nueidavo šalin, čia vėl grįždavo, bet per medgalius 
praryti manęs niekaip neįstengė, o aš gulėjau vos gyvas iš baimės 
ir laukiau ryto. Kai patekėjo saulė, slibinas nuėjo savo keliu al- 
kanas ir piktas, o aš atsiraišiojau tuos medgalius ir vėl vaikštinėjau 
po salą. 

Pažvelgęs į jūrą, išvydau tolumoje laivo bures, tad nusilaužiau 
didelę medžio šaką ir įnikau mojuoti. Žmonės laive pastebėjo 
kažką judant ir nusprendė priplaukti arčiau — gal ten žmogus 

šaukiasi pagalbos. Taip aš atsidūriau laive, o kai papasakojau 
savo istoriją nuo pradžios iki galo, visas nelaimes ir vargus, ku- 
riuos iškentėjau, pirkliai nepaprastai nustebo, paskui jie davė man 
drabužius, pavalgydino ir pagirdė, ir mano širdis atsigavo, pri- 
sipildė dėkingumo didžiajam Alachui. Aš ėmiau kalbėti maldas 
ir dėkoti už išsigelbėjimą, ir mano tikėjimas dar labiau sutvir- 
tėjo, nes tikrai nesitikėjau likti gyvas. 

Mes plaukėme pučiant palankiam vėjui, priplaukėme as Sa- 
lachito salą ir sustojome ten... 

Tuo tarpu išaušo rytas, ir Šachrazada nutraukė pasakojimą. 


Penki šimtai keturiasdešimt devintoji 
naktis 


Kai atėjo penki šimtai keturiasdešimt devintoji naktis, Šach- 
razada tęsė: 

Pasakojama, o laimingasai karaliau, kad laivas, kuris paėmė 
jūreivį Sindbadą, priplaukė as Salachito salą, ir pirkliai išnešę 
savo prekes ėmė pardavinėti ir pirkti. 

Tuomet, — tęsė Sindbadas, — priėjo prie manęs laivo kapi- 
tonas ir tarė: 

— Išklausyk mano žodžius! Tu vargšas svetimšalis, patyręs vi- 
sokių baisybių, ir aš noriu padėti tau, kad galėtum grįžti namo, 
o tu pasimelsi už mane. 

— Gerai, melsiuosi už tave! 

— Žinok, kad su mumis plaukė dar vienas pirklys, kuris pa- 
simetė kelyje, ir mes nežinom, gyvas jis ar miręs. Tad noriu 
atiduoti tau jo ryšulius, o tu pardavinėk ir pirk, saugok juos ir 
rūpinkis, ir bus tau sumokėta už tą tarnybą. O visa kita, kai grį- 
šim į Bagdadą, atiduosim to žmogaus šeimai. Na kaip, sutinki? 

— Klausau ir vykdau, o pone, ir dėkoju už suteiktą malo- 
nę! — tariau aš, o kapitonas liepė matrosams atnešti tas prekes 
ir atiduoti man. 

— Kieno vardu man jas užrašyti? — paklausė laivo raštininkas. 

— Jūreivio Sindbado vardu. Jis plaukė su mumis, tačiau nu- 
skendo prie vienos salos, ir negavom apie jį daugiau jokių žinių. 
Tegu šis svetimšalis už atlyginimą prekiauja tais daiktais, o pelną, 
jei neatsiras prekių šeimininko, Bagdade atiduosime jo šeimai. 

Kai išgirdau kapitono žodžius, neapsakomai nudžiugau, ta- 
čiau nutylėjau, o kai aplink mus susirinko pirkliai, paklausiau 
kapitoną: 

— Ar žinai, kas buvo prekių, kurias man įteikei, šeimininkas? 

— Žinau tik tiek, kad jis iš Bagdado, o vardu buvo jūreivis 
Sindbadas. Mes sustojome prie vienos salos, ten nuskendo daug 
žmonių, jis irgi, ir iki šiol neturiu apie jį jokių Žinių. 

Tuomet aš garsiai sušukau: 

— O kapitone, žinok, kad jūreivis Sindbadas — tai aš! Ir aš 
visai ne nuskendau, o toje saloje užsnūdau, ir tai įvyko per mano 
antrąją kelionę, o kai pabudau, laivas buvo nuplaukęs. Tad šios 
prekės — mano prekės, ir visi pirkliai, prekiaujantys deimantais, 
matė mane ant deimantų kalno ir patvirtins, kad aš tikrai jūreivis 
Sindbadas! 

Vieni pirkliai tikėjo mano žodžiais, kiti netikėjo, laikydami 
mane baisiu melagiu, tik staiga vienas iš jų, išgirdęs mano žo- 
džius apie deimantų slėnį, priėjo arčiau ir tarė: 

— Išklausykit, o žmonės, mano žodžius! Aš pasakojau jums 
nepaprastą istoriją, kad sykį pribėgęs prie savo mėsos gabalo, 
kurį iš deimantų slėnio iškėlė erelis, radau ne akmenis, o žmogų. 
Tuomet jūs manim netikėjot, apšaukėt melagiu! 

— Taip, teisybė! 

— Štai tas žmogus, kuris buvo įsikibęs į mano gabalą mė- 
sos! Tuomet jis pasisakė esąs jūreivis Sindbadas ir papasakojo 
savo keistą istoriją. Tad šios prekės tikrai yra jo, ir jis atsirado 
čia tik tam, kad patvirtintų mano žodžių teisingumą! 

Tuomet kapitonas įdėmiai pažvelgė į mane ir paklausė: 

— Išvardyk man savo prekes! 

Aš jam smulkiai nupasakojau, kokios prekės yra ryšuliuose, 
dar prisiminiau keletą mūsų pokalbių, vykusių Basroje, ir tuo- 
met jis patikėjo, jog aš tikrai jūreivis Sindbadas, apkabinęs 
pasveikino mane laimingai išsigelbėjus ir taip stebuklingai atgavus 
prekes... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimtoji naktis 


Kai atėjo penki šimtai penkiasdešimtoji naktis, Šachrazada 
tęsė: 

Pasakojama, o laimingasai karaliau, kad kapitonas, įsitikinęs, 
jog prieš jį tikrai jūreivis Sindbadas, apkabino jį, pasveikino lai- 
mingai išsigelbėjus ir atgavus prekes. 

Tuomet aš su kitais pirkliais, — toliau pasakojo Sindba- 
das, — ėmiau pardavinėti ir pirkti, ir gavau iš tos kelionės di- 
džiulį pelną. Nukeliavome mes iki Sindo žemės, ir regėjau aš 
ten aibę nepaprasčiausių dalykų, tarp jų karvės išvaizdos žuvį 
ir padarą, panašų į asilą, mačiau paukščius, išlendančius iš jū- 
rų kriauklių, kurie deda kiaušinius ir išperi paukštyčius jūros 
paviršiuje, niekada neišlipdami į krantą. Paskui, palankaus vė- 
jo genami, laimingai pasiekėme Basrą, ir aš nuskubėjau namo, 
į Bagdadą, o giminės ir artimieji mane pamatę puolė glėbesčiuoti 
ir sveikinti laimingai sugrįžus. Iš to džiaugsmo aš dalijau išmaldą, 
rengiau našles ir našlaičius ir vėl ėmiau smagiai gyventi, vaišintis 
ir linksmintis, tad kelionės vargus greit pamiršau. Štai kokia buvo 
mano trečioji kelionė, o rytoj, jei panorės Alachas, aš jums 
papasakosiu apie ketvirtąją, kuri buvo dar neįtikimesnė nei anks- 
tesnioji. 

Paskui, kaip visuomet, jūreivis Sindbadas liepė duoti sausu- 
mos Sindbadui šimtą miskalių auksu ir padengti stalus. Po 
vakarienės visi išsivaikščiojo, ir nešikas pasiėmęs auksą nuėjo na- 
mo stebėdamasis tuo, ką teko jam šįvakar išgirsti. Kitą rytą 
nešikas Sindbadas sukalbėjęs rytmetines maldas nuėjo pas jūreivį 
Sindbadą, ir kai susirinko visi svečiai, šeimininkas pasakojo toliau. 


Pasakojimas 
apie ketvirtąją kelionę 


Žinokite, kad grįžęs į Bagdadą vėl gyvenau smagiai, mėga- 
vausi visais malonumais, kuriuos gali teikti turtingas gyvenimas, 
ir besidžiaugdamas gautu didžiuliu pelnu greit pamiršau visus 
kelionės baisumus. Mano pikta lemtis pašnibždėjo man dar sykį 
leistis kelionėn, ir aš susirišęs į ryšulius gausybę prekių, daugiau 
nei visada, iškeliavau į Basrą, ten su kitais pirkliais sėdau į laivą, 
ir mes leidomės plaukti — iš vienos jūros į kitą, nuo vienos salos 
prie kitos. Tačiau vieną dieną užpuolė mus pikti vėjai, pučiantys 

iš visų pusių iškart, ir kapitonas liepė vidury jūros nuleisti in- 
karus, kad nenuskęstume. 

Kai mes šaukėmės Alacho pagalbos, ūžtelėjo baisus vėjo gū- 
sis, į skutelius sudraskė laivo bures ir sudaužė laivą, visos prekės, 
visas turtas ir daugybė žmonių nuskendo, o aš ir dar keletas pir- 
klių užsiropštėme ant plūduriuojančios lentos... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt pirmoji 
naktis 


Kai atėjo penki šimtai penkiasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad sudužus laivui, jūrei- 
vis Sindbadas ir dar keletas pirklių užsiropštė ant plūduriuojančios 
lentos ir taip išsigelbėjo nuo mirties. 

Mes susiglaudėme, — pasakojo Sindbadas toliau, — ir plau- 
kėme ant tos lentos, irdamiesi kojomis nelyginant irklais. Taip 
praėjo diena ir naktis, aušrojant pakilo smarkus vėjas ir netrukus 
priplukdė mus prie kažkokios salos, o mes buvome leisgyviai 
iš nuovargio, šalčio, alkio, troškulio ir baimės. Užvalgėme kaž- 
kokių vaisių, atsigėrėme, o kai nušvito skaisti diena, išvydome 
tolumoje kažkokį pastatą ir patraukėme jo link. Prie vartų mes 
sustojome, tik staiga kad pasipylė pro juos minia nuogų juo- 
daodžių, ėmė kalbinti mus ir nuvedė pas savo karalių. Mus 
pasodino, atnešė valgymo, kokio niekada nebuvome matę, jis 
į nieką nebuvo panašus, ir man širdis nelinko prie to valgio, tad 
aš tik truputį paragavau, o mano draugai kirto, net ausys lin- 
ko — ir tai juos pražudė. 

Pavalgius protas jiems aptemo, jie puolė dar valgyti, lyg ne- 
labos dvasios apsėsti, jų išvaizda pasikeitė. Tuomet jiems atnešė 
kokosų aliejaus, sugirdė jį, dar ištrynė jiems kūnus, ir mano drau- 
gų akys persivertė, jie vėl puolė godžiai valgyti. Aš nebeišmaniau, 
nė ką galvoti apie tai, o supratęs, jog likau vienas, jog draugų 
netekau, išsigandau, kad tie nuogišiai ir man ko blogo nepada- 
rytų. 

Geriau įsižiūrėjęs suvokiau, jog tai magai, o jų karalius — gu- 
lis. Jie atsiveda čionai visus sutiktus Žmones, vaišina tuo valgiu 

ir girdo kokosų aliejumi, o tuomet žmonių protas aptemsta, pa- 
šoksta noras valgyti be galo ir be krašto, jie kemša ir kemša, 
o kai gerai nusipeni, magai juos papjauna, karaliui mėsą kepa, 
o patys valgo žalią. Aš dar sykį pažvelgiau į savo draugus, ir 
mane apėmė gilus sielvartas, nes jie jau nebesusigaudė, kas su 
jais darosi. 

Juos atidavė tokiam žmogui, kuris kas dieną visus tokius be- 
laisvius išvesdavo į salą ganytis lyg kokius gyvulius. O aš nieko 
nevalgydamas visai sulysau ir nusilpau. Magai pamatę, kad jiems 
netinku, visai mane pamiršo. 

Sykį aš įsigudrinau ir išėjau iš tų rūmų. Kiek paėjęs išvydau 
jūroje ant kažkokio kyšulio piemenį, kuriam buvo atiduoti mano 
draugai, jis ganė juos ir dar daug tokių kaip jie. Piemuo suvokė, 
kad aš sveiko proto, kad pavyko man išvengti to, kas ištiko kitus. 
Iš tolo ženklais jis man parodė, kad eičiau atgal, o netrukus iš 
dešinės bus takas, kuris mane išves į sultono kelią. Aš pasukau 
atgal, kaip liepė piemuo, paskui į dešinę — čia bėgau iš baimės, 
čia ėjau koja už kojos iš silpnumo. Atsidūręs taip toli, kad to 
žmogaus nebesimatė, atsisėdau pailsėti, juolab kad buvo vakaras. 
Bandžiau užmigti, tačiau iš baimės, bado ir nuovargio akių taip 
ir nesumerkiau, o vidurnaktį nuslinkau toliau. Rytą, kai pievas 
ir kalvas nušvietė saulės spinduliai, užvalgiau žolių ir atsigėriau 
vandens. Taip ėjau septynias dienas ir septynias naktis misda- 
mas žolėmis, kol aštuntos dienos rytą tolumoje kažką pamačiau. 
Dabar ėjau labai atsargiai, nes širdis drebėjo iš baimės, kad vėl 
nepakliūčiau kokiems žmogėdroms į nagus, ir po saulės laidos, 
kai priėjau visai arti, pamačiau, jog tai būrys žmonių, renkan- 
čių pipirų grūdelius. Tuomet aš išlindau iš krūmų, o jie pastebėję 
mane apspito iš visų pusių ir ėmė klausinėti: 

— Kas tu esi ir iš kur atėjai? 

— Žinokite, esu vargšas žmogus, — tariau aš ir papasakojau 
jiems apie visus vargus ir baisybes, kurias patyriau... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt antroji naktis 


Kai atėjo penki šimtai penkiasdešimt antroji naktis, Šachra- 
zada tęsė: 

Pasakojama, o laimingasai karaliau, kad jūreivis Sindbadas 
pamatė būrį žmonių, renkančių pipirų grūdelius, ir papasako- 
jo jiems visus vargus ir baisybes, kurias patyrė. Jie sušuko: 

— Prisiekiam Alachu, tai negirdėtas dalykas! Kaip tu ištrū- 
kai iš juodaodžių ir atėjai net čia? Jų tiek daug, kad niekas negali 
išsigelbėti! 

Tuomet aš papasakojau, kad nevalgiau jų keisto valgio ir kad 
kaip tik tai išgelbėjo mane. Jie kraipė galvas klausydamiesi mano 
pasakojimo, paskui pamaitino mane, pasodino į valtį, ir mes nu- 
plaukėme į salą, kur jie gyveno. 

Kai nuėjome pas salos karalių, šis maloniai mane priėmė, 
ir aš papasakojau visa, kas man atsitiko nuo tos dienos, kai išėjau 
pro Bagdado vartus. Karalius nepaprastai stebėjosi klausydamasis 
mano pasakojimo, paskui jis liepė paduoti vakarienę, pasisodino 
mane šalia, ir mes maloniai praleidom tą vakarą. 

Kitą dieną išėjau į miestą. Jis buvo turtingas, ten gyveno aibės 
žmonių, mačiau daug krautuvių, turgų ir prekių. Laikui bėgant 
aš pripratau prie tų žmonių, o jų karalius mane labai pamilo. 

Aš pamačiau, kad visi žmonės, didžiūnai ir paprasti, jodinėja 
be balnų, ir paklausiau karalių: 

— Kodėl, o valdove, nejodinėji balne? Juk šitaip daug leng- 
viau ir maloniau! 

— O kas tai yra balnas? Mes jo akyse nesam matę! — atsakė 
karalius. 

— Leisk, o valdove, aš tau jį padarysiu. Pamatysi, kaip bus 
smagu! 

— Daryk! — leido karalius ir liepė duoti visa, ko man rei- 
kės balnui padirbti. 

Aš paėmiau truputį medžio ir pamokiau stalių, kaip daromas 
balnas, paskui iššukavau ir suvėliau veltinį iš vilnos, aptraukiau 
balną oda ir nublizginau ją, pritaisiau paspręstes ir diržus. Tuo- 
met pasikviečiau kalvį ir nupasakojau, kaip atrodo balnakilpės, 
o kai jos buvo nukaltos, nupoliravau ir nualavau jas, pririšau 
šilko kutus. Išrinkęs geriausią karaliaus žirgą, pabalnojau jį ir nu- 
vedžiau karaliui. Patiko jam jodinėti balne, nudžiugo jo širdis, 
ir davė jis man už tą darbą krūvą pinigų. Tuomet ir viziris pa- 
prašė manęs balno, paskui ir visi karalystės didžiūnai ir emyrai, 

tad aš dariau visiems balnus ir susikroviau gražaus pinigo, ta- 
pau garsus ir dar labiau visų gerbiamas. 

Vieną sykį aš sėdėjau pas karalių patenkintas ir laimingas, 
ir karalius tarė man: 

— Žinok, kad tu tapai gerbiamu, garsiu žmogumi, ir mes ne- 
galim su tavim išsiskirti, negalėtume ištverti, jei tu iškeliautum 
į savo kraštą. Todėl aš turiu prašymą ir tikiuosi, kad jį paten- 
kinsi. 

— Koks tai prašymas? Aš patenkinsiu jį, nes tu apipylei mane 
malonėmis ir, prisiekiu Alachu, aš dabar tavo tarnas! 

— Tad štai: noriu apvesdinti tave su gražia ir turtinga mo- 
terim. Šitaip tu visam laikui liksi su mumis, ir aš apgyvendinsiu 
tave savo rūmuose. Neprieštarauk man, neatmesk mano prašymo! 

Aš susigėdau ir ne iš karto prabilau, tad karalius paklausė: 

— Ko gi tyli, vaike mano? 

— O valdove, tavo žodžiai man įstatymas! 

Karalius tučtuojau pasiuntė teisėjo ir apvesdino mane su aukš- 
takilme, nepaprastai gražia ir labai turtinga moterim... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt trečioji 
naktis 


Kai atėjo penki šimtai penkiasdešimt trečioji naktis, Šachra- 
zada tęsė: 

Pasakojama, o laimingasai karaliau, kad jūreivį Sindbadą ka- 
ralius apvesdino su aukštakilme, gražia ir turtinga moterim. 

Paskui, — toliau pasakojo Sindbadas, — jis paskyrė man gy- 
venti puikų namą, padovanojo vergų ir tarnų, davė pinigų, ir 
aš ėmiau linksmai gyventi, pamiršęs visus rūpesčius. Mudu su 
žmona pamilome vienas kitą, ir niekas netemdė mano laimės. 
„Kai susiruošiu į savo šalį, — maniau aš, — pasiimsiu ir ją kartu. 
Visa, kas žmogui skirta, įvyks, o kas yra skirta, niekas nežino“. 

Ilgai mes taip gyvenome, ir Alachas pasiėmė mano kaimyno 
žmoną pas save. Nuėjęs paguosti jo pamačiau, kad jis nepaprastai 
sielvartauja, tiesiog proto netekęs iš širdgėlos. 

— Neliūdėk taip, — tariau aš. — Didysis Alachas duos tau kitą, 
dar geresnę žmoną, ir tu dar patirsi laimės pilnatvę! 

— O drauge mano, kaipgi aš vesiu kitą moterį, jei gyventi 
man beliko viena diena! 

— Mesk iš galvos tas paikas mintis! Esi sveikas ir stiprus, kam 
gi galvoti apie mirtį! 

— O drauge mano, — sušuko kaimynas, — rytoj tu manęs jau 
nebematysi! 

— Kodėl? 

— Šiandien mano žmonos laidotuvės, tad ir aš atgulsiu į vieną 
kapą su ja. Mūsų šalyje toks paprotys — jei miršta žmona, vy- 
ras laidojamas drauge, jei miršta vyras, žmona irgi eina į kapą, 
kad nei vienas, nei kitas likęs gyvas nesimėgautų gyvenimu po 
sutuoktinio mirties. 

- Koks bjaurus paprotys! Prisiekiu Alachu, niekas negali jam 
pritarti! — pasibaisėjęs sušukau aš. 

Kai mes šitaip kalbėjomės, suėjo galybė žmonių, ir vieni ėmė 
jį guosti, o kiti ruošė velionę į paskutiniąją kelionę. Paskui ją 
paguldė į dėžę ir nunešė už miesto, iki kalnų, o ten atkėlė tokį 
akmenį, po juo buvo akmeninis dangtis, o po juo — šulinys, į 
kurį jie įmetė velionę, o jos vyrą nuleido žemyn su virvėmis, 
įdavę jam didelį ąsotį gėlo vandens ir septynis papločius, pas- 
kui užstūmė dangtį, užritino akmenį ir nuėjo savo keliais. 

Aš pamaniau: „Prisiekiu Alachu, antroji mirtis sunkesnė nei 
pirmoji!“ Nuėjęs pas karalių paklausiau: 

— Kaip jūs galite laidoti gyvąjį drauge su mirusiuoju? 

— Toks jau mūsų šalies paprotys — laidoti abu sutuoktinius, 
kad vienas nesidžiaugtų gyvenimu po kito mirties. 

— O jei miršta svetimšalio, tokio kaip aš, žmona, jūs vis tiek 
juos laidojat drauge? 

— Taip, mes ir su svetimšaliais elgiamės taip, kaip kad tu 
matei! 

Aš vos nenumiriau iš sielvarto, išgirdęs tokius žodžius, ir 
ėmiau baimintis, kad mano žmona nenumirtų anksčiau už mane 
ir man netektų būti gyvam palaidotam, bet vėliau nuraminau 
save tokiais žodžiais: „Kas gali žinoti, kaip ten bus — gal aš mir- 
siu pirmas!“ 

Tačiau netrukus mano žmona susirgo ir po kelių dienų am- 
žinai užmerkė akis. Susirinko gyva galybė žmonių guosti manęs, 
kaip reikalavo paprotys, paskui numazgojo velionę, gražiai ją ap- 

rengė, padabino pačiais puikiausiais ir brangiausiais papuošalais 
ir paguldę į dėžę nunešė prie kalno, nuritino akmenį, atkėlė 
dangtį ir įmetė ją ten. Tuomet prie manęs priėjo mano drau- 
gai ir pažįstami norėdami atsisveikinti, o aš ėmiau šaukti: 

— Aš svetimšalis, aš negaliu laikytis tokių baisių jūsų papročių! 

Jie nekreipdami dėmesio į mano šauksmus suraišiojo mane 
ir nuleido į šulinį, įdavę ąsotį gėlo vandens ir septynis paplo- 
čius. Šulinyje pamačiau didžiulę olą. 

— Atsirišk virves! — sušuko man iš viršaus. 

Kai aš nepajudėjau iš vietos, jie numetė virves žemyn, už- 
stūmė dangtį ir nuėjo savo keliais... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt ketvirtoji 
naktis 


Kai atėjo penki šimtai penkiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad jūreivį Sindbadą nu- 
leido virvėmis į olą drauge su velione žmona, užstūmė dangtį, 
ir visi išsiskirstė savo keliais: 

O aš, — toliau pasakojo Sindbadas, — radau toje oloje gau- 
sybę mirusiųjų, skleidžiančių bjaurią smarvę, ir ėmiau priekaištauti 
sau, kad taip man atsitiko. 

„Nėra jėgos ir galybės, didesnės už visagalį Alachą! — sušu- 
kau. — Kas vertė mane vesti žmoną šiame mieste? Tik pagalvoju, 
kad išvengiau bėdos, tuoj patenku į kitą, dar didesnę! Jau ge- 
riau būčiau nuskendęs jūroje ar žuvęs kalnuose — kas tik nori 
geriau už tokią mirtį!“ 

Aš labai taupiau vandenį ir papločius, kad jų užtektų kuo 
ilgiau: valgiau tik tuomet, kai žarna žarną rydavo, gėriau tik tuo- 
met, kai burnoj ugnis liepsnodavo. Susiradau vietelę kitam olos 
pakrašty, toliau nuo šviežių lavonų, ir taip tūnojau mąstydamas, 
ką reikės daryti, kai pasibaigs duona ir vanduo. Ir vieną die- 
ną dangtis sujudėjęs nuslinko, blykstelėjo šviesa. Prislinkęs artyn 
pamačiau, kad žemyn leidžia mirusį vyriškį ir gyvą moterį, kuri 
rauda ir meldžia pasigailėti, o su ja nuleido vandens ir duonos. 
Moteris manęs nepastebėjo, ir kai šulinio dangtis buvo užstumtas, 

aš apgraibom susiieškojau didelį kaulą ir smogiau moteriai per 
galvą. Ji krito be sąmonės, aš smogiau dar ir dar kartą, kol ji 
galą gavo. Pasiėmęs jos maistą pamačiau, kad ji prabangiai iš- 
sipuošusi, pasidabinusi puikiais papuošalais. Aš vėl nuėjau į savo 
kampą ir ėmiau valgyti ir gerti po truputį, kad ilgai užtektų. 
Taip aš kurį laiką ir gyvenau užmušinėdamas gyvuosius ir 
pasiimdamas jų maistą. Vieną sykį pabudau nuo keisto garso 
— lyg kas šnirpštų ir trintųsi olos kampe, ir smalsumo pagautas 
patyliukais nuėjau ton pusėn, pasičiupęs mirusio vyro šlaunikaulį. 
Kai priėjau arčiau, kažkoks padaras pašoko ir nubėgo — tai buvo 
laukinis žvėris. Aš šokau jam iš paskos ir staiga pamačiau šviesą, 
sklindančią pro mažą plyšelį — nelyginant žvaigždelę. Nuskubėjau 
tenai, o šviesa vis didėjo, vis plėtėsi, ir galop aš išėjau į dienos 
šviesą — tai buvo išlauža kalnų grandinėje, kurią išmušė laukiniai 
žvėrys, kad galėtų patekti į tą laidojimo olą ir prisiėsti mėsos. 
Tuomet mano širdis nurimo, krūtinė atlėgo, pasijutau lyg sap- 
ne. Aš buvau ant aukšto kalno, apačioje daužėsi sūrios jūros 
bangos, ir iš miesto į tą kalną nebuvo jokio kelelio. 
Pagarbinęs visagalį Alachą ir padėkojęs už išgelbėjimą, grįžau 
į olą ir išnešiau visą ten buvusį maistą ir vandenį, o turėjau šito 
nemažai. Taip pat pasiėmiau prašmatnesnius rūbus ir brange- 
nybes — vėrinius, brangiuosius akmenis, perlų grandinėles, aukso 
bei sidabro papuošalus ir kitką. Taip aš kas dieną lįsdavau į olą, 
užmušinėdavau kiekvieną gyvąjį, nuleistą ten, nesvarbu — vyrą 
ar moterį, atimdavau maistą ir brangenybes, o paskui sėdėda- 
vau ant jūros kranto ir laukdavau, bene didysis Alachas atsiųs 
man kokį laivą... 
Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt penktoji 
naktis 


Kai atėjo penki šimtai penkiasdešimt penktoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
iš olos kasdien išsinešdavo visokių brangenybių, o paskui sėdė- 
davo ant kranto ir laukdavo praplaukiančio laivo. 

Ir sykį, — toliau pasakojo Sindbadas, — kai aš taip sėdėjau 

ir žiūrėjau į jūrą, pamačiau tolumoje plaukiantį laivą. Tuomet 
pašokęs pririšau prie ilgos karties vieną baltą numirėlio drabužį 
ir ėmiau kaip pašėlęs mojuoti. Žmonės laive mane pastebėjo ir 
pasuko link kranto, nuleido valtį ir atplaukė manęs paimti. Kai 
atsidūriau laive, kapitonas paklausė: 

— O žmogau, kas tu esi ir kaip atsidūrei ant tokio aukšto 
kalno, už kurio plyti miestas? Aš visą gyvenimą plaukioju šio- 
mis vietomis, bet dar niekada ant to kalno nepasitaikė matyti 
jokio žmogaus! 

— Aš esu pirklys, — atsakiau, — mano laivas sudužo, bet man 
pavyko išsigelbėti užsilipus ant lentos ir išgelbėti šį tą iš savo 
prekių. Mano laimingas likimas leido man įkopti į šį kalną, ir 
ėmiau laukti, ar koks laivas plaukdamas pro šalį nepaims ma- 
nęs. 

Aš nieko neužsiminiau apie olą bijodamas, kad gal čia yra 
kas nors iš miesto, paskui pasiūliau kapitonui brangenybių: 

— O pone, tu išgelbėjai mane, tad paimk tai iš manęs kaip 
dėkingumo ženklą! 

— Aš niekada nieko neimu. Jei pamatau krante žmogų, iš- 
sigelbėjusį sudužus laivui, būtinai paimu į laivą, maitinu ir rengiu, 
o jei tas nieko neturi, dar ir dovanų duodu. 

Aš padėkojau kapitonui pačiais gražiausiais žodžiais ir plau- 
kiau džiaugdamasis išsigelbėjęs ir tikėdamasis, kad netrukus 
parsirasiu namo. Ir kiekvieną kartą, kai prisimindavau olą, man 
aptemdavo akyse. Mes atplaukėme į Basrą, o iš ten nuskubė- 
jau į Bagdadą, į namus, kur manęs laukė artimieji. Aš parsivežiau 
didelį turtą, vėl ėmiau gyventi smagiai ir be rūpesčių, susitiki- 
nėjau su draugais, linksminausi ir skaniai valgiau. 

Štai kokia buvo mano ketvirtoji kelionė. Dabar pavakarie- 
niauk, o rytoj vėl ateik, ir aš papasakosiu tau, kas man nutiko 
penktojoje kelionėje. Tas pasakojimas dar nuostabesnis nei anks- 
tesnieji. 

Nešikas išėjo namo stebėdamasis tuo, ką išgirdo, ir pagal- 
vojo, kad kiekvienas naujas pasakojimas baisesnis už ankstesnįjį. 

O rytą, kai patekėjo saulė, sausumos Sindbadas sukalbėjęs 
rytmetines maldas nuskubėjo pas jūreivį Sindbadą. Tas malo- 
niai jį pasveikino, pasisodino šalia, o kai susirinko draugai, 
jūreivis Sindbadas tarė... 

Tuo tarpu išaušo rytas, ir Šachrazada nutraukė pasakojimą. 
Penki šimtai penkiasdešimt šeštoji naktis 


Kai atėjo penki šimtai penkiasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad jūreivis Sindbadas 
ėmė pasakoti, kas jam nutiko penktojoje kelionėje. 


Pasakojimas 
apie penktąją kelionę 


Žinokite, o broliai mano, kad grįžęs iš kelionės gyvenau links- 
mai ir laimingai, džiaugdamasis gautu pelnu, pamiršęs visus 
vargus ir negandas. Netrukus mano širdis vėl ištroško kelionių, 
prekybos ir nuotykių, tad prisipirkęs gausybę prekių iškeliavau 
į Basrą, o ten uoste pamačiau aukštą, puikų laivą. Man jis patiko, 
nusipirkau jį, nusisamdžiau kapitoną ir įgulą, sukroviau prekes 
ir ryšulius, o tuomet atėjo kiti pirkliai, norintys plaukti kartu, 
sunešė savo ryšulius, užmokėjo man, ir mes išplaukėm labai pa- 
tenkinti, tikėdamiesi didelio pelno. Sustodavom prie kiekvienos 
salos, aplankėm daugybę šalių, pardavinėjome ir pirkome, o sykį 
išvydome didžiulį kupolą, ir pirkliai nuėjo pažiūrėti, kas ten, o 
aš likau laive, nes turėjau visokių reikalų. Tas kupolas buvo 
paukščio roko kiaušinis, tačiau pirkliai nežinojo, tad ėmė dau- 
žyti jį akmenimis. Kiaušinis suskilo, ištekėjo iš jo daug vandens, 
tuomet pirkliai ištraukė iš vidaus roko jauniklį ir papjovė. Vienas 
keliautojas tarė man: 

— O pone, pažiūrėk į tą kiaušinį, kurį mes palaikėme ku- 
polu! 

Pažvelgęs į tą pusę pamačiau, kad pirkliai daužo kiaušinį ak- 
menimis, bet jau buvo per vėlu. Tik staiga diena aptemo, saulė 
pasislėpė — tai skrido paukštis rokas, uždengęs savo kūnu visą 
dangų. Pamatęs sukultą kiaušinį, rokas suklykė baisiu balsu, tuo- 
met atskrido jo draugė, ir jiedu ėmė sukti ratus virš mūsų laivo 
ir klykauti garsiau už griaustinį. Aš sušukau kapitonui: 

— Plaukim į jūrą, tik ten galime išsigelbėti! 

Ir kai tik pirkliai subėgo į laivą, mes pakėlėme inkarus ir 
nuplaukėme. Pamatę mus plaukiančius, abu paukščiai kažkur pra- 
dingo, o mes stengėmės nusiirti kuo toliau nuo salos, tik staiga 
pasirodė abu paukščiai, naguose katras laikė po didžiulę uolą. 
Vienas paukštis metė į mus uolą, tačiau per plauką nepataikė, 
tik ištiško fontanas purslų, pasimatė jūros dugnas, ir laivas ėmė 
sūpuotis ant bangų. Tuomet savo uolą metė kitas paukštis, ir 
jis pataikė į laivo pirmagalį, kuris sutrupėjo į šipulius. Visa, kas 
buvo laive, nuskendo, o aš įsikibau į lentą, kurią pasiuntė man 
didysis Alachas, paskui atsisėdau ant jos, ir po kurio laiko vė- 
jas ir bangos nuplukdė mane į salą, bet aš jau buvau leisgyvis 
iš alkio, troškulio ir nuovargio. 

Ilgai gulėjau ant jūros kranto, kol siela atsigavo, širdis nu- 
rimo, paskui patraukiau gilyn į salą, o ji buvo nelyginant rojaus 
sodas: augo daugybė medžių, tekėjo sraunios upės, žydėjo vi- 
sokiausios gėlės ir čiulbėjo paukščiai, šlovindami savo kūrėją. 
Aš užkrimtau vaisių, atsigėriau tyro vandens ir padėkojau Alachui 
už išgelbėjimą... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt septintoji 
naktis 


Kai atėjo penki šimtai penkiasdešimt septintoji naktis, Šach- 
razada tęsė: 

Pasakojama, o laimingasai karaliau, kad sudužus laivui, jū- 
reivis Sindbadas išplaukė į salą, ten pavalgė vaisių ir atsigėrė 
tyro vandens. 

Stojus nakčiai, — toliau pasakojo Sindbadas, — mane apėmė 
baimė, kad niekur nesimato ir nesigirdi jokio žmogaus, o rytą 
ėmiau vaikštinėti po giraitę ir pamačiau upelį, kuris tekėjo iš 
drėkinimo šulinio, o ant upelio kranto sėdėjo didingas sene- 
lis, apsigaubęs lapų apsiaustu. „Gal ir jis išsigelbėjo sudužus lai- 
vui?“ — pamaniau ir priėjęs arčiau mandagiai jį pasveikinau, jis 
ženklais man atsakė, bet neprabilo. 

— O seneli, — paklausiau aš, — kodėl tu sėdi čia? 

Jis sielvartingai palingavo galvą ir ženklais parodė, kad užsi- 

kelčiau jį ant pečių ir perneščiau į kitą upelio pusę. Aš pamaniau: 
„Išpildysiu šį senelio prašymą — galbūt Alachas man atsilygins 
už tai!“ Užsikėlęs senelį ant pečių, leidausi ten, kur jis buvo pa- 
rodęs, ir tariau: 

— Lipk dabar, seneli, žemėn, tik atsargiai, neskubėdamas! 

Tačiau jis tik stipriau apsivijo kojomis kaklą, o pažvelgęs pa- 
mačiau, kad tos kojos juodos ir šiurkščios, lyg buivolo. Išsigandęs 
pabandžiau jį nusimesti, bet jis dar tvirčiau apsivijo kojomis mano 
kaklą ir ėmė smaugti, net akyse man aptemo, ir kritau be są- 
monės. Senis kiek atleido mane ir ėmė mušti, kol atsikėliau, o 
tuomet ranka parodė, kad nuneščiau prie medžio su puikiausiais 
vaisiais. Man nepaklausius, jis skaudžiai, lyg botagu, pašėldavo 
mušti mane; jei būdavau nepakankamai vikrus ar greitas, irgi 
pliekė, ir gyvenimas tapo man nebemielas. Senis nei dieną, nei 
naktį nenulipdavo man nuo pečių, čia pat šlapinosi ir tuštino- 
si, ir už kiekvieną menkniekį lupdavo. Aš buvau jo vergas, mano 
jėgos seko, nuovargis vis labiau kaustė mane, ir aš nepaprastai 
apgailestavau, kad užsikėliau tą šlykštų senį ant savo pečių. 

Sykį aš nuėjau į atkampią salos vietą, o ten beaugą galybė 
moliūgų, kai kurie buvo išdžiūvę. Paėmiau vieną moliūgą, nu- 
pjoviau viršų, išgramdžiau, paskui nusinešiau jį prie vynuogienojų, 
prisunkiau vynuogių sulčių pilną moliūgo galvą, užkimšau an- 
gą ir palikau keletui dienų saulėkaitoje, kol sultys pavirto grynu 
vynu. Kiekvieną dieną išgerdavau keletą gurkšnių to vyno, jis 
suteikdavo man jėgų ir linksmumo — šitaip aš gydžiausi nuo ne- 
galios, dėl kurios buvo kaltas tas bjaurus šaitanas. Sykį senis 
pamatė, kad aš geriu, ir ženklu paklausė, kas tai. 

— O, tai nuostabus daiktas, stiprinantis širdį ir linksminan- 
tis protą! — ir aš ėmiau šokti tarp medžių su seniu ant pečių, 
dainuoti, pliaukšėti delnais. Tuomet ir senis panoro paragauti, 
ir kai padaviau jam moliūgą, vienu atsikvėpimu išmaukė viską, 
kas ten buvo. Senis pralinksmėjo, ėmė muistytis, ruzgintis man 
ant pečių, o paskui, kai vynas mušė į galvą, visai apgirto, jo są- 
nariai atsileido, pats visas ėmė svyrinėti ir galop užsnūdo. 
Tuomet aš atsargiai atpyniau jo kojas, pritūpiau ir nusimečiau 
jį nuo pečių... 

Tuo tarpu išaušo rytas, ir Šachrazada nutraukė pasakojimą. 

Penki šimtai penkiasdešimt aštuntoji 
naktis 


Kai atėjo penki šimtai penkiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
nusimetė apgirtusį senį nuo pečių. 

Tiesiog negalėjau patikėti, — pasakojo toliau Sindbadas, — 
jog išsilaisvinau iš vergijos, o pažiūrėjęs į miegantį senį pabū- 
gau, kad išsipagiriojęs jis vėl ką bjauraus sugalvos, tad paėmiau 
didelį akmenį ir sutraiškiau jam galvą (tenelaimina jo Alachas!). 
Pailsėjęs nuėjau prie jūros kranto, valgiau vaisius, troškulį mal- 
šinau šaltinio vandeniu ir laukiau, gal plauks pro šalį koks nors 
laivas. Sykį sėdėjau ant kranto prisimindamas visa, ką buvau pa- 
tyręs, ir maniau sau: „Pažiūrėsim, ar pagelbės man didysis 
Alachas, ar grįšiu į savo šalį, ar pamatysiu savo gimines ir drau- 
gus!“ Tik staiga tolumoje pasirodė laivas, plaukiantis tiesiai į salą, 
netrukus iš jo išlipo žmonės ir labai nustebo pamatę mane. Kai 
papasakojau, kas man buvo nutikę, jie sušuko: 

— Tas senis, kuris sėdėjo tau ant pečių, vadinamas jūrų šei- 
chu, ir niekas, išskyrus tave, nėra išsigelbėjęs iš jo nagų! Tebūnie 
pagarbintas Alachas, kad tave išgelbėjo! 

Jie mane pamaitino, aprengė, nes mano draiskalai vos lai- 
kėsi ant kūno, o paskui pasiėmė į laivą, ir mes išplaukėme. 

Netrukus sustojome tokiame mieste, kur dunksojo aukšti na- 
mai, atgręžti į jūrą. Tas miestas vadinosi Beždžionių miestu, o 
ten gyvenantys žmonės nakčiai sėsdavo į laivus ir nakvodavo jū- 
roje, nes bijojo, kad naktį miestą užpuls beždžionės. Nuėjau 
pažiūrėti to miesto, o mano laivas išplaukė, ir kai aš susigau- 
džiau, pravirkau atsisėdęs — prisiminiau draugus ir tai, kiek 
turėjau iškentėti per beždžiones ankstesniosiose kelionėse. Tuomet 
priėjo prie manęs vienas žmgus ir paklausė: 

— O pone, tu turbūt svetimšalis? 

— Taip, aš vargšas svetimšalis. Atplaukiau čia laivu ir išli- 
pau apžiūrėti miesto, o grįžęs į uostą laivo neberadau. 

— Stok ir eime su mumis į valtį. Jei liksi nakčiai mieste, bež- 
džionės tave pražudys. 

Jis nusivedė į valtį, ir mes nusiyrėme per mylią nuo kran- 
to, O rytą grįžome atgal, ir kiekvienas patraukė savo keliu — taip 
jie darė visą laiką. Naktimis į miestą ateidavo beždžionės ir pra- 
žudydavo visus, ką tik surasdavo, o rytą jos pasitraukdavo į 
kalnus, ėsdavo vaisius ir laukdavo vakaro; tas miestas stovėjo 
tolimiausiose juodaodžių žemėse. 

Vienas žmogus iš tų, su kuriais nakvojau valtyje, tarė man: 

— O pone, tu esi svetimšalis, tai ar moki kokį amatą, kuriuo 
galėtum verstis? 

— Ne, prisiekiu Alachu, o broli mano, — atsakiau. — Esu pir- 
klys, turiu savo krašte devynias galybes turto ir išplaukiau 
prekiauti, nusipirkęs puikų laivą ir prisikrovęs jį pilną nuosta- 
biausių ir rečiausių prekių. Laivas sudužo ir nuskendo, o su juo 
ir visa, kas jame buvo. O man gailestingasis Alachas pasiuntė 
lentą, ant kurios ir išplaukiau į krantą. 

Tuomet žmogus atnešė man medvilninį maišą ir tarė: 

— Prirink jį pilną apvalių akmenukų ir išeik rytą su būriu 
žmonių iš miesto, aš supažindinsiu tave su jais ir paprašysiu pa- 
globoti. Daryk tai, ką darys jie; galbūt užsidirbsi truputį pinigų 
ir galėsi grįžti į savo kraštą. 

Pasakyta — padaryta: pririnkau maišą akmenėlių ir išėjau su 
būriu žmonių už miesto, o kiekvienas iš tų Žmonių nešėsi po 
tokį pat maišą akmenų kaip ir aš. Mes nuėjome į slėnį, o ten 
augo daug aukštų medžių, į kuriuos niekaip nebuvo galima įlipti. 
Slėnys knibždėte knibždėjo beždžionių, kurios, vos tik mus pa- 
mačiusios, sušoko į medžius. Žmonės ėmė laidyti į jas atsineštais 
akmenėliais, o beždžionės raškė nuo medžių vaisius ir laidė juos 
į žmones. O tie vaisiai buvo indiniai riešutai. Aš išsirinkau vieną 
medį ir ėmiau svaidyti akmenis kaip ir kiti, o beždžionės mė- 
tė atgal riešutus, tad prisirinkau jų pilną maišą. Tuomet mes 
grįžome į miestą, aš nunešiau savo riešutus tam žmogui, kuris 
sugalvojo man šį užsiėmimą, ir padėkojau už pagalbą. 

— Riešutai tavo, parduok juos ir leisk tuos pinigus, — atsa- 
kė jis, paskui davė vienos savo namų kamaros raktą ir pridū- 
rė: — Krauk ten riešutus, kuriuos surinksi, prastesnius pardavinėk, 
o geresnius laikyk — galbūt surinksi tiek, kad galėtum grįžti 
namo! 

Aš paklausiau jo patarimo, ir man neblogai sekėsi: parda- 

viau krūvas riešutų ir po truputį ėmiau supirkinėti visokias prekes, 
kurios man patiko. | 

Sykį aš stovėjau ant jūros kranto ir pamačiau atplaukiant lai- 
vą, kuriuo atvyko pirkliai. Jie pardavinėjo savo prekes ir pirko 
indinius riešutus, ir tuomet aš nuėjau pas savo draugą ir pasa- 
kiau, kad tuo laivu norėčiau grįžti į tėvynę. 

— Tavo valia, o broli mano! — atsakė jis, ir aš nubėgęs su- 
sitariau su kapitonu, sukroviau laivan savo riešutus ir prekes, ir 
laivas išplaukė... 

Tuo tarpu išaušo rytas, ir Šachrazada nutraukė pasakojimą. 


Penki šimtai penkiasdešimt devintoji 
naktis 


Kai atėjo penki šimtai penkiasdešimt devintoji naktis, Šach- 
razada tęsė: 

Pasakojama, o laimingasai karaliau, kad jūreivis Sindbadas 
beždžionių mieste sėdo į laivą, sukrovęs ten visus riešutus ir 
mantą. 

Laivas išplaukė tą pačią dieną, — toliau pasakojo Sindba- 
das, — mes keliavome iš vienos jūros į kitą, nuo vienos salos 
prie kitos, ir visur, kur sustodavome, aš pardavinėjau ir keičiau 
riešutus, ir Alachas davė man daugiau, nei turėjau ir praradau. 

Vienoje saloje augo cinamonas ir pipirai. Žmonės pasako- 
jo, kad kiekviena pipirų kekė turi didelį lapą, teikiantį jai šešėlį 
ir saugantį nuo lietaus, o kai lietus baigiasi, tas lapas pakimba 
iš šono. Aš prisikroviau apsčiai pipirų ir cinamono, išsikeitęs juos 
į riešutus. 

Buvome sustoję prie al Asirato salos, kur auga kamarinis ala- 
vijas, o paskui prie kitos salos, kur pirkome kininio alavijo, 
geresnio už kamarinį. Toje saloje žmonės pasirodė bjauresni nei 
ankstesniojoje — gėrė vyną, ištvirkavo, nekalbėjo maldų ir azano. 

Paskui nuplaukėme pas perlų rinkėjus, aš daviau nardytojams 
truputį riešutų ir tariau: 

— Nerkite vieną sykį mano daliai! 

Jie ištraukė galybę brangių perlų ir atidavė man sakydami: 

— Laiminga tavo dalia, pone! 

Galop atplaukėme į Basrą, o iš ten nuskubėjau į Bagdadą, 

namo, kur vėl ėmiau puikiai gyventi, džiaugdamasis gautu pelnu: 
Alachas grąžino man keturiskart tiek, kiek buvo nuskendę į jūros 
dugną. Greitai pamiršau kelionės baisybes ir vargus, pradėjau 
mėgautis gyvenimu ir buvau laimingas. Štai kas nutiko man penk- 
tojoje kelionėje, o dabar vakarieniaukime. 

Po vakarienės jūreivis Sindbadas liepė duoti sausumos Sind- 
badui šimtą miskalių auksu, ir tas išėjo stebėdamasis nepaprastais 
nutikimais. Rytą nešikas sukalbėjo rytmetines maldas ir atėjo pas 
jūreivį Sindbadą. Jie šnekučiavo, kol susirinko šeimininko draugai, 
ir tuomet jūreivis Sindbadas ėmė pasakoti apie savo šeštąją ke- 
lionę. 


Pasakojimas 
apie šeštąją kelionę 


Žinokite, o broliai, kad aš greit pamiršau kelionės baisybes 
ir vargus, gyvenau linksmai ir laimingai, bet sykį ėjo pro šalį 
būrys pirklių, matėsi, kad jie ką tik iš kelionės, ir aš vėl panorau 
keliauti ir prekiauti. 

Drauge su kitais pirkliais išplaukiau iš Basros... 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimtoji naktis 


Kai atėjo penki šimtai šešiasdešimtoji naktis, Šachrazada tęsė: 

Pasakojama, o laimingasai karaliau, kad jūreivis Sindbadas 
drauge su kitais pirkliais išplaukė iš Basros. 

Kelionė sekėsi gerai, — toliau pasakojo Sindbadas, — tik vieną 
dieną kapitonas ėmė rėkti ir aimanuoti, nusirovė nuo galvos tur- 
baną, ėmė muštis per veidą ir rautis barzdą. 

— O kapitone, kas gi atsitiko?! — sušukome mes. 

— Žinokite, mes išklydome iš kelio ir atsidūrėme nežinomoje 
vietoje. Žūsime visi, jei Alachas nepasiųs ko nors, kad parodytų 
mums kelią! Tad melskitės visi gailestingajam Alachui! 

Kapitonas įsilipo į stiebą norėdamas išskleisti burę, o vėjas 
staiga sustiprėjo, pasuko laivą ir sulaužė vairą. 

Tai atsitiko prie salos, kurioje stūksojo aukštas kalnas. Ka- 
pitonas nusileidęs sušuko: 

— Nėra jėgos ir galybės, didesnės už visagalį Alachą! Nie- 
kas negali permaldauti lemties. Prisiekiu Alachu, mes pakliuvome 
į didelę bėdą ir nebėra mums išsigelbėjimo! 

Mes pakilome raudoti ir aimanuoti, o laivą bangos nešė link 
kalno, ir laivas sudužo, viskas, kas jame buvo, nuskendo, nu- 
skendo ir kai kurie pirkliai, tačiau daugelis išsigelbėjo, aš irgi. 
Išlipęs į salą pamačiau, kad visas krantas sėte nusėtas nusken- 
dusių laivų turtais, kuriuos bangos išmetė į sausumą. Toje saloje 
čiurleno gėlo vandens upelis, kuris tryško iš didelės kalvos pa- 
pėdės, tekėjo per lomą ir dingo priešais dunksančio kalno oloje. 
Visi išsigelbėję pirkliai užsilipo ant to kalno ir jiems tiesiog protas 
maišėsi žiūrint į turtą, kurį buvo išmetusios čionai jūros bangos. 

Upelio dugne aš pamačiau daugybę brangiųjų akmenų, jie 
gulėjo lyg paprasti akmenėliai, ir upelis nuo jų žėrėte žėrėjo. Salo- 
je mes aptikome geriausios rūšies alavijo, dar ten sruvo ypatingos 
ambros upelis, o toji ambra nuo saulės kaitros lydėsi ir tekė- 
jo upelio krantais lyg vaškas, ji dengė visą jūros pakrantę. Iš jūros 
išlipę žvėrys prisirydavo ambros ir vėl nerdavo vandenin; ambra 
jų pilve ištirpdavo, paskui jie išvemdavo ją jūron, ir sustingu- 
sią ambrą bangos išmesdavo į krantą, o jos spalva jau būdavo 
kitokia. Pirkliai, kurie žinojo, kas yra ambra, surinkdavo ją ir 
brangiai parduodavo. O gryna, nenuryta ambra tekėjo upelio 
krantais ir sustingdavo ant dugno; patekėjus saulei, ji ištirpda- 
vo, ir visas slėnys pakvipdavo muskusu. Tačiau niekas negalėjo 
patekti į tą vietą, kur tekėjo neperdirbta ambra, nes aplink stūk- 
sojo aukšti, nepereinami kalnai. 

Mes vaikštinėjom po salą gėrėdamiesi tuo, ką buvo sukūręs 
joje didysis Alachas, tačiau neįsivaizdavome, kaip išsigelbėti iš 
tokios padėties. Valgydavome vos vieną kartą per dieną — truputį 
maisto buvom suradę jūros pakrantėje. Kai kuris nors iš mūsų 
baigdavo žemės vargus, numazgodavome jį, įvyniodavome į dro- 
bulę ar drabužį, kuriuos buvo išmetusios jūros bangos, ir daugel 
mūsų mirė, likome vos keletas žmonių. Visi labai nusilpome, ir 
netrukus mano draugai atsisveikino su šiuo pasauliu, likau aš vie- 
nas, o maisto beliko visai trupinėlis. Aš pravirkęs sušukau: „O, 

kad būčiau miręs anksčiau už savo draugus! Dabar nė nebus 
kas mane palaidoja!..“ 
Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt pirmoji naktis 


Kai atėjo penki šimtai šešiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad jūreivis Sindbadas 
palaidojo visus savo draugus ir liko saloje vienas. 

Tuomet, — pasakojo toliau Sindbadas, — išsikasiau jūros pa- 
krantėje gilią duobę ir pamaniau: „Kai pajusiu artėjant galą, 
atsigulsiu kapan ir amžinai užmerksiu akis, o vėjas supustys smėlį 
ant manęs — taip būsiu palaidotas“. Paskui ėmiau sau priekaiš- 
tauti, kad buvau toks kvailas ir iškeliavau iš namų, pamiršęs visas 
baisybes, iškentėtas ankstenėse kelionėse, nes nebuvo kelionės, 
kurioje mirtis nebūtų žvelgusi man į akis. 

Aš nesitikėjau likti gyvas ir baisiai krimtausi, jog palikau na- 
mus ir turtus, kurių būtų užtekę iki gyvos galvos. Paskui man 
atėjo į galvą, kad toji upė, tekanti per slėnį, jei turi pradžią, pri- 
valo turėti ir pabaigą, o ant jos kranto kur nors turi būti 
gyvenvietė, juk taip visuomet esti. Todėl nusprendžiau pasida- 
ryti nedidelį plaustą ir leistis upe žemyn per kalną, ir tebūnie 
kas bus. Tuojau pat ėmiausi darbo: pririnkau alavijo stiebų ir 
didelių šakų, suraišiojau juos, kaip mokėjau, virvėmis, paskui 
plaustą išklojau lentomis, kurių mėtėsi pilna pakrantė, ir plaustas 
buvo baigtas. Tuomet susikroviau ant jo visus turtus, kuriuos 
surinkau pakrantėje, prisigraibiau iš upelio dugno brangiųjų ak- 
menų, pasiėmiau grynos ambros ir atsistūmiau nuo kranto, 
irdamasis dviem lentom vietoj irklų — dariau viską taip, kaip yra 
pasakęs poetas: 


Gelbėk savo gyvybę nuo piktosios gyvatės 
Ir paliki tą namą, kur esi pasistatęs. 


Tu gali susirasti kitą būstą ir šalį, 
Bet gyvenimo kito niekas rasti negali. 


Kai diena apsiniaukia, sielvartauti nereikia: 
Visos bėdos, nelaimės kada nors pasibaigia. 

Jei likimas paskyrė ką palaidot kalnely, 
Tai krašte kitame jis numirti negali. 


Ir neverta kitų šauktis valandą juodą, 
Tik tavoji dvasia niekada neišduoda. 


Plaukiau upe galvodamas, kuo baigsis mano sumanymas, ir 
įnirau olon, kurią upė buvo išgraužusi akmenyje. Pasidarė vi- 
sai tamsu, upės krantai susiaurėjo, plaustas ėmė daužytis į 
krantus, o aš galva vis užkliudydavau skliautą, tačiau grįžti at- 
gal buvo neįmanoma. Ėmiau apgailestauti, kad leidausi į tokią 
ankštumą gerai nepagalvojęs, kas gali iš to išeiti, nes jei dabar 
plaustas įstrigs, būsiu priverstas mirti tamsoje. Atsiguliau ant 
plausto kniūbsčias ir plaukiau toliau, neskirdamas dienos nuo 
nakties ir laukdamas baisiausio. Galop iš to sielvarto užsnūdau, 
o nubudęs išvydau dienos šviesą; mano plaustas buvo pririštas 
prie kranto, aplink jį stovėjo būrys indų ir abisinų. Pamatę, jog 
nubudau, jie ėmė kalbinti mane, bet aš nesupratau nė vieno žo- 
džio ir pamaniau, kad visa tai tik sapnas. Galop priėjo prie 
manęs vienas žmogus ir paklausė arabiškai: 

— Ramybė tau, o broli mano! Kas tu būsi, iš kur atvykai? 
Pro kur įplaukei į šiuos vandenis ir kokia šalis plyti už tų kal- 
nų? Mes žinome, kad niekas iš ten negali pas mus ateiti! 

— O kas jūs tokie? Kokia čia žemė? 

— Mes esame pasėlių ir giraičių šeimininkai, atėjome jų pa- 
laistyti, o išvydę plaustą, pagavome jį, pririšome ir laukėme, kol 
tu nubusi. Papasakok mums, kaip čia patekai! 

— Vardan Alacho, o pone, duok man ko nors užvalgyti, nes 
mirštu badu, o paskui atsakysiu į visus tavo klausimus! 

Žmogus nuskubėjo ir atnešė man valgyti, ir tuomet mano šir- 
dis nurimo, siela pralinksmėjo, o kai pasisotinau, papasakojau 
jiems nuo pradžios iki galo viską, ką buvau patyręs... 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt antroji naktis 


Kai atėjo penki šimtai šešiasdešimt antroji naktis, Šachrazada 
tęsė: 

Pasakojama, o laimingasai karaliau, kad jūreivis Sindbadas 
nulipo nuo plausto ir pamatė būrį indų ir abisinų, kurie išklausę 
jo pasakojimą nusprendė nuvesti jį pas savo karalių. 

Jie pasiėmė mane, — pasakojo toliau Sindbadas, — paėmė 
ir mano plaustą su visu kroviniu, nugabeno pas karalių ir ap- 
sakė viską, ką sužinojo iš manęs. Karaliaus paprašytas, aš dar 
sykį viską išdėsčiau nepraleisdamas nė menkiausios smulkmenos, 
ir jis nepaprastai nustebo išgirdęs tokius dalykus. Tuomet aš įtei- 
kiau karaliui dovaną — daug ambros ir brangiųjų akmenų, ir jis 
priėmė tą dovaną, tuo mane pagerbdamas. Aš susidraugavau su 
geriausiais žmonėmis ir beveik neišeidavau iš karaliaus rūmų. 
Sykį valdovas paklausė, kur yra mano šalis, kaip ją tvarko ka- 
lifas, kur yra Bagdado miestas, ir aš papasakojau jam apie mūsų 
įstatymus ir teisingumą, ir nustebęs karalius tarė: 

— Prisiekiu Alachu, kalifo darbai ir veiksmai labai protingi, 
jo poelgiai malonūs Alachui! Tu įkvėpsi man meilę jam, aš noriu 
suruošti jam dovaną, kurią tu nugabensi! 

— Klausau ir vykdau, o valdove! — atsakiau aš. — Nugabensiu 
jam dovaną ir pasakysiu, kad tu nuoširdžiai jį myli! 

Taip aš kurį laiką gyvenau, visų mylimas ir gerbiamas, ir sykį 
išgirdau, kad kažkokie Žmonės ruošia laivą kelionei į Basrą. „Štai 
geriausia proga!“ — pamaniau sau ir nuskubėjęs pas karalių pa- 
prašiau leidimo plaukti tuo laivu, pasisakiau pasiilgęs savo krašto 
ir artimųjų. 
 — Daryk, kaip išmanai, — atsakė jis, — o jei norėtum pasi- 
likti, mes tik džiaugtumės! 

— Prisiekiu Alachu, o mano pone, tu apipylei mane malo- 
nėmis, tačiau aš pasiilgau savo šalies ir artimųjų! 

Tuomet karalius pasikvietė pirklius, kurie ruošė laivą, ir liepė 
jiems rūpintis manimi, paskui gausiai mane apdovanojo, sumo- 
kėjo už mane laivo kapitonui ir pasiuntė per mane į Bagdadą 
didelę dovaną kalifui Harūnui ar Rašidui. Atsisveikinęs su ka- 
raliumi ir draugais, sėdau į laivą ir laimingai atplaukiau į Basrą. 
Parkeliavęs į Bagdadą, pirmiausia nuskubėjau pas kalifą Harūną 
ar Rašidą, įteikiau jam dovaną ir apsakiau visą savo istoriją, o 
paskui, sukrovęs savo turtą į sandėlius, parėjau namo, ir mano 
artimieji be galo be krašto nudžiugo mane pamatę. 

Netrukus kalifas pasikvietė mane ir ėmė klausinėti, iš kur toji 
dovana ir už ką, o aš atsakiau: 

— Prisiekiu Alachu, o tikratikių valdove, nežinau nei to miesto 
pavadinimo, nei kelio į jį; nuskendus laivui, aš išplaukiau į salą 
ir pasidirbau plaustą, kuris nuplukdė mane upe iki to miesto. 

Ir aš papasakojau, kaip patekau į salą, kaip nuplaukiau į mies- 
tą, kaip išdėsčiau anam karaliui savo šalies įstatymus ir kodėl 
jis pasiuntė per mane dovaną. Kalifo nustebimui nebuvo galo, 
jis liepė raštininkams užrašyti mano pasakojimą ir padėti į iž- 
dą, kad pasimokytų iš tos istorijos kiekvienas ją perskaitęs. 

Tuomet aš vėl ėmiau gyventi be rūpesčių ir linksmai, dieną 
naktų džiaugdamasis, nes mano pelnas buvo neregėtas negirdėtas. 
Štai kokia buvo mano šeštoji kelionė, ir jei leis didysis Alachas, 
rytoj paseksiu apie septintąją savo kelionę — tai bus dar nuo- 
stabesnis pasakojimas nei ankstesnieji. 

Skaniai pavakarieniavęs, nešikas Sindbadas paėmė šimtą mis- 
kalių auksu ir išėjo namo stebėdamasis visu tuo, ką išgirdo... 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt trečioji naktis 


Kai atėjo penki šimtai šešiasdešimt trečioji naktis, Šachrazada 
tęsė: 

Pasakojama, o laimingasai karaliau, kad nešikas Sindbadas 
sukalbėjo rytmetines maldas ir nuėjo pas jūreivį Sindbadą, o kai 
susirinko kiti svečiai, šemininkas ėmė pasakoti apie savo septintąją 
kelionę. 


Pasakojimas 
apie septintąją kelionę 


Žinokite, o žmonės, kad grįžęs iš šeštosios kelionės, gyvenau 
linksmai ir laimingai, dieną naktį džiaugdamasis — juk gavau ne- 
regėtą pelną. 

Tačiau ir vėl mano siela panoro keliauti, pamatyti naujus 
žmones ir šalis, tad aš suruošęs prekes sėdau Basroje į laivą, ku- 

riame jau buvo būrys turtingų pirklių, ir mes išplaukėme. Pūtė 
palankus vėjas, mes, pirkliai, puikiai leidom laiką šnekučiuodami 
apie kelionės ir prekybos reikalus. Tik vieną dieną mums prieš- 
priešiais papūtė smarkūs vėjai ir prapliupo liūtis, tad puolėm 
dangstyti veltiniu ir drobe prekių ryšulius, gulinčius ant denio, 
kad lietus jų nesugadintų. Laivo kapitonas pasikaišė skvernus ir 
apžvelgęs jūrą, dangų ir stovinčius pirklius ėmė muštis per veidą 
ir išsipešiojo barzdą. 

— O kapitone, kas atsitiko?! — išsigandę sušukome mes. 

— Melskite pagalbos didįjį Alachą! Apraudokite save ir at- 
sisveikinkite — vėjas mus nubloškė į paskutiniąją pasaulio jūrą! 

Tuomet jis išėmė iš savo skrynios medvilnės maišelį, pabėrė 
miltelių, panašių į pelenus, sudrėkino juos ir pauostė, o paskui 
išsitraukė nedidelę knygelę, perskaitė ją ir tarė: 

— Žinokite, kad šioje knygoje aprašyti nepaprasti dalykai! Čia 
sakoma, kad kiekvienas, patekęs į šias žemes, ne išsigelbės, o 
žus. Ši žemė vadinasi Karalių klimatas, čia yra mūsų pono Su- 
leimano, Daūdo sūnaus, kapas (ramybė jiems abiems!), gyvena 
milžiniškos gyvatės, ir kiekvieną ton žemėn plaukiantį laivą pra- 
ryja didžiulė žuvis, išnyranti iš jūros gelmių! 

Mes labai stebėjomės klausydamiesi kapitono žodžių, bet dar 
nebaigė jis pasakoti, kai pasigirdo baisus riksmas, lyg perkūnijos 
trenksmas. Mes vos nenumirėm iš baimės, ir staiga priplaukė 
prie laivo milžiniška žuvis, lyg didžiulis kalnas, o mes išsigan- 
dę prapliupome verkti, jau atsisveikinom su gyvenimu ir tik 
žiūrėjome į žuvį negalėdami atsistebėti. Staiga priplaukė antra 
žuvis, dar didesnė už pirmąją, o netrukus išniro ir trečia, didesnė 
už anas abi. Ir protas atsisakė mūsų klausyti, iš baimės visai ne- 
tekom nuovokos. Tos trys žuvys ėmė aplink laivą sukti ratus, 
ir trečioji jau prasižiojo norėdama mus praryti, tik banga kils- 
telėjo laivą ir tėškė į didelę uolą; laivas subyrėjo į šipulius, visos 
prekės ir žmonės nuskendo. Aš nusimečiau rūbus, likau tik su 
marškiniais, paskui kiek paplaukęs įsikibau į lentą, atsisėdau ant 
jos ir plaukiau, o bangos blaškė mane kaip skiedrelę, kankino 
badas, troškulys, šaltis ir baimė. 

Ėmiau priekaištauti sau, kad tiek kartų pasimokęs vis tiek iš- 
keliavau į pasaulį, palikęs savo namus, visko pilnus, ir sakiau 
sau: „Kentėk, nes nusipelnei viso to, kas tave ištiko...“ 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt ketvirtoji 
naktis 


Kai atėjo penki šimtai šešiasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad sudužus laivui, jūrei- 
vis Sindbadas įsitvėrė lentos ir tarė sau: „Kentėk, nes nusipelnei 
viso to, kas tave ištiko, taip lėmė didysis Alachas, kad išsigy- 
dytum nuo godumo, — juk visi tavo vargai tik iš godumo, nors 
ir taip turi daugybę pinigų“. Aš prisiekiau Alacho vardu, kad 
jei dabar liksiu gyvas, niekuomet nei prakalbėsiu, nei pagalvosiu 
apie keliones, ir ėmiau su ašaromis melsti Alachą pagalbos. Ban- 
gos mane blaškė vieną dieną, kitą ir galop išmetė į salą. Ten 
aš radau vaisių ir gėlo vandens, tad netrukus atsigavau ir pra- 
linksmėjau. Vaikštinėdamas po salą, pamačiau plačią gėlavandenę 
upę, jos srovė buvo greita, ir aš prisiminiau plaustą, kuriuo jau 
sykį išsigelbėjau. Tuomet tariau sau: „Būtinai vėl susirišiu plaustą 
ir galbūt išsigelbėsiu. Jei taip — prisiekiu Alacho vardu, niekuo- 
met daugiau nekeliausiu, jei žūsiu — pailsėsiu nuo visų vargų 
ir rūpesčių!“ Taip nutaręs ėmiau rinkti šakas plaustui, o tai buvo 
puikaus sandalmedžio šakos, tik aš to nežinojau, paskui iš žo- 
lių nusivijau šiokias tokias virves, suraišiojau tas šakas, ir plaustas 
buvo gatavas. 

Aš atsiyriau nuo kranto ir leidausi pasroviui, plaukiau vie- 
ną dieną, antrą, trečią, kai užsinorėdavau gerti, gerdavau upės 
vandenį, o valgyti neturėjau ką, tad labai nusilpau. Taip priplau- 
kiau aukštą kalną, ir upė nėrė po juo. Išsigandęs, jog pražūsiu, 
bandžiau pasukti plaustą prie kranto, tačiau srovė buvo greita, 
stipri, nugalėti jos neįstengiau, ir plaustas smuko olon, nešamas 
vandens. Įsitikinęs, kad žūsiu, sušukau: „Nėra jėgos ir galybės, 
didesnės už visagalį Alachą!“ 

Tačiau netrukus plaustas išniro į saulės šviesą, ir prieš mane 
atsivėrė plati, galinga upė, šniokščianti pirmyn, aš net įsikibau 
į plausto kraštą, kad nenukrisčiau, ir neturėjau jėgos pasukti 
plaustą prie kranto. Galop pamačiau stūksant didelį, gražų, tur- 

tingą miestą, 0 jo gyventojai, pamatę mane pasliką gulintį ant 
plausto, užmetė tinklus ir pritraukė prie kranto, o aš buvau leis- 
gyvis iš alkio ir baimės. 

Prie manęs priėjo senis, didysis šeichas, pasveikino mane, ap- 
dengė, ir nusivedė į savo namus, o ten nuvedė į pirtį, davė gai- 
vinamo gėrimo ir uždegė smilkalus. Po pirties skaniai pavalgėme, 
viena vergė atnešė karšto vandens rankoms nusimazgoti, kita 
padavė šilko rankšluostį nusišluostyti. O paskui šeichas pasky- 
rė man kambarį ir liepė vergėms rūpintis manim ir vykdyti mano 
norus. 

Taip aš gyvenau tris dienas — gerai valgiau, skaniai gėriau, 
uosčiau puikius kvapus ir netrukus afsigavau. Ketvirtą dieną atėjo 
pas mane šeichas ir tarė: 

— Tavo išsigelbėjimas nudžiugino mus, o vaike mano! Gal 
dabar norėtum nueiti su manim į prekyvietę ir parduoti savo 
prekę? Gavęs pinigų nusipirktum ką nors ir galėtum prekiauti! 

Aš tylėdamas maniau sau: „Ką reiškia tie žodžiai? Juk aš ne- 
turiu jokių prekių!“ O šeichas tęsė: 

— Vaike mano, neliūdėk ir daug nesuk galvos! Eime į pre- 
kyvietę; jei pirkliai siūlys gerą kainą, tu parduosi, o jei ne, 
sukrausi savo prekes į mano sandėlius ir palūkėsi, kol ateis pel- 
ningesnė diena! 

Pagalvojęs, kad reikia eiti ir pažiūrėti, kokia gi ten prekė, 
tariau: 

— O šeiche! Tavo žodžiai visuomet teisingi, negaliu tau prieš- 
tarauti! 

Kai nuėjome į prekyvietę, pamačiau, kad šeichas išrišo plaustą 
(o jis buvo iš sandalmedžio) ir pasiuntė šauklį skelbti... 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt penktoji 
naktis 


Kai atėjo penki šimtai šešiasdešimt penktoji naktis, Šachra- 
zada tęsė: 
Pasakojama, o laimingasai karaliau, kad jūreivis Sindbadas 

nuėjęs su šeichu į prekyvietę pamatė, jog jo sandalmedžio plaus- 
tas išrištas, o tarpininkas jau ieško pirkėjo. 

Atėjo pirkliai, — toliau pasakojo Sindbadas, — ir ėmė siūlyti 
kainą, ji pakilo iki tūkstančio dinarų už visą plaustą, tuomet pir- 
kliai nustojo kėlę kainą, o šeichas tarė man: 

— Tokia šiandien kaina už tavo prekę, o vaike mano. Par- 
duosi ar lauksi, kol ji dar pakils? 

— O pone, kaip tu nuspręsi, taip ir bus! 

— Tuomet, vaike mano, ar parduosi man sandalmedį už siū- 
lomą kainą ir dar šimtą dinarų auksu viršaus? 

— Taip, parduosiu, — atsakiau aš. 

Šeichas liepė tarnams nunešti sandalmedį į sandėlius, ir mes 
grįžome namo, tuomet jis atskaičiavo pinigus, sukrovė juos į ge- 
ležinę skrynelę ir užrakino, o raktą padavė man. 

Po kelių dienų šeichas tarė man: 

— Vaike mano, turiu tau kai ką pasiūlyti ir noriu, kad tu su- 
tiktum! 

— Klausau, o pone! 

— Žinok, kad esu jau senas, o neturiu sūnaus, tik jaunutę 
dukterį, labai gražią ir turtingą, nes po manęs ji viską paveldės, 
ir noriu, kad tu vestum ją ir pasiliktum mūsų šaly. Paskui aš visus 
reikalus perleisiu tau, tu stosi į mano vietą. 

Aš nutylėjau, nepasakiau nė žodžio, ir šeichas tęsė: 

— Paklausyk manęs, aš juk tau gero noriu. Vesk mano duk- 
terį, ir būsi man nelyginant sūnus, visas mano turtas teks tau, 
o jei nori prekiauti ir keliauti į savo šalį, niekas tau netrukdys, 
štai tavo pinigai, elkis kaip tinkamas. 

— Prisiekiu Alachu, o šeiche, tu tapai man tėvu, bet po iš- 
gyvento siaubo aš nebeturiu savo nuomonės. Darysiu taip, kaip 
tu nori! 

Šeichas tučtuojau liepė pakviesti teisėją ir liudytojus, ir buvo 
surašyti mūsų vedybų popieriai. Tuomet jis nuvedė mane pas 
savo dukterį, ir aš pamačiau, kad ji graži, žavi ir liekna, pasi- 
puošusi puikiais drabužiais, vėriniais, brangiaisiais akmenimis ir 
metalais, kurių kaina — tūkstančiai tūkstančių auksu. Ji patiko 
man, mes pamilome vienas kitą, ir kurį laiką gyvenau džiaugs- 
mingai ir linksmai. 

Paskui šeichas mirė, mes jį gražiai palaidojom, ir tuomet visas 
jo turtas atiteko man, jo tarnai tapo mano tarnais. Pirkliai iš- 
rinko mane į jo vietą, tapau aš pirklių seniūnu, ir nė vienas nieko 
nepirko ir nepardavė be mano žinios. Bendraudamas su mies- 
to gyventojais pastebėjau, kad kas mėnesį jų išvaizda keičiasi, 
jiems užauga sparnai, ir jie išskrenda į dausas, o mieste lieka 
tik moterys ir vaikai. Aš tariau sau: „Mėnesio pradžioje ką nors 
paprašysiu paimti ir mane kartu!“ 

Kai prasidėjo naujas mėnuo ir gyventojų odos spalva pasi- 
keitė, nuėjau aš pas vieną draugą ir ėmiau prašyti, kad paimtų 
kartu ir mane, bet jis atsakė, jog tai neįmanoma, tačiau aš tol 
prašiau ir maldavau, kol jis sutiko. Paskirtą dieną nuėjau pas jį, 
sėdau jam ant pečių, ir mes pakilome į orą, o nei mano žmona, 
nei tarnai, nei draugai nežinojo apie tai. Kai išgirdau angelus 
garbinant didįjį Alachą prie dangaus skliauto, labai nusistebė- 
jau ir sušukau: 

— Garbė Alachui, tebūnie jis pašlovintas! 

Dar aš nebaigiau tų žodžių, o iš dangaus pasipylė ugnis ir 
vos nesudegino visų skrendančiųjų. Jie didžiai užsirūstinę nusi- 
leido ant aukšto kalno ir paliko mane ten; likęs vienas, ėmiau 
priekaištauti sau ir sušukau: 

— Nėra jėgos ir galybės, didesnės už visagalį Alachą! Kiek- 
vieną sykį, vos išsivadavęs iš vienos bėdos, patenku į dar didesnę! 

Sėdėjau ant to kalno nežinodamas, ką daryti, ir staiga eina 
pro šalį du jaunikaičiai, gražūs lyg mėnulio pilnatis, ir katras tu- 
rėjo po aukso lazdelę. Priėjęs pasveikinau juos ir tariau: 

— Užkeikiu jus Alacho vardu — kas jūs tokie ir ką čia vei- 
kiate? 

— Mes didžiojo Alacho vergai, — atsakė jie, vienas padavė 
man savo aukso lazdelę, ir abu nuėjo toliau. 

Aš likau stovėti pasirėmęs ant lazdelės, staiga atšliaužė di- 
džiulė gyvatė, nasruose laikydama iki pusės prarytą Žmogų, o 
tas šaukė: 

— Kas išlaisvins mane, tą Alachas išvaduos iš visų vargų! 

Priėjęs prie gyvatės, sudaviau jai per galvą aukso lazdele, ir 
ji išspjovė tą Žmogų... 

Tuo tarpu išaušo rytas, ir Šachrazada nutraukė pasakojimą. 

Penki šimtai šešiasdešimt šeštoji 
naktis 


Kai atėjo penki šimtai šešiasdešimt šeštoji naktis, Šachraza- 
da tęsė: 

Pasakojama, o laimingasai karaliau, kad jūreivis Sindbadas 
sudavė aukso lazdele gyvatei per galvą, ir toji išspjovė žmogų. 

Jis priėjo prie manęs, — pasakojo toliau Sindbadas, — ir tarė: 

— Tu išgelbėjai mane, todėl aš nesiskirsiu su tavim, tu bū- 
si mano draugas! 

Mes patraukėme per kalną, staiga priėjo prie mūsų kažko- 
kie žmonės, ir tarp jų aš pamačiau tą, kuris nešė mane ant pečių. 
Priėjęs prie jo ėmiau teisintis ir prašyti, kad parneštų mane atgal, 
bet jis atsakė: 

— Tu mus pražudei paminėdamas Alacho vardą! 

— Nepyk, juk aš nežinojau, kad negalima, daugiau niekada 
taip nedarysiu! 

Tuomet jis sutiko paimti mane, jei tik neminėsiu Alacho var- 
do. Aš sėdau jam ant pečių, ir jis pargabeno mane namo, o 
mano žmona išbėgo manęs pasitikti, pasveikino laimingai išsi- 
gelbėjus ir tarė: 

— Saugokis skraidyti su tais žmonėmis, venk jų draugystės: 
jie šaitanų broliai, todėl nemoka garbinti Alacho. 

— O kodėl tavo tėvas gyveno su jais? 

— Mano tėvas nedarė taip kaip jie. Žinai ką, parduokim viską, 
ką čia turim, prisipirk prekių, ir keliaukim į tavo šalį. Man nėra 
reikalo čia pasilikti, nes mano tėvas ir motina mirę. 

Aš taip ir padariau — ėmiau pardavinėti viską iš eilės lauk- 
damas, kol kas nors sugalvos keliauti iš čia, kad galėčiau prisidėti 
ir aš. Norinčių netrukus atsirado, bet nebuvo laivo, tad mes nu- 
sipirkome rąstų ir pastatėme naują laivą. Tuomet aš pardaviau 
paskutinius daiktus, įsodinau laivan žmoną, sukroviau prekes, ir 
mes išplaukėme. 

Kelionė buvo ilga, tačiau mes laimingai nukeliavome į Basrą, 
o iš ten su visais savo daiktais ir prekėmis patraukėme į Bag- 
dadą. Manęs nebuvo dvidešimt septynerius metus, ir artimieji 
jau nebesitikėjo mane pamatyti, o kai aš papasakojau jiems visus 


254 


566 naktis 


savo nutikimus, visi stebėjosi neatsistebėdami. Aš išlaikiau Alachui 
duotą pažadą ir daugiau niekur nekeliavau, tik kas dieną gar- 
binu jį, kad leido man grįžti į savo šalį ir susitikti su artimaisiais. 
Štai kiek vargų, O sausumos Sindbadai, aš iškentėjau per sep- 
tynias keliones, kad galėčiau dabar mėgautis gyvenimo teikiamais 
malonumais! 

Abu Sindbadai liko geri draugai, gyveno linksmai ir laimin- 
gai, kol atėjo pas juos Malonumų Griovėja, kuri sugriauna rūmus 
ir pripildo kapus, o tai yra mirtis... Tebūnie pagarbintas gyva- 
sis, kuris niekad nemiršta! 

Pasakojimas 
apie varinį miestą 


Dar pasakojama, kad senų senovėje gyveno Sirijos Damas- 
ke kalifas, vardu Abd al Malikas ibn Mervanas*'. Sykį jis sėdėjo 
menėje, apsuptas savo karalystės didžiūnų, ir ėmė jie samprotauti 
apie kadaise gyvenusių tautų padavimus, prisiminė pasakojimus 
apie mūsų poną Suleimaną, Daūdo sūnų, apie tai, kad Alachas 
apdovanojo jį tokia galia, jog jam pakluso žmonės, paukščiai, 
žvėrys ir kiti padarai. Didžiūnai kalbėjo: 

— Iš savo senolių girdėjome, kad Alachas nieko neapdova- 
nojo taip kaip Suleimano ir kad Suleimanas pasiekė tai, ko 
daugiau niekas nepasickė: jis netgi įkalindavo džinus, maridus 
ir šaitanus į vario ąsočius, užliedavo kaklelį švinu ir įspausda- 
vo savo antspaudą... 

Tuo tarpu išaušo rytas, ir Šachrazada nutraukė pasakojimą. 


*" Pasaka apie varinį miestą — paplitusių arabų žodinėje 
kūryboje pasakojimų pavyzdys apie viso, kas žemiška, 
netvarumą. Pasakos pagrindinis veikėjas — 
emyras Musa ibn Nosejyras (o ne Nasras, 
kaip yra arabiškame tekste), Magribo 
(šiaurės vakarų Afrika) vietininkas; jo 
vadovaujama musulmonų kariuo- 
menė užėmė Andalūziją (Ispanija). 

Tai įvyko 711—714 m., valdant 
VI Oinejadų dinastijos kalifui 
Validui I, Abd al Maliko ibn 
Mervano sūnui (valdymo 
metai 685—705). 

Penki šimtai šešiasdešimt septintoji 
naktis 


Kai atėjo penki šimtai šešiasdešimt septintoji naktis, Šachra- 
zada tęsė: 

Pasakojama, o laimingasai karaliau, kad kalifas Abd al Ma- 
likas ibn Mervanas šnekučiavo su savo padėjėjais ir didžiūnais 
ir prisiminė galią, kurią Alachas suteikė Suleimanui — šis įkalin- 
davo net džinus, maridus ir šaitanus į varinius ąsočius, užliedavo 
švinu ir įspausdavo savo antspaudą. 

Tuomet Talibas ibn Sachlis papasakojo, kad sykį vienas žmo- 
gus su būriu kitų plaukė laivu, ir kai jie pasuko Indijos link, kilo 
smarkus priešinis vėjas ir naktį nubloškė juos į kažkokią žemę. 
Kai išaušo skaistus rytas, išlindo iš olų juodaodžiai žmonės, nuogi 
lyg žvėrys. Nė vienas nemokėjo arabiškai, tik jų karalius, toks 
pat laukinis, kalbėjo ta kalba, jis išėjo pasitikti svetimšalių, pa- 
sveikino juos ir nuramino sakydamas, kad nieko blogo jiems 
neatsitiks. Paskui atvykėliai paklausė, kokio jie tikėjimo, ir pa- 
aiškėjo, kad kiekvienas juodaodis meldžiasi vis kitokiam dievui, 
kurie buvo prieš atsirandant islamui. 

— Iki jūsų joks Adomo sūnus nebuvo čia įkėlęs kojos, — pa- 
aiškino karalius, o paskui pavaišino juos mėsa ir žuvimi — apie 
kitokius valgius jie nebuvo nė girdėję. 

Paskui žmonės, atplaukę laivu, išėjo pasivaikščioti po miestą 
ir pamatė vieną žvejį, užmetusį tinklą, tačiau vietoj žuvies jis iš- 
traukė ąsotį, kurio kaklelis buvo užlietas švinu ir pažymėtas 
Suleimano, Daūdo sūnaus, antspaudu. Žvejys nulupęs tą antspau- 
dą atidarė ąsotį, ir iš jo ėmė virsti melsvi dūmai, kurie pakilo 
iki pat dangaus, ir pasigirdo griausmingas balsas: „Meldžiu at- 
leisti, meldžiu atleisti, o Alacho pranaše!“ 

Ir tie dūmai pavirto siaubą keliančiu padaru, kurio galva sie- 
kė aukščiausio kalno viršūnę, o paskui tas padaras išnyko iš akių. 
Atvykėliai vos nenumirė iš baimės, o juodaodžiai nė galvos ne- 
pasuko į tą pusę. Atvykėliai nuėjo pas karalių ir paklausė, kaip 
čia yra, ir tas pasakė: 

— Žinokite, kad tai vienas iš džinų, kuriuos Suleimanas yra 
įkalinęs ąsotyje, ir labai dažnai žvejys, užmetęs tinklą, ištraukia 

ne žuvį, o tokį ąsotį. Išleistas džinas mano, jog Suleimanas te- 
bėra gyvas, todėl atgailauja ir meldžia atleisti! 

— Garbė Alachui! Iš tikro Suleimanas turėjo didžią galią! 

Tarp susirinkusiųjų pas tikratikių valdovą buvo ir an Nabiga 
az Zubjanijus“?, kuris tarė: 

— Teisybę pasakojo Talibas, tai patvirtina Pirmojo išminčiaus 
žodžiai: 


O štai Suleimanui pasakė Kūrėjas: 
„Tu būki kalifas, tu būki teisėjas! 


Ir tuos, kas nuolankus, išaukštink teisingai, 
O tuos, kas maištauja, nubauski rūstingai“. 


Ir tikratikių valdovas sušuko: 

— Iš tikro noriu pamatyti tokį ąsotį, kuriame Suleimanas buvo 
įkalinęs džiną! 

Tuomet Talibas ibn Sachlis tarė: 

— O tikratikių valdove, tu gali tai padaryti neišeidamas iš 
savo rūmų! Pasiųsk įsakymą savo broliui Abd al Azizui ibn Mer- 
vanui, kad jis atgabentų tau tokį ąsotį. Tegu parašo Musai, kad 
tas nukeliautų į vakarų šalis, prie to kalno, apie kurį čia buvo 
pasakojama, ir atneštų tau ąsotį! 

Patiko tikratikių valdovui tie žodžiai, ir jis tarė: 

— Gerai sugalvojai, o Talibai, aš noriu, kad tu pats ir nu- 
keliautum pas Musą ibn Nasrą. Gausi baltą vėliavą ir kokių tik 
nori turtų, o aš pasirūpinsiu tavo šeima, kol tavęs nebus! 

— Klausau ir vykdau, o tikratikių valdove! — atsakė Talibas 
ir išėjo ruoštis į kelionę, o paskui, paėmęs kalifo ranka rašytus 
laiškus Abd al Azizui, Egipto vietininkui, ir Musai, vakarų ša- 
lių vietininkui, iškeliavo. O laiške Musai buvo parašyta, kad jis 
pats eitų ieškoti Suleimano ąsočių, kraštą valdyti palikęs sūnui, 
kad pasiimtų palydovų ir pinigų kiek tik reikia ir kad nedels- 
tų nė dienos... 


* An Nabiga az Zubjanijus — žymus ikiislamiško- 
sios epochos poetas. Šiame pasakojime jis — įprastas 
„Tūkstančio ir vienos nakties“ 
anachronizmas. 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt aštuntoji 
naktis 


Kai atėjo penki šimtai šešiasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad Talibas ibn Sach- 
lis su palydovais iškeliavo į Egiptą, o kiek pailsėjęs iš ten — į 
Aukštutinįjį Egiptą, pas emyrą Musą ibn Nasrą. Emyras jį pa- 
sitiko su džiaugsmu, o perskaitęs laišką ir suvokęs jo prasmę, 
užsidėjo jį ant galvos ir tarė: 

— Klausau ir vykdau tikratikių valdovo įsakymus! 

Paskui jis sušaukė savo karalystės didžiūnus ir ėmė klausi- 
nėti apie Suleimano ąsočius. Vienas jų tarė: 

— O emyre, jei reikia vedlio į tą vietą, pasikviesk šeichą Abd 
as Samadą ibn Abd al Kadusą as Samudį. Jis žmogus išmanantis, 
daug keliavęs, gerai pažįsta dykumas, stepes ir jūras, jų paukščius 
ir žvėris, tad tikrai tave nuves ten, kur reikia. 

Emyras liepė pakviesti šeichą Abd as Samadą, ir atėjo se- 
nas žmogus, nugyvenęs daugybę metų ir pavargęs nuo jų. Musa 
pasveikino jį ir tarė: 

— O šeiche, tikratikių valdovas Abd al Malikas ibn Mervanas 
įsakė man tą ir tą, o aš nė nenutuokiu, kur toji šalis, bet man 
sakė, kad tu žinai. Ar sutinki įvykdyti tikratikių valdovo norą? 

— Žinok, o emyre, — atsakė senelis, — kad tai bus ilga ir be 
galo sunki kelionė, nes mažai ten pramintų takų. 

— O kiek laiko reikės keliauti? 

— Dvejus metus ir kelis mėnesius pirmyn ir tiek pat atgal, 
teks patirti siaubų, baisenybių ir stebuklingų, nematytų dalykų. 
O tu esi karvedys, saugai mūsų žemes nuo netikėlių krikščio- 
nių, kurie gyvena čia pat pašonėje, ir jie gali užpulti mus, kol 
nebus tavęs, tad palik ką nors, kas valdytų šalį! 

— Teisingai pasakei, o šeiche! — tarė emyras Musa ir prisaik- 
dino kariuomenę savo sūnui Harūnui, visiems liepė jo klausyti 
ir vykdyti kiekvieną jo įsakymą, o Harūnas buvo drąsus karys 
ir puikus vadas. — O ar buvo kas nors iš karalių nukeliavęs į 
tą šalį? 

— Taip, — atsakė šeichas, — toji žemė priklausė Iskandari- 
jos karaliui, rumiečiui Daranui??. 

Jie iškeliavo, o po kurio laiko priėjo rūmus, ir šeichas tarė 
Musai: 

— Eime į tuos rūmus, ten gaus pamokymą tas, kas nori pa- 
simokyti! 

Emyras sutiko, ir šeichas nuvedė jį ir dar keletą bendražy- 
gių prie rūmų vartų, kurie buvo praviri. Ten stovėjo aukštos 
kolonos, į viršų vedė laiptai, dvi jų pakopos buvo itin plačios, 
iš įvairiaspalvio marmuro, kokio jie niekur nebuvo matę, o sienos 
ir lubos išpieštos auksu ir sidabru, nusagstytos brangiaisiais ak- 
menimis. Virš vartų buvo prikalta lenta su graikiškais rašmenimis, 
ir šeichas Abd as Samadas paklausė: 

— O emyre, gal man perskaityti tuos žodžius? 

Musa mielai sutiko, o ten buvo tokios eilės: 


„„ Tr žmonės, daug nuveikę praeity, 
Dabar praradę valdžią, afverkti. 


Šiai rūmai — jie dar mena karalius, 
Kurie seniai nuėjo į kapus. 


Pakirto juos visus rūsti mirtis, 
Dabar jų visas turtas — nebūlis. 


Kiek pailsėję nuo sunkios naštos, 
Išėjo ir negrįš jie niekados. 


Emyras Musa pravirko taip, kad net nualpo, o atsipeikėjęs 
sušuko: 

— Nėra kito dievo, išskyrus didįjį Alachą! 

Paskui jis įžengė į rūmus ir net sutriko pamatęs, kaip pui- 
kiai jie pastatyti ir išpuošti. Emyras grožėjosi atvaizdais ir 
paveikslais, tik staiga ir virš kitų vartų pamatė parašytas eiles, 
tad paprašė šeichą perskaityti. O ten buvo štai kas parašyta: 


* Iskandarija — arabiškas Aleksandrijos miesto Egipte 
pavadinimas. Rumiečiai, arba 
rumai — bizantiečiai. 

Kiek daug regėjo skliautai šie žili, 
Bet amžiai tie ir metai jau toli. 


Pažvelk, kas liko iš garsių vardų, 
Kai žuvo jie visi nuo negandų. 


Kadais turtus dalijęsi linksmi, 
Išėjo jie, džiaugsmus bamiršdami. 


Kaib rengės, kaip puotavo jie čionai! 
Dabar kapuos juos ryja kirminai. 


Vėl pravirko emyras Musa, išgirdęs tas eiles, ir sušuko: 

— Iš tikro mes gimę didžiam reikalui! 

Jie vaikštinėjo po rūmus, bet niekur neužtiko nė gyvos dva- 
sios, kiemai ir menės buvo tušti, o viduryje stovėjo aukštas 
pastatas su kupolu, šaunančiu aukštyn, ir aplink jį buvo ketu- 
ri šimtai kapų. Tarp jų Musa pamatė marmuro antkapį, ant kurio 
buvo išraižytos tokios eilės: 


Kiek sykių aš laukiau, kiek sykių blaškiausi, 
Kiek žemėj regėjau žmonių visokiausių! 


Kiek valgiau, kiek gėriau gyvenime savo, 
Kiek daug dainininkių dainas man dainavo! 


Įsakymų kiek ir sbrendimų rūstingų 
Esu aš paskelbęs, kiek rūmų galingų 


Esu aš pastatęs, kiek sykių pralobęs 
Ir kiek dainininkių gražiausių pagrobęs. 


Bet kvailas, aš beržengiau lemtąją ribą, 
Kai troškau vien to, kas trumpai žemėj žiba. 


Pažvelgt savo sielon, o vyre, tau verta, 
Kol taurę mirties dar laikai neišgertą! 


Juk greitai bo kapinių smėliu supūsi 
Ir niekad jau gyvas šioj žemėj nebūsi. 

Pravirko emyras Musa, o su juo ir visi, kas buvo greta, paskui 
jis priėjo prie to pastato, kuris turėjo aštuonerias sandalmedžio 
duris su aukso vinimis, tos durys buvo nubertos sidabro žvaigž- 
delėmis, papuoštos tauriaisiais metalais ir brangiaisiais akmenimis, 
ir ant pirmųjų durų buvo parašytos tokios eilės: 


Palikau aš čia viską ne todėl, kad dosningas, 
O todėl, kad taip liepia mums likimas galingas. 


Per ilgai aš džiaugiausi ir nuo laimės abgirtęs 
Gyniau savo draustinį tartum liūtas įnirtęs. 


Neturėjau ramybės, nė grūdelio brarasti 
Aš, godus, nenorėjau, nors ugny tektų kęsti. 


Bet pakirto lyg medį štai likimas bikčiausias, 
Jį man atsiuntė Dievas, mūs valdovas aukščiausias. 


Jei gyvybę netrukus lemta man palydėti, 
Žemės turtai jokie jau nebegali padėti. 


Ir kariuomenė mano jau manęs neapsaugos, 
Negalės jau išgelbėt nei kaimynas, nei draugas. 


Pasirinkęs sau kelią, visą amžių budėjau, 
Pražūtis mane sekė, kai džiaugiaus ir liūdėjau. 


Kitas stosis brieš aušrą prie gyvenimo durų, 
Kada tu basitiksi savo duobkasį niūrų. 


Pamatysi Alachą teismo rūsčiąją dieną 
Ir tada prisiminsi savo kaltę kiekvieną. 


Te gyvenimo šito brabanga neabgauna, — 
Jau ne vieną pražudė ji ir seną, ir jauną. 


Išgirdęs tas eiles, emyras Musa graudžiai pravirko, net protas 
jam aptemo, o atsipeikėjęs įžengė vidun ir išvydo ten pailgą kapą, 
baisų pažiūrėti, o ant jo gulėjo kiniškos geležies plokštė. Priėjęs 
šeichas Abd as Samadas pamatė, kad ant jos kažkas parašyta, 
ir ėmė garsiai skaityti: 

— „Vardan amžinojo Alacho! Vardan Alacho, kuris negimdo 
ir nėra pagimdytas, kuriam niekas negali prilygti! Vardan Alacho, 
laikančio rankose didybę ir valdžią! Vardan gyvojo, kuris yra 
nemirtingas!..“ 

Tuo tarpu išaušo rytas, ir Šachrazada nutraukė pasakojimą. 


Penki šimtai šešiasdešimt devintoji 
naktis 


Kai atėjo penki šimtai šešiasdešimt devintoji naktis, Šachra- 
zada tęsė: | 

Pasakojama, o laimingasai karaliau, jog šeichas Abd as Sa- 
madas priėjęs prie antkapio pamatė, kad ten kažkas parašyta, 
ir po Alacho pagarbinimo štai ką jis perskaitė: 

— „O tu, atėjęs į šias menes, pasimokyk žvelgdamas į lai- 
ko permainingumą ir likimo smūgius, neapsigauk džiaugdamasis 
prabanga, nes po ja slypi melas, klasta ir apgaulė, ji įteikli ir 
klastinga, ir visa, ką ji duoda, duoda skolon. Prabanga yra ne- 
lyginant miegančiojo sapnai ar svajotojo godos, ji tartum ūkana 
slėnyje, kurią ištroškęs palaikys vandeniu. Puošia ją šaitanas, kad 
sugundytų žmogų. Štai koks žemiškasis gyvenimas; nepasitikėk 
juo ir nemylėk jo: jis apgaus tą, kuris juo remsis. Nepakliūk į 
gyvenimo pinkles ir nesistenk nustverti jį už skverno. Aš turė- 
jau keturis tūkstančius bėrų žirgų, rūmus, tūkstantį žmonų, visos 
jos buvo karalių dukterys, aukštakrūtės mergelės, tartum mėnulio 
pilnatys, turėjau tūkstantį sūnų lyg rūsčių liūtų, nugyvenau aš 
tūkstantį metų, mėgaudamasis ir linksmindamasis, sukaupiau tur- 
tus, kokių jokie žemės karaliai niekad neturės, ir maniau, kad 
laimė truks amžinai, bet nespėjau nė apsidairyti, ir atėjo Malo- 
numų Griovėja ir Susibūrimų Ardytoja, kuri ištuština namus, 
sugriauna būstus, naikindama didelius ir mažus, vaikus, sūnus 
ir motinas. Gyvenome šiuose rūmuose ramiai ir laimingai, kol 
ištiko mus pasaulių valdovo nuosprendis, pribloškė mus tiesos 
riksmas, ir kas dieną numirdavo po du mūsų žmones, kol liko 
tik saujelė. Kai pamačiau, jog mirtis tvirtai apsigyveno mūsų na- 
muose ir nuskandino mus pražūties jūroje, pakviečiau raštininką 
ir liepiau užrašyti šias eiles, kad kiekvienas jas perskaitęs pasi- 
mokytų, ir prikaliau jas virš vartų ir ant antkapių. Turėjau aš 

tūkstantį tūkstančių karių, narsių ir puikiai ginkluotų, ir kai iš- 
tiko mus pasaulių valdovo nuosprendis, liepiau jiems išsirikiuoti 
ir paklausiau: „O žmonės ir kariai, ar galite apginti mane nuo 
to, ką siunčia baudžiantysis karalius?“ Tačiau jie neturėjo tokios 
jėgos ir atsakė: „Negi galima kovoti su vartų, kurių nėra, sar- 
gu?“ Tuomet aš tariau: „Atneškite čion visus pinigus!“ O buvo 
tūkstantis šulinių, kiekviename tūkstantis kintarų raudonojo aukso, 
visokiausių perlų ir brangenybių, tiek pat baltojo sidabro ir turtų, 
kurių žemės karaliai neturės. Kai viskas buvo sunešta, paklau- 
siau: „Ar galite už visus tuos pinigus nupirkti man nors vieną 
dieną gyvenimo?“ Jie negalėjo to padaryti, tad pakluso lemčiai, 
ir aš buvau kantrus vardan Alacho, ir pasiėmė Alachas mano 
sielą, ir apgyvendino mane kapuose. O jei tu paklausi mano var- 
do, tai žinok, kad aš — Kušas, Ado vyresniojo sūnaus Šedado 
sūnus“. 
Ir dar ant tos lentos buvo parašytos tokios eilės: 


Galbūt prisiminsit bo daugelio metų 
Mane, kurio akys tų amžių nemato, — 


Šedado sūnus aš, žmonių aš valdovas 
Ir žemių pblačiausių, kur amžinos kovos. 


Paklusdavo didžiai kariuomenei mano | 
Ir Šamas, ir Misras, ir žemė Adnano. 


Aš didis buvau, ir man lenkės karaliai, 
Bijojo iš tolo vargingi žmogeliai. 


Gentis ir pulkus aš sutramdžiau galingas, 
Žmonėms ir tvirtovėms buvau aš baisingas. 


Ne sykį žiūrėjau balne pasistojęs, 
Kaip tūkstančiai raitelių mano rikiuojas. 


Žinia, pinigų aš turėjau daugybę, 
Maniau, kad apginsiu jais savo galybę. 


Maniau, jais išgelbėsiu savąją sielą, 
Pratęsiu dar sykį gyvenimą mielą. 

Bet Viešpats atstūmė tą lobį šykštuolio, 
Ir šiandien aš vienas, be draugo, be brolio. 


Atėjo mirtis ir iš rumų aukštųjų 
Mane nugabeno kapan pasmerktųjų. 


Ko vertas esu, supratau bo velėna: 
Aš — įkaitas nuodėmių savo šiandieną. 


Tad saugokis tu, nes brieš kabą atvertą 
Paklydėlio kelias nutrūks vieną kartą. 


Pravirko emyras Musa, net nualpo supratęs, kaip mirė tie 
žmonės. Vaikštinėjo jie po rūmus viską apžiūrinėdami ir užtiko 
stalelį su keturiom marmurinėm kojom, o ant jo buvo parašy- 
ta: „Prie šio stalo valgė tūkstantis vienaakių karalių ir tūkstantis 
karalių sveikomis akimis, ir visi jie paliko šį pasaulį ir persikėlė 
į kapus“. Užsirašė emyras Musa visus tuos žodžius ir išėjo, ir 
nieko jis nepasiėmė iš rūmų, tik tą stalelį. 

Visi vėl patraukė toliau, o šeichas Abd as Samadas ėjo pir- 
mas rodydamas kelią. Taip praslinko viena diena, antra, trečia, 
o ketvirtąją jie atsidūrė prie aukštos kalvos. Ant jos viršūnės sto- 
vėjo varinis raitelis su ietimi rankoje, o ant spindinčio ieties 
smaigalio buvo parašyta: „O tu, atvykęs pas mane, jei nežinai 
kelio į varinį miestą, patrink tam raiteliui ranką, tuomet jis pa- 
sisuks veidu į tą pusę, kur reikia eiti. Nieko nebijok, drąsiai ženk 
iki varinio miesto...“ 

Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimtoji 
naktis 


Kai atėjo penki šimtai septyniasdešimtoji naktis, Šachrazada 
tęsė: 

Pasakojama, o laimingasai karaliau, kad emyras Musa patrynė 
raiteliui ranką, ir tas pasisuko rodydamas kelią, bet tai buvo visai 
kita kryptis, nei ėjo jie iki šiol. Emyras pasuko į šoną ir netrukus 
surado tikrą kelią. Ilgai jie keliavo ir pamatė juodo akmens stul- 
pą, o jame padarą, įsmukusį iki pažastų žemėn, su dviem 

sparnais ir keturiomis rankomis; dvi rankos buvo kaip žmogaus, 
dvi — nelyginant liūto letenos su aštriais nagais; plaukai lyg arklio 
uodega, dvi akys degė tarytum žarijos, o trečioji, kaktoje, pa- 
nėšėjo į leopardo akį, joje šokinėjo ugnies kibirkštys. Tas padaras 
buvo juodas ir ilgas, jis šūkaliojo: „Garbė mano ponui, skyru- 
siam man šį didį išbandymą ir skausmingą kančią, kuri truks 
iki prisikėlimo dienos!“ 

Keliautojai jį pamatę iš baimės visai pametė galvas ir buvo 
bebėgą atgal, bet emyras Musa paklausė šeichą: 

— Kas tai? 

— Nežinau! 

— Prieik arčiau ir apžiūrėk. Galbūt jis papasakos, kas jam 
atsitiko ir kodėl! 

— Aš bijau! — atsakė šeichas. 

— Nėra ko bijoti: tai, kas jam nutiko, apsaugos mus ir vi- 
sus kitus! 

Tuomet šeichas priėjo prie to padaro ir paklausė: 

— O žmogau, kuo tu vardu, kas tau atsitiko ir kas prikaustė 
tave šioje vietoje? 

— Aš esu ifritas iš džinų, mano vardas — Dachišas, esu al 
Amašo sūnus. Čia atsidūriau Alacho valia; kankinsiuos tol, kol 
to norės didysis Alachas! 

— O kodėl tu įkalintas šiame stulpe? 

— Mano istorija nepaprasta! Vienas iš Iblio vaikų turėjo rau- 
donojo karneolio stabą, ir man buvo prisakyta saugoti jį. Stabą 
garbino jūrų karalius, aukštakilmis ir galingas, jis atsivesdavo tūks- 
tančių tūkstančius karių, narsių ir paklusnių. O džinus, kurie jam 
pakluso, valdžiau aš, ir jie klausė kiekvieno mano žodžio, ir dar 
jie pakluso Suleimanui, Daūdo sūnui. Aš įlįsdavau į stabo vi- 
dų, įsakinėdavau, leisdavau ir drausdavau. O to karaliaus duktė, 
nepaprastai graži ir žavi, mylėjo tą stabą. Aš papasakojau apie 
ją Suleimanui, ir tas pasiuntė pasakyti jos tėvui: „Išleisk už manęs 
savo dukterį, sudaužyk raudonąjį stabą ir paliudyk, kad nėra kito 
dievo, išskyrus Alachą, o Suleimanas — jo pranašas. Jei padarysi, 
kaip prašau, tavo priešas bus ir mano priešas, o jei nepadary- 
si, ateisiu pas tave su kariuomene, kurios nugalėti tu neturi jėgų, 
ir nutrinsiu tave nuo žemės paviršiaus!“ 

Tuomet karalius sušaukęs vizirius tarė: 

— Ką patarsit man atsakyti Suleimanui, Daūdo sūnui? Jis rei- 
kalauja, kad išleisčiau už jo savo dukterį, sudaužyčiau stabą ir 
priimčiau jo tikėjimą, antraip jis stos į kovą su manim. 

— O didysis karaliau, — atsakė viziriai, — ką Suleimanas gali 
blogo padaryti tau, sėdinčiam jūrų vidury? Jis nenugalės tavęs: 
už tave kausis maridai, padės ir stabas, kurį tu garbini, tad gal 
klausk patarimo jį — jei lieps kautis su Suleimanu, tai kaukis, 
o jei ne, tai ne. 

Karalius tą pačią akimirką nuėjo pas stabą, paaukojo jam gy- 
vulių, krito prieš jį kniūbsčias ir ėmė verkti sakydamas: 


O Viešpatie, žinau aš tavo galią, 
Bet Suleimanas savo kardą kelia. 


O Viešpatie, aš be tavęs bražūsiu! 
Tik įsakyk — įsakymui baklusiu! 


O aš įlindau į stabą ir per kvailumą, gerai nė nepagalvojęs, 
atsakiau: 


Visai nesibijau aš Suleimano, 
Ir mano protas viską juk išmano. 


Jei geidžia karo jis, tai aš kariausiu 
Ir sielą jo pagrobęs atsigausiu. 


Nudžiugo karalius išgirdęs tuos žodžius ir nusprendė kariauti 
su Suleimanu, Alacho pranašu, tad skaudžiai išplakė jo pasiuntinį 
ir perdavė per jį bjaurius žodžius: „Tai, ko prašai, liks tik ta- 
vo svajonės! Ir negrasink man, stipresniam už tave. Dabar arba 
tu pas mane ateisi, arba aš pas tave!“ 

Užsirūstino Suleimanas išgirdęs tokį atsakymą, sušaukė savo 
kariuomenę — džinus, žmones, žvėris, paukščius ir roplius — ir 
liepė savo viziriui ad Dimirijatui, džinų karaliui, sukviesti visus 
maridus. Tas surinko jam šešis šimtus tūkstančių šaitanų, atėjo 
ir Asafas, Barachijos sūnus, su savo kariais. Sėdo Suleimanas su 
džinais ir kariais ant kilimo ir pakilo, o paukščiai skrido jam virš 
galvos, ir apsupo jis jūrų karaliaus salas... 

Tuo tarpu išaušo rytas, ir Šachrazada nutraukė pasakojimą. 

Penki šimtai septyniasdešimt pirmoji 
naktis 


Kai atėjo penki šimtai septyniasdešimt pirmoji naktis, Šach- 
razada tęsė: | 

Pasakojama, o laimingasai karaliau, kad ifritas pasakojo: 

Pranašas Suleimanas su savo kariuomene apsupo jūrų kara- 
liaus salas ir prabilo: 

— Štai aš atvykau! Arba atremk mano puolimą, arba nusi- 
lenk man, pripažink mane Dievo pranašu, sudaužyk savo stabą, 
išleisk už manęs savo dukterį ir kartu su visais valdiniais pasakyk: 
„Liudiju, kad nėra kito dievo, išskyrus Alachą, ir liudiju, kad 
Suleimanas — Alacho pranašas“. Jei padarysi taip, pasigailėsiu 
tavęs, jei ne — niekas neišgelbės tavęs nuo mano rūstybės, jo- 
kios tvirtovės ir sienos, nes didysis Alachas įsakė vėjui tarnauti 
man, o kilimui atskraidinti mane čionai! 

Kai pasiuntinys perdavė jūrų karaliui Suleimano žodžius, tas 
atsakė: 

— Neįmanoma patenkinti jo prašymo! Pasakyk, kad stoju į 
mūšį! 

Jūrų karalius sušaukė savo kariuomenę, žmones ir džinus, ir 
suėjo jų tūkstančių tūkstančiai, Suleimanas sustatė savo karius 
ir liepė žvėrims pasidalijus perpus stoti iš abiejų pusių ir draskyti 
arklius, o paukščiams — kapoti priešams akis ir plakti sparnais. 
Paskui jis pasistatė marmuro guolį, puoštą brangiaisiais akme- 
nimis ir raudonojo aukso juostelėmis, vizirį Asafą, Barachijos 
sūnų, pasistatė iš dešinės, vizirį ad Dimirijatą iš kairės, žmonių 
karalius — iš dešinės, o džinų karalius — iš kairės, žvėris ir gy- 
vates — priešais. Dvi dienas virė mūšis, o trečią užpuolė mus 
nelaimė, krito ant mūsų galvų didžiojo Alacho nuosprendis. 

Aš pirmasis puoliau Suleimaną su savo kariais ir iškviečiau 
ad Dimirijatą į kovą. Jis žengė į aikštę lyg didžiulis kalnas, jo 
ugnys liepsnojo, dūmai kilo viršun. Viziris sviedė į mane ugnies 
strėlę, kuri nugalėjo mano ugnį, ir suriko baisiu balsu, net pa- 
maniau, kad dangus griuvo. Tuomet jo kariai puolė manuosius, 
užvirė mūšis — plaikstėsi liepsnų liežuviai, raitėsi kamuoliais dū- 
mai, ore kovėsi paukščiai, žemėje — žvėrys, o aš ėmiausi su ad 
Dimirijatu, kol abu nuvargome. 

Ir mūsų kariai išsigandę puolė bėgti, o Suleimano žmonės 
vytis, ir tapome mes Suleimano grobiu. O mane ad Dimirija- 
tas vijosi tokį kelią, kurį galima nueiti per tris mėnesius, galop 
pavijo, ir aš kritau, kaip matote... 

Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt antroji 
naktis 


Kai atėjo penki šimtai septyniasdešimt antroji naktis, Šach- 
razada tęsė: 

Pasakojama, o laimingasai karaliau, kad džinas, įkalintas stul- 
pe, apsakė visą savo istoriją, o paskui keliauninkai paklausė jį, 
kaip nueiti į varinį miestą. Džinas parodė kelią, ir paaiškėjo, kad 
tarp jų ir miesto stovi dvidešimt penkeri vartai, bet visi nema- 
tomi, jie primena uolos ar geležies atplaišą, išlietą į formą. 
Žmonės nulipo nuo arklių ir mėgino surasti vartus, bet nepa- 
vyko. Musa tarė: 

— O Talibai, ką čia sugalvojus, kad patektume į tą miestą? 

— Pailsėkime čia kelias dienas, — atsakė tas, — ir jei leis di- 
dysis Alachas, būtinai išrasime kokią gudrybę, kad patektume 
į miestą! 

Emyras Musa liepė savo tarnui sėsti ant kupranugario ir apjoti 
miestą, — galbūt jis suras vartų pėdsaką ar kokį ženklą. Tarnas 
jojo dvi dienas ir dvi naktis ir grįžo apstulbęs, kad siena tokia 
ilga ir aukšta, ir tarė: 

— O emyre, pati patogiausia vieta — toji, kur mes stovime. 

Tuomet emyras, Talibas ibn Sachlis ir šeichas Abd as Sa- 
madas užlipo ant kalvos, o nuo jos kaip ant delno atsivėrė visas 
miestas, išsidriekęs kalno papėdėje kiek tik akys užmato. Jame 
stūksojo aukšti rūmai, kupolai rėmė dangų, stovėjo puikūs, tvirtai 
pastatyti namai, tekėjo upės, medžių šakos sviro nuo vaisių, o 
visa tai saugojo storos mūro sienos ir neįveikiami vartai, tačiau 
nesimatė nė vieno žmogaus, apskritai gyvybės nebuvo nė žen- 
klo, tik pelėdos mirksėjo aukštuose bokštuose ir varnai kranksėjo 
puikiose aikštėse. Nuliūdo Musa, kad miestas tuščias, kad nė- 
ra kam juo gėrėtis, ir sušuko: 

— Garbė tam, kuriam pavaldus likimas ir laikas, kuris turi 
kūrėjo galią! 

Šitaip garbindamas Alachą, jis metė žvilgsnį į šoną ir išvy- 
do septynias balto marmuro lentas, kurios švietė iš tolo. Priėjęs 
arčiau Musa pamatė, kad jos išrašytos graikiškais rašmenimis. 
Šeichas ėmė skaityti tai, kas buvo parašyta ant pirmosios len- 
tos: „O Adomo sūnau, tu nesirūpini tuo, kas tavęs laukia! Tu 
mėgaujiesi gyvenimu, bet negi nežinai, kad tavo pražūties taurė 
jau sklidina ir tu netrukus išgersi ją iki paskutinio lašelio? At- 
sigręžk prieš žengdamas į kapą! Kur tie, karaliavę žemėje ir vedę 
į mūšį karius? Aplankė ir juos Malonumų Griovėja ir pernešė 
iš rūmų erdvės į karsto ankštumą“. 

O apačioje buvo parašytos eilės: 


Kur šiandien karaliai, tuos pastatus matę? — 
Paliko jie viską, ką žemėje statė. 


Kapuos guli rūmų aukštų šeimininkai, 
Po žemėmis trūni, bražuvę gėdingai. 


O kur jų kariai, kad apgint negalėjo? 
O kur tai, ką šičia sukaupę turėjo? 


Kai Viešpats atsiunčia įsakymą skulų, 
Negelbsti nei turtai, nei purpuras rūbų. 


Net nualpo Musa, išgirdęs tuos žodžius, ir atsipeikėjęs sušuko: 

— Prisiekiu Alachu, iš tikro atsisakius žemiškųjų gėrybių su- 
lauksi dieviškosios paramos! 

Jis liepė atnešti popieriaus ir rašalo ir nurašyti tuos žodžius. 
O ant antros lentos buvo štai kas parašyta: „O Adomo sūnau, 
nesusigundyk amžinybe, nepamiršk, kad išmuš paskutinioji ta- 
vo valanda! Negi nežinai, kad žemiškasis pasaulis — pražūties 
buveinė, kurioje niekas negyvena amžinai. Kur karaliai, valdę 
Iraką, žemes iki pat horizonto, kur tie, kurie gyveno Isfahano 
ir Chorasano žemėse? Pašaukė juos pražūties skelbėjas, ir jie at- 
siliepė: „Mes čia!“ Neišgelbėjo jų namai ir rūmai, kuriuos pastatė 
savo rankomis, neapgynė jų turtai ir daiktai, kuriuos sukrovė tuo- 
se namuose ir rūmuose“. O: apačioje buvo tokios eilės: 

Kur šiandien jie, būošnias menes įrengę, 
Tokias, kokių nematė ši padangė? 


Jie didžiules kariuomenes surinko, 
Tačiau prieš galią Viešpaties palinko. 


Kur tie Chosrovai? Pilys jų sugriuvo, 
Ir jų pačių tarytum nė nebuvo. 


Pravirko emyras Musa ir sušuko: 

— Prisiekiu Alachu, mes gimę didiems darbams! — ir užsi- 
rašęs tai, ką perskaitė antrojoje lentoje, priėjo prie trečiosios... 

Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt trečioji 
naktis 


Kai atėjo penki šimtai septyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad emyras Musa pri- 
ėjo prie trečiosios lentos, o ten buvo štai kas parašyta: „O 
Adomo sūnau, iš meilės žemiškajam gyvenimui tu pamiršti Vieš- 
paties įsakymus! Tu patenkintas kiekviena praėjusia diena, tačiau 
nepamiršk sukrauti atsargų grįžimo dienai, pasiruošk atsakyti ver- 
gų ponui!“ Apačioje buvo parašytos tokios eilės: 


Kurgi šiandien tasai, kurs čionai viešpatavo, 
Kurs ir Sindo, ir Hindo žemes užkariavo? 


Abisinai ir zindžiai nuo jo žodžio drebėjo, 
Ir nubiečiai jo galiai nusilenkti turėjo. 


Nebelauk tu žinių iš jo vienišo kapo: 
Nebeturi žygūno jis, kai blėnimis tapo! 


Jį pakirto mirtis — pragaištinga valdovė, 
Neišgelbėjo rūmai, bastatyti jo šlovei. 


Pravirko emyras Musa ir nuėjo prie ketvirtosios lentos, o ten 
buvo parašyta: „O Adomo sūnau, kiek laiko duos tau tavo val- 


271 


573 naktis 


dovas, jei esi nuskendęs pasimėgavimų jūroje? Kol esi gyvas, 
kiekviena diena teikia malonumą. O Adomo sūnau, teneapgauna 
tavęs nerūpestingos linksmybės valandos! Žinok, kad mirtis vis 
tiek tave pavys ir nugalės, nebūna dienos, kad ji nepasveikin- 
tų tavęs iš ryto ir nepalinkėtų labos nakties; saugokis jos ir 
ruoškis susitikti su ja. Nepražudyk savo gyvenimo malonumuose, 
pasitikėk savo Viešpačiu! Žemiškasis gyvenimas nėra pastovus 
ir tvirtas, jis lyg voratinklis!“ Lentos apačioje buvo tokios eilės: 


Kur statytojas bokštų aukštųjų? 
Kur kūrėjas tų sienų tvirtųjų ? 


Kur tie žmonės, gyvenę tvirtovėj? 
Iškeliavo visi į senovę. 


Guli žemėj visi suguldyti, 
Kol ateis jų širdžių išklausyti. 


Amžiais bus vien tik Viešpats mūs didis, 
Jis teisius išklausys ir išgydys. 


Pravirko emyras ir užsirašė tuos žodžius, o paskui nulipo nuo 
kalno mąstydamas apie žemiškojo gyvenimo netvarumą. 

Tą dieną Musa praleido tardamasis su savo kariais, kaip čia 
patekus į tą miestą. Galop Talibas ibn Sachlis tarė: 

— Reikia padaryti kopėčias, užlipti ant sienos ir pažiūrėti, gal- 
būt vartai atsidaro iš vidaus! 

Patiko emyrui ta mintis, sušaukė jis dailides ir liepė jiems 
sukalti kopėčias su geležiniais skersiniais iki sienos viršaus. Dai- 
lidės dirbo ištisą mėnesį, o kai kopėčios buvo baigtos, pastatė 
jas prie sienos, ir jos buvo lygiai sulig sienos viršum, tarytum 
dailidėms būtų kas nurodinėjęs. Paskui emyras Musa tarė savo 
žmonėms: 

— Kuris iš jūsų užlips ant sienos, nusileis į miestą ir ten viską 
apžiūrės, o paskui pasakys mums, kaip atidaryti vartus? 

— Aš lipsiu! — atsiliepė vienas žmogus. 

Jis užsiropštė į patį viršų, atsistojo ant sienos ir pažvelgęs į 
miestą ėmė ploti ir garsiai sušukęs „Jūs nuostabios!“ — krito že- 
myn ir užsimušė. Emyras sušuko: 

— Štai kaip pasielgė protingas, o kaip tada pasielgtų kvai- 
lys? Jei mes lipsime ir krisime žemyn, žūsime visi ir nepasieksime 
to, ko iškeliavome. Eime iš čia, palikime tą miestą ramybėje! 

— O gal kitam labiau pasiseks? — suabejojo kažkas. 

Tuomet lipo ant sienos antras, trečias, ketvirtas, o kai ir dvy- 
liktajam atsitiko tas pat kas ir pirmajam, šeichas Abd as Samadas 
tarė: 

— Tik aš galiu tai padaryti — juk išmanantis žmogus vertesnis 
už neišmanėlį! 

— Nė nemėgink! — sušuko emyras Musa. — Draudžiu tau lipti 
ant sienos, nes jei tu galą gausi, pražūsim visi iki vieno — juk 
tu mūsų vedlys! 

— O gal didžiojo Alacho malone per mane ateis tai, ko 
mums reikia, — atsakė šeichas, ir visi pasitarę nusprendė, kad 
šeichas turi lipti ant sienos. 

Pasidrąsinęs žodžiais: „Vardan gailestingojo, mielaširdingo- 
jo Alacho!“ — šeichas ėmė lipti kopėčiomis, viršuje pažvelgė į 
miestą ir ėmė pliaukšėti delnais, o visi žmonės ėmė šaukti: 

— O šeiche Abd as Samadai, nešok žemyn! Iš tikro mes pri- 
klausome Alachui ir grįžtame pas jį! Jei šeichas užsimuš, mes 
visi pražuvę! 

Šeichas nusijuokė ir ilgai sėdėjo ant sienos, minėdamas Ala- 
chą ir skaitydamas gelbėjimo eiles, o paskui atsistojo ir garsiai 
sušuko: 

— O emyre, viskas bus gerai! Alachas apsaugojo mane nuo 
šaitano pinklių! 

— Ką tu ten matei? — paklausė emyras. 

— Užsilipęs pamačiau dešimt puikių merginų, kurios... 

Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt ketvirtoji 
naktis 


Kai atėjo penki šimtai septyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad šeichas Abd as Sa- 
madas užsilipo ant sienos ir tarė: 

— Pažvelgęs žemyn pamačiau dešimt puikių mergelių, kurios 
mojo man ranka kviesdamos ateiti, ir man pasirodė, kad po ko- 
jomis tyvuliuoja vanduo. Jau norėjau šokti žemyn, kaip padarė 
mūsų bičiuliai, bet pamačiau juos ištiškusius ir susilaikiau. Paskui 
ėmiau kalbėti maldas, ir Alachas apsaugojo mane nuo šaitano 
klastų. Nėra abejonės, jog tai burtai, spąstai, kuriuos paspendė 
miesto gyventojai, kad niekas negalėtų pas juos patekti. 

Paskui jis nuėjo iki vario bokštų ir pamatė ten dvejus auk- 
so vartus, tačiau jie buvo be spynų, o kaip juos atidaryti — 
nežinia. Įsižiūrėjęs šeichas pamatė ant vartų varinio raitelio at- 
vaizdą su ištiesta ranka, kuria jis tarytum ką rodė, o ant rankos 
buvo parašyta: „Patrink dvylika kartų vinį, kuri yra šio raitelio 
bamboje, ir vartai atsidarys“. Šeichas taip ir padarė, staiga su 
baisiu griaudesiu vartai atsivėrė, ir pirmasis į miestą įžengė šei- 
chas Abd as Samadas. Jis atsidūrė ilgame koridoriuje, iš jo 
laipteliais nusileido į didelę menę su gražiais suolais, ant kurių 
gulėjo mirę žmonės, o jų galvūgaly buvo sudėti skydai, aštrūs 
kardai, įtempti lankai ir strėlės. Antrieji vartai buvo užremti ge- 
ležinėmis kuokomis, užkišti mediniais kaiščiais, ant jų kabojo 
spynos ir visokie gudrūs įtaisai. „Galbūt raktai yra pas tuos ne- 
gyvėlius?“ — pamanė šeichas, priėjęs prie vieno senelio pakėlė 
jo drabužių skverną ir pamatė prie juostos raktų ryšulį. Nepa- 
prastai nudžiugo šeichas, pasiėmė raktus ir atrakino visas spynas. 
Vartai atsivėrė su kurtinančiu trenksmu, nes buvo didžiuliai ir 
sunkūs. 

Nudžiugo emyras Musa, kad šeichas Abd as Samadas liko 
gyvas ir atidarė miesto vartus, ir visi jo žmonės jau susiruošė 
žengti į miestą, bet jis tarė: 

— Jei sueisime ten visi, nebus saugu! Pusė karių tegu eina 
su manim, pusė tegu lieka čia! 

Pasakyta — padaryta. Įžengę į miestą, kariai rado savo žu- 
vusius draugus ir palaidojo juos, paskui pamatė vartų sargus, 
tarnus, dvariškius ir vietininkus, gulinčius ant šilko kilimų, ir visi 
jie buvo negyvi. Tuomet jie nuėjo į pagrindinę miesto turgavie- 
tę — didelę, su daugybe vienodo aukščio krautuvių, ir visos jos 
buvo atidarytos, svarstyklės stovėjo paruoštos sverti, smulkūs pi- 
nigai suberti grąžai atiduoti, visur apstu prekių, tik pirkliai gulėjo 
negyvi. 


274 


574 naktis 


Dar kariai užėjo keturias ypatingas turgavietes, kuriose krau- 
tuvės lūžo nuo turtų. Šilko turgavietėje jie pamatė rietimus 
įvairiausių spalvų šilko, raudonuoju auksu ir baltuoju sidabru 
atausto brokato, tačiau tų lobių šeimininkai gulėjo be gyvasties 
ženklo. Brangiųjų akmenų turgavietėje jie išvydo krūvas perlų, 
rubinų ir smaragdų, o pinigų keitėjų prekyvietėje buvo pilna šilko 
ir brokato rietimų, aukso ir sidabro, tačiau visi pirkliai buvo mi- 
rę, aplink nesimatė nė vieno gyvo žmogaus, nebuvo nieko 
valgomo. 

Paskui kariai išvydo tvirtai pastatytus ir nuostabiai išpuoštus 
rūmus, jų viduje plevėsavo vėliavos, gulėjo apnuoginti kardai, 
įternpti lankai su strėlėmis, skydai, pakabinti ant aukso ir sidabro 
grandinių, raudonuoju auksu padengti šalmai, koridoriuose stovė- 
jo dramblio kaulo suoleliai, puošti blizgančio aukso plokštelėmis 
ir uždengti brokatu, o ant jų sėdėjo žmonės, bet visi jie buvo 
mirę, mirę iš bado. 

Dairėsi emyras Musa ir gėrėjosi tais rūmais, išpieštais žaliu 
mėliu, o ant sienų buvo išrašytos tokios eilės: 


Abžvelk, galingas vyre, savo labą, 
Būk atsargus, kol nežengi į kapą. 


Išganymui darbų pasitaupyki: 
Vis tiek teks iškeliauti vieną sykį. 


Pažvelk į tuos, kurie turtingi buvo: 
Už savo nuodėmes kapuos jie pūva. 


Nei puošnūs pastatai jiems nepadėjo, 
Nei pinigai, kai laikas mirt atėjo. 


Jie siekė to, kas juos, deja, abvylė, 
Ir nužengė visi į žemę gilią. 


Visi jų postai, titulai brašapo 
Ankštybėj gėda bažymėto kapo. 


Palaidotiems kažkas dar šaukė nykiai: 
„Kur jūsų rūbai, sostai ir vainikai? 

Kur moterų veidai, šilkais dangstyti, 
Kuriuos kiekvienas geidė pamatyti?“ 


Ir balaikai atsakė tam, kas klausė: 
„Seniai bradingo ta gražna skaisčiausia. 


Kur valgyta, kur gerta ir mylėta, 
Šiandieną kūnus kapo kirmiai ėda“. 


Emyras taip pravirko, kad net sąmonė jam aptemo, o pas- 
kui liepė nurašyti tas eiles. Jis žengė vidun... 
Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt penktoji 
naktis 


Kai atėjo penki šimtai septyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad emyras Musa žen- 
gė vidun ir pamatė didelę menę ir keturis erdvius kambarius 
vieną priešais kitą, išpuoštus įvairių atspalvių auksu ir sidabru, 
o menės vidury buvo didelis marmuro baseinas, virš kurio stūk- 
sojo brokato palapinė, kambariuose irgi buvo prašmatniai išpuošti 
baseinai, o po grindimis sruveno vanduo, keturi upeliai liejosi 
į didįjį baseiną, išklotą įvairiaspalviu marmuru. 

Pirmasis kambarys buvo pilnas aukso, sidabro, perlų, bran- 
giųjų akmenų ir tauriųjų metalų, ten stovėjo skrynios, prikrautos 
raudono, geltono ir balto brokato rietimų. Antrajame kamba- 
ryje buvo sudėti ginklai ir šarvai: paauksuoti šalmai, grandiniai 
marškiniai, indiški kardai, chatų ietys ir visa kita, ko reikia 
mūšiui. Trečiajame kambaryje jie rado ginklų, paauksuotų ir pa- 
sidabruotų, puoštų brangiaisiais akmenimis, o ketvirtajame — indų 
valgiams ir gėrimams, pagamintų iš visokiausio aukso, sidabro 
ir krištolo, puoštų perlais ir brangiaisiais akmenimis. 

Jie ėmė iš tų turtų visa, kas jiems patiko, ir kiekvienas ka- 
rys išsinešė kiek pakeldamas. Jau susiruošę eiti laukan, jie surado 
teko medžio duris, inkrustuotas dramblio kaulu ir juodmedžiu, 
o tos durys, puoštos blizgančio aukso juostelėmis, stovėjo rūmų 

vidury ir buvo uždengtos gausiai siuvinėta šilko užuolaida, o ant 
durų kabojo sidabro spynos, kurias reikėjo atrakinti ne raktu, 
o gudrumu. Šeichas Abd as Samadas sugebėjo tas spynas atra- 
kinti, ir visi suėjo į marmuro koridorių, kuriame ant sienų kabojo 
užuolaidos, siuvinėtos visokiausiais žvėrių ir paukščių atvaizdais, 
švytinčiais auksu ir sidabru, tų gyvių akys buvo iš perlų ir ru- 
binų, ir kiekvienas, juos pamatęs, baisiausiai stebėjosi. Paskui 
žmonės įėjo į menę, taip prabangiai išpuoštą, kad emyras ir šei- 
chas tiesiog galvas pametė iš nuostabos, o iš ten jie suėjo į kitą 
kambarį, kuris buvo išklotas tokiu marmuru, jog atrodė, kad grin- 
dimis teka vanduo ir eidamas būtinai paslysi. 

Emyras liepė kuo nors užkloti tas grindis, kad būtų galima 
vaikščioti nesibaiminant, ir tuomet jie išvydo virš menės dide- 
lį kupolą, sumūrytą iš akmenų, paauksuotų raudonuoju auksu. 
O po tuo kupolu buvo nuostabus marmuro skliautas su langais, 
uždengtais smaragdo grotelėmis, ir tokio dalyko žmogaus akys 
dar nebuvo regėjusios. Po kupolu stovėjo brokato palapinė ant 
raudonojo aukso ramsčių, o joje buvo paukščiai su žaliojo sma- 
ragdo kojelėmis, ir po kiekvienu paukščiu buvo ištiestas perlų 
tinklas. Prie baseino stovėjo guolis, puoštas perlais ir rubinais, 
o jame ilsėjosi mergina, nuostabi lyg tekanti saulė. Ji buvo ap- 
rengta rūbais iš perlų, galvą jai puošė aukso karūna, kaklą juosė 
brangus vėrinys iš spindinčių akmenų, ne mažiau už akmenis 
spindėjo ir jos akys... 

Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt šeštoji 
naktis 


Kai atėjo penki šimtai septyniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad emyras Musa, pa- 
matęs merginą, buvo apstulbintas jos grožio. Pažvelgė jis į jos 
rausvus skruostus ir juodus plaukus, ir jam pasirodė, kad mergina 
gyva, tad jis tarė: 

— Ramybė tau, o mergele! 

— Teištaiso Alachas tavo klaidą! — sušuko Talibas ibn Sach- 

lis. — Ši mergina mirusi, kaipgi ji atsakys į tavo pasveikinimą! 
Žinok, o emyre, kad čia tik gudriai sugalvotas atvaizdas. Kai ji 
mirė, akys jai buvo išimtos, įpilta į akiduobes gyvsidabrio ir vėl 
jos įstatytos, todėl mums atrodo, jog akys žiūri, juda po blaks- 
tienomis tarytum gyvos. 

Prie merginos guolio stovėjo du vergai, vienas baltasis, ki- 
tas juodasis, o priešais juos gulėjo lenta, ant kurios štai kas buvo 
parašyta: „Vardan mielaširdingojo Alacho! O Adomo sūnau, koks 
tu neprotingas, jei pamiršti, kad išmuš paskutinioji tavo valan- 
da! Negi nežinai, kad mirtis jau šaukia tave, jau skuba su tavim 
susitikti? Ruoškis į kelią, kraukis atsargas, nes netrukus jų pri- 
reiks. Kur Adomas, žmonių tėvas, kur Nuchas ir jo palikuonys, 
kur karaliai Chosrovai ir Cezariai, kur Chindo ir Irako karaliai, 
kur amalekiečiai, kur milžinai? Nebėra jų šioje žemėje, paliko 
jie savo šeimas ir artimuosius. Kur arabų ir nearabų karaliai? 
Visi jie mirė ir pavirto į dulkes. Kur Karūnas ir Hamanas, kur 
Šedadas, Ado sūnus, kur Kanaanas? Nupjovė juos nuo žemės 
šakos tas, kuris gali nupjauti gyvenimą. Ar jie susikrovė atsar- 
gų kelionei atgal pamaldumu ir kilniaširdyste? O tau, jei nežinai, 
aš pasakysiu savo kilmę ir savo vardą. Aš esu Tirmiza, amale- 
kiečių karaliaus anūkė, savo valdžioje turėjau tai, ko niekas 
daugiau neturėjo, teisingai valdžiau žmones ir apdovanodavau 
juos. Gyvenau aš linksmai ir laimingai, kol pastojo man kelią 
nelaimė. Septyneri metai ėjo vienas po kito, bet neiškrito per 
tą laiką iš dangaus nė lašo vandens ir neišdygo nė viena žolelė. 
Suvalgėme mes visą savo maistą, paskui bėgiojančius po žemę 
gyvūnus, ir nieko mums nebeliko. Tuomet liepiau atnešti pinigus, 
galybę pinigų, įdaviau juos patikimiems vyrams, liepiau apke- 
liauti visas šalis ir pargabenti maisto. Ilgai jie keliavo, bet grįžo 
tuščiomis, tik su tais pačiais pinigais. Tuomet mes uždarėme visus 
tvirtovės vartus, savo turtus išdėliojome taip, kad visi matytų, 
ir atsidavėme į Viešpaties rankas. Mes išmirėme, kaip tu ma- 
tai, ir nebereikia mums to, ką sutaupėme ir pastatėme. Štai kokia 
mūsų istorija“. O lentos apačioje buvo tokios eilės: 


Bijoki, Adomo sūnau, absirikti, 
Juk viską, ką sukaupei, reiks tau palikti. 


278 


576 naktis 


Tu ieškai, matau, prabangos ir gerovės, 
Išėję kadaise taib bat jomis kliovės. 


Jie pinigus kaupė, švarius ir kraujuotus, 
Bet nieks nepadėjo, kai baigės jų puotos. 


Jie vedė karius, laukuose juos rikiavo, 
Bet viską palikę seniai iškeliavo. 


Blokšti į dulkėtus ankštus kapinynus, 
Už nuodėmes savo jie guli smėlynuos. 


Tarytum keleiviai, naštas nusimetę 
Prie namo tamsaus, kur pamiršo jau svelį. 


Rūstus šeimininkas jiems tarė: „Palikit 
Šį namą, nors turtas čia lieka, išnykit“. 


Nelengva jiems likt nei išvykti be laimės, 
Kai virpa jų širdys, kamuojamos baimės. 


Tad ruoškis, kad rytas tau auštų džiaugsmingas, 
Kas Viešpaties klauso, tas miršta laimingas. 


Pravirko emyras Musa po tokių žodžių, o paskui skaitė to- 
liau: „Prisiekiu Alachu, Dievo baimė — visų darbų pradžia, tiesos 
įrodymas ir tvirta atrama, nes iš tikro mirtis — nenuginčijama 
tiesa ir neatšaukiamas pažadas. Mirtis, o žmogau, tai sugrįžimas. 
Pažvelk į tuos, kurie pavirto į dulkes anksčiau nei tu, ir skubėk 
į sugrįžimo kelią. Ar nematai, kad žilas plaukas šaukia tave į 
kapą, kad nubalę tavo plaukai — netolimo galo ženklas? Tad 
būk pasiruošęs! O Adomo sūnau, kokia žiauri tavo širdis, kaip 
tu klysti vertindamas savo Viešpatį! Kur dabar žmonės, buvę pa- 
vyzdžiu visiems? Kur dabar Kinijos karaliai — galingi ir nuožmūs? 
Kur dabar Adas ibn Šedadas ir tai, ką jis pastatė? Kur dabar 
Nimrudas — išdiduolis ir pasipūtėlis? Kur faraonas, nusigręžęs 
nuo tikėjimo? Visus juos nugalėjo mirtis, nepalikusi jų nė pėd- 
sako, nepasigailėjusi nieko — nei vyro, nei moters, nei didžio, 
nei menko. Žinok, o atėjęs čionai ir pamatęs mus, kad nega- 

lima susigundyti žemiškuoju gyvenimu, nes jis — klastingas ap- 
gavikas, pražūties ir gundymo buveinė, ir vergo laimė, jei jis 
prisimena savo nuodėmes ir bijo savo Viešpaties, — taip jis krau- 
nasi atsargas sugrįžimui. Tegu tas, kuris įžengė į šį miestą, ima 
kokius tik nori turtus, tačiau tenedrįsta paliesti to, kas ant manęs: 
šitai pridengia mano gėdą ir saugo nuo žemiškojo gyvenimo. Aš 
prašau Alachą, kad jis išgelbėtų mus nuo nelaimių ir ligų...“ 
Tuo tarpu išaušo rytas, ir Šachrazada nutraukė pasakojimą. 


Penki šimtai septyniasdešimt septintoji 
naktis 


Kai atėjo penki šimtai septyniasdešimt septintoji naktis, Šach- 
razada tęsė: 

Pasakojama, o laimingasai karaliau, jog išgirdęs tuos žodžius, 
emyras Musa graudžiai pravirko, o paskui liepė juos nurašyti, 
kad primintų tai, ką jis matė savo akimis. Tuomet emyras tarė: 

— Atneškite maišus ir kraukite į juos visus šiuos turtus — ak- 
menis, indus, auksą ir kitką. 

— O emyre, — paklausė Talibas ibn Sachlis, — negi tu pa- 
liksi tai, kas ant merginos? Juk čia neregėti turtai, jiems lygių 
nėra visoje žemėje! 

— O tu negirdėjai, ką prisakė mergina — neliesti to, kas ant 
jos? Dar daugiau, ji įpareigojo mus, o mes juk ne apgavikai! — 
sušuko emyras. 

— Ir mes paliksime čia tokį lobį? Ji mirusi, kam jai tie perlai 
ir brangieji akmenys, juk jie puošia tik žemiškąjį gyvenimą? Tu 
pridengsi ją medvilnės audeklu, juk mes į tuos turtus turime dau- 
giau teisių nei ji! — atsakė Talibas ir nuėjo prie merginos guolio, 
tik staiga tiedu vergai, kur tarytum saugojo ją, atgijo ir kirto jam 
kardais. 

Talibas krito negyvas, o emyras Musa sušuko: 

— Tenelaimina Alachas tavo mirties. guolio, o Talibai! Čia 
ir be merginos brangenybių užtenka turtų, o godulys pražudo 
daugelį! 

Jis liepė sukrauti visus surinktus lobius ant kupranugarių, o 

išėjus iš miesto užrakinti vartus ir palikti viską taip, kaip buvo. 
Tuomet jie pasuko link aukšto kalno, kuriame buvo matyti dau- 
gybė olų. Tik staiga jie išvydo ten juodukus, prisidengusius 
odomis, kurie kalbėjo nesuprantama kalba, ir pamatę karius iš 
baimės šmurkštelėjo į olas, o jų moterys ir vaikai liko stovėti 
vietoje. 

— O šeiche Abd as Samadai, kokie čia žmonės? — paklausė 
emyras. 

— Tai tie, kurių reikia tikratikių valdovui! 

Emyro kariai ėmė statyti palapines. Dar nebaigė jie visų dar- 
bų, o nuo kalno nusileido juodaodžių karalius ir priėjo artyn. 
Jis mokėjo arabiškai, tad priėjęs prie emyro pasveikino jį, o tas 
maloniai atsakė. 

— Kas jūs — žmonės ar džinai? — paklausė juodųjų karalius. 

— Mes esame žmonės, o jūs turbūt džinai, nes gyvenate at- 
siskyrę nuo žmonių, — atsakė emyras. 

— O ne, mes irgi žmonės, Chamo, Nucho sūnaus, vaikai, o 
štai toji jūra vadinasi al Karkaras. 

— Iš kur visa tai žinote, jei pas jus nesilankė pranašas? 

— Žinok, o emyre, kad mus lanko žmogus, išnyrantis iš tos 
jūros, jis skleidžia šviesą visai žemei ir šaukia taip, kad girdi visi 
iki vieno: „O Chamo vaikai, drovėkitės to, kuris mato, bet pats 
yra neregimas, ir pasakykite: nėra kito dievo, išskyrus Alachą, 
o Mahometas — Alacho pranašas! Aš — Abu '1 Abasas al Chid- 
ras!“ Anksčiau mes melsdavomės daugeliui dievų, tačiau per al 
Chidrą garbiname dabar vergų Viešpatį, ir dar jis išmokė mus 
tokių žodžių, kuriuos dažnai kartojame. 

— O kokie tai žodžiai? 

— „Nėra kito dievo, išskyrus Alachą, neturintį draugų; jam 
priklauso valdžia ir jam dera šlovė; jis atgaivina ir numarina, 
jis gali padaryti ką panorėjęs“. Štai kokiais žodžiais mes krei- 
piamės į Alachą; ir kiekvieną naktį į penktadienį mes matome 
šviesą ir girdime balsą: „Šlovingiausiasis, švenčiausiasis angelų 
ir sielos Viešpatie! Ko nori Alachas, tas ir būna, o ko jis ne- 
nori, to nebūna niekuomet! Visa, kas gera, ateina per Alacho 
malonę, ir nėra jėgos ir galybės, didesnės už visagalį Alachą!“ 

Tuomet emyras Musa tarė: 

— Mes esame islamo karaliaus Abd al Maliko ibn Mervano 
žmonės ir atėjome čia ąsočių, kurie guli jūsų jūros dugne ir ku- 
riuose Suleimanas, Daūdo sūnus, įkalino šaitanus. Karalius įsakė 
mums atgabenti keletą tokių ąsočių, nes nori juos pamatyti. 

— Mielai jums padėsime! — atsakė juodaodžių karalius, paskui 
pavaišino emyrą žuvimi, o nardytojams liepė iškelti iš jūros dug- 
no keletą ąsočių, ir tie ištraukė jų dvylika. 

Emyras, šeichas ir visi kariai nudžiugo, kad tikratikių valdovo 
noras įvykdytas. Emyras Musa davė juodaodžių karaliui puikių 
dovanų, o tas padovanojo emyrui jūros stebuklą — žmogaus iš- 
vaizdos žuvį ir tarė: 

— Jūs tris dienas valgėte šios žuvies mėsą! 

— Mes būtinai turime paimti keletą tokių žuvų, kad galėtume 
parodyti tikratikių valdovui — jam tai patiks labiau nei ąs0- 
čiai! — sušuko emyras Musa, o paskui jis atsisveikino su juoda- 
odžių karaliumi ir grįžo į savo kraštą. 

Sugrįžęs iš kelionės, emyras Musa papasakojo tikratikių val- 
dovui visa, ką regėjo, perskaitė jam visas eiles, pasakojimus ir 
pamokymus, kuriuos buvo persirašęs, apsakė Talibo ibn Sachlio 
istoriją. Kalifas labai apgailestavo, kad jis nematė viso to savo 
akimis, o paskui jis ėmė į rankas ąsočius vieną po kito, išlupdavo 
švino kamštį, o šaitanai išlindę iš ąsočio sušukdavo: „Meldžiu 
atleisti, o Alacho pranaše, aš niekuomet daugiau taip nedary- 
siu!“ — ir išnykdavo. O tos žmogaus išvaizdos jūrų Žuvys išdvėsė 
nuo karščio. Kalifas liepė atnešti pinigus ir išdalijo juos musul- 
monams... 

Tuo tarpu išaušo rytas, ir Šachrazada nutraukė pasakojimą. 


Penki šimtai. septyniasdešimt aštuntoji 
naktis 


Kai atėjo penki šimtai septyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad tikratikių valdovas, 
pamatęs ąsočius su šaitanais, labai nustebo. Jis liepė atnešti pi- 
nigus ir išdalino juos musulmonams sakydamas: 

— Iš tikro Alachas niekam nedavė to, ką davė Suleimanui, 
Daūdo sūnui! 

Paskui emyras Musa paprašė kalifą, jog tas paskirtų jo sū- 
nų vietininku vietoj jo, kad pats galėtų nukeliauti į šventąją 
Jeruzalę ir pagarbinti ten Alachą, ir tikratikių valdovas paten- 
kino jo prašymą. Štai ir viskas, ką mes patyrėme apie varinį 
miestą, o Alachas žino geriau. | 

Pasakojimas apie 
karalaitį ir septynis vizirius 


Dar pasakojama, kad senų senovėje gyveno galingas ir tur- 
tingas karalius, bet neturėjo sūnaus. Per pranašą jis kreipėsi į 
Alachą prašydamas vardan pranašų, draugų ir kankinių apdo- 
vanoti jį sūnumi, sosto įpėdiniu. Paskui jis tučtuojau pasiuntė 
pakviesti savo pusseserę ir suartėjo su ja. Didžiojo Alacho pa- 
laiminimu ji pastojo, o kai atėjo jai laikas nusimesti naštą, 
pagimdė berniuką, kurio veidas švietė lyg mėnulio pilnatis. Jis 
buvo auginamas ir prižiūrimas labai rūpestingai, ir berniukui su- 
ėjo penkeri metai. 

Pas karalių gyveno išminčius, vardu as Sindibadas, ir jam 
buvo patikėta išmokslinti karalaitį. Dešimties metų berniukas jau 
išmanė visus mokslus, ir niekas negalėjo su juo susilyginti. Tuo- 
met karalius pakvietė daugybę arabų karžygių, kad išmokytų 
sūnų kovos meno, ir netrukus karalaitis pranoko savo mokytojus. 

Vieną dieną tas išminčius pažvelgė į žvaigždes ir pamatė jau- 
nuolio horoskope, kad vienas jo žodis, pasakytas per artimiausias 
septynias dienas, atneš jam pražūtį. Karalius, tai sužinojęs, la- 
bai sunerimo ir paklausė: 

— O išminčiau, ką patarsi daryti? 

— Mano manymu, geriausia būtų toms septynioms dienoms 
nuvesti jį į pramogų ir pasilinksminimo rūmus. 

Patiko karaliui tas sumanymas, pasikvietė jis savo mylimą ver- 
gę (o ji buvo nepaprastai graži) ir tarė: 

— Paimk mano sūnų ir nusivesk į savo rūmus, tegu jis iš- 
eina iš ten tik po septynių dienų! 

Vergė nusivedė jaunuolį, o tuose rūmuose buvo keturias- 
dešimt kambarių, kiekviename kambaryje — dešimt vergių, 
kiekviena vergė mokėjo groti kokiu nors muzikos instrumentu, 
ir kai nors viena imdavo groti, visi rūmai šokte šokdavo nuo 
tų linksmų garsų. 

Aplink rūmus tekėjo upė, kurios krantuose žydėjo visokiausios 
gėlės, augo įvairiausi vaismedžiai. Karalaitis buvo nepaprasto gro- 
žio, ir į tos vergės širdį įsismelkė meilė jam, tad ji neišlaikiusi 
puolė prie jaunuolio, bet tas sušuko: 

— Jei panorės didysis Alachas, išėjęs iš čia papasakosiu viską 
tėvui, ir jis užmuš tave! 

Tuomet vergė raudodama nubėgo pas karalių, o tas paklausė: 

— Kas atsitiko? Gal kokia nelaimė mano sūnui? 

— O valdove, tavo sūnus norėjo mane suvilioti ir užmušti, 
nes aš priešinausi, ir daugiau aš negrįšiu pas jį į rūmus! 

Įniršo karalius išgirdęs tuos žodžius, pasikvietė vizirius ir liepė 
jiems nužudyti karalaitį. O viziriai ėmė kalbėtis: 

— Karalius trokšta užmušti sūnų, bet jei šitaip atsitiks, vėliau 
jis tikrai gailėsis, nes berniukas jam brangus. Tuomet jis ims 
mums priekaištauti, kodėl nesutrukdėm užmušti sūnų. 

Ir viziriai nusprendė kaip nors išgelbėti karalaitį, tuomet pir- 
masis viziris tarė: 

— Šį vakarą aš pakalbėsiu su karaliumi! 

Jis nuėjo pas valdovą ir paprašė leidimo kalbėti, o kai ka- 
ralius leido, viziris tarė: 

— O karaliau, jei tu turėtum ir tūkstantį sūnų, nederėtų už- 
mušti nė vieno iš jų, patikėjus vergės žodžiais. Galbūt tai jos 
klastos. 

— O ką tu esi girdėjęs apie moterų klastas? 

— Tuoj papasakosiu, — atsakė viziris. 


Pirmojo vizirio pasakojimas 


Pasakojama, o valdove, kad vienas galingas karalius mėgo 
mylėtis su moterimis, ir sykį jis ant gretimo namo stogo pamatė 
nepaprastai gražią ir žavią moteriškę. Karaliaus širdyje įsidegė 


285 


578 naktis 


meilė, ir jis paklausinėjęs sužinojo, kad tas namas — jo vizirio. 

Tuomet jis pasikvietė vizirį, liepė jam keliauti į vieną kara- 
lystės sritį ir patikrinti tvarką. Viziris susiruošė ir tučtuojau leidosi 
į kelią. 

Karalius įsivogė į vizirio namus, o toji moteris, jį pažinusi, 
pašoko ant kojų, pabučiavo jam rankas ir kojas sveikindama jį, 
o paskui atsistojo nuošaliau, reikšdama jam deramą pagarbą, ir 
paklausė: 

— O valdove, kokia tavo palaiminto atėjimo priežastis, nes 
tokios kaip aš nevertos tavo dėmesio? 

— Priežastis ta, kad mano širdis kupina ilgesio ir meilės tau! 

Moteris pabučiavo žemę prie jo kojų ir tarė: 

— O valdove, aš netinku būti tarnaite niekam net iš tavo tar- 
nų, tad kaipgi aš tavo širdy užėmiau tokią garbingą vietą? 

Karalius ištiesė ranką į moterį, tačiau ji tarė: 

— Tas dalykas nuo mūsų nepabėgs, pakentėk, o karaliau, pa- 
silik pas mane visai dienai, aš paruošiu šį tą skanaus! 

Karalius atsisėdo vizirio guolyje, o moteris, padavusi jam kny- 
gą, nuėjo taisyti valgio. Karalius atsivertė knygą ir rado joje tokių 
pamokymų ir pagraudenimų, kurie palaužė jo ryžtą padaryti sve- 
timavimo nuodėmę. Tuomet įėjo moteris ir įnešusi gausybę 
valgių sudėliojo juos prieš karalių. Tas ėmė ragauti iš kiekvie- 
no dubens ir nepaprastai nustebo pamatęs, kad visi valgiai 
skirtingi, tačiau skonis jų vienodas. Paklausta moteris atsakė: 

— O karaliau, tai prilyginimas, kurį aš pateikiau, kad pamo- 
kyčiau tave. 

— Koks prilyginimas? 

— Tavo rūmuose yra devyniasdešimt sugulovių, jų odos spal- 
va skirtinga, tačiau skonis vienodas! 

Susigėdo karalius ir tučtuojau išėjo palikęs ją ramybėje, o 
iš sumišimo pamiršo po pagalve savo žiedą. Netrukus grįžo iš 
kelionės viziris, išdėstė karaliui tuos reikalus, kurių patikrinti ir 
buvo iškeliavęs, paskui parėjo namo, atsisėdo savo guolyje ir ap- 
tiko karaliaus žiedą. Užsirūstino viziris ant žmonos ir visus metus 
nepažvelgė į ją ir neprakalbėjo, o moteriškė nė nenutuokė, ko 
jis pyksta... 

Tuo tarpu išaušo rytas, ir Šachrazada nutraukė pasakojimą. 

Penki šimtai septyniasdešimt devintoji 
naktis 


Kai atėjo penki šimtai septyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad viziris visus metus 
nepažvelgė į savo žmoną, o ji nė nenutuokė, kodėl taip yra, tad 
galop viską papasakojo savo tėvui, ir tas prižadėjo pasiskųsti žen- 
tu karaliaus akivaizdoje. 

Sykį, kai viziris buvo pas karalių, ir dar ten sėdėjo kariuo- 
menės teisėjas, tos moters tėvas tarė: 

— Turėjau aš gražų sodą, kurį pats sodinau ir laisčiau ne- 
gailėdamas tam pinigų, ir begalę vaisių nokino tas sodas. 
Padovanojau aš jį štai šitam viziriui, tas suvalgė vaisius, kurie 
jam patiko, o paskui apleido sodą, nustojo laistyti, ir nuvyto ten 
gėlės, nudžiūvo medžiai, pasikeitė viskas. 

— Teisybę sako tas žmogus, — prakalbo viziris, — kad iš pra- 
džių aš saugojau ir laisčiau sodą, bet sykį pastebėjau ten liūto 
pėdsaką ir išsigandęs pasitraukiau. 

Suprato karalius, kad liūto pėdsakas — tai žiedas, kurį jis pa- 
miršo vizirio namuose po pagalve, ir tarė: 

— Grįžk, viziri, į savo sodą, tau nėra jokio pavojaus, nes liūtas 
nė kojos nebekelia į tavo sodą. Taip, jis buvo ten nuėjęs, ta- 
čiau be piktų ketinimų, prisiekiu savo tėvų ir prosenių garbe! 

Nudžiugo viziris ir parskubėjęs namo susitaikė su žmona, nes 
įsitikino jos dorumu. 


Dar girdėjau pasakojant, kad vienas pirklys turėjo gražią žmo- 
ną, kurią labai mylėjo ir kurios pavyduliavo, nes dažnai turėdavo 
iškeliauti. Tas pirklys nupirko papūgą, kuri mokėjo kalbėti ir pa- 
pasakodavo savo ponui, kas vykdavo namuose jam nesant. Sykį, 
kai pirklys buvo kelionėje, jo žmona susiuostė su jaunu turku 
ir kas vakaras smagindavosi su juo. Grįžęs pirklys užkalbino pa- 
pūgą, ir toji tarė: 

— O mano pone, pas tavo žmoną lankėsi jaunas turkas, kurį 
ji mielai priimdavo! 

Įniršo pirklys ir nusprendė užmušti savo žmoną, bet toji kad 
pakilo šaukti: 

— O žmogau, bijok Dievo, atsipeikėk! Negi galima apkaltinti 
žmogų, pasiklausius paukščio žodžių? Aš įrodysiu tau, kad to- 
ji papūga melagė, jei šią naktų pernakvosi pas kokį nors savo 
bičiulį! 

Pirklys išėjo, o žmona uždengė papūgos narvą odos kilimėliu, 
ėmė pilt ant jo vandenį, vėduoti didele vėduokle, kartais švys- 
telėdama pro plyšį degančia lempa, kurios šviesa tarytum žaibas 
blykstelėdavo, ir suko rankinį malūnėlį. 

Rytą grįžo vyras, o žmona ir sako: 

— Eik, paklausinėk papūgą! 

Žmogus priėjo ir klausia, ką toji mačiusi praėjusią naktį. 

— O pone, negi praėjusią naktį buvo galima ką nors girdėti 
ar matyti?! 

— Kodėl? 

— Taigi šitaip pylė lietus ir pūtė vėjas, griaudė ir žaibavo! 

— Meluoji! — sušuko pirklys. — Praėjusią naktį nieko tokio 
nebuvo! 

Ir pirklys pamanė, kad papūga ir apie jo žmoną bus prime- 
lavus, tad nuėjo taikytis, bet toji tarė: 

— Nesitaikysiu, kol nenusuksi sprando tai bjauriai melagei! 

Vyras papjovė paukštį, o po kelių dienų savo akimis pamatė, 
kaip jaunas turkas išeina iš jos namų, ir tuomet suprato, kad pa- 
pūga teisybę sakė, o žmona akis dūmė. Jis nuėjo pas žmoną ir 
atėmė jai gyvybę, o paskui prisiekė, jog niekuomet daugiau neves 
jokios moteriškės. 

Aš papasakojau, o karaliau, tą istoriją, kad žinotum, jog mo- 
terys kupinos klastų ir jog vėliau priverčia atgailauti. 

Tuomet karalius nusprendė palikti sūnų gyvą. O kitą dieną 
atėjo pas jį toji vergė ir tarė: 

— O karaliau, žmonės mals liežuviais, kad tu įsakei, o tavo 
viziris įsakymą atšaukė. Tarnauti karaliams — tai vykdyti jų įsa- 
kymus, o juk visi žino tavo teisingumą. Tad nubausk sūnų už 
bjaurų elgesį su manim! 

Pirmasis 
vergės pasakojimas 


Pasakojama, kad vienas milo vėlėjas vis traukdavo ant Tigro 
upės kranto milo velti, kartu eidavo ir sūnus, kuris mėgo mau- 
dytis upėje, o tėvas jam to nedrausdavo. Ir sykį sūnus ėmė skęsti, 
milo vėlėjas metė darbą ir puolė jo gelbėti, bet kai priplaukė, 
vaikas įsikibo į jį, ir abu nuskendo. Taip ir jums bus, o kara- 
liau, nuskęsite abu, jei nesudrausi savo sūnaus, jei nenubausi jo... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimtoji 
naktis 


Kai atėjo penki šimtai aštuoniasdešimtoji naktis, Šachrazada 
tęsė: 

Pasakojama, o laimingasai karaliau, kad vergė apsakė karaliui 
istoriją apie milo vėlėją ir jo sūnų, kaip jie abu nuskendo upėje, 
ir pridūrė: 

Dar girdėjau pasakojant apie vyrų klastas. Sykį gyveno žmo- 
gus ir turėjo labai gražią pačią, ir kitas vyras įsimylėjo ją, o kad 
moteriškė buvo dora, tas niekaip negalėjo rasti pas ją kelio, ir 
galop sumanė jis apgaulę. Vyro namuose gyveno jaunuolis, jo 
augintinis, tai tas įsimylėjėlis ėmė vaikštinėti pas jį, nešioti jam 
dovanas ir visaip meilikauti, kol abu labai susidraugavo. Sykį 
įsimylėjėlis paprašė jaunuolį: 

— Ar negalėtum įsileisti manęs į namus, kai ponios nebus? 

— Taip, žinoma! — atsakė jaunuolis. 

Kai ponia buvo pirty, o šeimininkas krautuvėje, parsivedė 
tas jaunuolis savo bičiulį į namus ir rodo viską, o tas buvo su- 
manęs atkeršyti moteriškei, tad išsitraukė indelį su kiaušinio 
baltymu, slapčiomis šliūkštelėjo į vyro patalą, o paskui išėjo sau. 

Netrukus grįžo tos moteriškės vyras ir priėjo prie patalo no- 
rėdamas pailsėti. Pamatęs kažkokią drėgną vietą, pačiupinėjo 
ranka ir nusprendė, jog tai vyro sėkla. Jis paklausė jaunuolį, kur 
ponia, o tas atsakė, jog pirty, ir tuomet vyras pasiuntė jaunuolį 
paskubinti ją. 

Kai tik žmona peržengė slenkstį, vyras prišoko ir baisiai pri- 
mušė ją, o paskui surišo jai rankas ir norėjo papjauti. Moteris 
ėmė šauktis pagalbos, o kai subėgo kaimynai, tarė: 

— Vyras nori mane užmušti, bet aš nesu padariusi jokios nuo- 
dėmės! 

Kaimynai ėmė raminti jį sakydami: 

— Nieko jai nedaryk! Nori — išsiskirk, nori — atleisk, bet mes 
žinom, kad ji dora moteris, jau kiek metų gyvename kaimynystėje 
ir negalime pasakyti apie ją nė vieno blogo žodžio! 

— Savo patale radau išsiliejusią sėklą, panašią į vyro! — ta- 
rė Žmogus, ir vienas kaimynas apžiūrėjęs ją tarė: 

— Duokš man kokį indą ir ugnies! 

Sukrapštė jis tą baltymą indan, pastatė ant ugnies, ir tuomet 
visi pamatė, jog tai tikrai kiaušinio baltymas. Vyras suprato, kad 
jo žmona nekalta, ir susitaikė abu. Taigi įsimylėjėlio klasta ne- 
pavyko. Tad žinok, o karaliau, kokios būna vyrų klastos. 

Ir karalius liepė nužudyti sūnų. 


Tuomet žengė į priekį antrasis viziris ir tarė: 

— Neskubėk, o karaliau: sūnus tau buvo pasiųstas tuomet, 
kai buvai visai praradęs viltį, ir męs tikimės, kad jis bus di- 
džiausias tavo karalystės turtas. Paklausk, gal jis turės kuo 
pasiaiškinti, o jei paskubėsi jį nužudyti, paskui gailėsies, kaip gai- 
lėjosi pirklys! 

— Koks pirklys ir kokia jo istorija, o viziri? 

Ir viziris ėmė pasakoti. 


Antrojo 


vizirio pasakojimas 


Girdėjau, o karaliau, gyveno kartą pirklys, kuris gėrė ir valgė 
tik šviežią, švariai pagamintą ir dailiai patiektą maistą. Sykį jis 
nukeliavo į vieną šalį ir vaikštinėdamas po turgų pamatė senę, 
parduodančią du papločius, ir kiek pasiderėjęs pigiai juos nu- 
sipirko. Tą patį vakarą jis abu suvalgė, o kitą dieną turguje vėl 

regi tą pačią senę su dviem papločiais. Jis vėl nusipirko iš jos, 
taip dvidešimt dienų kas rytą pirkdavo iš senės du papločius. 
Paskui senė kažkur dingo, pirklys ėmė teirautis apie ją, tačiau 
niekas nieko nežinojo. Sykį jis tą senę sutiko kažkokioj gatvėj 
ir paklausė, kodėl daugiau ji nepardavinėjanti tokių skanių pa- 
pločių. 

— O pone, — atsakė senė, — aš tarnavau pas tokį žmogų, 
kuris sirgo nugaros vėžiu. Gydytojas paimdavo miltų, sumaišyda- 
vo juos su lydytu sviestu ir nakčiai uždėdavo jam ant skaudamos 
vietos, o rytą aš iš tų miltų iškepdavau du papločius ir parduo- 
davau tau ar kam kitam. O paskui tas žmogus mirė, ir nebeliko 
iš ko kepti papločių. 

— Nėra jėgos ir galybės, didesnės už visagalį Alachą! — su- 
šuko pirklys... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt pirmoji 
naktis 


Kai atėjo penki šimtai aštuoniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad senė paaiškino vi- 
ziriui, kodėl daugiau nekepanti papločių, o tas sušuko: 

— Nėra jėgos ir galybės, didesnės už visagalį Alachą! 

Paskui jis iš pasibjaurėjimo ėmė vemti, net susirgo baisiai ir 
be galo apgailestavo, tačiau buvo jau per vėlu. 


Dar girdėjau štai ką pasakojant apie moterų klastas. Sykį vie- 
nas žmogus stovėjo su kardu prie karaliaus, o buvo įsimylėjęs 
jis vieną moterį. Pasiuntė pas ją savo tarną, išvaizdų jaunuolį, 
kad nuneštų meilės laiškelį, kaip buvo įprasta, tarnas atsisėdo 
šalia moters ir ėmė jai meilintis, o ji palinko į jį ir prisiglaudė. 
Tuomet tarnas paprašė meilės, ir ji mielai sutiko. Tik staiga pa- 
sibeldė į duris to tarno ponas, ir moteris, paslėpusi tarną į rūsį, 
atidarė duris. Ponas įėjo su kardu rankoje ir atsisėdo ant lovos, 
o ji ėmė jam meilintis, glaustytis, ir sukilo vyro jėga, ir įvyko 

tai, kas būna tarp vyro ir moters. Staiga į duris pasibeldė jos 
vyras. 

— Kas čia? — paklausė ją svečias. 

— Mano vyras. 

— Ką gi man dabar daryti, kur slėptis? 

— Niekur nesislėpk, išsitrauk kardą ir stok prie durų, grasink 
ir bark mane, o kai įeis mano vyras, drožk savo keliu! 

Žmogus taip ir padarė. Vyras įėjęs vidun pamatė, kad ka- 
raliaus iždininkas mojuoja kardu ir grasina žmonai, o pastebėjęs 
grįžusį vyrą, susigėdo ir išėjo sau. 

— Ko jam čia reikėjo? — paklausė vyras. 

— Kokia laimė, kad parėjai! — sušuko žmona. — Aš sėdėjau 
ant stogo ir verpiau, tik staiga pribėgo prie manęs leisgyvis iš 
baimės jaunuolis, o tas su kardu vijosi jį. Jaunuolis krito prie 
mano kojų ir ėmė maldauti, kad paslėpčiau jį kur ir išgelbėčiau 
nuo mirties, nes jis esąs nekaltas. Aš paslėpiau jį mūsų rūsyje, 
tuomet įbėgo tas su kardu ir ėmė man grasinti, o aš viską nei- 
giau. Garbė Alachui, kad parėjai, nes nebeišmaniau, ką daryti, 
ir nebuvo kas mane apgina! 

— Tu puikiai pasielgei, — tarė vyras, — Alachas tau atlygins 
už tą gerą darbą! 

Paskui jis nuėjo prie rūsio durų ir pašaukė: 

— Išeik, jaunuoli, ir nebijok, nieko blogo tau neatsitiks! 

Jaunuolis išėjo drebėdamas iš baimės, ir vyras vis kartojo, 
kad jam neatsitiks nieko blogo, o tas vis dėkojo ir dėkojo už 
išgelbėjimą. Žinok, o karaliau, kad tai viena iš moterų klastų, 
tad venk tikėti jų žodžiais! 

Ir karalius nusprendė palikti sūnų gyvą. 


O kitą dieną atėjo pas karalių toji vergė ir tarė: 

— O karaliau, nubausk savo sūnų ir neklausyk vizirių! Juk 
iš blogo vizirio maža naudos, nebūk toks kaip tas karalius, kuris 
patikėjo nevykusio vizirio žodžiais! 

— O kaip ten buvo? — paklausė karalius, ir vergė ėmė pa- 


sakoti. 

Antrasis 
vergės pasakojimas 


Girdėjau, o laimingasai ir teisingasai valdove, kad vienas ka- 
ralius turėjo sūnų, kurį labai mylėjo, ir sykį tas sūnus, visai dar 
berniukas, tarė: 

— O tėve, noriu joti į medžioklę! 

Karalius liepė suruošti visa, ko galėjo prireikti, ir įsakė vienam 
viziriui lydėti sūnų. Netrukus jie prijojo žemes, kur augo vešli 
žolė, tekėjo sraunūs upeliai, ganėsi devynios galybės gazelių. Jie 
ten išbuvo kelias dienas, ir karalaitis puikiai pamedžiojo. Jau su- 
siruošė jiedu keliauti toliau, tik staiga išbėgo gazelė, ir karalaitis 
panoro ją sumedžioti, tad pasileido vienas paskui ją, nes vizi- 
ris leido. Visą dieną berniukas persekiojo gazelę, o vakare gazelė 
pradingo, ir jis nusprendė grįžti pas savus, bet nenutuokė, ku- 
rion pusėn joti. Jojo jis per naktį, paskui per dieną, kentė alkį 
ir troškulį ir galop išvydo miestą su aukštais bokštais ir baltais 
rūmais, tačiau tas miestas buvo tuščias, be žmonių, tik krankė 
varnai ir skraidė pelėdos. Karalaitis sustojo prie to miesto ste- 
bėdamasis, tik staiga pamatė verkiančią merginą. 

— Kas tu esi? — paklausė karalaitis priėjęs arčiau. 

— Aš — at Temimos duktė, Pilkosios žemės karaliaus at Ta- 
jacho anūkė. Vieną dieną išėjau iš rūmų, ir pagrobė mane ifritas, 
nulakino tarp dangaus ir žemės. Tačiau smogė jam ugnies strėlė 
ir sudegino, o aš nukritau čia ir štai jau trys dienos, kai nieko 
nesu burnoj turėjus. O pamačiusi tave panorau gyventi... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt antroji 
naktis 


Kai atėjo penki šimtai aštuoniasdešimt antroji naktis, Šach- 
razada tęsė: 

Pasakojama, o laimingasai karaliau, kad karaliaus at Taja- 
cho anūkė sakė: 

— O pamačiusi tave panorau gyventi. 

Pagailo karalaičiui merginos, ir jis tarė: 

— Nurimk ir nusišluostyk ašaras! Jei Alachas grąžins mane 
į mano šeimą, nusiųsiu tave gimtinėn! 

Jis pasisodino merginą už savęs ant žirgo ir nujojo, o po ku- 
rio laiko ji paprašė sustoti, norinti nueiti savo reikalu už tokios 
sienos. Ji pasislėpė už sienos, o išėjo iš ten pasikeitusi ir tokia 
baisi, jog karalaičiui net plaukai pasišiaušė iš baimės, o mergina 
užšoko ant žirgo ir paklausė: 

— Kodėl tu išėjai iš veido, o karalaiti? 

— Prisiminiau vieną reikalą, kuris neduoda man ramybės! 

— Kviesk į pagalbą savo tėvo karius! 

— Tas, kuris man kelia nerimą, karių neišsigąs! 

— Tuomet pasinaudok savo tėvo pinigais ir turtais! 

— Tas, kuris man kelia nerimą, nepasitenkins pinigais ir 
turtais! 

— Jūs tvirtinat, kad danguje gyvena jūsų Dievas, kuris ma- 
to, bet pats yra nematomas, ir kad jis viską gali? 

— Taip, ir nėra kito dievo, išskyrus jį! 

— Pasimelsk jam, gal jis tave išgelbės nuo manęs! — tarė 
mergina. 

Karalaitis pakėlė akis į dangų ir ėmė nuoširdžiai melstis: 

— Mano Dieve, padėk man sutvarkyti tą reikalą, kuris ne- 
duoda man ramybės! — Jis parodė ranka į merginą, ir ta, 
pajuodusi lyg anglis, nuvirto žemėn. 

Karalaitis pagarbino didįjį Alachą ir netrukus prijojo savo tė- 
vo karalystę. 

O visa tai buvo sugalvojęs viziris, nes norėjo pražudyti ka- 
ralaitį. Aš papasakojau, o karaliau, tą istoriją, kad žinotum, jog 
blogi viziriai rezga visokias pinkles savo karaliams, tad būk at- 
sargus! 

Įkrito karaliui į širdį vergės žodžiai, ir nusprendė jis nužu- 
dyti savo sūnų. 


Tuomet atėjo trečiasis viziris, pabučiavo žemę prie karaliaus 
kojų ir tarė: 

— O karaliau, aš nuoširdžiai rūpinuosi tavimi ir tavo kara- 
lyste, tad duosiu tau protingą patarimą: neskubėk žudyti savo 
sūnaus, savo akių vėsos ir širdies vaisiaus. Galbūt jo nusižen- 

gimas visai menkutis, gal jį toji vergė baisiai išpūtė. Girdėjau, 
kad sykį du kaimai sunaikino vienas kitą dėl lašo medaus. 

— O kaip ten buvo? — paklausė karalius, ir viziris ėmė pa- 
sakoti. 


Trečiojo 
vizirio pasakojimas 


Žinok, o karaliau, sykį vienas medžiotojas įlindo į kalnų olą 
ir aptiko ten duobę, sklidiną medaus. Prisipylęs pilną vynmai- 
šį, jis nuėjo į miestą ir pasiūlė tą medų aliejaus pardavėjui, o 
su medžiotoju atbindženo ir jo šuo, kurį tas labai mylėjo. Parda- 
vėjas atrišo vynmaišį pažiūrėti, koks medus, ir lašas jo nuvarvėjo 
ant žemės. Į tą lašą suskrido musės, paskui krito ant jų paukštis, 
ant jo šoko krautuvės šeimininko katė, o ją čiupo ir sudraskė 
medžiotojo šuva. Supyko šeimininkas ir užmušė šunį, tuomet įnir- 
šo medžiotojas ir nugalavo šeimininką. Jo ginti stojo vienas 
kaimas, medžiotojo ginti stojo kitas kaimas, ir tame mūšyje pa- 
dėjo galvas begalė žmonių, jų skaičių žino tik didysis Alachas! 


Dar štai ką esu girdėjęs apie moterų klastas. Vienai mote- 
riai vyras davė dirhemą, kad nupirktų ryžių. Moteris paėmusi 
pinigą nuėjo į krautuvę, ten pardavėjas atsvėrė jai ryžių mirk- 
sėdamas jai ir meilindamasis, o paskui tarė: 

— Ryžiai labai tinka su cukrumi, užeik pas mane valandėlei! 

Moteris įėjo vidun, o šeimininkas tarė savo vergui: 

— Atsverk jai už dirhemą cukraus! — ir parodė jam tokį 
Ženklą. 

Vergas paėmė iš moters skepetą, kurion buvo įrišti ryžiai, 
ir nusinešęs ryžius išpylė, o įrišo smėlio ir akmenų. Moteriškė 
parsinešė skepetą namo ir padėjo priešais vyrą, o tas atrišęs rado 
ten smėlį ir akmenis. Kai moteris įėjo su katiliuku košei virti, 
vyras paklausė: 

— Negi mes statysim naują namą, kad tu parnešei smėlio ir 
akmenų? 

Suprato moteris, jog vergas jai iškrėtė pokštą, bet greit su- 
metė ir atsakė: 


296 


582 naktis 


— Nuėjau atsinešti rėčio, o per tą rūpestį atsinešiau katiliuką! 

— Per kokį rūpestį? 

— Einant iškrito iš saujos dirhemas, o ieškoti man buvo sar- 
mata, tačiau ir gaila prarasti. Tad aš susėmiau iš tos vietos žemę, 
ketindama ją persijoti. Ir va — nuėjau rėčio, o atsinešiau kati- 
liuką. 

Tada ji atnešė rėtį ir padavė vyrui: 

— Persijok tu, tavo akys geresnės! 

Ir vyras atsisėdęs sijoja žemę, jo veidas ir barzda baisiai ap- 
dulkėjo, bet jis nė neįtarė žmonos apgaulės. 

Štai kokios būna moterų klastos, o karaliau! Didysis Alachas 
yra pasakęs: „Iš tikro jūsų klastos yra didžiulės!“ Ir dar jis pa- 
sakė: „Iš tikro šėtono klastos buvo menkos!“ 

Nuramino karalių tie vizirio žodžiai, apmąstė jis vizirio per- 
sakytus Alacho žodžius, ir nušvito jo protas, ir nusprendė jis 
palikti sūnų gyvą. 


Ketvirtosios dienos rytą atėjo pas karalių toji vergė ir tarė: 

— O laimingasai, teisingasai karaliau, tu įžeidi mane neker- 
šydamas mano skriaudėjui, nes jis — tavo sūnus, tavo širdies 
kraujas. Todėl prašau Alachą, kad jis padėtų man pasiekti 
pergalę prieš tavo sūnų, kaip kad jis padėjo karalaičiui prieš vi- 
zirį! 

— O kaip ten buvo? — paklausė karalius, ir vergė ėmė pa- 


sakoti. 


Trečiasis 
vergės pasakojimas 


Pasakojama, o karaliau, kad senų senovėje vienas karalius 
turėjo sūnų, o daugiau vaikų nesusilaukė. Ir kai tas sūnus su- 
augo, karalius apvesdino jį su nepaprasto grožio karalaite. O ji 
turėjo pusbrolį, kuris piršosi jai, bet toji atsisakė už jo tekėti. Kai 
pusbrolis sužinojo, kad ji ištekėjo už kito, užpuolė jį baisus pa- 
vydas, ir sugalvojo jis klastą. Jaunikio tėvo viziriui jis pasiuntė 
galybę dovanų ir pinigų prašydamas suregzti kokią gudrybę ir 

pražudyti karalaitį, nes pavydas jį visai priveikęs. Viziris, pamatęs 
tokias dovanas, liepė pasiuntiniui, kad jam pasakytų: „Nurimk 
ir nusišluostyk ašaras: bus visa, ko geidi!“ 

Merginos tėvas pasikvietė jaunikį į savo šalį, kad įvesdintų 
pas nuotaką, ir karalaičio tėvas, gavęs tą laišką, išleido sūnų, lie- 
pęs jį lydėti tam viziriui, kuris gavo daug dovanų, ir dar sūnų 
lydėjo tūkstantis raitelių, kurie gabeno dovanas, neštuvus ir pa- 
lapines. Viziris nusprendė šioje kelionėje pražudyti karalaitį, ir 
kai jie jojo per dykumą, prisiminė, jog netoliese teka upelis, va- 
dinamas Blizgančiuoju, ir kiekvienas vyras, atsigėręs iš jo, tampa 
moterimi. Viziris liepė sustoti prie to upelio ir tarė karalaičiui: 

— Eime, parodysiu netoliese tekantį upelį! 

Jie nujojo, karalaitis upelyje nusimazgojo rankas ir atsigė- 
rė — ir staiga jis tapo moterimi! Karalaitis ėmė taip raudoti, kad 
net nualpo, o viziris prišokęs ėmė klausinėti, kas atsitiko. Kai 
karalaitis viską jam papasakojo, viziris ėmė verkti aimanuoti sa- 
kydamas: 

— Teapsaugo tave Alachas! Ištiko tave šitokia nelaimė, ir kaip 
tik tuomet, kai keliavai įžengti pas karaliaus dukterį! Dabar aš 
nežinau, ką mums daryti — joti pirmyn ar grįžti atgal, tad bus 
taip, kaip tu liepsi! 

— Tu grįžk pas mano tėvą ir pasakyk jam, kokia nelaimė ma- 
ne ištiko. O aš lieku čia ir nepasijudinsiu iš vietos, kol neišgysiu 
arba kol nenumirsiu! 

Viziris nuskubėjo pas savo karalių, slapčiom džiūgaudamas, 
kad taip puikiai jam viskas pavyko, ir atjojęs tučtuojau prane- 
šė karaliui apie tą nelaimę. Karalius baisiai susikrimto, paskui 
sukvietė visus išminčius ir mokslininkus klausti patarimo, tačiau 
jie niekuo negalėjo padėti karalaičiui. 

Viziris parašė nuotakos pusbroliui laišką ir pranešė, kas nu- 
tiko, tad tas nepaprastai nudžiugęs atsiuntė viziriui dar begalę 
dovanų ir ėmė svajoti, kaip vesiąs karalaitę. 

O karalaitis, pasilikęs tyruose, nevalgė ir negėrė tris dienas, 
tik meldėsi didžiajam Alachui, prašydamas jo pagalbos. Ketvirtą 
dieną atjojo raitelis su karūna ant galvos, nelyginant karaliaus 
sūnus, ir paklausė: 

— Kaip patekai čionai, o jaunikaiti? 

Karalaitis verkdamas ir aimanuodamas apsakė savo istoriją, 
raiteliui jo pagailo, ir jis tarė: 

— Tai tavo tėvo viziris įstūmė tave į bėdą, nes iš žmonių tik 
vienas vienintelis vyriškis žinojo šio upelio savybes! Jokim da- 
bar pas mane, būk šįvakar mano svečias! 

— O kas tu esi? 

— Aš — džinų karaliaus sūnus, o tu — žmonių karaliaus sūnus. 
Nuramink savo širdį ir nusišluostyk ašaras — aš be jokio var- 
go išgelbėsiu tave iš bėdos! 

Karalaitis šoko ant žirgo ir nujojo palikęs savo karius, ku- 
rie turėjo jį saugoti. Jie keliavo iki pusiaunakčio, ir tuomet džinų 
karaliaus sūnus paklausė: 

— Ar žinai, kiek mes nujojome per tą laiką? 

— Ne! 

— Nujojome tokį atstumą, kokį per metus nujoja skubantis 
raitelis! 

— Kaip man reikės grįžti pas savuosius? — paklausė nuste- 
bęs karalaitis. 

— Tai mano rūpestis, ir kai tu pagysi, akies mirksniu grįši 
pas savuosius — man tai padaryti bus vieni niekai! 

Karalaitis pamanė, kad tai sapnas, ir ėmė dėkoti Alachui, ku- 
ris nelaimingą padaro laimingą... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt trečioji 
naktis 


Kai atėjo penki šimtai aštuoniasdešimt trečioji naktis, Šach- 
razada tęsė: 

Pasakojama, o laimingasai karaliau, kad džinų karaliaus sūnus 
tarė žmonių karaliaus sūnui: 

— Kai pagysi, akies mirksniu atsidursi pas savuosius — man 
tai padaryti bus vieni niekai! 

Rytą jie prijojo nuostabų kraštą, kur žėlė vešli žolė ir augo 
aukšti medžiai, tekėjo upės ir stūksojo puikūs rūmai, liudijan- 
tys apie aukštą kilmę ir didžią galią tų, kurie juose gyvena. Tą 
dieną jaunuoliai praleido ilsėdamiesi, valgydami ir gerdami, o 

sutemus jie sėdo ant žirgų ir nujojo toliau. Rytą atsidūrė juo- 
dame krašte, kur niekas negyveno, tik buvo pilna uolų ir juodų 
akmenų. Žmonių karalaitis paklausė: 

— Kaip vadinasi ši šalis? 

— Ji vadinasi Juodąja šalimi ir priklauso džinų karaliui, vardu 
Dvisparnis. Jo negali užpulti joks karalius, ir niekas nedrįsta įženg- 
ti jo žemėn be leidimo. Palauk, aš tuoj pasiklausiu, ar galima! 

Akimirką džinas išnyko, o kai pasirodė, suragino žirgą, ir jie 
nujojo toliau. Netrukus pamatė upelį, tekantį iš juodų uolų. 

— Atsigerk iš jo! — tarė džinas, ir kai karalaitis atsigėrė, tą 
pat akimirką didžiojo Alacho valia vėl tapo vyru, kaip buvo. 

Nudžiugo karalaitis taip, kad labiau ir nebegalima, ir pa- 
klausė: 

— Kaip vadinasi šis upelis? 

— Tai Moterų upelis, ir kiekviena moteris, atsigėrusi iš jo, 
tampa vyru. Tad padėkok didžiajam Alachui ir sėsk ant žirgo! 

Jie grįžo į džino rūmus, ir karalaičiui ta naktis buvo laimin- 
giausia gyvenime. Paskui džinų karaliaus sūnus tarė: 

— Ar nori jau šią naktį grįžti pas savuosius? 

— Taip, nes turiu svarbų reikalą! 

Tuomet džinų karalaitis pasišaukė vieną savo tėvo vergą, var- 
du Radžizas, ir tarė: 

— Pasisodink štai šį jaunuolį ant peties ir, iki saulė patekės, 
nugabenk pas uošvį ir žmoną! 

— Klausau ir vykdau! — atsakė vergas. 

Paskui jis akimirkai pasišalino ir grįžo jau ifrito išvaizdos, o 
karalaitis iš nustebimo net žado neteko. 

— Nebijok, nieko blogo tau neatsitiks, — tarė džinų karaliaus 
sūnus. — Sėsk ant žirgo ir lipk jam ant peties. 

— Ne, žirgą aš paliksiu pas tave, — atsakė karalaitis ir atsi- 
sėdo ifritui ant peties, o tas tarė: 

— Užsimerk! — Ir netrukus vėl tarė: 

— O dabar atsimerk ir lipk žemėn — tu ant savo uošvio rūmų 
stogo! 

Ifritas nuskrido, o kai patekėjo saulė ir karalaičio baimė at- 
lėgo, jis nulipo žemyn, uošvis tik apstulbo jį pamatęs ir sušuko: 

— Žmonės paprastai įeina pro duris, o tu nusileidai iš 
dangaus! 

— Įvyko taip, kaip panorėjo didysis Alachas! — atsakė kara- 
laitis ir viską jam papasakojo. 

Nustebo karalius ir nudžiugo, kad karalaitis išsigelbėjo, o pas- 
kui įsakė savo viziriui rengti vestuvių puotą. Vestuvės buvo 
atšvęstos kaip pridera, tada karalaitis įžengė pas savo žmoną ir 
gyveno su ja du mėnesius, o paskui iškeliavo aplankyti savo tėvo. 

O karalaitės pusbrolis mirė iš pavydo ir pykčio, kad kitas 
įžengė pas ją. Štai kaip Alachas suardė vizirio klastas ir išgel- 
bėjo karalaitį, kuris paskui ilgai ir laimingai gyveno su savo 
žmona. Tegu ir tau, o karaliau, Alachas padeda įveikti vizirių 
klastas, ir prašau nubausti savo sūnų! 

Ir karalius liepė nužudyti sūnų... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt ketvirtoji 
naktis 


Kai atėjo penki šimtai aštuoniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad karalius, išklausęs 
vergės pasakojimą, liepė nužudyti sūnų. 

Tuomet atėjo ketvirtasis viziris ir tarė: 

— O karaliau, neskubėk spręsti, nes protingas pirma apgal- 
voja, kas gali būti, o tik paskui daro, ir teisingai sako priežodis: 
„Kas negalvoja apie padarinius, tam likimas — ne draugas“. Gir- 
dėjau ir aš, o karaliau, apie moterų klastas! 

— O ką tu girdėjai? — paklausė karalius, ir viziris ėmė pa- 
sakoti. 


Ketvirtojo 
vizirio pasakojimas 
Gyveno sykį moteris, graži ir žavi, ir nebuvo jai lygių toli 
aplinkui. Pamatė ją kažkokie jauni plevėsos, ir vienas įsimylė- 


jo ją karšta meile. Tačiau toji moteriškė buvo dora ir rimta, ir 
jam nepavyko suvilioti jos. 

Atsitiko taip, kad jos vyras išvyko į ilgą kelionę, ir tas jau- 
nuolis kelis kartus per dieną ėmė siuntinėti jai meilės laiškelius, 
bet toji neatsakydavo. Tada jis nuėjo pas vieną senę ir ėmė skųs- 
tis, kad užvaldė jį meilė ir aistra, tačiau tikslo pasiekti niekaip 
negalįs. 

— Tegu nurimsta tavo širdis, aš sutvarkysiu tavo reikalą, jei 
leis didysis Alachas! — pažadėjo senė, o nudžiugęs jaunuolis davė 
jai dinarą ir išėjo sau. 

Rytą senė nuėjo pas tą moterį, užmezgė su ja pažintį ir drau- 
gystę, ėmė svečiuotis pas ją diena iš dienos, linksmino ir žaidė 
su ja, kol iškreipė jos prigimtį, ir moteriškė nė valandos nebe- 
galėjo tverti be senės. O toji išėjusi iš moteriškės namų visuomet 
pašerdavo šunį, ir tas visąlaik sekiojo paskui ją laukdamas vaišių. 

Vieną dieną senė paėmė taukų, apibarstė juos pipirais ir su- 
šėrė šuniui, o jam nuo pipirų ėmė ašaroti akys, ir jis atėjo paskui 
senę ašarodamas. Moteris labai nustebusi tarė: 

— O motinėle, kodėl tas šuva verkia? 

— Tai nuostabi istorija, dukrele! Šuva buvo mano draugė, 
labai graži ir puiki, ją įsimylėjo vienas jaunuolis, taip įsimylėjo, 
kad net atgulė. Jis kas dieną siųsdavo ką nors pas ją tikėdamasis, 
kad jos širdis suminkštės, tačiau ji nė neatsakydavo jam. Aš jai 
sakydavau: „Pagailėk jo, išklausyk jo žodžių ir būk meili!“ Bet 
ji neklausė mano patarimų, ir sykį tas jaunuolis pasiskundė vie- 
nam savo draugui, o tas užbūrė ją ir pavertė šunimi. Tuomet 
ji atėjo pas mane ir ėmė glaustytis, laižyti man rankas ir kojas. 
Aš pažinusi ją tariau: „Ar nesakiau — būk tam jaunuoliui meili, 
bet neklausei manęs...“ 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt penktoji 
naktis 


Kai atėjo penki šimtai aštuoniasdešimt penktoji naktis, Šach- 
razada tęsė: 

Pasakojama, o laimingasai karaliau, kad senė papasakojo mo- 
teriškei šuns istoriją, kad toji įvykdytų jos norą, ir pridūrė: 

— Pagailo man jos, kai pamačiau tokioje padėtyje, ir pasi- 

likau pas save. O ji kiekvieną kartą prisiminusi, kokia buvo anks- 
čiau, pravirksta gailėdama pati savęs. 

Išgirdusi tuos žodžius, moteris išsigandusi sušuko: 

— Prisiekiu Alachu, tu mane labai išgąsdinai! 

— Ko gi tu bijai? 

— Vienas gražus jaunuolis yra mane įsimylėjęs, tačiau aš nė 
nesikalbu su juo ir dabar bijau, kad ir man gali atsitikti tas pats! 

— Saugokis, dukrele, prieštarauti vyrų norams, tai pavojin- 
ga! Jei žinai, kur jis gyvena, pasakyk man, aš jį atvesiu pas tave. 
Ir žiūrėk, kad daugiau niekieno širdis nesielvartautų dėl tavęs! 

Moteris apsakė, kaip tas jaunuolis atrodo, ir senė, dėdamasi 
jo nepažįstanti, išėjo neva jo ieškoti, o iš tiesų bėgte nubėgo tie- 
siai pas jį ir tarė: 

— Aš apdūmiau akis moteriai! Rytoj, tokią ir tokią valandą, 
lauk gatvės gale, aš nuvesiu tave pas ją, ir tu galėsi smagintis 
visą vakarą ir naktį! 

Nudžiugęs jaunuolis davė senei du dinarus ir tarė: 

— Kai numalšinsiu savo aistrą su ta moterim, duosiu tau de- 
šimt dinarų! 

O grįžusi senė tarė: 

— Aš suradau jį ir pasikalbėjusi supratau, kad jis labai pyksta 
ant tavęs ir ruošiasi kažką pikta padaryti, bet aš jį perkalbėjau, 
tad rytoj pavakare jis ateis pas tave! 

— O motinėle, jei jis rytoj ateis, gausi dešimt dinarų! 

Rytą senė liepė, kad moteris paruoštų gardžių valgymų ir pa- 
sipuoštų, o kai atėjo sutartas laikas, nuėjo atvesti jaunuolio. 
Tačiau jo nebuvo. Senė kiek palaukė, pavaikštinėjo, tačiau jis 
taip ir neatėjo, ir ji tarė sau: „Ką daryti? Negi turi prapulti val- 
gymai, kuriuos ji paruošė, ir pinigai, kuriuos man pažadėjo? Na 
jau ne! Aš paieškosiu ir nuvesiu pas ją kitą vyrą!“ Vaikštinėdama 
gatve ji pamatė vyriškį, jauną ir gražų, ką tik iš kelionės, ir pri- 
ėjusi paklausė: 

— Gal norėtum gardžių valgymų, gėrimų ir tavęs laukiančios 
moters? 

— O kur visa tai yra? 

— Mano namuose! 

Vyriškis nuėjo su sene, o ji neįtarė, jog tai grįžęs iš kelio- 

nės tos moters vyras. Senė atvedė jį namo ir pasodino svečių 
kambaryje, o netrukus įėjo moteris, pasipuošusi ir prisikvėpinusi, 
ir pažinusi savo vyrą iškart suprato, kaip čia buvo. Greit sume- 
tusi, ką daryti, kaip išsisukti iš tokios bjaurios padėties, ji 
nusimovė vieną kurpę ir tarė vyrui: 

— Ne šitaip mes su tavim tarėmės! Apgaudinėti mane sugalvo- 
jai? Išgirdusi, kad parvykai, sumaniau patikrinti tave ir pasiunčiau 
šitą senę! Iki šiol maniau, kad esi man ištikimas, bet dabar ma- 
tau, jog mėgsti lankytis pas pasileidėles! — ir ėmė tvatyti jį kurpe 
per galvą, o vyras dievažijosi, kad niekad gyvenime nėra jos ap- 
gavęs ir nė nemanęs apgaudinėti, tačiau moteris vis tiek mušė 
ji verkdama ir šaukė: — Čionai, musulmonai, pažiūrėkit, ką iš- 
darinėja mano vyras! 

"Tuomet jis ėmė maldauti atleidimo bučiuodamas jai rankas, 
o moteris pamerkė senci, toji šoko užstoti vyrą, ir galop jai 
pavyko nuraminti moterį. Tuomet vyras ėmė dėkoti senei saky- 
damas: 

— Teatlygina tau Alachas, kad tu mane išgelbėjai nuo žmonos 
pykčio! 

O senė labai stebėjosi moters nuovoka ir klastingumu. Štai, 
o karaliau, kokias pinkles geba regzti moterys! 

Karalius kiek pamąstęs nusprendė palikti sūnų gyvą... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt šeštoji 
naktis 


Kai atėjo penki šimtai aštuoniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad išgirdęs ketvirtojo 
vizirio pasakojimą, karalius nusprendė palikti sūnų gyvą. 


Kai užstojo penktoji diena, atėjo pas karalių toji vergė, lai- 
kydama rankoje nuodų taurę, ir ėmė šauktis pagalbos, muštis 
per veidą sakydama: 

— O karaliau, arba tu pasielgsi teisingai ir nubausi savo sūnų, 
arba aš išgersiu šiuos nuodus, ir mano mirtis slėgs tavo sąžinę 

iki prisikėlimo dienos! Tavo viziriai kaltina mane klastingą esant, 
tačiau klastingesnių už juos turbūt nėra visame pasaulyje! Ne- 
gi tu nesi girdėjęs pasakojimo apie juvelyrą ir vergę? 

— Ne, o kas tarp jų įvyko? — paklausė karalius, ir vergė ėmė 
pasakoti. 


Ketvirtasis vergės pasakojimas 


Girdėjau, gyveno sykį juvelyras, kuris mėgo vaikščioti pas mo- 
teris ir gerti vyną. Kartą jis užsuko pas savo bičiulį ir pamatė 
nupieštą ant sienos merginos atvaizdą, ir gražesnės merginos jis 
nebuvo matęs. Juvelyras vis žvilgčiojo į atvaizdą ir galop įsimylėjo 
tą merginą, net susirgo ir atgulė iš tos meilės. Draugas, sužinojęs 
ligos priežastį, ėmė barti jį sakydamas: 

— Tu turbūt proto netekai! Kaip galima įsimylėti atvaizdą, 
nupieštą ant sienos, kuris nei naudingas, nei kenksmingas, nei 
mato, nei girdi, nei ima, nei atsisako? 

— Tačiau tas, kuris jį nupiešė, pavaizdavo moterį, kurią buvo 
matęs! 

— O gal nupiešė iš galvos? 

— Kad ir kaip ten būtų, — tarė juvelyras, aš mirštu iš mei- 
lės jai. Jei pasaulyje yra moteris, panaši į tą nupieštąją, tikiuosi, 
jog Alachas leis man pagyventi tiek, kad ją pamatyčiau! 

Juvelyro bičiuliai ėmė visur teirautis apie tą atvaizdą, ir pa- 
aiškėjo, kad nupiešęs jį žmogus kažkur iškeliavo. Tuomet jie 
parašė jam laišką, o jis štai ką atakė: „Tą atvaizdą nupiešiau pri- 
siminęs merginą, vieno vizirio dainininkę, o ji gyvena Kašmyre, 
Indijos klimate“. 

Tai sužinojęs juvelyras tučtuojau susiruošė ir leidosi į kelią 
(jis gyveno persų žemėse), o po ilgų kelionių atvykęs į Kašmyrą, 
įsikūrė ten. Sykį jis užėjo pas vieną kvepalų pardavėją, o tai buvo 
protingas ir nuovokus žmogus, ir ėmė klausinėti apie jų kara- 
lių. Pardavėjas atsakė: 

— Mūsų karalius yra teisingas, rūpinasi savo kraštu, jo žmo- 
nėmis ir nemėgsta vienintelio dalyko — kerų. Jei sužino ką 
burtininku ar ragana esant, tučtuojau įmeta į tokį šulinį už mies- 
to, kad numirtų badu. 

Paskui pardavėjas papasakojo apie vizirius, o paklaustas apie 
dainininkę pasakė, kurio vizirio vergė ji yra. 

Po kelių dienų juvelyras, sugalvojęs gudrybę, palaukė aud- 
ringos nakties ir pasiėmęs visokių vagių įnagių nuėjo prie to 
vizirio namų. Pastatęs prie sienos tokias kopėčias, jis užlipo ant 
rūmų stogo, o viską apvaikščiojęs įsitikino, jog vergės miega kiek- 
viena savo kambaryje. Įėjęs pas tą, kurios jam reikėjo, juvelyras 
pamatė, kad mergina, skaisti lyg mėnulio pilnatis, miega mar- 
muro guolyje, užsiklojusi auksu atausta skraiste. Jos galvūgaly 
raudonojo aukso žvakidėje degė ambros žvakė, o po pagalve pa- 
kišta sidabro skrynelė, kur ji laikė savo brangenybes. Juvelyras 
nuklojo skraistę ir išsitraukęs peilį drėkstelėjo jai per sėdmenį, 
palikdamas ryškų brūkšnį. Mergina išsigandusi pašoko iš miego, 
bet šauktis pagalbos bijojo, tik ištraukė skrynelę su brangeny- 
bėmis ir atidavė juvelyrui manydama, jog tai paprastas vagis. 
Juvelyras grįžo namo... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt septintoji 
naktis 


Kai atėjo penki šimtai aštuoniasdešimt septintoji naktis, Šach- 
razada tęsė: 

Pasakojama, o laimingasai karaliau, kad juvelyras naktį įsmu- 
ko į vizirio rūmus, peiliu sužeidė merginą į sėdmenį, paėmė jos 
skrynelę su brangenybėmis ir grįžo namo. Kitą dieną jis su ta 
skrynele rankose nuėjo pas karalių, pabučiavo žemę prie jo kojų 
ir tarė: 

— O karaliau, aš atėjau iš Chorasano žemių, nes girdėjau, 
jog esi teisingas ir doras valdovas, todėl noriu gyventi po tavo 
vėliava. Atėjau į šį miestą vėlai vakare, kai vartai jau buvo už- 
rakinti, tad priguliau prie jų. Kai ėmiau snūduriuoti, staiga 
pamačiau keturias moteris, viena jojo ant šluotos, kita — ant di- 
džiulės vėduoklės, ir aš supratau, jog tai raganos, lekiančios į 
tavo miestą. Viena priskridusi artyn spyrė man ir sudavė lapės 
uodega, kurią laikė rankoje. Įniršęs aš pašokau ir smogęs jai pei- 
liu užkliudžiau sėdmenį, kai ji jau sukosi skristi šalin, ir tuomet 
jai iškrito štai ši skrynelė, o joje — brangūs papuošalai. Paimk 

juos, o karaliau, nes man jų nereikia. Aš keliauju po pasaulį pa- 
miršęs žemiškojo gyvenimo reikalus, trokšdamas nusipelnyti 
amžinąjį. 

Juvelyras pastatė skrynelę ir išėjo, tuomet karalius ją atidarė, 
ištraukė papuošalus, ėmė juos žiūrinėti ir staiga atpažino vėri- 
nį, kurį buvo padovanojęs vienam savo viziriui. Jis tučtuojau jį 
pasišaukė ir tarė: 

— Štai vėrinys, kurį esu tau padovanojęs! 

— Taip, — atsakė viziris, — o aš jį padovanojau savo vergei, 
dainininkei. 

— Tučtuojau man ją atvesk! 

Kai vergė buvo atvesta, karalius liepė pažiūrėti, ar nesužeistas 
jos sėdmuo, o viziris radęs žaizdą sušuko: 

— Be jokios abejonės, tai ragana, kaip sakė tas pasišventėlis! 

Ir tą pačią dieną mergina buvo įmesta į šulinį. Vakare ju- 
velyras sužinojo, kad ta jo gudrybė pavyko, tad nuėjo pas to 
šulinio sargą, nešinas kapšu su tūkstančiu dinarų, pasišnekučiavo 
su juo, kol atėjo gili naktis, o paskui tarė: 

— Žinok, o broli, kad toji mergina visai nekalta, jinai jokia 
ragana, tai aš įstūmiau ją į tą bėdą! — ir viską apsakęs pridū- 
rė: — Imk štai tūkstantį dinarų, o man atiduok merginą, aš 
nusigabensiu ją į savo kraštą. Tūkstantis dinarų tau suteiks dau- 
giau malonumo nei merginos mirtis, o mes abu melsimės, kad 
Alachas suteiktų tau laimės! 

Labai nustebo sargas, išgirdęs apie tokią gudrybę ir klastą, 
ir sutiko už pinigus atiduoti merginą, bet tik su sąlyga, kad šiame 
mieste ji neužsiliks nė vienos valandos daugiau. Taip juvelyras 
gavo merginą, ir jo troškimas išsipildė. 

Tad pažvelk, o karaliau, kokios būna vyrų klastos! Viziriai 
atkalbinėja tave nubausti sūnų, bet netrukus mes visi stosime 
prieš didįjį teisėją, ir tuomet jis nubaus ne tavo sūnų, o tave! 

Karalius, išklausęs vergės žodžius, liepė nužudyti sūnų. 


"Tuomet įėjo pas karalių penktasis viziris ir tarė: 

— O karaliau, neskubėk daryti to, ko nebegalima bus atitai- 
syti! Po skubos dažnai esi priverstas apgailestauti; bijau, kad tau 
teks atgailauti kaip žmogui, kuris gyvenime daugiau nebesijuokė. 

— O kaip ten buvo, viziri? — paklausė karalius, ir viziris ėmė 
pasakoti. 


Penktojo vizirio pasakojimas 


Girdėjau, o karaliau, kad gyveno kartą aukštakilmis ir tur- 
tingas Žmogus, turėjo jis pinigų ir tarnų, vergų ir žemių, ir visa 
tai mirdamas paliko sūnui, o tas ėmė skaniai valgyti ir gerti, klau- 
sytis muzikos ir dainų, buvo dosnus visiems, tad netrukus tėvo 
palikimas tirpte ištirpo... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt aštuntoji 
naktis 


Kai atėjo penki šimtai aštuoniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad ištirpus tėvo paliki- 
mui, jaunuolis ėmė pardavinėti vergus, žemes ir visa, ką tik 
turėjo, ir galop nieko jam nebeliko, teko dirbti padieniu dar- 
bininku. Taip praėjo metai; ir štai sykį, kai jaunuolis sėdėjo 
laukdamas, kad jį kas pasamdytų, priėjo išvaizdus, turtingai ap- 
sirengęs senelis ir pasveikino jį, o jaunuolis tarė: 

— O dėde, negi tu mane pažįsti? 

— Ne, vaike mano, bet pamačiau tavo veide buvusios gerovės 
pėdsakus, nors šiandien tu atsidūręs apverktinoje padėtyje! 

— Įvyko tai, kas buvo nulemta iš aukščiau! Gal nusamdysi 
mane kokiam darbui? 

— Taip, turiu lengvą darbą. Su manim yra dešimt senių vie- 
nuose namuose, bet nėra kas mums patarnauja. Tau užteks pas 
mus maisto ir drabužių, gausi pinigų, ir gal per mus Alachas 
grąžins tau prarastą laimę. Tik yra viena sąlyga! 

— Kokia toji sąlyga? 

— Laikyti paslaptyje visa tai, ką pamatysi ir išgirsi, o kai mes 
imsime verkti, neklausinėti mūsų kodėl. 

— Gerai, o dėde,— atsakė jaunuolis, ir senelis nusivedė jį. 

Pirmiausia senis nuvedė jaunuolį į pirtį ir aprengė naujais 
drobės rūbais, paskui parsivedė į namus — aukštus, erdvius, su 
kolonomis, kiekvienoje menėje ten buvo baseinas, o langai išėjo 
į gražų sodą. Senis įsivedė jį į vieną menę, išklotą įvairiaspal- 
viu marmuru, lubos ten buvo ištapytos mėliu ir auksu, o grindys 
nuklotos šilko kilimais, ir joje sėdėjo dešimt senių, jie verkė ir 
aimanavo. Jaunuolis jau norėjo paklausti, ko gi jie verkia, tačiau 
prisiminė sąlygą ir prikando liežuvį. 

Senis įdavė jaunuoliui skrynią su trisdešimčia tūkstančių di- 
narų ir tarė: 

— Štai, vaike mano, leisk tuos pinigus mūsų ir savo reika- 
lams ir neapvilk mano pasitikėjimo! 

Jaunuolis sąžiningai jiems tarnavo, rūpinosi ir prižiūrėjo juos, 
o paskui vienas senis mirė, jo draugai numazgojo jį ir palaidojo 
sode, ir mirtis ėmė guldyti juos vieną po kito, kol liko tik tas 
senis, kuris nusamdė jaunuolį. 

Supratęs, kad netrukus tas senis mirs, jaunuolis nuėjo pas jį 
ir tarė: 

— O dėde, aš dvylika metų jums sąžiningai tarnavau, nesi- 
ilsėjau nė vienos dienos, nė vienos valandos! 

— Taip, vaike mano, tai teisybė! 

— O mano pone, aš matau, kad ir tau nebeilgai liko gyventi, 
todėl meldžiu pasakyti, kodėl jūs tiek metų liūdėjot, sielvarta- 
vot ir verkėt! 

— Nėra jokio reikalo tau šitai žinoti, ir neprašyk, kad pada- 
ryčiau tai, ko negaliu! Aš prašiau Alachą, kad jis niekam nesiųstų 
tokio išbandymo, kurį siuntė man, ir jei tu nori išvengti to, ko 
nesugebėjome išvengti mes, jokiu būdu neatidaryk štai tų du- 
rų! — Ir senis parodė ranka. — O jei trokšti sužinoti, kas 
parbloškė mus, atidaryk jas. Gailėsies paskui, jei taip padarysi, 
bet nebepadės jokia atgaila... 

Tuo tarpu išaušo rytas, ir Šachrazada nutraukė pasakojimą. 


Penki šimtai aštuoniasdešimt devintoji 
naktis 


Kai atėjo penki šimtai aštuoniasdešimt devintoji naktis, Šach- 
razada tęsė: 

Pasakojama, o laimingasai karaliau, kad senis, pragyvenęs 
tuos dešimt, prisakė jaunuoliui: 

— Neatidaryk štai tų durų, antraip labai gailėsies, bet bus 
per vėlu! 

Netrukus senis amžinai užmerkė akis, ir jaunuolis jį palaidojo 
sode šalia kitų. Jis liko gyventi tuose rūmuose, tačiau buvo jam 
liūdna ir neramu, niekaip negalėjo pamiršti senio draudimo ir 
panoro bent pažvelgti į tas duris. Priėjęs pamatė mažas dure- 
les, aptrauktas voratinkliais, o ant jų kabojo keturios plieno 
spynos. Prisiminė jaunuolis senio įspėjimą ir nuėjo šalin, tačiau 
noras jas atidaryti vis stiprėjo, ir galop po septynių bergždžios 
kovos dienų jis sušuko: 

„Atidarysiu duris ir pažiūrėsiu, kas už jų! Lemties nepermal- 
dausi, ir kas atsitiks — tai atsitiks Alacho valia!“ 

Jaunuolis nulaužė spynas ir atidarė duris. Už jų buvo ilgas 
koridorius, kuriuo jis ėjo kokias tris valandas, o tuomet atsidūrė 
ant plačios upės kranto. Nustebo jaunuolis ir ėmė vaikštinėti pa- 
krante, tik staiga atskrido didžiulis erelis, čiupo jį nagais ir nunešė 
į salą jūros vidury. Erelis nulėkė sau, o jaunuolis dairėsi sumišęs, 
nežinodamas, ką jam dabar daryti. 

Vieną dieną, kai jis sėdėjo ant jūros kranto, staiga subaltavo, 
sutvisko laivo burės, lyg Žvaigždelė tamsiame danguje, ir jaunuolis 
pamanė, gal tas laivas išgelbės jį. Laivas priplaukė, iš jo buvo 
nuleista dramblio kaulo ir juodmedžio valtelė, kurios irklai buvo 
padaryti iš sandalmedžio ir alavijo, papuošti aukso juostelėmis. 
Toje valtelėje sėdėjo dešimt nekaltų mergelių, gražių lyg mėnulis. 
Išlipusios mergelės ėmė bučiuoti jaunuoliui rankas sakydamos: 
„Tu karalius, tu jaunikis!“ Paskui priėjo viena, tarytum saulė, švie- 
čianti žydrame danguje, rankoje ji laikė ryšulėlį su karališkais 
rūbais ir aukso karūna, nusagstyta visokiais brangiaisiais akme- 
nimis. Mergina užmetė ant jo rūbus, uždėjo ant galvos karūną, 
nusivedė prie valties, kuri buvo išklota kilimais, ir jie nuplau- 
kė į laivą. 

Jaunuoliui viskas atrodė lyg sapnas, jis nenumanė, kur 
plaukia, o kai laivas priplaukė prie kranto, pamatė didžiulę ka- 
riuomenę. Jam atvedė penkis puikius žirgus su aukso balnais, 
puoštais perlais ir brangiaisiais akmenimis, ir kai jis užšoko ant 
vieno, kitus vedė jam iš paskos, ir tuomet apsupo jį vėliavne- 

šiai, sudundėjo būgnai ir litaurai, kariai išsirikiavo iš kairės ir 
dešinės. Jaunuolis tiesiog negalėjo patikėti, kad visa ta grožybė 
ir prašmatnybė dėl jo. Jie prijojo žalią pievą, kurioje stūksojo 
rūmai, augo sodai, žydėjo gėlės, tekėjo upės ir čiulbėjo paukščiai, 
garbindami didįjį Alachą, tik staiga visa pieva prisipildė karių, 
iš jų gretų išjojo karalius ir pasuko prie januolio. Prijojęs nušoko 
nuo žirgo, tuomet ir jaunuolis nušoko žemėn, ir jie maloniais 
žodžiais pasveikino vienas kitą, o paskui vėl sėdo ant žirgų, ir 
karalius tarė: 

— Jok su manim ir būk mano svečias! 

Tada jie, lydimi karių ir svitos, prijojo rūmus ir įėjo... 

Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimtoji naktis 


Kai atėjo penki šimtai devyniasdešimtoji naktis, Šachrazada 
tęsė: 

Pasakojama, o laimingasai karaliau, kad karalius paėmęs 
jaunuolį už rankos nusivedė į rūmus, pasodino į aukso sostą ir 
pats atsisėdo šalia. "Tuomet karalius atsidengė veidą, ir paaiškėjo, 
kad tai nepaprasto grožio mergelė, tarytum saulė žydrame dan- 
guje. 

— Žinok, aš esu šių žemių karalienė, visi kariai, raiteliai ir 
pėstininkai, kuriuos tu čia matei, — moterys, tarp jų nėra nė 
vieno vyro. Jie pas mus tik žemdirbiai ir amatininkai, o mote- 
rys — kariūnės, teisėjos ir visokios karališkos pareigūnės. 

Jaunuolis labai nustebo tai išgirdęs; jiems besikalbant, įėjo 
viziris, o tai buvo žilstanti senė, išdidi ir garbinga. 

— Atvesk čionai teisėją ir liudytojus, — įsakė jai karalienė ir 
meiliai nusišypsojusi jaunuoliui paklausė: — Ar sutinki, kad aš 
būčiau tavo žmona? 

— O ponia, aš menkesnis už patį menkiausią tavo tarną! 

— Ar matai visus šiuos tarnus ir karius, turtus ir atsargas? 

— Matau! 

— Visa tai priklauso tau! Dovanok, atiduok ar išmesk — daryk 
ką nori! Viskas tavo valdžioje, tu karalius, tik vieno dalyko ne- 
daryk — neatverk štai tų durų, antraip turėsi gailėtis, bet bus 
per vėlu! 

Atėjo vizirė, su ja teisėja ir liudytojos (o tai buvo garbingos 
senės), buvo surašyti jaunuolio ir karalienės vedybų popieriai, 
o paskui prasidėjo puota ir linksmybės. Naktį jaunuolis įžengė 
pas savo žmoną, atėmė jai nekaltybę ir septynerius metus gy- 
veno linksmai ir laimingai. 

Tačiau vieną dieną jis prisiminė tas uždraustąsias duris ir tarė 
sau: „Greičiausiai ten guli neregėti lobiai, antraip žmona nedraus- 
tų man jų atidaryti!“ Jis atsistojo, pravėrė duris, tik staiga 
atplasnojo tas pats erelis, čiupo jį ir nunešė ton pačion vieton, 
iš kur kadai buvo paėmęs. Jaunuolis du mėnesius sėdėjo ten pri- 
simindamas buvusią laimę, didybę ir pagarbą, tikėdamasis, gal 
toji laimė ir meilė sugrįš, o vieną naktį išgirdo balsą: „Kokie bu- 
vo nuostabūs laikai! Tačiau jie negrįš, negrįš niekados! Liūdėk 
ir sielvartauk!“ Tuomet jis suprato, kad viskas pražuvo, ir grį- 
žo į namus, kur tarnavo seniams, ir tik tada suprato, kodėl jie 
verkė ir aimanavo: jiems buvo nutikę tas pat kas ir jam. Jis nu- 
stojo juoktis ir džiaugtis, tik raudojo ir sielvartavo, o kai mirė, 
palaidotas buvo šalia tų senių. 

Žinok, o karaliau, kad skubos darbas baigiasi apgailestavi- 
mu. Štai kokį patarimą tau duodu! 

Susimąstė karalius ir nusprendė palikti sūnų gyvą... 

Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt pirmoji 
naktis 


Kai atėjo penki šimtai devyniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad išklausęs vizirio pa- 
sakojimą, karalius nusprendė palikti sūnų gyvą. 

Kai užstojo šeštoji diena, atėjo pas karalių toji vergė, neši- 
na aštriu peiliu, ir tarė: | 

— Žinok, mano pone, kad tik tavo viziriai tvirtina, jog mo- 
terys pilnos klastų ir apgaulės, mat jie nori, kad tu pamirštum, 
jog tavo sūnus įžeidė mane ir tave. Bet aš paseksiu istoriją apie 
karalaitį, kuris liko vienas su pirklio žmona, ir įrodysiu, kad vyrai 
klastingesni už moteris! 


312 


591 nakts 


— O kaip ten buvo karalaičiui su ta pirklio žmona? — pa- 
klausė karalius, ir vergė ėmė pasakoti. 


Penktasis 
vergės pasakojimas 


Girdėjau, gyveno sykį labai pavydus pirklys ir turėjo jis labai 
gražią žmoną. Iš pavydo ir baimės ją prarasti pirklys pasistatė 
už miesto rūmus su aukštomis sienomis, o išeidamas visada už- 
rakindavo tvirtus vartus ir raktą pasikabindavo ant kaklo. 

Vieną dieną, kai pirklys buvo mieste, karalaitis vaikštinėjo 
po tas apylinkes ir priėjęs prie rūmų ėmė dairytis, tik staiga vie- 
name lange pamatė išsipuošusią moterį. Jam net akyse aptemo 
nuo moters grožio, ir jis panoro patekti į rūmus, tačiau tai buvo 
neįmanoma. Tuomet jis parašė meilės laiškelį, pririšo jį prie strė- 
lės smaigalio ir paleido per tvorą. Moteris mokėjo skaityti, tad 
supratusi, apie ką kalbama laiške, atrašė karalaičiui, kad jos širdį 
užvaldžiusi dar karštesnė meilė nei jo, ir išmetė tą laišką pro 
langą. Tuomet karalaitis tarė jai: 

— Nuleisk virvelę, aš pririšiu prie jos štai šį raktą, o tu pa- 
silaikyk jį, kol prireiks! 

Paskui karalaitis nuėjo pas tėvo vizirį ir pasiskundė, kad mylįs 
tą moterį ir neturįs jėgų kentėti be jos. 

— Ką liepsi man daryti? — paklausė viziris. 

— Aš įlipsiu į skrynią, o tu padaryk taip, kad pirklys nusi- 
gabentų ją į savo namus. Aš pabūsiu ten kelias dienas ir gausiu 
iš moters tai, ko man reikia, o paskui tu pareikalauk grąžinti 
skrynią! 

Viziris sutiko ir paguldęs karalaitįį skrynion nunešė ją į pirklio 
namus ir paprašė pasaugoti kelias dienas. Pirklys mielai sutiko, 
pastatė skrynią kamaroje ir, kaip paprastai, išėjo su reikalais. 

Tuomet moteris išsipuošė ir atrakino skrynią savo raktu, o 
iš jos išlipo jaunuolis, tarytum mėnulio pilnatis. Moteris nusivedė 
ji į svečių kambarį, vaišino ir linksminosi. Kai grįždavo vyras, 
moteris užrakindavo karalaitį skrynioje, o kai jis išeidavo, jie- 

du smagindavosi. Taip praėjo septynios dienos, ir karalius pa- 
klausė, kur jo sūnus, tuomet viziris nuskubėjo pas pirklį skrynios 
atsiimti... 

Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt antroji 
naktis 


Kai atėjo penki šimtai devyniasdešimt antroji naktis, Šach- 
razada tęsė: 

Pasakojama, o laimingasai karaliau, kad viziriui pareikalavus 
skrynios, pirklys nuskubėjo namo vidury dienos, ko niekuomet 
nebūdavo, ir moteris per skubėjimą pamiršo skrynią užrakinti. 
Nešikai netyčia skrynią pavertė, dangtis atšoko, ir pirklys pamatė 
skrynioje gulintį karalaitį. Nuėjęs pas vizirį, pirklys tarė: 

— Eik ir pasiimk karalaitį, aš negaliu jam padaryti nieko 
blogo! 

O paskui pirklys išsiskyrė su žmona ir prisiekė sau, kad nie- 
kuomet daugiau neves. 


Dar girdėjau, o laimingasai karaliau, kad vienas išsilavinęs 
žmogus nuėjo į turgų ir pamatė parduodamą vergą. Nusipirkęs 
ji parsivedė namo ir tarė Žmonai: 

— Štai tau naujas tarnas! 

Po kurio laiko vyras tarė: 

— Eik rytoj į sodą, pasivaikščiosi, pasilinksminsi! 

Tai išgirdęs tarnas per naktį prigamino visokių valgymų ir 
gėrimų ir nunešęs į sodą valgymus sudėjo po vienu medžiu, gė- 
rimus — po kitu, vaisius — po trečiu ir grįžo namo. 

Rytą ponas liepė tarnui lydėti žmoną į sodą, ir kai jie vaikš- 
tinėjo gėrėdamiesi ir džiaugdamiesi, sukrankė varnas. 

— Tavo teisybė! — sušuko tarnas. 

— Negi tu supratai, ką sakė varnas? — nustebo ponia. 

— Taip! Varnas pasakė, kad jau laikas valgyti ir kad po tokiu 
ir tokiu medžiu yra paruošti valgymai! 

Ponia, nuėjusi prie nurodyto medžio ir radusi sudėtus val- 
gymus, nepaprastai nustebo ir patikėjo, kad tarnas tikrai supranta 

paukščių kalbą. Užvalgę jie vėl vaikštinėjo po sodą, o kai su- 
krankė varnas, tarnas tarė: 

— Tavo teisybė! 

— Ką jis sako? 

— Kad po tokiu ir tokiu medžiu stovi ąsotis muskusu kve- 
piančio vandens ir ąsotis seno vyno. 

Nuėję jie tikrai rado tuos gėrimus, ir ponios nustebimui ne- 
buvo galo. Kai varnas dar kartą sukrankė, tarnas pasakė, kad 
tas nurodęs, po kuriuo medžiu guli visokie vaisiai. Paskui jie vėl 
ėmė vaikštinėti po sodą, ir kai varnas sukrankė, tarnas paėmė 
akmenį ir paleido į paukštį. 

— Kodėl tu jį nuvijai ir ką jis pasakė? — nustebo ponia. 

— Aš negaliu tau pakartoti jo žodžių! 

— Sakyk, nesigėdyk! — paprašė ponia, bet tarnas gynėsi ir 
nesakė, o ji vis labiau spyrė jį, ir galop tarnas tarė: 

— Varnas pasakė man: „Padaryk su savo ponia tai, ką da- 
ro jos vyras!“ 

Ponia ėmė taip juoktis, kad net pravirko, o paskui tarė: 

— Na ką gi, tai dalykas nesunkus, kodėl gi nepadarius! 

Ir ji pasitiesusi kilimėlį atsigulė ir pašaukė tarną, kad tas nu- 
malšintų su ja savo aistrą. Staiga pasirodė ponas ir tarė: 

— Ei, verge, kodėl tavo ponia guli čia ir verkia? 

— O pone, ji iškrito iš medžio ir užsimušė, tačiau didysis Ala- 
chas grąžino ją tau. O dabar ponia prigulė valandėlę pailsėti! 

Tuomet moteris sunkiai pakilo, apsimetusi ligone, ir ėmė de- 
juoti ir skųstis skausmais. Vyras ją užkėlė ant arklio, ir jie pasuko 
link namų, o vyras vis kartojo: „Teišgydo tave didysis Alachas!“ 

Matai, o karaliau, kokios yra vyrų klastos ir gudrybės, tad 
neklausyk vizirių ir nubausk savo sūnų! 

Ir vergė gailiai pravirko. Karalius, pamatęs jos ašaras, susig- 
raudino (o ji buvo jam mieliausia iš visų vergių) ir liepė nužudyti 
sūnų. 


Tuomet atėjo pas karalių šeštasis viziris ir tarė: 

— Aš esu ištikimas tavo tarnas, o karaliau, ir patariu nesku- 
bėti... 

Tuo tarpu išaušo rytas, ir Šachrazada nutraukė pasakojimą. 

Penki šimtai devyniasdešimt trečioji 
naktis 


Kai atėjo penki šimtai devyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad šeštasis viziris tarė 
karaliui: 

— Neskubėk užmušti sūnaus! Juk melas — nelyginant dūmai, 
o tiesa visada tvirtai stovi ant kojų! Teisybės šviesa išsklaido melo 
tamsybes, o juk moterų klastos nepaprastos! Girdėjau pasako- 
jant apie vieną moterį, kuri iškrėtė karalystės didžiūnams tokią 
gudrybę, kokios dar niekas nebuvo sugalvojęs! 

— Kokią gudrybę? — paklausė karalius, ir viziris ėmė pasakoti. 


Šeštojo 
vizirio pasakojimas 


Vieno pirklio duktė ištekėjo už žmogaus, kuris dažnai keliau- 
davo. Sykį, kai vyras iškeliavo į tolimą šalį, krito jai į širdį vienas 
jaunikaitis, pirklio sūnus, o šis irgi ją įsimylėjo. Vieną dieną tas 
jaunikaitis susiginčijo su tokiu žmogum, tas apskundė jį valiui, 
ir jaunikaitis buvo pasodintas į kalėjimą. Kai šitai sužinojo pirklio 
žmona, baisiai susikrimto, o paskui apsivilko prabangiausiais rū- 
bais, nuėjo pas valį ir padavė jam laiškelį, kuriame buvo štai 
kas parašyta: „Tu pasodinai į kalėjimą mano brolį, nes jis su- 
siginčijo su tokiu ir tokiu, betgi tai neteisinga, jis buvo melagingai 
apkaltintas. Be jo aš neturiu nieko artimo, kas rūpintųsi mani- 
mi, ir prašau tavęs išleisti jį iš kalėjimo“. Valis perskaitęs laiškelį 
pažvelgė į moterį, ir jo širdį užplūdo meilė jai. 

— Užeik į mano namus, ir aš liepsiu paleisti tavo brolį! 

— O pone, aš svetimšalė ir neturiu teisės įeiti į kieno nors 
namus! 

— Tik tuomet paleisiu tavo brolį, kai užeisi pas mane, kad 
galėčiau patenkinti su tavim savo aistrą, — spyrėsi valis. 

— Jei šito nori, pats ateik pas mane — puikiai praleisi laiką! 


317 


593 naktis 


— O kur tu gyveni? 

Moteris pasakė kur gyvenanti ir nuėjusi pas kadį tarė: 

— O pone, valis pasodino į kalėjimą mano brolį, tačiau jis 
apkaltintas melagingai, jis niekuo nekaltas, o be jo neturiu nieko, 
kas rūpintųsi manim, todėl meldžiu tavo pagalbos — paprašyk 
valį, kad paleistų mano brolį! 

Pažvelgė kadis į moterį ir pamilo ją, tad pamąstęs tarė: 

— Užeik į mano namus ir pailsėk, kol aš išsiaiškinsiu, koks 
ten reikalas, ir sužinosiu, už kokį užstatą jį paleistų. Paskui mudu 
patenkinsim savo aistrą, ir aš uždėsiu už tave reikiamą sumą, 
kad paleistų tavo brolį! 

— Jei šitaip elgiesi tu, o pone, kaip galima smerkti kitus! 

— Kad neužeini, gali sau drožti šalin! — sušuko kadis. 

— Bus taip, kaip tu nori! Tik mano namuose tai padaryti būtų 
geriau, nes pas tave pilna vergų ir tarnų, gali viskas iškilti aikštėn. 
Aš moteris ir nieko neišmanau apie tuos reikalus, bet būtiny- 
bė verčia! 

— O kur tu gyveni? 

Moteris pasakė kur gyvenanti ir sutarė susitikti tą pačią dieną 
kaip ir su valiu. T'uomet ji nuėjo pas vizirį ir paprašė išlaisvinti 
jo brolį, o tas ėmė ją vilioti ir tarė: 

— Kai patenkinsiu su tavim savo geismą, tuomet paleisiu tavo 
brolį! 

— Jei labai šito nori, ateik į mano namus — jie geriau mus 
paslėps nuo smalsių akių, — atsakė moteris ir sutarė susitikti su 
juo tą pačią dieną. 

O paskui moteris nuėjo pas karalių ir paprašė išlaisvinti jos 
brolį. 

— O kas jį įkalino? — paklausė karalius. 

— Valis, — atsakė moteris, ir kai karalius išgirdo jos balsą, 
meilė pervėrė jam širdį, ir jis pakvietė ją į vidų pailsėti, kol jis 
išlaisvinsiąs brolį. 

— O karaliau, negaliu aš tau atsakyti, ir jei manęs užsigei- 
dei, vadinasi, tokia jau mano laiminga dalia. Ateik pas mane, 
pagerbk mano namus, kaip yra pasakęs poetas: 


Ar matei, ar girdėjai, o bičiuli mieliausias, 
Kad mane aplankytų tas, kursai šlovingiausias? 

— Neprieštarauju tavo įsakymui, — tarė karalius, ir moteris 
sutarė su juo susitikti tą pačią dieną... 
Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt ketvirtoji 
naktis 


Kai atėjo penki šimtai devyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad moteris sutarė su- 
sitikti su karalium tą pačią dieną kaip ir su valiu, kadžiu ir 
viziriu. Paskui ji nuėjo pas dailidę ir paprašė: 

— Padaryk man keturių skyrių spintą, kad tie skryiai būtų 
vienas virš kito, ir kiekvienas turėtų užrakinamas duris. Kick pra- 
šytum už tą darbą? 

— Keturių dinarų, bet jeigu tu, o ponia, sutiksi pergulėti su 
manim, nieko neimsiu. 

— Jei tai neišvengiama, tai padaryk penkių skyrių spintą! 

— Mielai! — sutiko dailidė, tad moteris palaukė, kol jis pa- 
dirbo spintą, ir nusigabeno ją namo, o užmokesčio dailidė turėjo 
ateiti tą pačią dieną kaip ir kiti. 

Pastačiusi spintą svečių kambaryje, moteris nunešė dažyto- 
jui ketverius rūbus, kad tas nudažytų kickvieną vis kitokia spalva, 
o pati ėmė ruošti valgius, gėrimus, merkti gėles ir smilkyti smil- 
kalus. 

Pasimatymo dieną ji apsivilko prašmatniausius drabužius, pa- 
sidabino brangiais papuošalais ir pasikvėpino, kambarį išklojo 
nuostabiausiais kilimais ir sėdo laukti. Pirmasis atėjo kadis. Pa- 
mačiusi jį, moteris atsistojo, pabučiavo žemę prie jo kojų ir 
paėmusi už rankos nusivedė ant guolio, ėmė meilintis atsigulusi 
greta, o kai kadis įsigeidė meilės, ji tarė: 

— Pone, persirenk štai šitais geltonais marškiniais, o ant galvos 
vietoj turbano užsigobk šią skraistę. Aš einu atnešiu valgymų, 
o kai grįšiu, gausi viską, ko geidi! 

Kadžiui persirengus, ji paslėpė jo rūbus, tik staiga kažkas pa- 
sibeldė į vartus. 

— Kas čia beldžia? — sušuko sunerimęs kadis. 

— Mano vyras! 

— Ką gi daryti, kaip pabėgti? 

— Nebijok, — tarė moteris, — aš paslėpsiu tave spintoje! 

Ir ji užrakino kadį apatiniame spintos skyriuje. "Tuomet at- 
kėlė vartus, įleido valį ir nusivedusi į tą patį guolį ėmė meilintis 
ir glamonėti jį, o paskui tarė: 

— O vali, ši vieta — tavo vieta, šis namas — tavo namas, o 
aš — tavo vergė. Liksi pas mane visai dienai, tad nusimesk savo 
rūbus ir apsirenk šiais raudonais marškiniais! — Kai persirengęs 
valis ištiesė į ją ranką, moteris tarė: — O pone, ši diena — ta- 
vo diena, ir niekas jos nesidalys su tavim, tad būk maloningas 
ir parašyk raštelį, kad išleistų iš kalėjimo mano brolį. Tik tuomet 
nurims mano širdis! 

Valis sutiko ir parašė savo iždininkui tokį laiškelį: „Kai tik 
perskaitysi šį laišką, tučtuojau paleisk į laisvę tokį ir tokį, vyk- 
dyk kiekvieną laiško įteikėjo pageidavimą“. 

Moteris paslėpė užantspauduotą laišką ir vėl ėmė glamonėtis 
su valiu, tik staiga kažkas pasibeldė į duris. 

— Kas ten galėtų būti?! — sušuko valis. 

— Mano vyras! 

— Ką gi man daryti? 

— Lisk į šią spintą, o aš atsikračiusi vyro tuoj ateisiu pas tave! 

Ji uždarė valį antrame spintos skyriuje, o ten tupintis kadis 
girdėjo visą jų pokalbį. 

Atrakinusi vartus, moteris įleido vizirį, pabučiavo žemę prie 
jo kojų ir pasveikino maloniausiais žodžiais. Paskui pasodino jį 
guolyje ir tarė: 

— Nusimesk drabužius ir apsivilk šiuos marškinius — jie tau 
nespaus pečių! 

Ji aprengė vizirį žydrais marškiniais, ant galvos užmaukšli- 
no raudoną kepurę ir atsigulusi šalia ėmė jį glamonėti. Viziris 
panoro meilės, bet ji švelniai vis išsisukdavo sakydama: 

— Kur skubėti? Šitai nuo mūsų nepabėgs! 

Staiga pasigirdo beldimas į vartus, ir moteris, užrakinusi išsi- 
gandusį vizirį trečiame spintos skyriuje, nuėjo atidaryti. Pamačiusi 
karalių, moteris pabučiavo žemę prie jo kojų, paėmė už rankos 
ir nusivedė į guolį sakydama: 

— Tu labai pagerbei mane, o karaliau, ir viso pasaulio turtai 
neverti vieno tavo žingsnio mano namuose... 
Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt penktoji 
naktis 


Kai atėjo penki šimtai devyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad moteris sakydama 
gražius žodžius nusivedė karalių į guolį ir tarė: 

— Pailsėk, mano pone, nusimesk rūbus ir apsivilk šiais marš- 
kiniais! 

Ji paėmė karaliaus rūbus, kurie kainavo tūkstantį dinarų, ir 
padavė jam nudriskusius marškinius, kurie daugių daugiausia bu- 
vo verti dešimties dirhemų, o paskui ėmė linksminti jį ir meilintis. 
Spintoje užrakinti vyrai girdėjo kiekvieną žodį, tačiau patys prakal- 
bėti negalėjo. Kai karalius ranką ištiesė į moterį, kad patenkintų 
savo aistrą, ji tarė: 

— Šitai niekur nepabėgs, o pone, aš esu tavo vergė! 

Staiga pasigirdo beldimas, ir karalius sušuko: 

— Nuvaryk jį gražiuoju, arba aš nuvarysiu jėga! 

— Luktelėk, karaliau, kol aš gudrumu atsikratysiu to, kuris 
nori įeiti, o tu dabar pasislėpk! — ir ji užrakino karalių ketvir- 
tame spintos skyriuje. 

Įleidusi dailidę, moteris tarė: 

— Kokią gi tu man spintą padarei? Štai šis skyrius per siauras! 

— O ponia, jis pakankamai platus! 

— Visai siauras, net tu pats netilptum jame! 

— Tame skyriuje tilptų keturi vyrai! — sušuko dailidė ir įsi- 
rabždino vidun, o moteris jį brakšt ir užrakino. Tuomet paėmusi 
valio raštelį nunešė jį iždininkui, ir tas tučtuojau paleido jos my- 
limąjį. Kai moteris papasakojo ką padariusi, jaunuolis tarė: 

— Kur gi mums dabar dingti? 

— Reikia bėgti į kitą miestą, — atsakė moteris, — čia pasi- 
likti nebegalima! 

Jie skubiai pasiėmė visą savo mantą, sukrovė ant kupranu- 
garių ir iškeliavo. 

O tie vyrai, užrakinti spintoje, ilgai tūnojo netardami nė žo- 
džio. Paskui jie užsimanė šlapintis, o juk to reikalo atidėti 
negalima, tad dailidė paleido čiurkšlę ant karaliaus, tas ant vi- 
zirio, viziris užliejo valį, o tas vos nenuskandino kadžio, kuris 
neišlaikęs sušuko: 

— Kas gi čia per velniava! Maža to, kas atsitiko, dar šlapi- 
nasi man ant galvos! 

Visi atpažino kadžio balsą, paskui ėmė garsiai piktintis va- 
lis ir viziris, tik karalius tylėjo, nes labai nenorėjo išsiduoti esąs 
čia. Galop viziris sušuko: 

— Prakeiktoji moteris, ką ji su mumis padarė! Atsiviliojo visus 
karalystės didžiūnus, trūksta tik karaliaus! 

Tuomet karalius neišlaikė ir sušuko: 

— Tylėkite! Aš pirmasis pakliuvau į tos pasileidėlės pinkles! 

— O aš? — atsiliepė dailidė. — Kokia mano nuodėmė? Aš 
padariau jai spintą už keturis aukso dinarus ir atėjau užmokesčio, 
o ji užrakino mane, apgaule įviliojusi į spintą! 

Taip jiems besikalbant, staiga įėjo kaimynai. Mat jie paste- 
bėjo, kad namas tuščias ir nebylus, nesimato nė gyvos dvasios, 
o dar visai neseniai jame gyveno žmonės, tad ir nusprendė pa- 
žiūrėti, ar neatsitiko kas bloga. Išgirdę keistus garsus ir dejones, 
sklindančias iš spintos, kaimynai pamanė, kad ten sėdi džinas, 
ir vienas Žmogus tarė: 

— Reikia apkrauti tą spintą malkomis ir sudeginti! 

— Nedarykite šito! — sušuko kadis... 

Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt šeštoji 
naktis 


Kai atėjo penki šimtai devyniasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad išgirdęs, jog kaimynai 
nori sudeginti spintą, kadis sušuko: 

— Nedarykite šito! 

Kaimynai susižvalgė ir tarė: 

— IDžinai dažnai kalba žmogaus balsu! 

Tuomet kadis pasakė šį tą iš Korano ir tarė: 

— Prieikite prie spintos, kurioje mes sėdim! Mūsų čia daug! 

Priėję kaimynai paklausė, kas jie tokie ir kaip ten patekę, ir 
kadis papasakojo jiems visą istoriją. Tuomet vyrai pakvietė dai- 
lidę, tas kiek pasikrapštęs atidarė visus spintos skyrius ir išleido 
kalinius, o jie buvo su tais rūbais, kuriuos davė jiems moteris, 
ir pažvelgę vienas į kitą prapliupo kvatotis. Paskui jie apėjo visą 
namą, tačiau moters nerado nė pėdsako, tad pasiuntė žmones 
kiekvienas į savo namus drabužių atnešti. 

Pažvelk, o karaliau, kaip klastingai pasielgė toji moteris! 


Dar girdėjau, kad gyveno kartą žmogus, kuris norėjo pamatyti 
Galybės naktį. Sykį jis pažvelgė į nakties dangų ir išvydo an- 
gelus, kai atsivėrė dangaus vartai, ir kad visa lenkiasi jiems. Ir 
tarė Žmogus savo pačiai: 

— Alachas parodė man Galybės naktį, o man buvo pasakyta, 
kad ją pamatęs ir sukalbėjęs tris maldas, galėsiu prašyti trijų da- 
lykų. Patark, ko man prašyti! 

— Prašyk, kad Alachas padidintų tavo vyrišką įnagį! 

Vyras paprašė, ir jo įnagis tapo didumo sulig aguročiu, žmo- 
gus vargiai beišgalėjo jį nešioti, o žmona klykdama bėgdavo šalin, 
kai jis įsigeisdavo pasimylėti. 

— Ką gi dabar daryti? — paklausė vyras. — Tai tu, apimta 
aistros, pašnibždėjai man tokį prašymą! 

— Aš nenoriu, kad jis būtų toks ilgas! — sušuko žmona. 

"Tuomet vyras pakėlė akis į dangų ir tarė: 

— O Dieve, išgelbėk mane iš tos bėdos! 

Ir vyras liko visai be įnagio, ten pasidarė tuščia. 

— Tu man nebereikalingas, jei neturi įnagio! — tarė žmona. 

— Viskas per tavo kvailą galvą! — sušuko vyras. — Galėjau 
Alachą prašyti trijų dalykų, kurie būtų man atnešę turtus ir laimę, 
o dabar du prašymai prapuolė, liko tik vienas! 

— Pasimelsk Alachui, kad taptum toks, koks buvai! — tarė 
žmona. 

Žmogus pasimeldė ir vėl tapo toks, koks buvo. 

Šią istoriją, o karaliau, aš papasakojau, kad įrodyčiau, jog 
moterys kvailos, menko proto ir nuolat rezga piktybes. Tad ne- 
klausyk jų žodžių ir nežudyk savo sūnaus! 

Ir karalius nusprendė palikti sūnų gyvą. 

Septintąją dieną atėjo pas karalių toji vergė klykdama. Ji įkūrė 
didelį laužą, ir žmonės jėga atitempė ją pas karalių. 

— Kodėl tu taip padarei? — nustebo karalius. 

— Aš šoksiu į laužą, jei tu nenubausi savo sūnaus! Gyvenimas 
man tapo nebemielas, ir prieš ateidama čionai aš išdalijau vi- 
sus pinigus ir parašiau testamentą, o kai mirsiu, tu labai gailėsies, 
kaip gailėjosi karalius, nubaudęs sargę! 

— O kaip ten buvo? — paklausė karalius, ir vergė ėmė pa- 
sakoti. 


Seštasis vergės pasakojimas 


Girdėjau, o karaliau, gyveno sykį moteris, dievobaiminga ir 
dora, užeidavo ji į vieno karaliaus rūmus, ir ten visi džiaugdavosi 
jos atėjimu, nes tikėjo, jog ji nešanti laimę. Ir štai kartą ji at- 
ėjo kaip paprastai ir atsisėdo šalia karalienės, o toji padavė jai 
tūkstančio dinarų vertės vėrinį ir tarė: 

— Pasaugok jį, kol grįšiu iš pirties! 

Karalienei išėjus, moteris pakišo vėrinį po maldų kilimėliu 
ir ėmė melstis, tačiau prispyrė ją reikalas išeiti, o tuo metu at- 
skrido paukštis, ištraukė tą vėrinį ir įmetė į grindų plyšį rūmų 
kampe. Grįžusi moteris toliau meldėsi; netrukus įėjo karalienė, 
gaivi po pirties, ir paprašė atiduoti vėrinį. Moteris ėmė ieško- 
ti, tačiau niekur jo neradusi tarė: 

— Prisiekiu Alachu, čionai niekas nebuvo užėjęs! Aš padė- 
jau vėrinį po maldų kilimėliu, ir gal koks nors tarnas, nutykojęs, 
kad susikaupusi meldžiuosi, paėmė jį! 

Karalius, sužinojęs visą šią istoriją, liepė Žmonai kankinti mo- 
terį ugnimi ir skaudžiai nuplakti... 

Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt septintoji 
naktis 


Kai atėjo penki šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad sužinojęs tą istori- 
ją, karalius liepė kankinti moterį ugnimi ir skaudžiai nuplakti, 
tačiau ji tvirtino nežinanti, kur vėrinys. Paskui ji buvo surakinta 
grandinėmis ir įmesta į kalėjimą. 

Vieną dieną karalius su karaliene sėdėjo savo rūmuose prie 
baseino, ir karaliaus žvilgsnis, klaidžiodamas aplink, užkliudė 
paukštį, kuris traukė vėrinį iš plyšio kampe. Prišokus vergė čiupo 
vėrinį ir atnešė karalienei, tuomet jie suprato, kad saugojusi vėrinį 
moteris nekalta, ir ėmė baisiai apgailestauti, kad taip neteisin- 
gai su ja pasielgė. Karalius liepė atvesti tą moterį, o pamatęs 
ją prišoko, pabučiavo į kaktą ir ėmė verkdamas atsiprašinėti, 
galop davė jai krūvą pinigų. Bet moteris pinigų atsisakė, atlei- 
do jam ir išėjusi iš rūmų prisiekė sau, kad niekuomet daugiau 
neužeis į jokius namus. Ir ji vaikščiojo po kalnus ir slėnius gar- 
bindama didįjį Alachą iki paskutinės savo dienos. 


Dar girdėjau, o karaliau, štai ką pasakojant apie vyrų klas- 
tas. Kartą du balandžiai, patelė ir patinėlis, žiemą prisinešė į lizdą 
kviečių ir miežių grūdų, o kai atėjo vasara, grūdai išdžiūvo, jų 
tarytum sumažėjo. Patinėlis tarė: 

— Tai tu sulesei grūdus! 

— Prisiekiu Alachu, nė neparagavau! — atsakė patelė. 

Tačiau jis nepatikėjo, puolė ją plakti sparnais, kapoti snapu 
ir galop užmušė. Kai atėjo drėgni orai, grūdai išbrinko, ir jų vėl 
buvo kaip buvę. Suprato patinėlis, kad be kaltės užmušė savo 
pačią, ir labai to gailėjosi, bet jau buvo per vėlu. Jis atsigulė 
greta, nustojo valgyti ir gerti, galop susirgo ir mirė. 

Dar girdėjau pasakojant, kad gyveno sykį karalaitė, kuriai gro- 
žiu prilygti negalėjo jokia mergina visame pasaulyje, ir niekas 
taip nesužeisdavo vyrams širdžių kaip ji. Visų karalių sūnūs pir- 
šosi jai, bet ji visiems atsakė, o vardu ji buvo ad Datma. Ji taip 
sakė: 

— Tekėsiu tik už to, kuris nugalės mane kovoje, o jei nu- 
galėsiu aš, paimsiu jo žirgą, ginklus ir drabužius, o ant kaktos 
jam parašysiu: „Tokia ir tokia jį nugalėjo“. 

Daug karalaičių atvykdavo grumtis su ja, bet visi pralaimė- 
davo ir grįždavo namo su išdeginta žyme kaktoje. 

Išgirdo apie ją persų karaliaus sūnus, vardu Bachramas, ir 
atkeliavo pas ją su visa svita. Jis įteikė jos tėvui neregėtą do- 
vaną iš savo tėvo lobyno ir pasiuntė savo vizirius prašyti dukters 
rankos. 

— O vaike mano, — atsakė karalius, — neklauso manęs ad 
Datma, ji prisiekė tekėsianti tik už to, kuris apgalės ją kovoje! 

— Aš atvykau čia žinodamas šią sąlygą! — tarė karalaitis. 

— Tuomet rytoj tu su ja susiimsi! 

Ad Datma, sužinojusi apie jaunikį, užsidėjo šarvus ir išėjo 
į kovos lauką, kur jos laukė Bachramas su puikiais šarvais, tvirtai 
sėdintis balne. Susirinko galybė žmonių pažiūrėti kovos, ir du 
raiteliai pasileido vienas į kitą. Jie grūmėsi ilgai, ir ad Datma, 
pirmą sykį pajutusi vyrišką jėgą ir narsą, išsigando, kad kara- 
laitis ją nugalės ir apgėdys susirinkusiųjų akyse, tad sugalvojo 
gudrybę. Ji atsidengė veidą, ir karalaičiui pasirodė, jog nušvi- 
to dar viena saulė, jis sumišo, jėga ir ryžtas išgaravo. Tai 
pastebėjusi karalaitė suragino žirgą, puolė jį ir ištrenkė iš bal- 
no, O jis net nesuprato, kas su juo darosi. Tuomet mergina 
paėmė jo žirgą, ginklus ir drabužius ir išdeginusi žymę paleido. 

Atsipeikėjęs iš alpulio karalaitis nieko burnon neėmė ir akių 
nesumerkė iš sielvarto, o jo širdį užvaldė meilė. Savo svitą jis 
išsiuntė namo ir parašė tėvui, kad negrįš, kol nepasieks tikslo, 
antraip numirs. Tėvas labai susikrimto, perskaitęs tą laišką, ir 
norėjo sūnui į pagalbą pasiųsti karių, tačiau viziriai atkalbėjo, 
patarę būti kantriam. 

O karalaitis sumanė gudrumu įveikti ad Datmą. Jis apsimetė 
seniu, nuėjo į sodą, kur karalaitė dažnai būdavo, ir susitikęs so- 
dininką tarė: 

— Aš esu svetimšalis, nuo jaunystės dirbu žemę ir prižiūriu 
gėles, išmanau tokius dalykus, kurių niekas daugiau neišmano! 

Nudžiugo sodininkas ir priėmė jį padėjėju. Vieną dieną su- 
gužėjo į sodą vergai, vedini mulais, apkrautais kilimais ir indais, 
ir karalaičiui paklausus, kas tai, atsakė, jog karalaitė ruošiasi ateiti 
į sodą. Tuomet Bachramas išdėliojo prieš save atsivežtus iš savo 
šalies papuošalus ir drabužius, o pats ėmė drebėti neva iš se- 
natvės... 

Tuo tarpu išaušo rytas, ir Šachrazada nutraukė pasakojimą. 

Penki šimtai devyniasdešimt aštuntoji 
naktis 


Kai atėjo penki šimtai devyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad persų karalaitis ap- 
simetė seniu ir atsisėdo sode, išdėliojęs priešais save papuošalus 
ir prabangius drabužius. Netrukus pasirodė eunuchai ir vergės, 
o karalaitė tarp jų žengė lyg mėnuo tarp žvaigždžių. Jos vaikš- 
tinėjo, linksminosi ir skynė vaisius, ir staiga pamatė senį, sėdintį 
po medžiu, iš senatvės drebančiom rankom ir kojom, o prieš 
ji gulėjo karališki drabužiai ir brangenybės. Nustebusios merginos 
ėmė klausinėti, ką jis darys su tais papuošalais. 

— Už juos norėčiau vesti vieną kurią iš jūsų, — atsakė ka- 
ralaitis. 

— O ką tu darysi vedęs? — ėmė juoktis merginos. 

-— Pabučiuosiu žmoną į kaktą ir išsiskirsiu! 

— Aš ištekinu už tavęs štai šią merginą, — tarė karalaitė, ir 
jis atsistojo remdamasis lazda, nuklibikščiavo prie tos merginos, 
pabučiavo ją į kaktą ir atidavė brangenybes. 

Mergina nudžiugo, o paskui jos nuėjo namo. Kitą rytą 
merginos vėl atėjo į sodą ir pamatė tą patį senį, tik papuoša- 
lų ir brangenybių buvo dar daugiau nei vakar. Karalaitė ištekino 
už jo kitą merginą, senis pabučiavo ją į kaktą, atidavė papuo- 
šalus ir nuėjo sau. Vakare karalaitė galvoja: „Aš turiu daugiau 
teisių į tas brangenybes ir drabužius, ir man juk neatsitiks nieko 
blogo!“ 

Rytą, vos saulei patekėjus, karalaitė persirengė vergės rūbais, 
paslapčiom nuėjo pas senį ir tarė: 

— O seneli, aš — karalaitė, ar nori mane vesti? 

— Mielai, — atsakė karalaitis, išėmė iš skrynios dar branges- 
nius papuošalus ir drabužius nci anądien, padavė juos karalaitei 
ir priėjo prie jos pabučiuoti į kaktą. Ji jautėsi visiškai saugi ir 
rami, tik staiga karalaitis čiupo ją, parvertė ant žemės ir atėmė 
nekaltybę. Paskui jis paklausė: 

— Negi tu manęs nepažinai? 

— Kas tu? 

— Bachramas, persų karaliaus sūnus, dėl tavęs aš palikau savo 
tėvynę ir artimuosius! 

Mergina atsistojo ir tylėdama, nė nepažvelgusi į jį, nuėjo sa- 
kydama sau: „Net jei užmuščiau dabar jį, iš to nebūtų jokios 
naudos!“ Kiek pagalvojusi ji suprato, kad vienintelė išeitis jai — 
pabėgti su persų karaliaus sūnumi į jo kraštą, tad ji pasiėmė savo 
brangenybes, visus pinigus ir pasiuntė žmogų pasakyti, kad ir 
jis padarytų tą patį. Jie susitarė, kitą naktį sėdo ant eiklių žir- 
gų ir pasileido kiek įkerta jo šalies link. 

Kai Bachramo tėvas sužinojo juos atvykstant, nepaprastai nu- 
džiugo ir išėjo pasitikti su visa savo svita. Po keleto dienų jis 
pasiuntė ad Datmos tėvui prašmatniausių dovanų ir laišką, ku- 
riame rašė, kad ad Datma yra pas jį, ir reikalavo jos kraičio. 
Merginos tėvas nudžiugo sužinojęs tai, labai maloniai ir pagarbiai 
priėmė pasiuntinius, atgabenusius dovanas ir laišką, ir pasikvietęs 
teisėją surašė savo dukters ir persų karalaičio vedybų popierius, 
o paskui išsiuntė turtingą kraitį. Ir Bachramas su ad Datma gy- 
veno ilgai ir laimingai. 

Matai, o karaliau, kokias klastas rezga vyrai moterims! Aš 
kol gyva reikalausiu nubausti savo skriaudėją! 

Ir karalius liepė nužudyti sūnų. 


Tuomet atėjo septintasis viziris ir tarė: 

— O karaliau, luktelėk, paklausyk mano patarimo! Tas, kuris 
laukia ir neskuba, gauna tai, ko nori, o tam, kuris skuba, ten- 
ka tik apgailestauti. Aš girdėjau, kaip toji moteris įkalbinėjo tave 
padaryti baisų dalyką, bet apie moterų klastas aš žinau daugiau 
nei kas kitas ir visai neseniai girdėjau pasakojimą apie senę ir 
pirklio sūnų. 

— O kaip ten buvo? — paklausė karalius, ir viziris ėmė pa- 
sakoti. 


Septintojo vizirio pasakojimas 


Gyveno sykį turtingas pirklys ir turėjo sūnų, kurį labai mylėjo. 
Vieną dieną sūnus tarė: 

— O tėve, turiu prašymą, prižadėk, kad patenkinsi jį ir tuo 
mane nudžiuginsi! 

— Viską duosiu tau, ko tik nori, nors tai būtų mano akių 
šviesa. Sakyk! 

— Duok man pinigų, tėve, noriu su kitais pirkliais nukeliauti 
į Bagdadą ir pamatyti kalifų rūmus. Tick daug esu apie juos gir- 
dėjęs, kad būtinai noriu savo akimis pamatyti! 

— O sūnau, kas bus su manim tau išvykus? 

— Būtinai turiu ten nukeliauti, nesvarbu, tu leisi ar uždrausi! 
Mano širdį kamuoja ilgesys, kuris praeis tik nukeliavus į Bag- 
dadą... 


Tuo tarpu išaušo rytas, ir Šachrazada nutraukė pasakojimą. 


Penki šimtai devyniasdešimt devintoji 
naktis 


Kai atėjo penki šimtai devyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad pirklio sūnus pasakė 
tėvui, jog būtinai turįs nukeliauti į Bagdadą, ir tas matydamas, 
kad nieko daugiau negalima padaryti, surinko jam prekių už tris- 
dešimt tūkstančių dinarų ir išleido į kelionę su pirkliais, kuriuos 
gerai pažinojo, paprašęs globoti sūnų. 

Kai atvyko į Bagdadą, jaunuolis nuėjo į prekyvietę ir pamatęs 
puikų namą su įvariaspalvio marmuro grindimis ir mėliu tapy- 
tomis lubomis nusprendė jį išsinuomoti. 

— Kokia mėnesio kaina? — paklausė jis vartų sargą. 

— Dešimt dinarų. 

— Tu rimtai sakai ar juokiesi iš manęs? 

— Prisiekiu Alachu, sakau gryną tiesą! Kiekvienas, apsigyvenęs 
šiame name, išbūna tik savaitę ar dvi. 

—- Kodėl? 

— Vaike mano, iš čia kiekvienas išeina ligonis ar miręs, o 
kodėl taip yra, niekas nežino. Tad niekas nedrįsta jame apsigy- 
venti, ir nuomos kaina nukrito iki dešimties dinarų. 

Jaunuolis labai nustebo tai išgirdęs ir sušuko: 

— Čia būtinai turi būti kas nors, kas atneša ligą ar mirtį! 

O paskui, kiek pamąstęs ir pasikliaudamas Alachu, apsigy- 
veno tame name. Jis ėmė pardavinėti ir pirkti, taip praėjo kuris 
laikas, bet jam nieko neatsitiko. 

Sykį jis sėdėjo prie to namo vartų ir pamatė ateinančią Ži- 
lą senę, panašią į dėmėtąją gyvatę. Ji ėjo garsiai garbindama 
Alachą ir rinkdama nuo kelio akmenis ir kitas kliūtis, o pama- 
čiusi sėdintį jaunuolį, sustojo ir įsistebeilijo į jį. 

— Negi esi mane anksčiau mačiusi, o moteriške? — paklausė 
jaunuolis. 

Išgirdusi jo žodžius, senė skubiai priėjo artyn ir paklausė: 

— Kiek laiko tu gyveni šiuose namuose? 

— Du mėnesius. 

— Štai kodėl ir stebiuosi! Aš nesu tavęs mačiusi, vaike mano, 
bet visi, apsigyvenę čia, susirgdavo arba mirdavo, ir aš neabejoju, 
kad tu savo jaunystę stumi į pavojų. Negi nebuvai užlipęs vir- 
šun ir nežvelgei ten iš balkono? 

Ir senė nuėjo, o jaunuolis ėmė mąstyti apie tai, ką ji pasa- 
kė, ir tarė sau: „Aš nebuvau užlipęs viršun ir nežinojau, kad 
apskritai ten yra balkonas“. Tučtuojau įėjo vidun ir ėmė vaikš- 
tinėti po kambarius, kol galop viename kampe užtiko mažas 
dureles, aptrauktas voratinkliu. „Gal todėl voras čia nuraizgė tin- 
klą, kad už tų durų slypi pražūtis?“ — pamanė jaunuolis, tačiau 
pasikliovė didžiuoju Alachu prisiminęs, kad be Alacho valios nie- 
kas jam nepakenks, tad atidarė dureles. Jis pamatė laiptus ir 
užlipęs viršun iš tikro surado balkoną. O priešais stovinčio namo 
balkone, iškilusiame virš viso Bagdado, jis pamatė merginą, gražią 
kaip hurija. Ji pavergė jo širdį ir protą, palikusi jam Aijubo kan- 
čias ir Jakubo“? sielvartą. Paskui jis pamanė: „Gal gyvenusiems 
čia žmonėms liga ar mirtis ateidavo per šią moterį? Protas iš- 
garavo, ir aš nebežinau, kur ieškoti išsigelbėjimo!“ Jis nusileido 
žemyn svarstydamas, ką dabar daryti, bet niekur nerado ra- 
mybės, tad išėjo prie vartų ir staiga mato — eina toji senė 
garbindama Alachą. Jaunuolis atsistojo, palinkėjo jai ramybės ir 
tarė: 

— O motinėle, aš buvau sveikas ir ramus, tačiau paklausiau 
tavo patarimo ir užlipęs į tą balkoną pamačiau tai, kas aptemdė 


“ Aijubas ir Jakubas — bibliniai Jobas ir Jokūbas, 
kurie minimi ir Korane. 

man protą. Aš pražūsiu, ir tik tu gali pagydyti nuo šios ligos! 

Nusijuokusi senė atsakė: 

— Nieko blogo tau neatsitiks, jei panorės didysis Alachas! 

Tuomet jaunuolis ištiesė jai šimtą dinarų sakydamas: 

— Imk juos, motinėle, ir elkis su manim kaip išmanai, tik 
paskubėk man padėti, nes prisikėlimo dieną būsi apkaltinta dėl 
mano mirties! 

— Mielai padėsiu tau! Bet ir tu man pagelbėk: nueik į šil- 
ko prekyvietę, paklausk Abu '| Fatcho ibn Kaidamo krautuvėlės 
ir pasakyk jam: „Parduok man skraistę, išpieštą auksu“. Puikesnės 
skraistės nėra visame Bagdade, mokėk už ją tiek, kiek prašys 
pirklys, ir parsinešk namo. O aš ateisiu rytoj, jei leis didysis Ala- 
chas! 

Senė nuėjo, o jaunuolis kiaurą naktį prasivartė lyg ant adatų. 
Anksti rytą jis nuėjo į šilko turgų, susirado Abu '1 Fatcho 
krautuvėlę ir įėjo vidun. Pirklys turėjo daug tarnų, turtų, buvo 
protingas ir išvaizdus, ir jo laimę vainikavo toji moteris, kuriai 
lygių neturi nė karalių sūnūs. Jaunuolis pasveikino pirklį ir 
tarė: 

— Noriu pamatyti tokią ir tokią skraistę! 

Vergas atnešė ryšulį ir jį išrišęs pirklys ištraukė keletą skrais- 
čių, nuo kurių akys raibte raibo. Jaunuolis už penkiasdešimt 
dinarų nupirko tokią, kokią buvo nurodžiusi senė, ir laimingas 
parėjo namo... 

Tuo tarpu išaušo rytas, ir Šachrazada nutraukė pasakojimą. 


Šešišimtoji naktis 


Kai atėjo šešišimtoji naktis, Šachrazada tęsė: 

Pasakojama, o laimingasai karaliau, kad jaunuolis parsinešė 
namo auksu išpieštą skraistę ir senei atėjus padavė ją. Senė liepė 
atnešti rusenančių žarijų ir pradegino skraistės kampą, paskui 
sulankstė ją kaip pirma ir nuėjo į Abu 1 Fatcho namus. Senė 
draugavo su tos moters motina, tad pasibeldusi į vartus pasiprašė 
įleidžiama apsiplauti ir pasimelsti. Moteris leido, senė apsi- 
plovė ir kiek pasimeldusi vienam kambary įėjo pas moterį ir 
tarė: 

— O dukra, ten, kur aš meldžiausi, vaikštinėjo tarnai, toji vieta 
nešvari, ir mano maldos nuėjo perniek. Parodyk man kitą vietą, 
kur galėčiau pasimelsti. 

— Tuomet kalbėk maldas prie mano patalo! 

Senė vėl ėmė melstis ir kai moteris nusisuko, kyštelėjo skraistę 
jai po pagalve, baigė maldą ir padėkojusi išėjo. 

Vakare grįžo pirklys, tos moters vyras, ir atsisėdo ant patalo, 
o pavalgęs atsirėmė į pagalvę, tik staiga pastebėjo kažką kyšant. 
Pirklys ištraukė skraistę ir pažinęs ją ėmė įtarinėti žmoną, kad 
toji bus palinkusi į jaunuolį. Jis paklausė: 

— Iš kur ši skraistė? 

Moteris prisiekinėjo visokiomis priesaikomis, kad pas ją niekas 
nebuvo užėjęs, ir pirklys nutilo bijodamas gėdos, nes jis buvo 
garsus žmogus Bagdade, kalifo vaišių bendrininkas. Toji moteris 
buvo vardu Machzija, ir pirklys tarė jai: 

— Tavo motina serga, jai skauda širdį, ir visos kaimynės rau- 
da prie jos. Ji šaukiasi tavęs! 

Machzija nuskubėjo pas motiną ir rado ją visai sveiką, o kol 
jos kalbėjosi, atėjo nešikai ir sunešė visus jos daiktus, buvusius 
pirklio namuose. Motina paklausė: 

— O dukrele, kas atsitiko? 

Moteris nieko nesakė, ir motina pravirko iš tos graužaties, 
kad duktė išsiskyrė su vyru. 

Po kelių dienų atėjo senė neva savo draugės aplankyti, o pa- 
mačiusi Machziją tarė: 

— O dukrele, o mylimiausioji, kas gi atsitiko? 

Nuėjusi pas motiną, senė ėmė klausinėti, kodėl Machzija iš- 
siskyrusi, o paskui pažadėjo ištisas naktis melstis ir prašyti Alachą, 
kad suvestų juodu, ir davė tvirtą žodį po kelių dienų pati juos 
suvesti. Paskui senė nubėgo pas jaunuolį ir tarė: 

— Paruošk gražų kambarį ir visa kita, šįvakar aš atvesiu tą 
moterį! 

Jaunuolis puolė ruoštis ir tvarkytis, o senė nuėjusi pas mo- 
tiną tarė: 

— O sesele, pas mus vestuvės, leisk su manim savo dukte- 
rį, tegu pasilinksmina, gal atlėgs jai skausmas, o paskui aš 
parvesiu ją! e 

Motina sutiko, aprengė dukrą prašmatniausiais rūbais ir ly- 
dėdama iki vartų mokė senę: 

— Tik saugok, kad joks vyriškis neišvystų jos veido, juk ži- 
nai, kokią vietą pas kalifą užima jos vyras! Ir neužtruk ilgai! 

Senė nuvedė moterį į jaunuolio namus, o toji manė, kad čia 
ir bus švenčiamos vestuvės. Įėjusi į svečių kambarį... 

Tuo tarpu išaušo rytas, ir Šachrazada nutraukė pasakojimą. 


Šeši šimtai pirmoji naktis 


Kai atėjo šeši šimtai pirmoji naktis, Šachrazada tęsė: 

Pasakojama, o laimingasai karaliau, kad įėjusi į svečių kam- 
barį, Machzija išvydo nepaprasto grožio jaunikaitį, kuris pašokęs 
apkabino ją, ėmė bučiuoti jai rankas, ir visa tai — jaunikaitį, 
gėles, valgymus ir gėrimus — moteris palaikė sapnu. Senė, pa- 
stebėjusi jos sumišimą, tarė: 

— Alachas tave saugo, dukra mano! Nebijok, aš nė akimirkai 
neatsitrauksiu nuo tavęs! Tu tinki jam, o jis tinka tau! 

Moteris sumišusi atsisėdo, o jaunuolis tol gerinosi jai, juo- 
kino eilėmis ir pasakojimais, kol ji pralinksmėjo, ėmė šypsotis, 
valgyti ir gerti. Kai vynas mušė į galvą, ji paėmė liutnią ir už- 
dainavo, ir jos širdis palinko į jaunuolį, o jis ir be vyno apgirto 
iš tos laimės; senė tuomet paliko juos vienudu. 

Atėjusi rytą senė paklausė moterį: 

— Na, kaip praleidai naktį? 

— Puikiai, nes yra moterų, mokančių sąvadauti! 

— Kelkis dabar, eime pas tavo motiną! 

Jaunuolis, išgirdęs senės žodžius, įspaudė jai į delną šimtą 
dinarų, maldaudamas palikti moterį dar vienai nakčiai. 

"Tuomet senė nuėjo pas Machzijos motiną ir tarė: 

— Nuotakos motina įprašė tavo dukterį prisiekti, kad toji pa- 
bus pas ją dar vieną naktį. 

— Palinkėk joms abiems ramybės! Tegu pasilinksmina duktė, 
tegu neskuba, vyras jai suteikė tiek sielvartų! 

Taip senė septynias dienas apgaudinėjo Machzijos motiną, 
iš jaunuolio gaudama po šimtą dinarų, kol galop motina supykusi 
tarė: 


333 


Ž 601 naktis 


— Tučtuojau parvesk dukterį! Man kelia įtarimą tokios ilgos 
vestuvės! 

Senė nuėjo į jaunuolio namus ir išsivedė moterį, kol tas 
miegojo apsvaigęs nuo vyno. Motina pamačiusi dukterį labai nu- 
džiugo ir tarė: 

— Dukrele, aš baisiai nerimavau dėl tavęs ir užsipuoliau savo 
seselę, o dabar matau, kad be reikalo! 

— Atsiprašyk jos: ji buvo man nelyg tarnaitė ir vykdė visus 
mano norus, O jei ne, tu man daugiau ne motina ir aš tau dau- 
giau ne duktė! 

Ir motina tuojau pat susitaikė su sene. 

Nubudęs jaunuolis nerado šalia moters, tačiau jis buvo pa- 
tenkintas ir tuo, ką gavo. Tuomet įėjo senė ir tarė: 

— Na kaip, patiko mano gudrybės? 

— Tu puikiai sugalvojai ir padarei! 

— O dabar eime, ištaisysime ką sugadinę ir grąžinsime moterį 
jos vyrui, nes jie išsiskyrė tik per mano klastas! 

— Ką reikia daryti? — paklausė jaunuolis. 

— Nueisi į to pirklio krautuvę ir prisėdęs šalia pradėsi ko- 
kią nors šneką, o aš eisiu pro šalį; tada tu mane pamatęs čiupk 
už rankos, imk barti, grasinti ir reikalauti skraistės, o pirkliui taip 
pasakyk: „Ar pameni skraistę, kurią pardavei man už penkias- 
dešimt dinarų? Mano vergė žarijomis pradegino jos kampą, o 
aš daviau skraistę šiai senei, kad nuneštų kam nors užadyti, ir 
nuo tos dienos ncbemačiau jos daugiau!“ 

Taip jie ir sutarė. Jaunuolis nuėjo į krautuvėlę ir netrukus 
pamatė einančią senę su rožančium rankoje, tuomet jis pašoko, 
išbėgo į gatvę ir čiupęs senę už skverno įniko ją barti ir reikalauti 
skraistės. Aplink juos susirinko būrys žmonių ir ėmė teirautis, 
koks čia reikalas, ir jaunuolis papasakojo viską taip, kaip jį buvo 
mokiusi senė, o ji taip atsakė: 

— Šis jaunuolis sako tiesą! Taip, aš paėmiau skraistę ir užėjusi 
į vienus namus kyštelėjau ją kažkur, tačiau niekaip nepamenu, 
kokiuose namuose ir kur. O aš moteriškė neturtinga, išsigandau 
šio pono ir nesirodžiau jam aykse! 

Pirklys girdėjo visą tą pokalbį... 


"Tuo tarpu išaušo rytas, ir Šachrazada nutraukė pasakojimą. 

Šeši šimtai antroji naktis 


Kai atėjo šeši šimtai antroji naktis, Šachrazada tęsė: 

Pasakojama, o laimingasai karaliau, kad pirklys girdėjo jau- 
nuolio ir senės pokalbį, kuomet jie, kaip ir buvo sutarę, įrodė 
jo žmonos nekaltumą. Pirklys iškėlė rankas į dangų ir sušuko: 

— Alachas didis! Prašau atleidimo už savo nuodėmes ir bjau- 
rias mintis! 

Paskui jis priėjo prie senės ir paklausė: 

— Ar tu užeini ir į mano namus? 

— O vaike mano, — atsakė toji, — aš ir pas tave užeinu iš- 
maldos, tačiau apie tą skraistę niekur nieko negirdėjau. 

— O ar klausei mano namuose? 

— Klausiau, bet man pasakė, kad šeimininkės nėra, nes ponas 
su ja išsiskyrė, taigi niekas negalėjo atsakyti į mano klausimą! 

— Paleisk tą moterį, — tarė tuomet pirklys jaunuoliui, — skrais- 
tė pas mane! 

Jis atnešė skraistę, parodė visiems, kad ji skylėta, o paskui 
nuėjo pas žmoną, nunešė jai visokių dovanų, nuoširdžiai jos at- 
siprašė ir parsivedė namo nežinodamas, ką buvo padariusi senė. 

Štai, o karaliau, kokios būna moterų klastos! 


Ir dar, o karaliau, girdėjau, kad sykį toks karalaitis išėjo 
vienas pasivaikščioti ir pamatęs gražų sodą atsisėdo pailsėti, iš- 
sitraukė džiovintų vaisių ir valgo, tik staiga pamatė kylančių 
dūmų stulpą. Išsigandęs jis įsilipo į medį ir regi, kad iš upės vi- 
durio iškilo ifritas su marmuro skrynia ant galvos. Pastatęs skrynią 
ant žemės, ifritas atrakino ją, o iš ten išėjo puiki mergina, ta- 
rytum skaisti saulė žydrame danguje pasirodė, ir ji buvo žmonių 
duktė. Ifritas pasodino merginą priešais save ir ilgai ja gėrėjo- 
si, o paskui padėjo galvą jai ant kelių ir užmigo. 

Tuomet mergina perkėlė jo galvą nuo savo kelių ant skry- 
nios ir atsistojusi ėmė vaikštinėti po sodą. Pamačiusi medyje 
karalaitį, davė jam ženklą leistis žemyn, tačiau kai tas atsisakė, 
mergina sušuko: 

— Jei tu nenusileisi ir nepadarysi man to, ką liepsiu, paža- 
dinsiu ifritą, ir jis akimirksniu pražudys tave! 

Jaunikaitis išsigandęs grasinimų nusileido žemėn, tuomet mer- 
gina ėmė jį bučiuoti, glamonėti ir visaip vilioti prašydama meilės, 
o kai karalaitis išpildė jos pageidavimą, tarė: 

— Duok man žiedą, kurį turi ant piršto! 

Karalaitis atidavė, ir mergina atrišusi skepetaitę padėjo tą Žie- 
dą prie kitų, o buvo jų ten apie aštuoniasdešimt. 

— Ką tu darai su tais žiedais? — nustebo karalaitis. 

— Šis ifritas pagrobė mane iš tėvo rūmų, laiko užrakinęs mar- 
muro skrynioje ir visur nešiojasi, nė akimirkos negali tverti be 
manęs iš baisaus pavydo ir neleidžia man daryti to, ką noriu. 
Ir aš prisiekiau sau, kad mylėsiuos su kiekvienu, kas tik pasi- 
taikys, o šie žiedai yra tų vyrų, kurie pažino mane kaip moterį. 
Eik dabar savo keliu, o aš palauksiu, gal dar kas nors eis, nes 
ifritas nubus dar negreitai. 

Karalaitis grįžo namo džiaugdamasis, kad taip lengvai pavyko 
išsisukti, o karalius sužinojęs, kad sūnus prarado žiedą, nežmo- 
niškai supyko ir liepė jį nužudyti. Paskui jis Žengė į savo menes, 
o visi viziriai sekė jam iš paskos, atkalbinėdami ir prašydami pa- 
likti karalaitį gyvą, ir karalius galop atšaukė savo įsakymą. Po 
kelių dienų karalius sukvietė vizirius ir padėkojo, kad tie atkal- 
bėjo jį nuo tokio baisaus dalyko, padėkojo jiems ir karalaitis, 
pažadėjęs ateity atsilyginti už gyvybės išgelbėjimą, o paskui nu- 
pasakojo, kur ir kaip praradęs žiedą. 

Matai, o karaliau, kokias klastas ir suktybes geba regzti mo- 
terys, norėdamos pakenkti vyrams! 

Ir karalius nusprendė palikti sūnų gyvą. 


Kitą rytą, o tai jau buvo aštuntoji diena, karalius sėdo į sostą, 
ir tuomet atėjo jo sūnus su savo mokytoju as Sindibadu, kuo 
iškalbingiausiai ir mandagiausiai pasveikino savo tėvą ir visus 
susirinkusius — mokslininkus, emyrus, vizirius ir didžiūnus — ir 
visi klausėsi jo susižavėję. Karaliaus krūtinę užliejo pasididžia- 
vimas sūnumi, jis pasisodino jį šalia, pabučiavo į kaktą ir 
paklausė mokytoją, kodėl septynias dienas karalaitis tylėjęs. 

— O valdove, nevalia jam buvo prabilti! Tik tylėjimas išgel- 
bėjo jį nuo mirties, kurią įžiūrėjau jo horoskope tą dieną, kai 
jis gimė. O dabar grėsmė pasitraukė, ir jis gali kalbėti! 

Nudžiugo karalius ir paklausė vizirius: 

— Jei būčiau sūnų nužudęs, kuris būtų kalčiausias — aš, vergė 
ar mokytojas as Sindibadas? 

Visi tylėjo nežinodami, ką atsakyti, tuomet karalaitis, mokytojo 
paragintas, tarė... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trečioji naktis 


Kai atėjo šeši šimtai trečioji naktis, Šachrazada tęsė: 

Pasakojama, o laimingasai karaliau, kad į klausimą, kuris būtų 
kalčiausias dėl jo mirties — karalius, vergė ar as Sindibadas — 
karalaitis atsakė: 


Pasakojimas 
apie vergę ir pieną 


Girdėjau, sykį pas vieną pirklį apsistojo daug svečių, ir šei- 
mininkas pasiuntė vergę pieno. Toji turguje nupirko ąsotį pieno 
ir eina namo, 0 tuo metu virš jos praskrido vanagas, nešinas na- 
guose gyvate, ir į ąsotį takštelėjo lašas nuodų, o vergė to 
nepastebėjo. Atsigėrę pieno svečiai mirė visi iki vieno. Tad kuris 
iš jų kalčiausias, o karaliau? 

Vienas iš ten buvusiųjų tarė: 

— Kalti tie, kurie gėrė pieną! 

— Ne, kalta vergė, kuri nešė neuždengtą ąsotį! 

— O tu kaip manai, vaike mano? — paklausė karalaitį mo- 
kytojas. 

— Aš manau, kad šie žmonės klysta. Nei vergė, nei svečiai 
nėra kalti, tiesiog baigėsi jiems skirtas gyvenimo laikas, ir lemta 
jiems buvo mirti nuo užnuodyto pieno! 

Susirinkusieji nepaprastai nustebo ir susižavėję sušuko: 

— O valdove, niekas daugiau negalėjo taip protingai atsakyti, 
tik tu! Tu protingiausias mūsų laikų žmogus! 

— O ne, nesu protingiausias; aklas senelis, trejų metų vai- 
kas ir penkerių metų vaikas protingesni už mane! 

— Papasakok mums apie juos! — paprašė visi, ir karalaitis 


pradėjo: 


Pasakojimas 
apie pirklį ir aklą senelį 


Gyveno sykį turtingas pirklys, kuris daug keliaudavo. Užsi- 
manė jis aplankyti vieną šalį, kur dar nebuvo buvęs, ir pasiteiravo 
išmanančius žmones, kokia prekė ten gerai perkama. 

— Nugabenk sandalmedžio, jis ten labai brangus, — atsakė 
tie. 

Pirklys nukeliavo į tą kraštą ir prie miesto vartų sutiko se- 
nę, genančią avių bandą. 

— Kas tu esi, žmogau? — paklausė ji. 

— Aš svetimšalis, pirklys. 

— Saugokis šio miesto gyventojų, tai apgavikai, sukčiai ir va- 
gys, jie taip ir tyko svetimšalio, kad apiplėštų jį! Aš perspėjau, 
o tu daryk, kaip išmanai! — ir senė nuėjo savo keliais. 

Rytą pirklį užkalbino vienas miesto gyventojas: 

— Iš kur atkilai, o pone? 

— Iš tokio ir tokio miesto. 

— O kokių prekių atvežei? 

— Sandalmedžio. Girdėjau, pas jus jis brangiai kainuoja. 

— Apgavo tave, sandalmedžiu mes kūrenam krosnis, jis kai- 
nuoja tiek kiek ir paprastos malkos! 

Susikrimto pirklys tai išgirdęs, čia tikėjo, čia netikėjo. Jis ap- 
sistojo viename miesto chane ir virėsi valgyti pakabinęs katiliuką 
ant ugnies, o kurstė ją sandalmedžiu. Rytą jį užkalbinęs žmo- 
gus pamatė tai ir priėjęs paprašė: 

— Parduok man tą sandalmedį, duosiu už saiką tiek, kiek pa- 
prašysi! 

— Gerai! — atsakė pirklys ketindamas paprašyti aukso tiek, 
kiek sveria medis, ir žmogus išsigabeno prekę namo. 

Kitą rytą pirklys išėjo pasivaikštinėti po miestą, tik staiga pri- 
šoko prie jo vienakis su žydra akimi ir sušuko: 

— Tai tu kaltas, kad praradau akį! 

Pirklys šokosi neigti, aplink juodu susibūrė minia žmonių ir 
ėmė prašyti, kad vienakis palauktų iki rytdienos, o tuomet pirklys 
sumokės jam už akį. Vienakis paleido pirklį, ir tas nuėjo, tačiau 
už kelių žingsnių pajuto, kad jo kurpė suplyšo, tad sustojo prie 
kurpiaus taisyklos, padavė jam kurpę ir tarė: 

— Sutaisyk ją, užmokesčiu būsi patenkintas! 

Kiek pačėjęs pamatė lošiančius žmones ir prislėgtas nema- 
lonumų sustojo pažiūrėti, o tie prikalbino jį sulošti, ir pirklys 
prakišo. Tuomet jie pasiūlė jam rinktis — arba išgerti jūrą, ar- 
ba atiduoti visus savo pinigus. 

— Palaukite iki rytdienos, — paprašė pirklys ir nuėjo sau. 

Susikrimtęs jis atsisėdo pailsėti, ir staiga pro šalį cina jau ma- 
tyta senė. 

— Gal miesto gyventojai tave nuskriaudė, kad toks liūdnas 
sėdi? — paklausė ji. 

Kai pirklys viską papasakojo, ji sušuko: 

— Kas galėjo tave apgauti dėl sandalmedžio? Pas mus rit- 
lis jo kainuoja dešimt dinarų! Bet aš jau sugalvojau, kas galėtų 
tau padėti. Eik prie tokių ir tokių vartų, ten sėdi senas aklas šei- 
chas, labai protingas, sumanus ir patyręs. Naktį susirenka pas 
jį visokio plauko mitruoliai ir apgavikai pasigirti savo klastomis, 
tai tu atsistok taip, kad viską girdėtum, bet kad tavęs niekas ne- 
matytų, gal šeichas pasakys ką nors, kas padėtų tau išsisukti... 

Tuo tarpu išaušo rytas, ir Šachrazada nutraukė pasakojimą. 


Šeši šimtai ketvirtoji naktis 


Kai atėjo šeši šimtai ketvirtoji naktis, Šachrazada tęsė: 

Pasakojama, o laimingasai karaliau, kad senė pirkliui pata- 
rė nueiti pas aklą šeichą, gal išgirsiąs ką nors, kas padėtų išsisukti 
iš apgavikų. 

Pirklys nuėjo ten, kur liepė senė, ir pamatęs šeichą atsisė- 
do taip, kad nebūtų matomas, bet pats viską girdėtų. Nepraėjo 
nė valanda, ir ėmė rinktis žmonės, susėdo aplink šeichą, ėmė 
valgyti, gerti ir šnekučiuotis, ir pirklys pamatė tarp jų keturis savo 
priešus. Pavalgę kiekvienas ėmė pasakotis, ką nuveikę per dieną. 
Pirmasis prabilo tas, kuris pusvelčiui nupirko iš jo sandalmedį, 

o jiedu buvo sutarę, kad užmokesčio saikas bus pripildytas to, 
ko pareikalaus pardavėjas. 

— Tu gali prakišti, — tarė šeichas. 

— Kaip? 

— Jei pirklys paprašys pilno saiko aukso ar sidabro, tu duosi 
jam? 

— Taip, ir dar turėsiu didžiulį pelną! 

— O jei jis paprašys saiko blusų, perpus patelių, perpus pa- 
tinėlių, ką tu tuomet darysi? 

Suprato apsukruolis, kad gali prakišti. Tuomet vienakis pa- 
pasakojo, kaip jis apkaltinęs pirklį atėmus jam akį. 

— Jei tik jis panorės, pergudraus tave, — atsakė šeichas. 

— O kaip? 

— Jis sakys: „Tu išlupk savo akį, o aš savo, ir pasverkim tas 
akis, jei abi svers vienodai, tai teisybė tavo, ir aš sumokėsiu, kiek 
pasakysi“. Tuomet tu liksi aklas, o jis dar matys viena akimi. 

Ir vienakis suprato, kad pirklys gali laimėti. Tuomet prabilo 
kurpius: | 

— Šiandien vienas žmogus atnešė man pataisyti kurpę ir pa- 
sakė, kad užmokesčiu aš būsiu patenkintas. O patenkintas aš 
būsiu tik gavęs visus jo pinigus. 

— Jis gali pasiimti kurpę nesumokėjęs tau nė grašio, — ta- 
rė šeichas. 

— Kaip? 

— Jis sakys: „Sultono priešai sumušti ir bejėgiai, jis turi daug 
patarėjų ir vaikų. Ar tu patenkintas?“ Jei pasakysi esąs paten- 
kintas, jis pasiims kurpę ir nudroš sau, o jei pasakysi esąs 
nepatenkintas, jis apskųs tave sultonui. 

Suprato kurpius, kad gali prakišti. Paskui lošėjas papasakojo, 
kad pralošusiam pirkliui pasiūlęs arba išgerti visą jūrą, arba ati- 
duoti visus savo pinigus. 

— O jeigu jis sakys: „Aš išgersiu jūrą, tik tu duok man 
ją“, — kas tuomet? 

Suprato lošėjas, kad gali prakišti, ir nutilo, o paskui visi iš- 
siskirstė, ir pirklys laimingas nuėjo miegoti. 

Rytą ateina pas jį lošėjas. Pirklys tarė: 

— Verčiau išgersiu jūrą, nei mokėsiu pinigus, tik tu duok 
man ją! 

Lošėjas negalėjo to padaryti, tai sumokėjo pirkliui šimtą di- 
narų ir išėjo sau. Paskui atėjo kurpius ir pareikalavo atlyginimo, 
kuriuo būtų patenkintas. 

— Sultonas sumušė savo priešus, o būrys jo vaikučių puikiai 
auga. Tu patenkintas? 

— Taip, — buvo priverstas atsakyti kurpius ir išėjo it musę 
kandęs. 

Paskui atėjo vienakis ir pareikalavo atlyginti už akį, o pir- 
klys tarė: 

— Tu išsilupk savo akį, o aš savo, pasverkim jas, jei abi svers 
vienodai, vadinasi, tavo teisybė, ir aš sumokėsiu! 

Išsigando vienakis ir sumokėjęs pirkliui šimtą dinarų spru- 
ko šalin. Paskui atėjo sandalmedžio pirkėjas, paklausė, kuo 
sumokėti už prekę, ir pasiūlė: 

— Už saiką sandalmedžio duosiu saiką aukso arba sidabro. 

— O ne, duok man pilną saiką blusų, perpus patelių, per- 
pus patinėlių! — tarė pirklys. 

— Aš negaliu! — atsakė pirkėjas. 

Ir turėjo jis atiduoti sandalmedį ir dar pridėti šimtą dinarų. 
Tuomet pirklys pelningai pardavė savo prekę ir iškeliavo namo... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penktoji naktis 


Kai atėjo šeši šimtai penktoji naktis, Šachrazada tęsė: 
Pasakojama, o laimingasai karaliau, kad pirklys pelningai par- 
davė sandalmedį ir iškeliavo namo. 


O apie trejų metų vaiką girdėjau štai ką. Gyveno kartą pa- 
sileidęs, nedoras žmogus, ir išgirdo jis apie gražią ir puikią 
moterį, gyvenančią kitame mieste. Jis nukeliavo ten, pasiėmęs 
apsčiai dovanų, ir nusiuntė moteriai laiškelį, kuriame aprašė, kaip 
jis myli, kaip ilgisi jos, kaip kenčia nuo aistros. Moteris leido 
jam užeiti, mandagiai jį priėmė ir skaniai pavaišino. 

Toji moteris turėjo trejų metų sūnų ir nuėjo virti jam val- 
gyti. Vyriškis nekantraudamas tarė: 

— Eime į lovą! 

— Tai kad mano vaikas sėdi ir žiūri į mus, — atsakė moteris. 

— Jis dar mažas, nieko nesupranta ir nemoka kalbėti! 

— Na ką tu, jis nepaprastai nuovokus! 

Berniukas pamatęs, kad ryžiai jau išvirė, ėmė balsu verkti, 
o kai motina paklausė, kas nutiko, paprašė: 

— Įdėk man ryžių ir užpilk sviestu! 

Pavalgęs vaikas vėl pravirko. 

— Ko gi verki, vaikeli? — paklausė motina. 

— Pabarstyk man ryžius cukrumi! 

— Ak tu, nelemtas vaike! — įsiutęs sušuko vyriškis. 

— Ne aš, o tu esi nelemtas, jei keliauji iš vieno miesto į kitą 
ištvirkauti! Pravirkau todėl, kad į akį man įkrito šapelis, bet aša- 
ros jį išplovė, o paskui pavalgiau ryžių su sviestu. Tai kuris iš 
mudviejų yra nelemtas? 

Susigėdo vyriškis vaikelio žodžių, ir Alacho lėmimu nuo tos 
akimirkos tapo doras. Palikęs moterį ramybėje, grįžo jis namo 
ir atgailavo iki gyvenimo pabaigos. 


Pasakojimas apie vaiką ir sargienę 


Paskui karalaitis tarė: 

O apie penkiametį vaiką štai ką girdėjau. Sykį keturi pirkliai 
sumetė pinigus, sudėjo į kapšą (susidarė tūkstantis dinarų) ir nu- 
ėjo prekių pirkti. Pakeliui pamatė jie puikų sodą ir užsuko 
pailsėti, o kapšą su pinigais paliko pas sargienę. Pavaikščioję at- 
sisėdo, ėmė valgyti, gerti, ir vienas iš jų pamatęs upę tarė: 

— Aš turiu kvepiančio vandens, eime, išsitrinksime galvas ir 
išsikvėpinsime! 

— Kad mes neturime šukų, — tarė kitas. 

— Einu pas sargienę, gal toji turės, — tarė vienas pirklys ir 
nuėjęs tarė sargienei: — Duok man kapšą su pinigais! 

— Atiduosiu tik tuomet, kai paprašysit visi keturi, nes visi ke- 
turi įdavėt man jį saugoti! 

— Ji man neduoda! — sušuko tas pirklys savo bičiuliams, kurie 
sėdėjo netoliese. 

— Duok jam! — sušuko tie trys sargienei, ir tuomet ji atidavė 
kapšą, o pirklys čiupo jį ir nubėgo savo keliais. 

Likę pirkliai laukė, kol nusibodo, paskui nuėjo pas sargie- 
nę ir klausia: 

— Kodėl tu mūsų draugui neduodi šukų? 

— Jis prašė ne šukų, o kapšo, ir aš atidaviau jam, nes visi 
sutikote! 

Pirkliai labai susikrimto, paskui šaukdami, kad jie leidę duoti 
šukas, o ne pinigus, nutempė sargienę pas kadį; ta vis kartojo, 
kad pirklys prašęs kapšo, o ne šukų. Kadis, išklausęs visą istoriją, 
pripažino sargienę kaltą esant ir liepė grąžinti tuos pinigus... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šeštoji naktis 


Kai atėjo šeši šimtai šeštoji naktis, Šachrazada tęsė: 

Pasakojama, o laimingasai karaliau, kad kadis pripažino sar- 
gienę kaltą esant ir liepė jai grąžinti tuos pinigus. Išėjo moteriškė 
iš kadžio, pro ašaras kelio nematydama, ir užkalbino ją penkerių 
metų vaikas: 

— Kas atsitiko, o motinėle? 

Bet ji nieko jam neatsakė, nes nesitikėjo jokios pagalbos iš 
tokio mažvaikio, tačiau tas paklausė antrą ir trečią kartą, ir galop 
moteriškė viską jam papasakojo. 

— Duok man dirhemą saldumynams, ir aš tau pasakysiu, kaip 
gali išsigelbėti! — O gavęs pinigą taip pamokė: — Grįžk pas kadį 
ir pasakyk: „Buvom sutarę, kad atiduosiu pinigus tik esant vi- 
siems keturiems, kurie įdavė man juos saugoti!“ 

Sargienė grįžo pas kadį ir pakartojo tuos žodžius. 

— Ar tikrai jūs taip buvote sutarę? — paklausė kadis tris 
pirklius. 

— Taip! 

— Tai pirma atveskite ketvirtąjį, o tuomet reikalaukit, kad 
moteriškė atiduotų pinigus! — tarė kadis. 

Taip sargienė, paklausiusi penkiamečio vaiko patarimo, lai- 
mingai išsisuko iš bjaurios padėties. 


Išgirdę tuos karalaičio pasakojimus, visi, kurie buvo sosto me- 
nėje, vienu balsu sušuko: 

— O karaliau, tavo sūnus yra protingiausias mūsų laikų 
žmogus! 

Karalius pabučiavo sūnų į kaktą ir paklausė, kaip ten buvo 
su verge. Karalaitis prisiekė didžiojo Alacho vardu, kad tai ji 
norėjo jį suvilioti, ir tėvas patikėjęs tais žodžiais tarė: 

— Atiduodu ją tau teisti: nori — užmušk, nori — gyvą palik! 

— Aš išvarysiu ją iš miesto, — tarė karalaitis. 

Ir gyveno karalius su sūnumi ilgai ir laimingai, kol atėjo pas 
juos Malonumų Griovėja. Štai ką mes girdėjome apie karalių, 
jo sūnų, vergę ir septynis vizirius. 

